﻿ COMUNICARE ŞI PROTOCOL CORINA RĂDULESCU Motto: “Semnul lingvistic nu uneşte un lucru şi un nume, ci un concept şi o imagine acustică. Aceasta din urmă nu este sunetul material, lucru pur fizic, ci amprenta psihică a acestui sunet, reprezentarea pe care ne-o dă mărturia simţurilor noastre; ea este senzorială, şi o numim “materială” numai în acest sens şi în opoziţie cu celălalt termen al asocierii, conceptul, în general mai abstract.” Ferdinand de Saussure (Curs de lingvistică generală) Text cop. 4 „Comunicarea eficientă – indiferent de domeniul în care are loc aceasta – protocol, negociere, relaţii publice etc., înseamnă înainte de orice, dorinţa de a construi un cod comun, de a „ieşi” din propriul cod pentru a te împărtăşi din al interlocutorului, respectiv de a construi acel limbaj comun, condiţie a priori pentru a avea loc comunicarea. Însăşi etimologia cuvântului ne conduce spre această idee: termenul latin communicare însemna la început punerea în comun a unor lucruri de indiferent ce natură”. CORINA RĂDULESCU COMUNICARE ŞI PROTOCOL 2009 Referenţi: Prof. univ. dr. Paul Marinescu Conf. univ. dr. Elena Nolica Druică Şos. Panduri 90-92, Bucureşti – 050663; Tel./Fax: 021.410.23.84 E-mail: editura_unibuc@yahoo.com Internet: www.editura.unibuc.ro Descrierea CIP a Bibliotecii Naţionale a României RĂDULESCU, CORINA Comunicare şi protocol / Corina Rădulescu. – Bucureşti: Editura Universităţii din Bucureşti, 2009 Bibliogr. ISBN 978-973-737-630-5 316.77 CUPRINS Argument 7 Capitolul I COMUNICAREA – ELEMENTE DE VOCABULAR ŞI GRAMATICĂ SPECIFICE DOMENIULUI 13 I.1. Definirea obiectului, ambivalenţa conceptului de comunicare 13 I.2 Caracterul arbitrar al semnului lingvistic şi importanţa codificării în procesul de comunicare 24 I.3. Modele ale comunicării; elemente ale procesului de comunicare 38 I.4. Moduri şi mijloace de comunicare 107 I.5. Funcţiile şi axiomele comunicării 173 Teme de reflecţie, lucrare de verificare capitolul 1 193 Capitolul II COMUNICAREA ÎN ADMINISTRAŢIA PUBLICĂ SAU ETICA COMUNICĂRII 194 II.1. Tipuri de comunicare socială 194 II.2. Comunicarea publică - definiţie, caracterul de legiti-mitate al ei 202 a. Caracteristici ale comunicării publice; dimen-siunea juridică a ei 202 b. Principii ale comunicării publice 213 II.3. Formele comunicării publice 226 I. Punerea la dispoziţie a datelor publice 228 II. Relaţia serviciilor publice cu utilizatorii 256 III. Promovarea serviciilor oferite publicului 263 IV. Campanii de informare de interes general 268 V. Valorizarea instituţiilor publice sau comunicarea instituţională (ansamblul registrelor) 279 II.4. Comunicarea în administraţia publică sau etica comunicării 288 Comunicarea publică sau etica comunicării 292 Forme ale manipulării 307 Comunicare publică versus comunicare politică 321 Capitolul III Protocolul – instrument de comunicare 329 III.1. Fundamentarea noţiunilor de bază; elemente de vocabular şi gramatică proprii protocolului 329 A. Noţiunile învecinate protocolului 324 B. Diferenţa specifică a protocolului 342 III.2. Calitatea de funcţionar public; reguli de civilitate 346 III.3. Protocolul în cadrul întâlnirilor de afaceri 351 III.4. Activităţi specifice protocolului; caracterizare generală 356 Bibliografie 381 Argument Ne-am fi putut oare numi oameni în absenţa oricărui schimb de mesaje cu alte făpturi asemeni nouă? Întrebarea e, fireşte, retorică. Numai înţelegând exact natura şi virtuţiile, principiile şi mecanismele comunicării, devenim conştienţi de cât de mult depindem de ea. Este omniprezentă, ne ajută să ne cunoaştem mai bine pe noi înşine, şi pe cei din jurul nostru; “construieşte” relaţii reciproc avantajoase, îmbogăţitoare, configurând calitatea relaţiei dintre cele două instanţe prezente în cadrul ei şi, bineînţeles, eficienţa acelei activităţi, indiferent de domeniu. Ea constituie substanţa oricărei manifestări umane, de la metafizică la un surâs, la oglindirea în privirile unei fiinţe dragi, de la rafinatele forme ale protocolului la simplul salut dintre doi oameni, de la informarea publică a cetăţeanului până la felul în care ne purtăm unul faţă de celălalt într-un spaţiu public. Rolul comunicării în existenţa omului ca Fiinţă este esenţial, şi în acelaşi timp, între comunicare şi comunitate se constituie o relaţie existenţială, afirmaţie întărită şi de felul în care Aristotel defineşte omul (“fiinţă sociabilă”); comunicarea este liantul dintre oameni, “ţesătura” din care este alcătuită lumea noastră. Termenul latin communicare însemna la început punerea în comun a unor lucruri de indiferent ce natură, şi e de remarcat că românii au reţinut înţelesul cultual, ecleziastic al lat. communicare, moştenit sub forma cuminecare (a se împărtăşi întru ceva). Dar oare suntem noi astăzi mai capabili decât în trecut de solidaritate afectivă cu cei din jurul nostru, de prietenie şi dragoste, şi în acest sens de transcendere a propriului cod pentru a-l înţelege mai bine pe cel al semenilor, şi a ne împărtăşi întru el (comunica)? Unii consideră că trăim într-o eră a comunicării şi par să confunde dezvoltarea comunicaţiilor cu progresul comunicării interumane. Acestora le răspundem că, astăzi – mai mult decât în trecut, când oamenii comunicau spontan – suntem în situaţia de a avea nevoie de un ghid în raportul nostru cu ceilalţi, tocmai datorită diminuării în timp a dimensiunii verticale a comunicării (cuminecare) în favoarea axei orizontale (a transmite o informaţie). Acestui imperativ încearcă să îi răspundă cele trei capitole ale suportului de curs prezent. Altfel formulat această lucrare se află sub semnul definiţiei saussuriene a semnului lingvistic (“ceva” care ţine locul “altcuiva”), şi caracterului arbitrar al acestuia. Dat fiind că semnificaţia cuvântului este exterioară şi nu interioară (cum se crede de obicei), în primul capitol insistăm asupra principalelor cauze ce conduc – după părerea noastră – la eşec în procesul comunicării (şi în timp, la disoluţia treptată a comunicării văzută drept cuminecare). Astfel, după definirea obiectului ne oprim la explicarea arbitrarităţii semnului lingvistic şi la importanţa codificării în comunicarea eficientă. În continuare, analizăm elementele componente ale procesului de comunicare şi două modele clasice (primul bazat pe teoria informaţiei – Shannon şi Weaver, iar cel de-al doilea, al lui Roman Jakobson – model lingvistic). După trecerea în revistă a mai multor moduri şi mijloace de comunicare (ce se integrează – îngroşând liniile – în axa orizontală a conceptului de comunicare, şi cunosc o dezvoltare fără precedent în secolul nostru), încheiem primul capitol cu funcţiile şi axiomele comunicării, în acelaşi scop al punerii la îndemâna studenţilor a unor instrumente necesare, care – prin respectarea lor – să le eficientizeze activitatea pe viitor. Pentru că acest suport de curs se adresează în primul rând studenţilor de la Administraţie publică, în capitolul doi ne-am oprit asupra implicaţiilor comunicării în sfera publică. Considerăm că diferenţa specifică a acestui tip de comunicare este dată concomitent de dimensiunea sa etică (bazată pe respectarea de către fiecare emiţător public, a gradului de consens social înglobat în mesaj) şi de cea juridică. Prin urmare, numim comunicare publică orice formă de comunicare cu conotaţii morale profunde, adică orice proces ce însoţeşte activitatea instituţiilor publice, în vederea satisfacerii interesului general. În acord cu această accepţie, ne oprim asupra caracterului de legalitate al conţinutului mesajului public (reglementarea şi protecţia socială constituie o bună parte a acestuia), precum şi asupra principiilor (clarificarea registrelor de comunicare, corelarea armonioasă dintre finalităţile comunicării publice şi mijloacele de comunicare, condiţiile necesare realizării ei –transparenţa actelor publice etc.) şi formelor de comunicare publică (punerea la dispoziţie a datelor publice, relaţia serviciilor publice cu cetăţenii, promovarea serviciilor oferite publicului, campaniile de informare de interes general şi valorizarea instituţională - comunicarea globală ce dă seama de ansamblul registrelor sale). De asemenea, obiectivul comunicării publice este prin excelenţă unul etic, întrucât prin ea trebuie să se servească interesul public, să se obţină adeziunea voluntară a fiecăruia, şi antrenarea oamenilor în mişcarea, ce presupune concomitent binele fiecăruia şi al “fiinţei comune” (Imm. Kant). Acest efort de schimbare a opiniei, mentalităţii cetăţenilor trebuie să fie unul onest, care să respecte normele etice şi să refuze diferitele forme ale manipulării descrise în cursul de faţă (minciuna, zvonul, intoxicarea, dezinformarea, propaganda şi publicitatea). Scopul persuasiunii în comunicarea de tip public nu trebuie să fie cel al străvechii oratorii (“de a dovedi, a încânta şi a emoţiona” – Cicero), ci să prezinte cu obiectivitate şi acurateţe informaţia. Prin urmare, informaţia civică – impregnată de semnificaţii etice şi bazată pe un contract tacit încheiat cu cetăţeanul trebuie să se diferenţieze de comunicarea politică, de publicitate (menită să servească interese concurente, particulare sau partizane), şi în special trebuie diferenţiată de propagandă. În primul capitol insistăm asupra importanţei cunoaşterii codului celui cu care intrăm în dialog pentru reuşita actului de comunicare, şi în acelaşi sens, în finalul suportului de curs prezentăm anumite reguli de protocol – ca pe adevărate “chei” ale succesului în orice activitate. Unii dintre noi s-ar putea crede autorizaţi să ignore protocolul, politeţea, eticheta, bună-cuviinţa şi bunele maniere (poate uneori şi normele morale), argumentând că este vorba de norme perimate (pe care le trezim la viaţă în mod artificial). Nimic mai fals! Ele sunt adevărate instrumente de comunicare, ţin de calitatea relaţiei existente între cei doi poli. Să ne gândim doar la situaţia când doi industriaşi oferă acelaşi produs la un preţ comparabil, în acest caz, vom cumpăra de la cel cu care avem relaţii de încredere şi înţelegere reciprocă. O acţiune protocolară încununată de succes “construieşte” o astfel de relaţie. 2. Această lucrare sintetică şi sistematică adresată în primul rând studenţilor de la Facultatea de Administraţie şi Afaceri expune, cum am amintit, gândurile şi convingerile considerate de mine esenţiale în domeniul comunicării, privit în conexiunea lui firească cu domeniul protocolului, şi cu spectrul mai larg al manifestărilor publice. Dacă pentru toate ipostazele comunicării (mediatică, organizaţională, pragmatică lingvistică, kinezică etc.) există de sine stătător o imensă bibliografie, paradoxal, pentru comunicarea publică nu ne mai “confruntăm” cu aceeaşi “problemă”. În acest sens, facem precizarea că principala sursă bibliografică pentru capitolul al doilea a fost cartea lui Pierre Zémor cu privire la acest subiect. De asemenea, această lucrare se întemeiază atât pe notele de curs ţinut cu studenţii de la Facultatea de Administraţie şi Afaceri, cât şi pe discuţiile avute cu ei în timpul seminariilor. Prin urmare, datorită lor şi pentru ei s-a născut acest suport de curs. Le doresc succes, şi în calitate de profesor, îmi doresc ca ei să înţeleagă faptul că, a studia comunicarea nu înseamnă doar să înveţi diverse ”reţete” comportamentale care să te ajute să te descurci mai bine în diferite sectoare ale vieţii sociale, ci mult mai mult – să întreţii o relaţie trăită cu valorile, să te străduieşti să cultivi Binele, Frumosul, Adevărul în relaţiile cu ceilalţi, şi să-ţi sporeşti umanitatea potenţială prin maniera în care o practici. Cum afirmam la început, comunicarea este omniprezentă, iar homo sapiens ar fi de neconceput în absenţa lui homo communicans. Corina Rădulescu decembrie 2008 Capitolul I COMUNICAREA – ELEMENTE DE VOCABULAR ŞI GRAMATICĂ SPECIFICE DOMENIULUI I.1. Definirea obiectului, ambivalenţa conceptului de comunicare I.2 Caracterul arbitrar al semnului lingvistic şi importanţa codificării în procesul de comunicare I.3. Modele ale comunicării; elemente ale procesului de comunicare I.4. Moduri şi mijloace de comunicare I.5. Funcţiile şi axiomele comunicării Teme de reflecţie, lucrare de verificare capitolul 1 I.1. Definirea obiectului; ambivalenţa conceptului de comunicare Comunicarea este omniprezentă Comunicarea îl defineşte pe om în diferenţa sa specifică. Cum bine ştim de la Aristotel, natura nu creează nimic fără un anume scop (telos), prin urmare, omului i-a fost dat graiul articulat ca să intre in legătură cu semenii săi. Pornind de la acest semn distinctiv al speciei noastre, Stagiritul defineşte omul ca fiind „zoon politikon”, respectiv ca fiind singura fiinţă ce posedă grai articulat (nu nearticulat precum animalele) şi având în felul acesta capacitatea de a intra in interacţiune cu semenii săi (de a întemeia o familie, un sat, un oraş), de a comunica. Astfel, comunicarea este omniprezentă, ea constituie substanţa oricărei manifestări umane, de la metafizică la un surâs, de la oglindirea în privirile unei fiinţe dragi, la simplul salut dintre doi oameni, de la complicatul mecanism al protocolului ceremonios între doi oameni de stat, până la respectul minim reciproc. „A trăi în societate înseamnă a comunica”, spune Bernard Voyenne. Nevoia de a comunica, de a transmite sau afla de la semenii noştri idei, informaţii, sentimente este o trăsătură fundamentală a omului, devenind o necesitate vitală. Pe drept cuvânt teoreticianul francez afirmă că „schimbul de informaţii, de idei, intercomprehensiunea sunt pentru societate tot aşa de importante ca şi respiraţia pentru organism”. Dacă Pascal îl definea pe om drept „trestie cugetătoare”, iar Bergson ca „homo faber”, fiinţă care fabrică unelte şi inventează tehnici, şi mai fundamental decât un constructor de maşini, omul este, pentru antropologul Claude Lévi-Strauss, înainte de orice, un locutor, o fiinţă care vorbeşte. Definirea obiectului, dificultăţile unei definiţii Teoria comunicării este însă o ştiinţă relativ nouă. Datează de aproximativ jumătate de secol, iar aparenta claritate a denumirii noii discipline ascunde o capcană, întrucât termenul comunicare aduce cu sine întreaga încărcătură de ambiguităţi şi conotaţii acumulate de-a lungul vremii. Aflat într-o spectaculoasă creştere de popularitate, atât în limbajul uzual cât şi în terminologia unor diverse domenii sociale (şi nu numai) conceptul de comunicare derutează prin multitudinea ipostazelor sale şi tinde să se constituie într-o permanentă sursă de controverse. Accepţiuni particulare ale termenului comunicare Pentru a înţelege acest proces de proliferare semantică, cercetătorii americani Frank E. X. Dance şi Carl E. Larson au încercat, acum 20 de ani, să adune într-o carte definiţiile comunicării propuse de diferiţi autori, limitându-se la cele mai reprezentative 126 formulări. Prin urmare, s-a observat faptul că, în aproape fiecare subdomeniu al biologiei, sociologiei sau ştiinţelor informaţiei (cibernetică, telecomunicaţii, etc.), termenul este utilizat într-o accepţiune particulară, specializată, aflată nu o dată în divergenţă cu sensul încetăţenit în alte sectoare ale cunoaşterii. De exemplu, pentru un biolog ca Edward O. Wilson, „comunicarea este o acţiune a unui organism sau a unei celule care alterează modelele probabile de comportament ale altui organism sau ale altei celule, într-o manieră adaptativă pentru unul sau pentru ambii participanţi”. Însă un sociolog sau un psiholog – care nu concep comunicarea în absenţa unui subiect dotat cu conştiinţă – ar accepta mai degrabă, definiţia dată de Carl I. Hovland, Irving I. Janis şi Harold H. Kelley: „Comunicarea este un proces prin care un individ (comunicatorul) transmite stimuli (de obicei verbali) cu scopul de a schimba comportarea altor indivizi (auditorul)”. Charles Morris (filosof şi lingvist american, continuator al lui Charles Peirce în dezvoltarea teoriei semnelor) încearcă să lărgească cadrul definiţiei, pentru a acoperi în felul acesta exigenţele particulare ale cât mai multora dintre disciplinele interesate de problemele comunicării. Astfel, el defineşte comunicarea ca: „punerea în comun, împărtăşirea, transmiterea unor proprietăţi unui număr de lucruri”. Filosoful american îşi ilustrează definiţia cu exemplul unui radiator care îşi „comunică” căldura obiectelor din spaţiul ambiant. El precizează că „orice mediu care serveşte acestui proces de punere în comun este un mijloc de comunicare: aerul, drumul, telefonul, limbajul”. Definiţia lui Charles Morris nu numai că devine prea încăpătoare, dar mai şi încurajează confuziile privind natura reală a proceselor de semnalizare şi semnificare. În limba română, există – din fericire, distincţia dintre comunicare şi comunicaţie. Mai precis, pentru un român metroul sau tramvaiul sunt mijloace de comunicaţie, iar logosul şi melosul – mijloace de comunicare, termenii nefiind intervertibili. Pentru român, o marfă se transportă pe o cale de comunicaţie, în timp ce o ştire se transmite pe o cale de comunicare şi nu invers. Distincţia amintită mai sus este deosebit de importantă, şi pentru că atrage atenţia asupra unei confuzii majore întâlnite frecvent, şi anume presupunerea că vorbele îşi conţin sensurile. Această problemă o vom trata în amănunt în subpunctul următor, ea e vitală în ceea ce priveşte atât conceptul comunicării, cât şi procesul în ansamblul său. Paradoxal, chiar în semiotică (disciplină teoretică al cărei obiect îl constituie analiza sistemelor de semne şi de limbaj, precum şi a funcţiilor lor) comunicarea nu poate fi definită, mai exact, există două repere extreme, un sens larg (pe care îl găsim şi în dicţionarul limbii române) şi un sens restrâns, pe care îl considerăm deosebit de important: 1. în sensul larg, comunicarea este orice transfer de informaţie. Prin aceasta se depăşesc mult limitele semioticii (de pildă, comunicarea între generaţii). 2. George Mounin în „Istoria lingvisticii” precizează faptul că într-o sală de teatru, de exemplu, nu se petrece un act de comunicare (ci de contaminare). Aceasta întrucât un proces de comunicare are loc atunci când cele două instanţe – emiţătorul şi receptorul – îşi schimbă rolurile, şi fluxul de semnificaţii inversat se realizează prin acelaşi tip de semne. Într-o sală de teatru, chiar dacă şi spectatorii comunică cu cei de pe scenă, o fac prin aplauze, râsete, plâns etc., dar nu prin acelaşi tip de semne ca şi actorii. Aici este vorba de o contaminare, o comuniune şi nu despre comunicare. Mounin este filolog şi nu acceptă decât comunicarea grefată pe semnul verbalizat. De fapt - adăugăm noi - nu putem disocia comunicarea de procesele conexe precum contaminarea (care se foloseşte în special pentru procese de transfer prin agenţi, contact nemijlocit etc.) şi comuniunea, ce este o stare de vibraţie la unison a doi sau mai mulţi subiecţi semiotici, dincolo de procesele comunicaţionale (exemplul receptării unei opere de artă). Comunicarea se poate verifica prin compararea a ceea ce a intenţionat emiţătorul cu ceea ce a înţeles destinatarul. Intenţiile emiţătorului de comunicare sunt semnificaţii intenţionale. Ceea ce rezultă din decodaj constituie semnificaţii finale. Astfel, vom întâlni cinci situaţii în procesul comunicării: Semnificaţii intenţionale / semnificaţii finale I. Decodajul exact (egalitate totală între cele 2 Emiţător şi Receptor). Este un caz limită, un reper. II. Decodajul amplificator, în care tot ceea ce a vrut să spună emiţătorul a fost înţeles, dar destinatarul înţelege mult mai mult.III. Decodajul reductiv, în care destinatarul înţelege doar o parte din ceea ce a vrut să spună emiţătorul. IV. Decodajul aproximativ, în care se citeşte mai mult, dar se şi pierde.V. Decodajul aberant, în care cele două sfere sunt exterioare, printr-o situaţie fizică a stimulilor (sub pragul minim de receptare). Decodajul aberant poate fi şi rezultatul faptului că textul are o încărcătură informaţională atât de mare, încât depăşeşte total capacitatea de receptare a destinatarului. În concluzie, se observă că justa cumpănă dintre definiţia precisă, dar restrictivă (cum este cea oferită de George Mounin) şi cea cu caracter general, dar vagă (de pildă, profesorul britanic de telecomunicaţii Colin Cherry afirmă: „comunicarea este ceea ce leagă organismele între ele”), de care nu este nimeni mulţumit, rămâne dificil de realizat. Etimologia cuvântului comunicare Dificultăţile legate de formularea unei definiţii convenabile a comunicării se datoresc în mare măsură vechimii termenului, care de-a lungul mai mult decât milenarei sale existenţe a acumulat progresiv conotaţii ce îngreunează mult misiunea celui care încearcă astăzi să-i expliciteze conţinutul. De aceea, considerăm că restituirea semnificaţiei iniţiale, prin demersul de natură etimologică poate contribui la luminarea sensului de bază al cuvântului, şi la distincţia dintre ceea ce reprezintă substratul peren al conceptului şi notele conjuncturale, efemere, adăugate de un context istoric sau altul. Se presupune că la temelia formării verbului latin communico,-are ar sta adjectivul munis,-e, al cărui înţeles era „care îşi face datoria, îndatoritor, serviabil”. Acest din urmă cuvânt a dat naştere unei familii lexicale bogate, din care reţinem adjectivele immunis=”scutit de sarcini, exceptat de îndeplinirea unei datorii” (la Titus Liviu immunis militia figurează cu înţelesul de „scutit de serviciul militar”), de unde şi sensul actual „exceptat de la contractarea unei boli”, communis=”care îşi împarte sarcinile cu altcineva”, iar mai târziu, în epoca clasică, „ce aparţine mai multora sau tuturora”. Acesta din urmă, prin mijlocirea derivatului său communicus îl poate explica pe communicare, termen însemnând la început punerea în comun a unor lucruri de indiferent ce natură. Sensul sacramental al cuvântului comunicare O dată cu răspândirea creştinismului s-a conturat sensul sacramental, cuvântul desemnând împărtăşirea credincioşilor în cadrul agapelor ce s-au aflat la originea serviciului liturgic de mai târziu. Constantin Noica în „Cuvânt împreună despre rostirea românească” reliefează faptul că românii au păstrat în limba lor înţelesul cultual, ecleziastic al latinescului communicare, moştenit sub forma cuminecare (a se împărtăşi de la, a se împărtăşi întru ceva). În acest sens, filosoful român scrie: „Comunicarea nu e totul, comunicarea e de date, de semnale sau chiar de semnificaţii şi înţelesuri; cuminecarea e de subînţelesuri”. Constantin Noica evidenţiază în felul acesta importanţa axei verticale în economia conceptului nostru. Cunoscutul cercetător Wilbur Schramm, în studiul său numit „Procesul comunicării”, se referă la acelaşi înţeles al termenului: „Când comunicăm, încercăm să stabilim o comuniune cu cineva. Adică încercăm să împărtăşim o informaţie, o idee sau o atitudine”. Dubla dimensiune a conceptului de comunicare – orizontală şi verticală Cele două cuvinte surori – cuminecarea şi sensul laic al cuvântului, neologismul comunicare dau seama împreună de ambivalenţa procesului de comunicare, evidenţiindu-i dubla dimensiune, comunitară şi sacră. „Comunicarea stă la baza organizării sociale, coagulând şi controlând raporturile „orizontale” dintre oamenii, dar angajează totodată şi aspiraţiile lor „verticale”, într-o mişcare ascensională către planurile superioare ale realităţii.” Altfel formulat, pe de o parte, comunicarea joacă un puternic rol de liant social între oameni, de aici definiţia dată de Aristotel omului (zoon politikon), precum şi axa orizontală a conceptului de comunicare, pe de altă parte, comunicarea trebuie să fie în diferenţa sa specifică cuminecare, respectiv să existe dorinţa împărtăşirii reciproce a codurilor, dorinţa creării unui cod comun între emiţător şi receptor pentru a putea avea loc cu adevărat procesul comunicării (axa verticală a conceptului), altfel avem de a face mai degrabă cu un proces de comunicaţie (şi nu de comunicare). Cele două dimensiuni ale comunicării – orizontală şi verticală, comunitară şi sacră sunt indisolubil legate una de cealaltă, aşadar trebuie definite în unitatea lor dialectică. Cu privire la „axa orizontală” a comunicării atragem atenţia asupra faptului că, de obicei, conceptul de comunicare se confundă cu limbajul, adică cu mijlocul de transmitere a ideilor. Dacă în secolul al XIV-lea, termenul de comunicare era folosit cu sensul precizat anterior, începând cu secolul al XVI-lea, o dată cu apariţia şi dezvoltarea mijloacelor moderne de comunicaţie (tren, automobil, avion, telegraf, telefon, radio, cinema, televiziune), comunicarea înseamnă de fapt, transmitere, adică difuzare (foarte largă). În toate epocile anterioare, comunicarea, în sensul de intrare în relaţie cu cineva aflat la distanţă, presupunea deplasarea obligatorie a sursei; în epocile moderne, comunicarea înseamnă mai degrabă, un transport (transfer) de „gânduri şi mesaje”, nu numai de „bunuri şi persoane”. Prin urmare, se modifică o dată cu aceasta, nu numai sensurile conceptului de comunicare (se lărgeşte axa sa orizontală, iar cea verticală practic se subţiază), ci şi modurile şi mijloacele comunicării. De la comunicarea directă, care presupune obligatoriu prezenţa fizică în acelaşi timp a emiţătorului şi a receptorului de mesaje, se ajunge la comunicarea indirectă, mediată (scrisul, presa, radioul, televiziunea, calculatorul şi Internetul). Astăzi, mai mult ca niciodată confuzia dintre comunicare şi comunicaţie se poate face uşor. Termenul de comunicare de masă Fenomenul complex şi contradictoriu în acelaşi timp al comunicării de masă, cunoaşte numeroase tipuri de definire şi perspective de clasificare. Astfel, în lucrarea „Introducere în sistemul mass-media” a lui Mihai Coman sunt evidenţiate următoarele accepţii. După C. Wright: „comunicarea de masă este orientată către audienţe largi, eterogene, care nu sunt cunoscute de către comunicator; mesajele sunt transmise în mod public şi sunt calculate astfel încât să ajungă repede la public, uneori chiar în mod simultan; de obicei, ele sunt tranziente şi nu au caracter de documente înregistrate. În sfârşit comunicatorul tinde să fie integrat şi să acţioneze în organizaţii formale, care implică mari cheltuieli”. Michael Real susţine că acest tip de comunicare „emană de la o sursă individuală sau organizaţională, prin modalităţi de codare şi multiplicare electronice sau mecanice, adresându-se unor audienţe relativ mari, eterogene şi anonime, care nu au decât posibilităţi limitate de feedback”. Alt autor, J. Watson defineşte comunicarea de masă în felul următor: „(...)ansamblul formelor instituţionalizate de producţie şi diviziune, pe scară largă, a mesajelor; procesele de producţie se bazează pe o diviziune a muncii precisă şi implică forme de mediere complexă, precum sistemul editorial, de film, de radio sau de fotografie”. În limbajul de specialitate, noţiunea de comunicare de masă este considerată foarte des sinonimă cu aceea de mass-media. Sintagma mass-media Acest termen s-a format pe teren anglofon, prin sinteza dintre un cuvânt englez, mass (masă, public numeros), şi un cuvânt latin (pluralul de la medium), şi anume media, ce desemnează în principiu, procesele de mediere, mijloacele de comunicare şi se traduce, în general cu expresia comunicaţiilor de masă. Al doilea termen al construcţiei este o sursă de permanente ambiguităţi, atât conceptuale cât şi lingvistice. Dincolo de toate aceste diferenţe, concluzionăm că mass–media înseamnă mijloace de comunicare pentru un mare public, un public de masă, inventate şi utilizate în civilizaţiile moderne şi având drept caracteristică principală marea lor forţă, vasta lor rază de acţiune. „Nu există nici o îndoială că trebuie să se înscrie în această categorie radiodifuziunea şi televiziunea (...). Cinematograful se înscrie în aceeaşi categorie. Presa, pentru aceleaşi motive, este considerată ca fiind unul dintre principalele mass-media (...). Cartea, discursurile, benzile, casetele sau videocasetele, afişul publicitar pot, de asemenea, să fie încadrate în categoria mass-media. Se poate considera, aşa cum pe bună dreptate procedează Marshall McLuhan, că şi cuvântul, telefonul, telegraful, scrisul sunt mijloace de comunicare (....). Chiar dacă ele servesc mai curând la stabilirea de relaţii interpersonale decât ca emiţători către marele public”. Mihai Coman evidenţiază că, la ora actuală, termenul „media” are tendinţa să se rupă de celălalt element al sintagmei „mass”, şi să acopere singur aria de semnificaţii specifice acestei construcţii; mulţi specialişti consideră că autonomizarea cuvântului se datorează influenţei exercitate de opera lui Marshall McLuhan, care a folosit cuvântul „media” pentru a desemna simultan ansamblul tehnicilor (inclusiv suporturilor) de comunicare şi ansamblul instituţiilor şi produselor create în cadrul sistemului comunicării de masă. De asemenea, domnia sa remarcă faptul că, în peisajul comunicării de masă, pe lângă tipurile „tradiţionale” de media (ziarul, radioul, televiziunea etc.) s-au impus forme noi de comunicare, ce au la bază (fapt benefic din perspectiva actului de receptare) principiul convergenţei. Acestea combină elemente textuale şi grafice (specifice presei scrise), cu sunete şi imagini în mişcare, cu imagini de sinteză şi cu facilităţile tehnologice oferite de calculatoare, generând produse care, prin unităţile componente, sunt similare cu cele din mass-media clasică, dar prin modul de asamblare şi de utilizare (caracterul interactiv), sunt total diferite. Frecvent, media de tip nou este denumită cu termenul generic multimedia. Suntem de părere că între noţiunile de mass-media şi comunicare de masă nu există o sinonimie perfectă. Între comunicare de masă, înţeleasă ca mesaje şi procese de comunicare, şi mijloace de comunicare – instrumentele comunicării, mijloacele tehnice de transmitere a mesajelor - există diferenţe clare, care trebuie avute în vedere. Expresia mass-media nu trebuie să înlocuiască noţiunea de comunicare de masă. Însăşi expresia mass-media conţine mai mult decât pe aceea de mijloace, după cum am arătat mai sus. Conceptul de „mass” înseamnă un public numeros, dar poate fi înţeles şi ca amplitudine socială a mesajului, ca o simultaneitate a receptării pe o arie largă, ca o standartizare a consumului cultural şi, în acelaşi timp, ca un nivel scăzut de receptivitate. În acest fel, conceptul de comunicare de masă este definit în sens unilateral, creându-se o ruptură între cultura înaltă a elitelor şi cultura de masă, producţia de masă, receptarea de masă. În definirea conceptului de comunicare de masă, trebuie să avem în vedere faptul că este vorba despre un ansamblu de fenomene socio-culturale strâns legate de civilizaţia tehnicistă, ceea ce implică unele trăsături specifice: a. În cazul comunicării de masă, comunicarea se socializează, devine colectivă. Emiţătorii de mesaje nu mai sunt indivizi, iar mesajele (care nu mai reflectă doar părerea unui singur individ, ci a întregului grup), trec printr-un mijloc de informare (ziarul, televiziunea, radioul). La rândul lor destinatarii comunicării formează grupuri vaste, colectivităţi umane, ceea ce constituie socializarea audienţei. Cum afirmă cu pertinenţă cercetătorul francez Bernard Voyenne: „presa de masă reprezintă conversaţia tuturor cu toţi şi a fiecăruia cu celălalt”. b. O altă trăsătură a comunicării de masă se referă la caracterul unidirecţional şi mediat al comunicării. Emiţătorii şi receptorii de mesaje sunt separaţi spaţial şi temporal, iar informaţiile se transmit prin intermediul unei tehnologii moderne, specifice „erei electronice”. c. De asemenea, reacţia grupului receptor de mesaje faţă de grupul emiţător este lentă, chiar de indiferenţă. Când ea se produce, receptorii devin, la rândul lor, purtători ai unor noi mesaje. Toate aceste trei caracteristici ale comunicării de masă, ne conduc la concluzia firească că, în zilele noastre, în timp ce dimensiunea orizontală a comunicării se extinde fără precedent, cea verticală trece printr-un continuu proces de disoluţie. I. 2 Caracterul arbitrar al semnului lingvistic şi importanţa codificării în procesul de comunicare. Trăim într-un secol al comunicării? Frecvent întâlnim afirmaţia că trăim într-o eră a comunicării. Paradoxul constă în faptul că, deşi mijloacele de comunicare cunosc o dezvoltare fără precedent în secolele XX–XXI (apariţia televiziunii şi a Internetului), nu putem observa în acelaşi timp un progres al comunicării interumane, ba dimpotrivă. Cu alte cuvinte, în timp ce axa orizontală a comunicării (comunicaţia) ia amploare, cealaltă dimensiune fundamentală a conceptului (cuminecarea) nu poate să ţină pasul cu ea, se subţiază din ce în ce mai mult, până la disoluţie uneori. Două bariere ale comunicării Putem aprecia că există multe cauze ce duc la disoluţia axei verticale a comunicării, dar dintre acestea cele mai importante, în sensul de greu de combătut, considerăm că sunt două, şi anume: omniprezenţa zgomotului (termenul desemnează clasa, practic infinită, a fenomenelor susceptibile de a distorsiona mesajul prin alterarea calităţii semnalelor) şi necoincidenţa dintre codul emiţătorului şi cel al receptorului. Orice proces de comunicare eficient presupune un transmiţător (emiţător, vorbitor), care trimite un mesaj unui destinatar (receptor, ascultător); mesajul se raportează la un context, şi este alcătuit din elementele unui cod (pact semantic minimal), care trebuie să fie comun celor doi parteneri aflaţi în contact. Barierele comunicării pot să apară dinspre fiecare parte a întregului. Însă, procesul de comunicare în ansamblul său, e minat de faptul că emiţătorul şi receptorul nu operează cu un acelaşi cod – aceasta este şi explicaţia faptului că în plină eră a dezvoltării telecomunicaţiilor asistăm la disoluţia comunicării interumane – sub toate formele ei. Prin urmare, problema de bază a procesului de comunicare este cea legată de cod, să vedem în ce fel, în cele ce urmează. Caracterul arbitrar al semnului lingvistic Comunicarea se face îndeobşte prin cuvinte (Aristotel definea omul pornind tocmai de la acest semn distinctiv al lui, doar el posedă graiul articulat), iar oamenii presupun că aceste cuvinte „transportă” înţelesuri –imagine cu totul înşelătoare. Vorbele nu îşi conţin sensurile, acestea neexistând decât în mintea celor care le utilizează. Cuvântul rostit nu e nimic altceva decât un semnal care, o dată ajuns la un receptor, poate sau nu să declanşeze în mintea acestuia un înţeles, strict condiţionat însă de cunoaşterea unui cod anume, în absenţa căruia comunicarea este imposibilă. Multiplicitatea limbilor ne arată în mod evident transcendenţa gândirii în raport cu cuvintele, contingenţa cuvintelor în raport cu gândirea. În dialogul lui Platon intitulat Cratylos, Hermogenes declara deja că: „de la natură şi în chip originar nici un nume nu aparţine vreunui lucru în particular, ci în virtutea unei hotărâri şi a unei deprinderi”. Aristotel reia acest punct de vedere: semnul funcţionează graţie unei convenţii între oameni (thesei), nu graţie naturii (physei). I-a revenit însă unui lingvist contemporan sarcina de a preciza şi adânci această idee veche şi de a trage din ea toate consecinţele. În „Curs de lingvistică generală”, publicat în 1916, Ferdinand de Saussure (1875-1913) arată în mod expres că natura semnului este arbitrară. Între semnul lingvistic (pe care semiotica îl numeşte semnificant) şi conceptul pe care îl reprezintă (semnificat), nu există relaţie intrinsecă. Nu există o legătură de cauzalitate internă între un anume semnificat –soră, de exemplu, şi lanţul fonic care îl reprezintă (s-o-r-ă).”Ideea de soră nu este legată prin nici un raport interior cu şirul de sunete care îi serveşte drept semnificant”. De pildă, secvenţa de sunete „cor” înseamnă pentru român o formaţie vocală, pentru francez un instrument muzical, pentru latin – inimă şi aşa mai departe. Nici unul din aceste sensuri nu este conţinut în cuvânt, deşi atât vorbitorii obişnuiţi cât şi lingviştii apelează curent la formule de genul „semnificaţia termenului”. De fapt, cuvintele nu sunt altceva decât simple semnale fizice (semnificanţi), menite să reactualizeze în mintea receptorului concepte preexistente, idei conturate şi fixate în trecut, pe baza generalizării experienţei personale, atât lingvistice cât şi extralingvistice. Semn şi simbol Ferdinand de Saussure întrebuinţează expresia „semn”, pe care o preferă simbolului, pentru a desemna elementele limbajului şi a sublinia caracterul lor arbitrar. Fără îndoială sensul acestor termeni este cam fluctuant. Se numeşte de obicei funcţie simbolică aptitudinea inteligenţei de a crea semne. Însăşi etimologia cuvântului „simbol” evocă bine funcţia de comunicare proprie limbajului – în limba greacă, simbol este la început un obiect din lemn tăiat în două; doi prieteni păstrează fiecare o jumătate pe care o transmit copiilor lor. Cele două părţi reunite permiteau posesorilor lor să se recunoască şi să continue relaţiile amicale anterioare. Simbolul este deci, iniţial, un gaj de recunoaştere reciprocă. Totuşi, în general, termenii semn şi simbol se deosebesc: dacă într-un fel, orice simbol este un semn, adică un lucru care ţine locul altui lucru, un semnificant care trimite la un semnificat, trebuie precizat că raportul simbolului cu ceea ce simbolizează el nu este de obicei pur extrinsec precum raportul dintre semn şi semnificat. Simbolul seamănă cu ceea ce simbolizează, el nu se limitează să reprezinte într-un mod cu totul convenţional şi arbitrar realitatea simbolizată, ci o încarnează, ea trăieşte în el. Astfel, balanţa este în sens propriu simbolul justiţiei al cărei ideal de precizie şi imparţialitate matematică îl evocă. Simbolul nu este arbitrar, el nu poate fi înlocuit cu orice, în vreme ce pot substitui fără inconvenient cuvântul sister cu cel din limba română soră. Dar, putem observa că limbajul este uneori (mai ales la popoarele primitive) concret şi expresiv, şi plecând de aici să obiectăm la teoria saussuriană a limbajului convenţional. Limbajul popoarelor primitive conţine onomatopee care sunt mai degrabă simboluri decât semne, care sunt un fel de descrieri sonore ale obiectelor. În această privinţă Saussure face multe remarci interesante. Mai întâi există multe false onomatopee a căror aparenţă sugestivă este rezultatul cu totul întâmplător al evoluţiei fonetice. De exemplu, cuvântul din limba franceză „fouet” (bici) pare a sugera o plesnitură seacă, dar în realitate el derivă din cuvântul latin „fagus”: „hetre” (fag). Invers, onomatopeele adevărate subzistă rar ca atare în limbaj şi sunt antrenate în evoluţia fonetică. De exemplu, cuvântul din latina târzie pipio devine în franceză „pigeon” (porumbel), pierzându-şi caracterul de onomatopee. Apoi, limbajul cel mai expresiv nu este niciodată cu totul natural; într-o mare măsură şi el este convenţional. Acelaşi lucru l-am putea spune despre alte „expresii” nelingvistice. Riturile politeţei sunt adesea foarte expresive. Ritul prosternării simbolizează într-un mod foarte concret şi transparent subordonarea umilă a supusului faţă de principele său. Dar valoarea tuturor acestor rituri –în cadrul fiecărei comunităţi care le întrebuinţează- derivă în întregime din regulile sociale care le codifică uzajul. Ideea esenţială care trebuie reţinută plecând de la analizele saussuriene este aceea că limbajul constituie, mai degrabă decât un fapt natural, o instituţie. Caracterul instituţional al limbajului Faptul universal al vorbirii (practicate de toate popoarele actuale) indică fără îndoială că funcţia simbolică este naturală omului. Dar pluralitatea limbilor vădeşte caracterul instituţional al fiecărui cod lingvistic. Se poate merge mai departe pentru a sublinia că funcţia simbolică nu era de drept supusă vorbirii. Oamenii s-ar fi putut exprima prin gesturi; cuvintele au fost preferate gesturilor din motive practice. Darwin aprecia că populaţiile primitive au eliminat foarte repede limbajul prin gesturi pentru că pe de o parte el mobilizează întregul corp, iar pe de altă parte este impracticabil în condiţii de întuneric. Folosirea vorbirii este ea însăşi instituţională. Surdul congenital rămâne mut dacă nu este educat (neauzind sunetele, el nu are înclinaţia de a le produce în mod spontan). Ombredane afirmă că: „vorbirea nu are organe proprii ci numai organe de împrumut”. Laringele, vălul palatului, limba sunt „la origine organe de respiraţie şi alimentaţie şi se menţin ca atare atunci când vorbirea se constituie şi se exercită”. E adevărat că bolile limbajului au permis localizarea centrilor cerebrali ai vorbirii. Dar, şi scrierea –vădit instituţională are centrii săi cerebrali, ale căror leziuni îi alterează exerciţiul. Centrii cerebrali care participă la activităţile noastre de vorbire şi de recunoaştere a semnelor nu sunt decât specializări ale unor centrii motori şi senzoriali care există dinainte. Ombredane afirmă pe bună dreptate că: „limbajul este o funcţie în definitiv indiferentă faţă de organele senzoriale şi motorii pe care le împrumută pentru folosinţele sale (...). Limbajul este o activitate simbolică, artificială, care se exercită prin intermediul unor organe angajate iniţial în activităţi de alt ordin.” Prin urmare, vorbirea este mai curând o instituţie socială decât un instinct biologic. Considerăm că – în această privinţă – trebuie să reţinem calificativul de arbitrar, de care se serveşte Saussure pentru a caracteriza semnul lingvistic. Acest calificativ este, cum declara însuşi marele lingvist, echivoc. Poate ar fi mai bine să spunem că semnul este nemotivat. Într-adevăr un semn arbitrar este un semn pe care îl aleg în mod liber. Matematicianul poate inventa semne noi pentru a exprima funcţii pe care le-a descoperit. Dar noi găsim gata făcute semnele din limba noastră maternă şi nu depinde de noi faptul de a le schimba în mod arbitrar. Semnificanţii, spune foarte bine Saussure, sunt impuşi de comunitatea lingvistică de care ţin. Aici, putem pune în evidenţă dimensiunea sociologică a limbajului – la care ne vom opri ceva mai târziu, în cadrul analizei elementelor procesului de comunicare. Definiţia semnului lingvistic - cea mai mică unitate a limbii având o semnificaţie Modelul lui F. de Saussure (1915) Deci, pentru Saussure, un semn este alcătuit dintr-un semnificant şi semnificat, „semnificantul este imaginea semnului aşa cum o percepem noi –semnul de pe hârtie sau sunetul; semnificatul este conceptul mental la care se referă acesta; concept care este mai mult sau mai puţin comun tuturor membrilor aceleiaşi culturi, care împărtăşesc aceeaşi limbă”. Cuvântul „câine” denotează (=convenţie lingvistică) specia canină şi pe fiecare dintre membrii săi (extensie) şi conotează proprietăţile caracteristice acestei specii (comprehensiune), formulare preluată de la logicianul Frege Gottlob. O definiţie clasică a semnului este următoarea: „o realitate perceptibilă (A) care reprezintă alt lucru (B) decât ea însăşi şi căreia i se poate substitui.” Percepţia lui A poate aduce aceeaşi informaţie, şi să provoace, în mare, aceleaşi comportamente ca şi percepţia directă a lui B: harta unei ţări (A) nu este chiar ţara respectivă (B), dar ne permite să cunoaştem multe caracteristici ale ţării respective: geografie, toponimie, populaţie, economie etc. Deci semnul este o entitate cu dublă faţă (semnificant şi semnificat) care trimite la un referent; şi presupune un proces de semnificare (asocierea unui semnificant cu un semnificat) şi procesul de referinţă (asocierea unui semnificat cu un subiect anume – real, ireal, virtual). După natura legăturii dintre semn şi realitatea la care trimite (referent), semnele pot fi: naturale (fumul este un semn al focului) şi convenţionale sau artificiale (cuvântul foc). Lingvistul elveţian Ferdinand de Saussure (1857 -1913) este considerat, împreună cu logicianul şi filosoful Charles Peirce (1839 – 1914), unul dintre fondatorii semioticii. El a spus primul: „ne putem imagina o ştiinţă care să studieze viaţa semnelor în societate să o numim semiologie, de la grecescul semeion („semn”). Aceasta ne va învăţa din ce constau semnele şi ce legi le guvernează.” În centrul teoriei lui Saussure despre semne se află relaţia dintre semnificant (expresia fizică a semnului) şi semnificat (înţelesul, ideea exprimată de semn), precum şi relaţia dintre un semn şi celelalte semne din sistem, ceea ce îl apropie pe lingvist de structuralism (denumire generică ce înglobează orientări eterogene în teoria şi metodologia ştiinţelor contemporane care urmăresc punerea în evidenţă a anumitor structuri în explicarea caracteristicilor şi comportamentului unor sisteme). Cum am precizat anterior, în teoria sa nu există o relaţie ”naturală”, ci convenţională (regulă acceptată de utilizatori), între semnificant şi semnificat, adică între semn şi obiectul său, fapt ce ne îndreptăţeşte să considerăm actul codificării ca fiind un imperativ indispensabil în procesul comunicării. Faptul esenţial care trebuie reţinut plecând de la analizele saussuriene este acela că limbajul constituie, mai degrabă decât un fapt natural, o instituţie, o deprindere –cum spunea Platon, care trebuie exersată (ca orice deprindere), pentru a se ajunge la competenţă comunicaţională. Or, cei mai mulţi dintre noi pornim de la premiza că dacă vorbim aceeaşi limbă, maternă de exemplu, automat există un cod comun între noi şi trebuie să ne înţelegem, să comunicăm. După cum am precizat mai sus, avem de-a face cu o confuzie (naivă şi cu consecinţe grave in cadrul comunicării interpersonale); la nivel conotativ semnificaţiile cuvintelor diferă de la o persoană la alta, prin urmare, emiţătorul şi receptorul nu au – la modul obiectiv – cum să opereze cu acelaşi cod, nu există o identitate între activitatea cortexului şi ceea ce numim conştiinţă. Noţiunile de denotaţie şi conotaţie (din semiotică) pot să aducă un plus de claritate în această problemă. Denotaţia este acea latură a semnificaţiei care pentru toţi acei care aparţin unei comunităţi de limbă, este mai mult sau mai puţin identică. Conotaţia priveşte un sens secund, supra-adăugat sensului prim (denotaţiei). În raport cu denotaţia, conotaţia exprimă „atitudinea emoţională a locutorului faţă de semnele pe care le emite sau receptează” (astfel cuvântul „tren” poate sugera pentru un locutor amintirea unei catastrofe feroviare, iar pentru altul atmosfera destinsă a vacanţei). A. J. Greimas numeşte limbajul „prim”, referenţial – denotaţie, iar pe cel „secund” – conotaţie. În spiritul teoriei semiotice a lui F. de Saussure sunt de reţinut trei importante caracteristici ale semnelor: * „arbitrarietatea” sau „convenţionalitatea” (cum o numeşte Umberto Eco) relaţiei lor cu referenţii exteriori (am explicat mai sus în ce constă caracterul arbitrar); * multiaccentualitatea semnelor, care nu au o „semnificaţie internă fixă”, ci numai un potenţial de semnificare concretizat prin utilizare în contexte specifice care relevă, accentuează, direcţionează semnificaţiile; * capacitatea de a genera „conotaţii” şi „mituri”, în sensul semnificării valorilor expresive (emoţii, sentimente, evaluări pozitive/negative) sau „reflexiv – abstracte”. Nu se comunică între semne izolate, ci cu ansambluri de semne, organizate (asamblate, ordonate) după anumite reguli (coduri). Schimbul de semne devine comunicare atunci când se reuneşte transmiterea unor mesaje, adică atunci când semnele sunt astfel înlănţuite încât să producă un sens („Astăzi” nu este un mesaj, nici „avem”, nici „seminar”, dar „Astăzi avem seminar” este un mesaj). Prin urmare, comunicarea necesită cunoaşterea codurilor (pentru a codifica şi decodifica), şi nu ne referim doar la codurile socio-culturale (norme şi reguli de comportament), ci la cele de comunicare: „ansambluri de semne asociate cu reguli de ordonare a acestor semne pentru a produce şi schimba mesaje semnificative. Funcţia lor principală este de a permite comunicarea în sensul schimbului de mesaje”. Astfel, codificarea putem să o considerăm deopotrivă condiţie şi mecanism al comunicării. După Charles Morris, un limbaj sau un cod reprezintă o pluralitate de semne, care potrivit unor reguli de combinare, au o semnificaţie comună pentru un număr de interpreţi şi care poate fi produsă de aceştia. Mai precis, „codul este un sistem de semne alcătuit din unităţi (semnele) şi structuri (reguli de combinaţie), iar esenţa constă în asocierea structurilor de elemente sensibile cu structuri de semnificaţie”. Pentru a sesiza semnificaţia unui semn (cuvânt, expresie, gest), „emiţătorul şi destinatarul trebuie să aibă un cod comun, adică o serie de reguli care permit a atribui o semnificaţie semnului”. J. Fiske rezumă noţiunea de cod în termenii cei mai clari: „codul este un sistem de reguli după care semnele se organizează pentru a produce înţelesuri şi, totodată, un sistem de înţelesuri comun membrilor unei culturi sau subculturi. Codul fixează regulile şi normele unirii şi aranjării semnelor (semnale fizice care trimit la altceva decât la ele însele), precum şi convenţiile care determină modul şi contextele în care pot fi folosite şi combinate aceste semne pentru a forma mesaje mai complexe”. Comunicarea eficientă; importanţa codificării în procesul de comunicare Pentru producerea şi transmiterea mesajelor este nevoie de coduri de comunicare. Acestea reprezintă –cum am precizat mai sus- unirea a două componente: un repertoriu de semne şi reguli de asamblare a acestor semne, care permit producerea de mesaje semnificative (inteligibile şi purtătoare de informaţie). Oamenii dispun de coduri lingvistice (limbile naturale – româna, engleza, franceza, germana etc.). Cineva care ştie limba română cunoaşte codul acestei limbi, care cuprinde un repertoriu de cuvinte (lexicul, vocabularul limbii române), un ansamblu de reguli (gramatica, sintactica limbii române). Prin respectarea codului limbii române se pot compune/ comunica unui receptor (care ştie şi el această limbă) mesaje semnificative. Cele două operaţii sunt cele de codificare şi de decodificare, ambele fiind deosebit de importante în ceea ce priveşte comunicarea eficientă. În comunicarea lingvistică (cea mai des întâlnită) intervin mai multe elemente care pun probleme de codificare şi decodificare, dintre care amintim: * variabilitatea enunţurilor lingvistice (fiecare individ are modul său personal de a utiliza limba, cuvintele, sintaxa, intonaţia etc). Competenţa lingvistică presupune cunoaşterea codului limbii utilizate, dar şi capacitatea de a descifra şi de a înţelege enunţuri variat compuse; * polisemia semnelor lingvistice (cuvintele pot semnifica lucruri diferite) şi sinonimia (mai multe cuvinte au acelaşi înţeles, existând deci mai multe feluri de a spune acelaşi lucru). A decodifica un mesaj înseamnă a alege semnificaţia unui ansamblu de semne în funcţie de contextul lingvistic şi situaţional. Ansamblurile de semne, codificarea şi decodificarea acestora pot fi de factură denotativă sau conotativă (a se vedea pag. 31). Denotaţia – cum am explicat anterior, este proprie utilizării semnelor care au o definiţie precisă, acceptată oficial în repertoriul semnelor: este mai ales cazul cuvintelor care desemnează obiecte (dulap, scaun etc.), fapte, fiinţe (cal, câine etc.). Conotaţia corespunde la ceea ce semnele (cuvintele) evocă sau reprezintă pentru noi (sentimente, idei cu care sunt asociate pentru noi semnele sau mesajele respective). Ceea ce anumite semne pot conota, depinde de cultura căreia individul îi aparţine şi de experienţa individuală; * existenţa mesajelor paralele (verbale, non-verbale, paralingvistice etc) care pot fi complementare sau contradictorii unele în raport cu altele. Cele paralele pot confirma, nuanţa, relativiza sau chiar contrazice mesajul lingvistic propriu-zis. Codificarea şi decodificarea mesajelor implică evident procesul de interpretare: sensul pe care receptorul îl dă mesajului în funcţie de contextul comunicării (în care intervin personalitatea, experienţa, starea de spirit, sentimentele reciproce, starea interacţională a celor care comunică etc.). În genere, în literatura de specialitate este acceptat faptul că, prin codificarea unui mesaj aflăm sensul mesajului, iar prin interpretare îi atribuim semnificaţia noastră. Sensul este oarecum mesajul obiectiv, în timp ce semnificaţia se referă la ceea ce facem noi cu mesajul respectiv (cum reacţionăm noi, verbal şi comportamental la un mesaj). Toate aceste precizări ne conturează imaginea receptorului activ: el percepe, decodifică, interpretează mesajele, în funcţie de contextul comunicării (personal, grupal, social, cultural). Prin urmare, comunicare eficientă – indiferent de domeniul în care are loc aceasta - protocol, negociere, relaţii publice etc. înseamnă înainte de orice, dorinţa de a construi un cod comun, de a „ieşi” din propriul cod pentru a te împărtăşi din al interlocutorului, respectiv de a construi acel limbaj comun, condiţie a priori pentru a avea loc comunicarea (dealtfel, însăşi etimologia acestui cuvânt ne conduce, cum am văzut deja, la această idee). Între cele două instanţe ale comunicării trebuie să existe „o negociere” preliminară a sensului pentru a se evita entropia (dezordinea) semantică. Altfel, cuvintele vor fi semnale recepţionate, deci supuse decodificării, iar mesajul rezultant presupune printre altele, filtrajul prin grila personalităţii proprii, deci un alt şir de semnale, care prin forţa împrejurărilor nu au cum să repete identic alcătuirea imput-ului iniţial. Indiferent de context (domeniu), receptorul intervine activ în proces (distincţia dintre a auzi şi a asculta), punându-şi amprenta identităţii personale, întruchipate aici de autonomia psihicului individual. Astfel, ia naştere non-identitatea codurilor, cu care operează transmiţătorul pe de o parte, şi receptorul pe de altă parte. Or, pentru a ajunge la comunicare eficientă cele două coduri trebuie să se apropie cât mai mult. Repetăm, codificarea (actul prin care o serie de semnificaţii sunt transpuse prin intermediul regulilor într-un anumit text) este o condiţie indispensabilă procesului de comunicare eficientă, în sensul găsirii acelui limbaj comun necesar evitării entropiei semantice. Pentru a asigura reversibilitatea transformării mesaj – semnal, codul va trebuie să fie conceput (de către emiţător) astfel încât traducerile pe care el le mijloceşte să aibă un caracter univoc, lipsit de orice ambiguitate. Acest lucru este dificil, din motive concomitent subiective (fiecare fiinţă are propria ei personalitate, deci subiectivitate), şi obiective – prin definiţie (caracterul arbitrar al semnului lingvistic explicat mai sus), un fapt observabil nu poate fi decât, cel mult, indiciul material al prezenţei semnificatului, dar niciodată semnificatul însuşi. Aspectul cel mai spinos al comunicării rezidă tocmai în contradicţia dintre nevoia interlocutorilor de a-şi transmite mesaje şi imposibilitatea practică în care se află ei de a emite şi recepţiona altceva decât semnale. Codificarea se dovedeşte în felul acesta o activitate indispensabilă, iar transmiţătorul care o efectuează, un participant de neînlăturat în procesul comunicării. Distincţia dintre a auzi şi a asculta Aşa cum există confuzia între semnal şi semnificaţie (am arătat deja că vorbele nu îşi conţin la modul obiectiv sensurile, acestea neexistând decât în mintea celor care le utilizează), există şi confuzia între a auzi şi a asculta. Cel ce aude nu e decât un receptacol pasiv de semnale sonore (fapt ce nu conduce în nici un fel la comunicarea eficientă), pe când ascultătorul le traduce şi interpretează (=decodificare), trăgând şi un folos personal, în măsura în care integrează informaţiile primite în structura personalităţii proprii. Aşa cum învăţăm să citim şi să scriem când suntem mici, tot aşa trebuie să învăţăm să ascultăm, şi de abia în acest moment putem afirma că poate avea loc comunicarea. Distincţia amintită îl determină pe Nicki Stanton, în lucrarea sa „Comunicarea” să afirme că: ori de câte ori scriem sau vorbim, încercând să convingem, să explicăm, să influenţăm, să educăm sau să îndeplinim orice alt obiectiv, prin intermediul procesului de comunicare, urmărim întotdeauna patru scopuri principale: * să fim receptaţi (auziţi, citiţi); * să fim înţeleşi; * să fim acceptaţi; * să provocăm o reacţie (o schimbare de comportament sau de atitudine). Atunci când nu reuşim să atingem nici unul din aceste obiective, înseamnă că am dat greş în procesul de comunicare. Pledoarie pentru comunicarea definită ca proces de semnificare, pentru depăşirea modelului informaţional al comunicării. Întrucât semiotica, fie că este definită ca ştiinţă a ansamblului de semne sau ca ştiinţă a semnificării a adus contribuţii esenţiale la înţelegerea proceselor de comunicare - considerăm că reluarea unor referinţe sumare este necesară. Aceasta pentru a facilita înţelegerea comunicării, şi nu pentru a încălca teritoriul acestei discipline, de acum clasice. Pentru înţelegerea fenomenelor din sfera comunicării (a comunicării de masă în particular, cea prezentă în zilele noastre), pentru depăşirea modelului informaţional al comunicării (pe care îl vom prezenta în subpunctul următor), apreciem că noţiunile de bază din semiotică şi pragmatică sunt indispensabile. Nu putem decela mesajul şi nici înţelesul acestuia fără a face apel la noţiuni definite de semioticieni ca cele de semn şi simbol, sens şi semnificaţie, conţinut, înţeles, semnificare, coduri etc. Autorii clasici ai semioticii (Ferdinand de Saussure, Charles Peirce, Charles Morris, Ogden şi Richards, Umberto Eco, Roland Barthes şi alţii) sunt consideraţi astăzi fondatori ai ştiinţelor comunicării. Semioticienii, dincolo de diferenţele dintre teoriile lor, contribuie fundamental la depăşirea modelului informaţional al comunicării (prezentat la pag. 40), şi definirea ei într-un mod nou, ca proces de generare, construire, transmitere şi receptare a semnificaţiilor, pe scurt ca un proces de semnificare şi de formare a înţelesurilor în relaţia dintre emiţători şi receptori. Începuturile analizei semnelor şi ale semioticii sunt legate în Europa, de emergenţa istorică a structuralismului ale cărui fundamente au fost trasate de Ferdinand de Saussure, dar şi de Roman Jakobson (acesta a folosit primul termenul de structură în 1929). Şcoala franceză de semiotică, începând cu Roland Barthes (1915-1980) va dezvolta o semiotică profund structuralistă, iar antropologul Claude Lévi-Strauss, va realiza translaţia de la lingvistică la antropologia structurală. Paralel, în spaţiul anglo-saxon s-a dezvoltat, de asemenea, o şcoală semiotică (Charles Peirce, Charles Morris), şi în antropologie şi sociologie, o şcoală structuralistă, apoi structural-funcţionalistă, la început în antropologie, cu B. Malinowski, apoi în sociologie (apogeul fiind atins prin T. Parsons, R. Merton, ş.a.). Deci, în timp, modelul structuralist a fost extins din lingvistică asupra altor domenii ca antropologia, sociologia, psihanaliza etc, şi de asemenea, a devenit un model fundamental (cu valenţe interdisciplinare) în studierea comunicării. Astfel, de la studiul lingvistic al limbii şi limbajului, ca sisteme de semne lingvistice, se va trece la un studiu generalizat al tuturor tipurilor, formelor şi elementelor de limbaj (comunicarea non-verbală, mituri, simboluri), la studiul actelor de limbaj, ceea ce va conduce la modele integrate de analiză a comunicării. Treptat, ştiinţele semnelor şi limbajelor se configurează ca ştiinţe ale comunicării – perspectivele originare fiind date de teoria matematică a informaţiei, de lingvistica şi semiotica structurală, de antropologie şi sociologiile structural funcţionaliste, de şcoala „industriilor culturale” (Şcoala de la Frankfurt), de filosofiile limbajului şi de filosofia pragmatică, de psihologia behavioristă şi de cea psihanalitică etc. Sintetizând, Ioan Drăgan în lucrarea „Comunicarea –paradigme şi teorii”, distinge ca principale orientări ale definirii sensului: * retorica imaginii (Roland Barthes) – sensul este un „derivat conotativ şi cultural” (simboluri şi mituri); * „modelul stratificat” (Umberto Eco) – sensul este expresia stratificării unor coduri interpretative; * „modelul sistematic” (L. Porcher) – sensul este un „fenomen comutativ şi combinatoriu”; * „modelul structuro-generativ” (J. M. Floch) – sensul este rezultatul unui parcurs generativ şi progresiv; * modelul „retoricii iconice” (aplicat mai ales imaginilor publicitare), construit după schema Conceptor, Imagine, Produs, Interpretant. I.3 Modele comunicaţionale; Elemente ale procesului de comunicare În studiul proceselor de comunicare cercetătorii au elaborat diferite modele, ce pot fi grupate în funcţie de sensul schimbului de informaţii, de interacţiunile rezultate etc. De pildă, Ioan Drăgan operează cu clasificarea modelelor matematice (modelul teoriei informaţiei, modelul cibernetic), modele lingvistice (Roman Jakobson), modele sociologice (modelul Schramm, modelul Gerbner ş.a.m.d.). Alţi autori le clasifică în modele lineare, circulare şi interactive (R. Rieffel). În cele ce urmează ne vom opri asupra a două dintre cele mai reprezentative modele de comunicare (structuri cu grad mare de viabilitate), este vorba de modelul Shannon şi Weaver (1949) şi modelul lingvistului Roman Jakobson. În primul model, comunicarea este identificată cu informaţia, iar aceasta cu transmiterea de semnale, noţiunea de mesaj în sensul definit anterior ocupă un loc marginal în cadrul lui, prin urmare modelul informaţiei este mai puţin folositor în explicarea comunicării umane propriu-zise (de pildă, comunicării din cadrul unei activităţi de protocol). Cel de-al doilea model în schimb, privilegiază codul, răspunde în principal definirii comunicării ca proces de semnificare, aşa cum insistăm în cursul de faţă. Modele comunicaţionale lineare a. Modelul Shannon şi Weaver (1949) – Modelul informaţional al comunicării Inginerii americani Claude Shannon şi Warren Weaver, angajaţi ai laboratoarelor Bell Telephone din New York au căutat să maximizeze eficienţa transmiterii semnalelor prin telefon şi unde radio. Demersul lor a dus la crearea unei teorii matematice a comunicării, aplicabilă şi în alte situaţii de transfer informaţional decât cele amintite, punctul de plecare fiind lucrările lui R. V. L. Hartley, cel care a utilizat pentru prima dată cuvântul informaţie în sensul său matematic. Prin urmare, lucrarea lor din 1949 –The Mathematical Theory of Communication este considerată în literatura de specialitate ca fiind una fondatoare (în sensul de încercare de explicare unitară a unui ansamblu mai bogat de fapte, în perspectiva unei ipoteze). Lucrând în domeniul telecomunicaţiilor, unde se confruntau cu problemele tehnice ale transmiterii semnalelor, cei doi autori şi-au centrat preocupările pe raporturile dintre cod şi canalul de transmisie. Însă facem precizarea că teoria matematică a comunicării ignoră înţelesul şi utilitatea mesajelor, ea operează cu unităţi distinctive, dar nu şi semnificative (cuvintele sunt golite de valoare cognitivă sau afectivă), ceea ce revine la o analiză strict sintactică a comunicării. Deşi conceptul de cod este unul din pilonii centrali ai teoriei, el nu depăşeşte aici condiţia unei corespondenţe formale dintre un repertoriu de semnale şi universul mental al semnificaţiilor asociate acestora, a căror natură şi calitate rămân în afara oricăror preocupări ale disciplinei. Cum remarcă Mihai Dinu, în lumina definiţiei saussuriene a semnului văzut ca „ceva” care ţine locul a „altceva”, teoria informaţiei (Hartley, Szilard, Wiener, Shannon etc.) nu are ochi (şi instrumente de măsură) decât pentru „ceva”, ignorând deliberat „altceva-ul”. Cu toate acestea impactul ei asupra ştiinţelor comunicării a fost considerabil, prin urmare, vă prezentăm la rândul nostru celebrul model:* După cum se observă mai sus, schema Shannon – Weaver prezintă traseul unui mesaj care, elaborat de o sursă, este codificat de un transmiţător sub forma unor semnale, ce parcurg un canal, pe traseul căruia se confruntă cu primejdia distorsionării lor ca urmare a intervenţiei unei surse de zgomot, după care parvin la receptorul ce le decodifică, restituind mesajului forma iniţială şi încredinţându-l astfel destinatarului. În acest model, comunicarea este definită ca transmitere de informaţie (mai precis, transmitere de semnale). Informaţia este înţeleasă ca „măsură a ceea ce este transmis, transportat” de la emiţător către receptor, mai exact ca măsură a incertitudinii dintr-un sistem. Cum am precizat mai sus, informaţia nu se identifică cu semnificaţia a ceea ce este transmis (cum ne-am putea aştepta fiind vorba de comunicare). O noţiune importantă în teoria informaţiei este cea de entropie. Într-o situaţie dată, entropia constituie o măsură a stării de incertitudine sau de dezordine a acestei situaţii. Entropia este legată cu gradul libertăţii de alegere a elementelor de informaţie, atunci când se transmite un mesaj. Astfel, într-un mesaj foarte structurat, gradul alegerii este slab şi prin aceasta, cantitatea de informaţie (entropia) pe care sistemul respectiv o conţine este redusă, pentru că probabilitatea ca o parte care lipseşte din mesaj să fie reconstituită de receptor este ridicată. Noţiunea de mesaj ocupă un loc marginal în modelul informaţiei. În această viziune, a comunica înseamnă a transmite un semnal (informaţie), care este primit sau nu este primit. Cum afirmă Ioan Drăgan în „Comunicarea –paradigme şi teorii”: „(...) unitatea de măsurare a comunicării este de natură binară (bit-ul/binary-digit), ceea ce înseamnă că transmiterea informaţiei (emiterea şi receptarea semnalelor) se realizează sau nu se realizează”. Teoria lui Shannon şi Weaver despre informaţie implică noţiuni ca: alegere, probabilitate, incertitudine, măsurare, entropie. Ea răspunde, în principal, la două întrebări: 1. cum poate fi transmisă o informaţie în modul cel mai rapid şi cu costurile cele mai reduse; 2. cum se poate asigura identitatea dintre informaţia primită şi cea emisă. Aşadar, este vorba de un model termodinamic de cuantificare a informaţiei (comunicării): cantitatea de informaţie (prezentă într-un sistem) este cu atât mai mare, cu cât ea este mai improbabilă. Informaţia nu este nimic altceva decât o măsură a predictibilităţii semnalului, adică a numărului de posibilităţi deschise pentru emiţătorul şi receptorul mesajului. Ea nu are nimic în comun cu conţinutul (...). Putem avea un semnal care constă din două semnale – să zicem un bec care clipeşte o dată sau de două ori. Informaţia conţinută în fiecare dintre cele două semnale este identică – predictibilitate de 50% pentru fiecare. Acest lucru este valabil indiferent de mesajul ataşat acestor semnale – o pâlpâire ar însemna „da”, două pâlpâiri ar însemna „nu”, sau una –„Vechiul Testament”, iar două – „Noul Testament”. În acest caz „da” conţine aceeaşi cantitate de informaţie ca şi „Vechiul Testament”. La nivelul acestui tip de comunicare definit ca transmitere mecanică a informaţiei, măsura acesteia se face în biţi, ceea ce înseamnă o alegere de tip binar: da sau nu. Acesta este modelul după care funcţionează computerele şi alte sisteme tehnologice, mecanice. În cazul comunicării umane propriu-zise, procesele se complică prin apariţia nivelului B al comunicării (ca să zicem aşa), care este cel al semnificaţiei şi interpretării (a se vedea subpunctul anterior). Considerăm că este imposibil să măsurăm semnificaţiile după modelul binar al biţilor. Să fim bine înţeleşi, Shannon şi Weaver erau preocupaţi de viabilitatea funcţionării liniilor telefonice prin creşterea numărului de semnale transmise şi acurateţea receptării lor, dar pentru specialistul în ştiinţele comunicării, înţelesul nu ţine de aceste aspecte tehnice. Când ascult o piesă de teatru la radio informaţia circulă între studioul de radio şi ascultători în măsura în care percep clar – acustic – replicile actorilor. În genere, teoria informaţională s-a oprit la acest nivel al analizei comunicării (a se vedea distincţia între a auzi şi a asculta, de la pag. 35), ca simplă transmitere de informaţie, semnale şi mesaje, şi ca posibilitate de a reduce starea de incertitudine în care se află receptorul: am înţeles (auzit) bine că eroul meu preferat trăieşte? Teoria nu înglobează explicit problema semnificaţiei, în sensul interpretării informaţiei, or între calculator şi fiinţa umană nu putem să punem semnul egal din perspectiva procesului de comunicare. Având în vedere faptul că acest model – destinat în primul rând problemelor din telecomunicaţii (codaj optim, reducere a zgomotului, maximizare a debitului de informaţie) – ignoră înţelesul şi utilitatea mesajelor, limitele de aplicare ale sale sunt evidente. Cu toate minusurile lui, acestui model îi datorăm debutul a ceea ce avea să devină „studiile comunicării”. Modelul lui Wilbur Schramm (1954) Pe baza modelului Shannon şi Weaver, Wilbur Schramm a elaborat propriul model, al cărui principal merit rămâne acela de a fi subliniat natura interactivă a procesului de comunicare. W. Schramm afirmă că în esenţă, procesul de comunicare constă în „punerea de acord a receptorului cu emiţătorul, cu privire la un mesaj”, ceea ce implică două momente importante –codificarea şi decodificarea. Codificarea constă în faptul de a traduce mesajul într-un limbaj adecvat atât canalului de transmitere, cât şi receptorului, adică transformarea unei idei, a unei opinii ş.a.m.d. în mesaj, constituit din semnale organizate după convenţiile unuia sau mai multor coduri. Altfel spus, a codifica înseamnă pentru Schramm a pune într-o formă inteligibilă, accesibilă şi transmisibilă semnalele şi simbolurile. Decodificarea se referă la „retraducerea” mesajului de către receptor, la extragerea semnificaţiilor necesare, adică înţelegerea şi interpretarea semnelor codificate ce compun mesajul. Prima schemă generală a comunicării – W. Schramm Al doilea model Schramm demonstrează natura interactivă a procesului de comunicare, ceea ce presupune existenţa unui „câmp de experienţă” atât la nivelul emiţătorului, cât şi la cel al receptorului, ca o condiţie absolut necesară „armonizării” celor doi. În desenul de mai jos observăm o zonă de suprapunere a celor două câmpuri de experienţă, deci experienţa cumulată a celor ce comunică. Cu cât această suprafaţă este mai mare, cu atât comunicarea este mai eficientă – întrucât are loc împărtăşirea reciprocă a codurilor, se manifestă din plin axa verticală a comunicării. În completarea modelului său, W. Schramm relevă calitatea de interpret a individului aflat în relaţie comunicaţională: el este în acelaşi timp atât codificator cât şi decodificator de mesaj. Prin urmare, al treilea model Schramm aduce elementul fundamental al comunicării, feedback-ul (retroacţiunea), reacţia de răspuns la un mesaj în scopul elaborării altui mesaj, ceea ce confirmă circularitatea procesului comunicaţional. A doua schemă generală a comunicării – W. Schramm A treia schemă generală a comunicării – W. Schramm Modelul concentric al comunicării (aplicabil în cazul comunicării de masă) Modelul circular al comunicării sau modelul concentric, cum mai este numit în literatura de specialitate, aparţine unui grup de cercetători format din Ray Hiebert, Donald Ungarait şi Thomas Bohn. El este inspirat de ideea foarte răspândită în anii 1970, că procesul de comunicare nu urmează o schemă simplă, lineară, ci că legăturile dintre emiţător şi receptor sunt mult mai complexe şi mai variate decât s-a crezut până atunci. Prin urmare, s-au produs modele concentrice, în spirală, în elice, ş.a.m.d. ale comunicării, toate insistând asupra capacităţii receptorului de a selecţiona, a interpreta şi a reintegra mesajele. În ceea ce ne priveşte, considerăm că modelul spiralei este cea mai adecvată reprezentare grafică pe care o poate avea comunicarea –în toate formele ei. Modelul de faţă este aplicabil în cazul comunicării de masă (mediatizată), care implică o negociere sau o tranzacţie continuă între emiţător şi receptor (ceea ce justifică reprezentarea într-o formă dinamică). Vom observa un ansamblu de elemente concentrice şi o serie de acţiuni şi retroacţiuni continue. Într-o primă etapă, comunicatorii (redacţia unui ziar sau unei televiziuni) produc mesaje ce trec mai întâi prin diferite stadii de comunicare (coduri), sub forma informaţiilor scrise sau audiovizuale. Anterior difuzării, acestea sunt filtrate de controlor, adică de profesioniştii ce decid asupra procesului de selecţie. În fine, mesajele sunt transmise prin media (ziar, televiziune). Într-o a doua etapă intervin „regulatorii”, ce pot fi grupuri de presiune, instituţii (asociaţii) ce pot exercita o anumită influenţă asupra media, prin urmare pot afecta conţinutul şi eficienţa mesajului. Urmează filtrele informaţionale de ordin fizic (oboseala receptorului, de exemplu) sau psihologic (centrul de interes al receptorului). În fine, mesajele ating audienţa şi provoacă anumite efecte. Modelul integrează în schemă „zgomotele” (acestea pot fi specifice canalului de transmitere – imagine sau sunet de o slabă calitate, ori semantice, cum ar fi utilizarea unui limbaj greu accesibil), adică acele elemente care afectează calitatea comunicării (şi eficienţa ei), retroacţiunile (răspunsul receptorilor spre comunicatori ori controlori), precum şi amplificarea (acordarea unei mai mari importanţe unei anumite informaţii sau personalităţi prin raport cu celelalte). b. Structura comunicării la Roman Jakobson – model lingvistic clasic Abordarea semiotică şi referenţială a comunicării Indiferent de modelul asupra căruia ne îndreptăm atenţia, procesul comunicării presupune deci, un transmiţător (emiţător, vorbitor), care trimite un mesaj unui destinatar (receptor, ascultător); mesajul se raportează la un context. Mesajul este alcătuit din elementele unui cod care – cum am insistat în subpunctul I.2 – trebuie să fie comun celor doi parteneri aflaţi în contact (pentru ca entropia semantică să fie mai mică). Cea mai simplă structură a comunicării (relaţia din cadrul triadei emiţător – mesaj – receptor) ne-o propune pentru prima dată Karl Bühler, în cartea sa din 1934, Die Sprachtheorie. Ulterior, lingvistul Roman Jakobson a adăugat încă trei componente la schema de mai sus: C.C.C. –Cod, Canal, Context, reliefând importanţa codului în orice proces de comunicare (de aceea, considerăm că acest model are o arie mai mare de acoperire, o putere mai mare de explicare a procesului de comunicare, indiferent de domeniul căruia i se aplică). Relaţia de comunicare se realizează în felul următor: emiţătorul lansează un mesaj, care va fi înscris într-un cod (limbaj). Înscrierea mesajului într-un cod se numeşte codare. Destinatarul (receptorul) va realiza o acţiune de decodare, de descifrare a mesajului transmis. Transferul informaţiei are loc între două entităţi orientate către un scop: E are scopul de a oferi, R trebuie să fie predispus să recepteze (a se vedea distincţia dintre a auzi şi a asculta comentată anterior). Dacă nu există „acordaj” semantic între cei doi pot apărea mesaje întâmplătoare. Între mesaj şi cod există o anumită discrepanţă: mesajul este întotdeauna foarte concret, nuanţat, determinat de loc, de timp, de starea psihologică a emiţătorului etc; codul dimpotrivă, este abstract, având un număr redus de semne. Mesajul (conţinutul actului de comunicare) este realitatea infinită în timp şi spaţiu, în timp ce codul, cel lingvistic, de pildă, conţine numai 28 de semne, cu ajutorul cărora se formează cuvintele, atunci când avem în vedere codul scris. Mesajul este mai bogat decât codul verbal, iar acesta decât cel scris (codul verbal dispune de mijloace diverse de comunicare, cum ar fi: vorbirea, gestul, mimica, privirea, proxemica etc., în timp ce codul scris e mult mai sărac, are la dispoziţie unele semne de punctuaţie şi unele categorii gramaticale), de aceea, lupta pentru adecvarea codului la mesaj este una din trăsăturile comunicării. Elemente componente ale procesului de comunicare Roman Jakobson afirma că: „orice act de vorbire reuneşte un mesaj şi patru elemente legate de acesta: emiţătorul, receptorul, tema mesajului şi codul utilizat”. Vom caracteriza succint pe fiecare dintre ele şi începem cu cei doi poli ai comunicării – emiţătorul şi receptorul. Emiţătorul şi receptorul –o perspectivă interacţională Procesul de comunicare poate fi definit prin interacţiunea componentelor sale: roluri de emitere şi de recepţie (codificare şi decodificare), construcţia mesajului, contextul, mijloacele de comunicare, apariţia feedback-ului. Dacă punem întrebarea: „ce caracterizează o comunicare eficientă?” – trebuie să răspundem că fiecare din elementele amintite îşi aduce contribuţia sa, iar felul în care sunt echilibrate, armonizate acestea în dinamica lor conduce la o comunicare eficientă. Aşadar, atunci când discutăm despre emiţător (cel care codifică) şi receptor (cel care decodifică) este important să-i caracterizăm din perspectiva relaţiei dialectice dintre ei. 1. Caracteristici ale emiţătorului El reprezintă un individ, un grup sau o instituţie care: * posedă o informaţie mai bine structurată decât receptorul; * presupune o stare de spirit; * presupune un scop explicit (alăturat mesajului) şi unul implicit (motivul transmiterii mesajului, uneori necunoscut receptorului). După o altă caracterizare, cea din lucrarea ”Introducere în teoria comunicării” a lui Ion Haineş -caracteristicile emiţătorului sunt următoarele: * Motivaţia de transmitere a mesajului (de ce vrea să comunice); * Pregătirea socială, educaţională şi culturală; * Abilitatea de a comunica experienţa sa anterioară. * Relaţia personală şi situaţională cu receptorul. * Atributele psihologice şi fiziologice. În plan didactic rolurile majore de emiţător sunt deţinute în şcoală de cadrul didactic; totuşi, dincolo de posibilităţile unui feedback nuanţat, studentul preia anumite segmente ale acestor roluri, de pildă cursantul are acces la o multitudine de surse de informaţie şi câteodată poate să posedă o informaţie mai actuală decât profesorul său. În acest sens, rolurile de emiţător deţinute de profesor (claritate, coerenţă internă, expresivitate) devin mai puţin stricte. El trebuie să aibă un comportament flexibil şi adaptat, dezvoltând simultan anumite roluri de receptor tocmai pentru a-şi îmbunătăţi rolurile de emiţător. Să ne aducem aminte ce ne recomanda lingvistul George Mounin: pentru a avea loc comunicarea trebuie ca cele două roluri să se schimbe între ele, şi să se păstreze tipul de semne în interacţiunea acestora. Practic, codificarea pe care o face emiţătorul este mai obiectivă, după ce trece prin poziţia receptorului (după feedback), decât înainte. În acelaşi timp, emiţătorului i se pot atribui grade diferite de prestigiu sau credibilitate, aspecte care au un impact puternic asupra comunicării ca atare. După John R. P. French şi Bertram Raven există cinci baze ale puterii sau influenţei ce sunt utile în analiza emiţătorului ca parte a comunicării: * Puterea recompensatoare este puterea a cărei bază este constituită din abilitatea de a răsplăti. În această categorie se încadrează satisfacerea unor dorinţe ale receptorului. * Puterea coercitivă – receptorul se aşteaptă să fie „pedepsit” de către emiţător dacă nu se conformează încercării de influenţă a acestuia. Dacă această putere nu este susţinută şi de alte aspecte (cum ar fi cel al competenţei), comunicarea în acest caz, nu este strict autentică. * Puterea referenţială presupune că receptorul se identifică cu emiţătorul; o persoană sau un grup de prestigiu constituie un model de referinţă cu care încearcă să se asocieze sau să se identifice alţii, care le adoptă atitudinile sau convingerile. De pildă, la şcoală puterea referenţială poate juca un rol important la anumite vârste şcolare mici, cadrul didactic devenind un emiţător cu capacităţi de transmitere sporite şi autentice. * Puterea legitimă se bazează pe înţelegerea de ambele părţi că cineva are dreptul să pretindă ascultare de la ceilalţi (ex. relaţia profesor-elev, părinte-copil). Ea implică un cod sau un standard acceptat de ambii parteneri. În acest sens, Denis McQuail reliefează existenţa anumitor matrice sociale definite de procesul comunicativ: astfel se aşteaptă de la managerul unei organizaţii să-şi conducă subordonaţii, de la profesori să-şi educe elevii etc. Totuşi se poate observa astăzi o relativizare a puterii legitime, o diminuare a efectului ei: spre exemplu, managerul conduce, dar trebuie să accepte şi propuneri de la subordonaţi, profesorul educă, dar –într-o anumită măsură – este educat de elevii săi. Cu privire la puterea legitimă atragem atenţia asupra a doi factori ce pot conduce la ineficienţă, şi anume: (1) omnişcienţa poate să caracterizeze managerul, „el ştie tot” şi astfel devalorizează subordonaţii; şi (2) omnipotenţa este iluzia emiţătorului (de pildă – managerul) că el poate face orice, că va reuşi să rezolve orice problemă a organizaţiei de unul singur. * Credibilitatea – puterea expertului specifică atribuirea de cunoştinţe superioare emiţătorului, care au impact asupra structurii cognitive a receptorului (străinul care acceptă recomandările unui localnic). O astfel de putere este determinată de contextul situaţional şi instituţional, pentru că, prin definiţie, receptorul nu este, în mod normal, în postura de a evalua corectitudinea informaţiei primite. De exemplu, cadrul didactic beneficiază în mod tradiţional de o astfel de putere. Totuşi în societatea actuală, aceasta se nuanţează mult, deoarece elevul/studentul vine în câmpul comunicării didactice cu o sferă de cunoştinţe diversificate, în mod special oferite de mijloacele moderne de comunicare – spre exemplu, reţeaua Internet. Prin urmare trebuie utilizat acest referenţial informaţional multiplu în special în activităţile de echipă. Reprezentarea grafică a celor cinci baze ale influenţei (apud. Ion-Ovidiu Pânişoară, Comunicarea eficientă, p. 50) Precizăm faptul că emiţătorul (manager, cadru didactic, părinte etc.) trebuie să facă mai puţin apel la puterea recompensatoare si coercitivă (iar atunci când le folosesc trebuie utilizate oricum numai împreună) şi să accentueze mai mult puterea referenţială şi de expert, competenţa profesională, credibilitatea sa. În situaţia în care se utilizează puterile de expert şi referenţială primele trei tipuri de putere nu mai sunt necesare în sensul că sunt incluse. Astfel, se poate observa că foarte rar acţionează o singură sursă de putere. De obicei situaţia de influenţă implică diverse combinaţii, în care formele de putere reacţionează interactiv. La aceste cinci baze ale puterii, R. A. Schmuck şi P. A. Schmuck mai adaugă două: puterea informaţională şi puterea de conexiune. Prima se referă la posedarea unei dinamici comunicaţionale fundamentate în informaţii despre istoria, cultura, abilităţile grupului respectiv, iar puterea de conexiune este caracterizată de numărul de relaţionări apropiate pe care o persoană le are cu alţi membrii (sau cu membrii importanţi/cheie). 2. Receptorul este la rândul său un individ, un grup, sau o instituţie cărora: - le este adresat mesajul sau intră în posesia lui întâmplător; - primesc mesajul într-un mod conştient sau subliminal. Receptorul este foarte important din perspectiva construirii unei relaţii de comunicare eficiente. M. D Agnoletti consideră că: „aceasta este un proces complex, în care informaţia şi mesajul sunt mai puţin importante decât chestiunea esenţială de a şti cui te adresezi”. După Ion Haineş, caracteristicile receptorului importante în procesul comunicării sunt următoarele: * Obiectivele, atitudinile, motivaţia de primire a mesajului. * Diferenţa de pregătire socială, educaţională, culturală între emiţător şi receptor. * Relaţia personală cu emiţătorul. * Atributele psihologice şi fiziologice. * Experienţa anterioară în situaţii similare. * Diferenţa în bogăţia de informaţii între emiţător şi receptor (dacă este prea mare, nu mai poate avea loc decodificarea mesajului). De altfel, este evident că mesajul trebuie să fie direct legat de posibilităţile de percepţie ale celui care îl recepţionează –legea mult discutată în al doilea subpunct, în momentul codificării trebuie să avem în vedere decodificarea. O bună comunicare este centrată obligatoriu pe cel care primeşte mesajul. Saundra Hybels şi Richard L. Weaver reprezintă grafic traseul mesajului în mintea ascultătorului: Traseul pe care-l parcurge mesajul în mintea receptorului Un loc important în receptarea unui mesaj îl ocupă predicţiile despre respectivul mesaj; în acest sens, receptorul ia în calcul experienţa proprie anterioară în acel domeniu, iar atunci când această experienţă nu există, opiniile altor persoane despre mesaj sau despre cel care-l transmite. Astfel se pot evidenţia mai multe feluri de receptori –după tipul de ascultare a mesajului practicat: - ascultarea pentru aflarea de informaţii; - ascultarea critică; - ascultarea reflexivă; - ascultarea pentru divertisment etc. În general, nu se identifică un singur mod de ascultare la un receptor, fiind vorba de o îmbinare variabilă după mesaj, context, sursă etc., între toate aceste tipuri. Însă unul dintre aceste tipuri este predominant, şi în funcţie de el trebuie să ne construim mesajul. Katz propune patru tipuri de reacţii la modul în care a fost formulat, organizat şi transmis mesajul, reacţii care pot fi catalogate ca fiind caracteristice receptorului: * reacţia instrumentală, adaptativă sau utilitară; * reacţia egodefensivă, de autoapărare; * reacţia expresivă valoric; * reacţia cognitivă. În ceea ce priveşte reacţia adaptativă, aceasta reprezintă modul în care receptorul reacţionează în vederea maximizării recompensei şi minimizării pedepsei. Katz remarcă faptul că atitudinile şi deprinderile faţă de anumite obiecte, persoane, simboluri se formează în măsura în care acestea satisfac anumite nevoi. Cu cât sunt mai aproape de satisfacerea efectivă a unor trebuinţe şi sunt mai clar percepute ca relevante în acest sens, cu atât este mai mare probabilitatea formării unei atitudini pozitive faţă de ele. Reacţia egodefensivă (sau de autoapărare) se referă la tendinţa indivizilor de a încerca să menţină o imagine de sine acceptabilă, favorabilă şi în acord cu imaginea pe care o au ceilalţi despre ei. Reacţia expresiei valorice presupune că atitudinile care exprimă valori dau claritate imaginii de sine, dar o şi modelează pe aceasta mai aproape de ceea ce dorim. Reacţia cognitivă se referă la nevoia oamenilor de a da sens la ceea ce ar părea altfel un univers neorganizat şi haotic, după cum afirmă Katz. El adaugă că aceasta este raportată la nevoia de a înţelege evenimentele care ne afectează în mod direct viaţa şi de a avea un cadru de referinţă coerent şi stabil pentru a ne organiza experienţa. 3. Codul (l-am definit deja în subpunctul I.2) este acea convenţie tacită sau explicită în virtutea căreia se recunoaşte existenţa unei relaţii de tip funcţional între ceea ce semnifică ceva şi ceea ce este semnificat. Într-un sens, ideea de cod cade exact pe ideea de semn şi pe cea de limbaj. Totuşi între cod şi limbă nu trebuie să punem semnul egal. Reţinem în acest sens afirmaţiile lui Pierre Guiraud: „Limba şi codul sunt, şi una şi celălalt, sisteme de convenţii care permit transformarea unui mesaj; astfel, limba este sistemul de echivalenţe lexicale şi de reguli sintactice cu ajutorul cărora ideile, gândirea sunt transformate în cuvinte articulate. Dar există între limbă şi cod o diferenţă fundamentală: convenţiile codului sunt explicite, prestabilite şi imperative; cele ale limbii sunt implicite, ele se instituie spontan în chiar cursul comunicării. Omul a creat un cod în vederea comunicării, în timp ce limba se creează chiar în comunicare. De aceea codul este închis şi încremenit, el nu se transformă decât în virtutea unui acord explicit al utilizatorilor, pe când limba este deschisă şi repusă în discuţie cu fiecare vorbă nouă”. Ca noţiuni conexe ale codului avem codaj sau codificare şi decodaj sau decodificare. Codajul este actul prin care o serie de semnificaţii sunt transpuse prin intermediul regulilor într-un anumit text care foloseşte un anume limbaj. Orice codaj este într-un anumit sens un transcodaj (nu există semnificaţii în sine). Decodajul sau transcodajul se referă la trecerea unui text dintr-un cod în altul (de pildă, din telegraf în cod normal). Cum am insistat la punctul anterior, decodificarea ar trebui să se prezinte ca imaginea în oglindă a codificării, restituind cu fidelitate intenţiile emiţătorului. Or, într-un mare număr de cazuri această condiţie indispensabilă nu este nici pe departe îndeplinită. Cu privire la geneza codurilor precizăm că procesul de constituire a unui semn presupune două tipuri de acţiuni: 1. repetiţia (prin care se fixează o anumită relaţie între semnul vehicul şi semnificaţie). De exemplu, când citesc un text prin anumite semne, îmi formez spontan un mod special de marcare în funcţie de ceea ce vreau să arăt prin acel marcaj. Dacă sistemul este preluat de alţii, se realizează socializarea codului. Umberto Eco în „Tratatul de semiotică” reexaminează distincţia kantiană dintre judecăţi sintetice şi judecăţi analitice. Judecăţile sintetice după Immanuel Kant sunt acelea în care predicatul nu aduce nimic nou faţă de subiect, de exemplu, „toate corpurile au întindere”. Predicatul este inclus în subiect, semnificaţia este strict relaţională. În schimb, enunţul „Toate corpurile au greutate” are relevanţă. este o judecată analitică. Umberto Eco contestă această distincţie între judecăţile sintetice şi cele analitice şi propune înlocuirea lor prin judecăţi factuale şi judecăţi semiotice. Judecăţile factuale sunt acelea care aduc ceva nou. De pildă, dacă spun: Benito Mussolini a intrat în Roma la data de 28 oct.1992 – aceasta este o judecată factuală, deoarece termenul Mussolini trimite la o noţiune ce nu are în componenţa ei această marcă semantică. Dacă, însă, această frază este spusă după zece ani, ea va deveni o judecată semantică, pentru că deja cuvântul Mussolini trimite la conţinutul semantic Mussolini care este un semem (un semn). O frază de tipul, „Mussolini a băut o cafea la patru ore după ce a intrat în Roma” nu are nici o şansă să devină o judecată semiotică. 2. Când vorbim de informaţie nu ne referim doar la informaţia gnoseologică. În realitate se depozitează şi stările afective etc. Trebuie să avem în vedere omnilateralitatea informaţiei, doar aşa înţelegem noţiunea de cod. Hipercodificarea este un fel de pluscod, element suplimentar pe care îl introduc în procesul de semioză ca să semnific ceva. Exemplul oferit de Umberto Eco în „Tratatul de semiotică” este următorul: Mâine Juventus Torino joacă cu Internationale Milano. Mâine Juventus învinge pe Internationale Milano –în engleză will delation. Un fapt ce se va petrece în viitor îl enunţ în prezent, vrând să spun că, sigur mâine Juventus Torino va învinge pe Internationale Milano, sigur se va petrece acest lucru. Hipocodificarea este un deficit de coduri. Când cineva îmi spune în limba engleză „I like you”, eu nu înţeleg, dar sesizez ceva prietenesc, fără să ştiu despre ce este vorba. În sistemul nostru semantic plasăm într-o anumită zonă ceea ce ne spune cineva. Acest mecanism îl folosim foarte des. În general, textele centrate pe expresivitatea estetică conţin hipocodificarea. Foarte grave şi dificil de combătut sunt neînţelegerile intervenite ca urmare a non-identităţii codurilor cu care operează transmiţătorul, pe de o parte, şi receptorul , pe de altă parte. Numai o simetrie perfectă între codificare şi decodificare garantează fidelitatea transmisiei. Or, într-un mare număr de cazuri, această condiţie indispensabilă nu e nici pe departe îndeplinită. Am afirmat deja că, pentru a asigura reversibilitatea transformării mesaj –semnal, codul va trebuie să fie conceput astfel încât traducerile pe care el le mijloceşte să aibă un caracter univoc, lipsit de orice ambiguitate. Decodificarea ar trebui să se prezinte ca imaginea în oglindă a codificării. Dar este oare îndeplinită această condiţie în cazul limbilor naturale? Evident nu, măcar şi dacă luăm în considerare fenomene ca sinonimia sau omonimia (un acelaşi mesaj poate fi exprimat în două feluri diferite). În plus, posibilitatea ca o aceeaşi secvenţă de semnale să reprezinte două mesaje diferite, adică existenţa omonimiei, creează la decodificare dileme semantice incompatibile cu ideea de cod, chiar dacă multe dintre ele pot fi rezolvate cu ajutorul contextului. Distincţia dintre cod şi limbă Definiţia acceptată a codului condiţionează comunicarea de existenţa unui repertoriu de semnale împărtăşite atât de emiţător cât şi de receptor, ceea ce presupune consensul asupra mesajelor elementare pe care aceste semnale le codifică. Există însă o listă completă şi unanim acceptată a echivalenţelor convenite dintre cuvinte şi înţelesurile lor? La prima vedere, dicţionarul explicativ (al limbii române, de exemplu) se prezintă ca o listă de corespondenţe care ne oferă cheia codificării lexicale a noţiunilor. Îngroşând liniile, putem vedea în dicţionar expresia unui cod (pact semantic minimal) şi în limbă, modalitatea practică de utilizare a acestuia în comunicarea interumană. Însă, dicţionarele nu fac decât să consemneze un uz lingvistic, eşuând sistematic atunci când încearcă să joace efectiv rolul de instrument de codificare a gândurilor vorbitorului. Există un acord asupra conţinutului noţiunilor pe care le exprimă unităţile lexicale, dar acesta se limitează la sfera denotaţiei (nivelul A de semnificare), singura pe care încearcă să o circumscrie definiţiile din dicţionar. La nivel conotativ semnificaţiile cuvintelor diferă de la o persoană la alta. Nesfârşitele nuanţe în care se colorează cuvintele ca urmare a şirului irepetabil de întâlniri cu ele ale fiecărui vorbitor în parte constituie un patrimoniu netransmisibil. Repetăm, cuvintele sunt doar simple semnale fizice (lanţuri fonice sau semnificanţi) care nu transporta sensuri, ele pot deştepta în conştiinţa receptorului un înţeles, dar aceasta numai dacă înţelesul se află deja acolo. Cum exemplifică domnul Mihai Dinu, înţelegem sensul cuvântului dragoste în moduri diferite la 10, 20, 40 sau 60 de ani, din cauza acumulării în timp a experienţelor reale şi simbolice, legate de acest sentiment complex. Pe de altă parte, comunicarea verbală deţine o poziţie privilegiată faţă de alte forme de comunicare. În ciuda dificultăţilor menţionate mai sus, există în cadrul ei convenţii acceptate, un pact semantic minimal, ce limitează marja de incomprehensiune la valori cu mult mai mici decât în cazul comunicării non-verbale. O carte ne spune tuturor lucruri cât de cât asemănătoare (titlul ei este firul semantic, un fel de semnificat de bază), dar o sonată de Beethoven (fie ea şi cu nume –de pildă, Sonata lunii - deci ţinând de muzica programatică)? Dar o piesă pentru pian preparat de John Cage? Există oare vreun dicţionar de înţelesuri muzicale la care să facem apel pentru a afla care este semnificaţia unui anume acord, al unui motiv ritmic sau melodic etc? Pentru un student la Conservator există tratatele de muzicologie, de contrapunct, care să-l ajute, într-o anumită măsură la stăpânirea limbajului acestui domeniu. Caracterul neexplicit al codului îngreunează foarte mult decodificarea discursului muzical în raport cu cea a limbii vorbite. Aproape fiecare mare compozitor inovează în domeniul limbajului muzical, ceea ce-l obligă de fiecare dată pe ascultător să deprindă un cod nou, la a cărui descifrare cunoştinţele anterioare îi sunt de prea puţin folos. Artiştii (în general) neînţeleşi au fost şi vor fi întotdeauna suspectaţi sau de nepricepere sau de impostură, până în momentul în care limbajul lor va ajunge suficient de cunoscut, pentru ca intenţiile artistice să le fie traduse corect şi emiterea judecăţilor de valoare să devină posibile. E nevoie de timp pentru ca publicul, fie el mai cultivat, ori mai frust, să se familiarizeze cu noul limbaj. Asemenea copilului care pătrunde treptat sensurile vorbelor pe care le aude, deducându-le din frazele rostite de persoanele cu care vine în contact, auditorul unei creaţii muzicale, sau vizitatorul unei expoziţii de avangardă vor avea nevoie de un interval de timp, mai lung sau mai scurt, în care să se familiarizeze cu noul limbaj. Cum se reliefează în estetică, timpul este instanţa ultimă care decelează valorile estetice. A refuza de la început şi categoric oferta artistului, stilul său (care înseamnă mai mult decât un cod) – e ca şi cum ai declara lipsită de orice valoare o carte, numai pentru că e scrisă într-o limbă pe care nu o înţelegi. Într-o anumită măsură ideea de cod se suprapune peste ideea de limbaj, dar – repetăm – nu trebuie să facem confuzie între cele două – de aceea ne oprim de sine stătător la cea din urmă. Am afirmat deja că, limba e deschisă şi repusă în discuţie cu fiecare vorbă nouă, în timp ce codul este dimpotrivă închis, încremenit. Pierre Guiraud sublinia diferenţa dintre cod şi limbă în felul următor: „convenţiile codului sunt explicite, prestabilite şi imperative; cele ale limbii sunt implicite, ele se constituie spontan în chiar cursul comunicării”. Prin urmare, omul a creat un cod în vederea comunicării, în timp ce limba se creează chiar în comunicare. Limbajul Se observă că, de multe ori, comunicarea în ansamblul său este confundată cu limbajul, şi ne putem întreba de ce apare o astfel de confuzie. Răspunsurile sunt numeroase, dar în principal, considerăm că nu se ţine cont de faptul că semnificaţia cuvintelor este extrinsecă şi nu intrinsecă. Limbajul este aptitudinea de a inventa şi utiliza în mod intenţionat semne în scopuri de comunicare. Limbajul – vehicul al întregii culturi Antropologul Claude Lévi-Strauss definea omul – înainte de orice – ca fiind un locutor, o fiinţă care vorbeşte. De ce să reţinem printre toate semnele distinctive ale speciei umane, limbajul mai degrabă decât vreo altă trăsătură caracteristică? Într-un fel, limbajul nu este decât unul din elementele care caracterizează ceea ce se cheamă cultura umană, adică ceea ce omul „adaugă naturii”, ceea ce nu primeşte de la ascendenţii săi prin ereditate biologică, ci fiecare generaţie trebuie să se iniţieze prin învăţare. Învăţăm să vorbim limba noastră la fel cum suntem iniţiaţi în tehnica, ştiinţa şi religia noastră, în regulile morale ale grupului etc. Este clar însă că limbajul joacă aici un rol cu totul privilegiat: el nu este numai un element al culturii printre altele, ci şi vehiculul tuturor celorlalte deprinderi culturale. Dacă copilul învaţă să cunoască obiceiurile, regulile morale, riturile, credinţele civilizaţiei în care s-a născut, este mai întâi pentru că i se vorbeşte şi pentru că în prealabil a învăţat să înţeleagă şi să vorbească limba sa maternă. Primatul vorbirii asupra scrierii Învăţăm să vorbim înainte de a învăţa să citim, şi oricare ar fi valoarea şi importanţa scrierii de câteva milenii, nu putem uita că civilizaţiile scrierii au fost precedate cu sute de mii de ani, de civilizaţii fără scriere. Foarte probabil şi în zilele noastre numărul oamenilor care nu ştiu să citească este mai mare decât numărul celor care ştiu, şi că oricum scrierea, cum afirmă Andre Martinet, „dublează vorbirea, niciodată invers.” Vorbirea şi funcţia ei fundamentală de comunicare Vorbirea este aşadar semnul distinctiv al omului considerat ca animal social. Într-adevăr, funcţia primordială a limbajului este comunicarea între indivizi. Roman Jakobson scrie pe bună dreptate că: „orice act de vorbire reuneşte un mesaj şi patru elemente legate de acesta: emiţătorul, receptorul, tema mesajului şi codul utilizat”. Mesajul este propriu-zis obiectul comunicării, iar „codul” –instrumentul lingvistic al mesajului. Să ne reamintim că orice societate umană se întemeiază pe schimburi; cele mai vizibile sunt schimburile economice: trocul pur şi simplu din anumite societăţi arhaice sau procedeele prin care munca este schimbată pe bani (salariu, onorarii etc.) şi banii pe bunuri de consum. Dar toate aspectele vieţii umane stau sub semnul schimbului. Nu trebuie să uităm că toate contractele care întemeiază societatea umană (după principiul ofertă-contraofertă; eu contractez obligaţii şi beneficiez în schimb de drepturi) presupun ca o condiţie sine qua non, acest schimb primordial care este schimbul de cuvinte: „locutorul” începe prin a schimba lucrurile pe cuvinte, mai uşor de mânuit, care le reprezintă. După aceea el schimbă cuvintele sale cu cele ale auditorului. Schimbul lingvistic are chiar privilegiul de a-i îmbogăţi pe cei doi parteneri. Dacă suntem doi, fiecare cu câte o bancnotă de 100 lei, şi dacă le schimbăm, după schimb fiecare nu va avea decât o bancnotă. Dar dacă avem fiecare o idee (reprezentată prin cuvinte) şi o schimbăm între noi, fiecare va avea, după schimb, două idei. Funcţii ale limbajului Alături de rolul său de comunicare, de informare, limbajul are şi o funcţie expresivă. Maurice Merleau-Ponty observă că înainte de a fi în serviciul comunicării, limbajul este „un fel al corpului omenesc de a trăi şi celebra lumea”. De asemenea, Gaston Bachelard oferă în scrierile sale multe ilustrări ale puterii expresive a limbajului: „Există cuvinte anti-respiratorii, cuvinte care ne sufocă (...). Ele înscriu pe faţa noastră voinţa de a le respinge. Dacă filosoful ar binevoi să întoarcă cuvintele la aparatul nostru articulator în loc să facă din ele prea devreme gânduri, ar descoperi că un cuvânt pronunţat, sau chiar un cuvânt a cărui pronunţare doar o imaginăm, este o actualizare a întregii noastre fiinţe. Observaţi de exemplu cu câtă sinceritate este pronunţat cuvântul „miasme”. Nu constituie el un fel de onomatopee a dezgustului? Este evacuată o gură de aer impur, după care gura se închide energic.” Cuvântul joacă şi mimează lumea în aceeaşi măsură în care o semnifică. Acestei funcţii expresive i se asociază funcţia magică sau estetică a limbajului. Detaşându-se de lucru, cuvântul pare al domina cu uşurinţă. El spune ceea ce nu există încă şi reînvie ceea ce a dispărut. Mitul, mytohos, este, după etimologia greacă, cuvântul însuşi. De funcţia magică a limbajului se leagă şi funcţia sa estetică. Nu s-a păstrat în poezie puterea de incantaţie a limbajului? Cânturile poetului sunt numite în latină carmina, „vrăji”. Acesta este sensul ce trebuie dat titlului unei culegeri de versuri de Paul Valery, Charmes. Dar funcţiile expresivă, magică, estetică ale limbajului presupun ele însele, ca o condiţie fundamentală, funcţia sa de comunicare. Dacă te exprimi, o faci întotdeauna pentru un auditor, spectator. Sub toate formele sale limbajul este strâns legat de viaţa socială a oamenilor. Şi, cum spune Andre Martinet, „funcţia esenţială a limbii ca instrument este aceea de comunicare”. De aceea, poporul ironizează copios pe seama omului care vorbeşte de unul singur. Acesta este de obicei un beţivan sau un nebun delirant. Vorbele sale sunt reziduul unei vieţi sociale normale anterioare. Schimburile verbale sunt inerente unei societăţi, şi în acest sens Roman Jakobson afirmă: „nu există proprietate privată în domeniul limbajului, aici totul este socializat”. Limbajul ne apare deci înainte de toate ca transmitere de informaţii. Este necesar totuşi să ne întrebăm dacă, luat în acest sens, el constituie cu adevărat specificul omului. Ne referim la faptul că, pentru ştiinţa contemporană, noţiunea de informaţie are o sferă de cuprindere foarte largă – este un concept care aparţine fizicianului sau informaticianului. Pe de altă parte, specialiştii în domeniul psihologiei animale vorbesc de schimb de informaţii în societăţile de insecte. Aşadar – ce este informaţia? Teoria informaţiei Cele două sensuri ale cuvântului informaţie Cuvântul informaţie are două sensuri tradiţionale. Unul –sensul aristotelic se referă la comunicarea unei forme, a unei structuri specifice, a unei organizări calificate care vine să „informeze” o materie iniţial omogenă: sculptorul „informează” un bloc de marmură omogen, îi dă de exemplu forma de statuie a lui Hermes. Celălalt sens aparţine limbii curente: transmitere a unui mesaj. Pentru fizician, acest sens se asociază cu primul: o maşină informaţională transmite o formă, „o structură specifică circulară”. Problema originii informaţiei; maşinile informaţionale Maşinile cele mai caracteristice ale secolului nostru sunt maşinile informaţionale. Încă din 1868, James Clerk Maxwel întreprindea studiul unei maşini capabile de „autoinformare”: regulatorul cu bile graţie căruia maşina cu vapori funcţionează cu o viteză constantă. Dacă maşina se ambalează, regulatorul este „informat” despre acest lucru în felul următor: forţa centrifugă ridică bilele, ceea ce prin transmisii intermediare, are drept efect diminuarea admisiei. Şi, invers, atunci când maşina, bunăoară mai încărcată, încetineşte, bilele coboară şi măresc admisia. Regulatorul „informat” de creşterea vitezei, o reduce, este informat de noua viteză şi aşa mai departe. Aceasta este o „buclă”, un feed-back”. Informaţia se traduce astfel în orice moment printr-o reacţie adecvată. Informaţie fără conştiinţă Înţelegem deci că conceptul ştiinţific de informaţie reţine din întrebuinţarea curentă a acestui termen ceea ce priveşte o acţiune obiectiv observabilă, un comportament, în timp ce elimină ideea, accesorie sub raport ştiinţific, de conştiinţă a mesajului. De exemplu, dacă – odinioară – lucram în birou şi mi-era frig informam femeia de serviciu care, la cererea mea, deschidea mai larg tirajul sobei. Aici avem de-a face cu informaţia în sens curent (transmitere a unui mesaj). Vorbele mele erau „înţelese” şi le urma o conduită conştientă. Astăzi însă dispun de încălzire centrală. Răcirea aerului înconjurător determină în mod automat contracţia unei tije a cazanului care se cheamă termostat, ceea ce are ca efect deschiderea tirajului. Dacă, invers, temperatura din jur creşte, tija se dilată, tirajul se închide. Prin acest mecanism, foarte simplu de feed-back, cazanul primeşte în orice moment informaţii despre temperatura din jur şi în consecinţă se reglează automat. Rezultatul este acelaşi – şi chiar mult mai eficace şi mai precis – ca atunci când, pe baza unei informaţii înţelese, un om de serviciu regla din când în când tirajul sobei. Informaţie şi entropie În esenţă, informaţia constă în comunicarea eficace a unei structuri. Plecând de aici, putem sesiza unul din principiile fundamentale ale teoriei informaţiei: informaţia este contrariul entropiei. Ea este trecerea de la informal la formă, de la omogenitate nediferenţiată la o structură specifică. Dimpotrivă, entropia este o distrugere, o dezorganizare, o întoarcere la omogen. Dacă îmi scriu numele pe nisip, comunic o informaţie (în sens curent) şi, în acelaşi timp, dau acelui nisip o formă, o structură. Bineînţeles, suflul vântului va distruge rapid această structură, va şterge informaţia, nisipul redevine omogen. Acest proces care distruge informaţia este destul de asemănător cu entropia. După cum se ştie entropia este unul din principiile de bază ale termodinamicii (el a fost introdus de Clausius în 1865 ca o funcţie de stare a unui sistem închis, care rămâne constantă în cazul unei transformări reversibile şi creşte pentru orice transformare ireversibilă). Aceste legi pot fi exprimate astăzi într-o formă matematică riguroasă. Ruyer scrie în legătură cu aceasta: „Informaţia elementară este alternativa „da-nu” sau orice altă decizie „binară” 1 sau 0, dreapta sau stânga etc. Fie un punct P despre care ştim doar că este situat pe o linie între A şi B. Suntem informaţi după aceea, fie prin 0 care semnifică jumătate stânga, fie prin 1 care semnifică jumătate dreapta, că este situat în jumătatea stângă apoi în jumătatea dreaptă a acestei jumătăţi stângi etc. Numărul în numeraţia binară de forma 0,010101... care exprimă informaţia noastră nu poate fi niciodată o serie indefinită de 1 şi 0. Informaţia are o precizie limitată. Ea nu oferă niciodată, în final, decât o zonă de probabilitate ab între A şi B. Cantitatea de informaţie câştigată prin trecerea de la AB la ab este deci logaritmul unei probabilităţi. Formula care o exprimă este exact formula entropiei, şi ea e logaritmul unei probabilităţi, dar cu semnul contrar. Informaţia este o entropie negativă.” Azi am spune „negentropie”. Dar o maşină, oricât de perfecţionată ar fi, poate cel mult conserva şi transmite informaţie, şi încă există întotdeauna o mare pierdere (paraziţii la telefon şi la radio), o anumită uzură a maşinii. Maşina nu poate crea nici spori cantitatea de informaţie – evident, rotativele imprimeriei pot trage un ziar în mii de exemplare, dar nu pot corecta greşelile de tipar. „Comunicarea mecanică a informaţiei nu poate da seama de informaţia însăşi” – afirmă acelaşi autor. Maşina presupune întotdeauna un inginer, a cărui conştiinţă a inventat ruajele şi a prevăzut efectele; ea presupune un utilizator conştient şi eventual un reparator. Maşinile, spune Ruyer, sunt totdeauna” încadrate de o activitate conştientă şi semnificantă”. Departe de a-l deposeda pe om de monopolul său de fiinţă gânditoare şi vorbitoare, singurul posesor al acestei „funcţii simbolice” care îi permite să comunice şi să informeze, maşinile constituie dovada strălucită a privilegiului inventatorului lor (omul=homo faber, după Henri Bergson). Aşadar, omul este singura sursă adevărată de informaţie, iar modelul informaţional al comunicării (aparţinând lui Shannon şi Weaver, pag. 40) trebuie privit în limitele sale. Informaţie şi noutate Trebuie să subliniem, de asemenea, faptul că între informaţie şi noutate există o legătură strânsă. A informa înseamnă „a da de ştire” şi în mai multe limbi de circulaţie substantivul ştire (nouvelle, news) provine din adjectivul care înseamnă „nou”. Un principiu fundamental al comunicării se referă tocmai la acest fapt: numai mesajele care conţin o anumită doză de noutate posedă valoare informaţională. Chiar în natura verbului a informa se cuprinde implicit presupoziţia caracterului inedit al lucrului adus la cunoştinţă. Cum s-ar putea măsura însă informaţia? Înfăţişările ei sunt infinit de variate. Există informaţie într-un articol de ziar, dar şi în schimbarea de culoare a semaforului sau a obrazului unui prieten, în memoria computerului dar şi în Doctor Faustus – romanul lui Thomas Mann, sau în Sonata nr. 32 a lui Beethoven, sau în „Ballet dit aussi l’etoile”, pictura lui Edgard Degas, ş.a.m.d. O unitate de măsură comună a unor fenomene atât de variate va trebui, desigur, să facă abstracţie de toate trăsăturile lor particulare, oricât de importante sunt acestea. De obicei, informaţia se referă la întâmplări, la evenimente, la ceva ce s-a petrecut sau se petrece în momentul de faţă, la un proces al cărui rezultat nu ne este încă cunoscut înainte de primirea ştirii. Or, nu întotdeauna aflarea rezultatului unui atare proces ne surprinde, căci se poate întâmpla ca, încă înainte de a surveni deznodământul, noi să îl cunoaştem deja, fie în urma experienţei, fie în urma unei deducţii logice. Noutatea unei veşti e cu atât mai mare cu cât datele de care dispuneam nu ne îngăduiau să prevedem desfăşurarea evenimentelor. Prin urmare, informaţia este cu atât mai bogată cu cât elimină o cantitate mai mare de ignoranţă, de incertitudine. Numai existenţa mai multor variante de desfăşurare a evenimentelor conferă caracter informaţional producerii acestor evenimente. Pe de altă parte, e limpede că pe măsură ce numărul de variante creşte, posibilitatea noastră de a o ghici pe cea care se va realiza efectiv se reduce, iar aducerea la cunoştinţă a deznodământului ne va elibera de o incertitudine mai mare, furnizându-ne ca atare mai multă informaţie. Această idee de a evalua cantitatea de informaţie cu ajutorul numărului total de deznodăminte posibile ale procesului la care se referă o anume ştire – a fost lansată din 1928 (cu vreo două decenii înainte de cristalizarea teoriei informaţiei), de către inginerul american Hartley. El a propus drept măsură a informaţiei parametrul următor: Ho = log 2 n Unde n este numărul variantelor echiprobabile între care e posibilă opţiunea, iar Ho notează cantitatea de informaţie furnizată prin precizarea uneia dintre ele. Să mai precizăm şi faptul că logaritmul în baza 2 al lui n reprezintă puterea la care trebuie ridicată cifra 2 pentru a se obţine valoarea n. Formula de mai sus exprimă sintetic faptul că precizarea rezultatului unui experiment anume furnizează o cantitate de informaţie cu atât mai mare cu cât repertoriul de rezultate diferite este mai bogat. Suntem îndreptăţiţi să ne întrebăm de ce a mai fost necesară introducerea în relaţie a logaritmului şi dacă nu ar fi fost posibil să se aprecieze cantitatea de informaţie chiar prin numărul de variante, adică cu ajutorul formulei mai simple: H = n Răspunsul e legat de cerinţa asigurării aditivităţii cantităţii de informaţie. Adeseori informaţia ne parvine în tranşe: punem o întrebare, ni se dă un răspuns parţial, solicităm completări şi numai după un anumit număr de cereri şi obţineri de elemente lămuritoare, dobândim cunoaşterea integrală a datelor care ne interesează. Prima formulă mai prezintă o calitate preţioasă: ea ne permite să calculăm informaţia furnizată şi de evenimente ce nu mai prezintă şanse de realizare egale. În afara unor situaţii create artificial, de regulă, probabilităţile rezultatelor unui experiment sunt diferite unele în raport cu altele. Tocmai această inegalitate a şanselor conferă caracter de surpriză unor evenimente şi face din ştirile de senzaţie mesaje mai „informaţionale” decât banalităţile. În concluzie, producerea unui eveniment furnizează cu atât mai multă informaţie cu cât acesta este mai puţin probabil. Ziariştii ştiu foarte bine acest lucru, iar specialiştii din toate domeniile trebuie la rândul lor să ţină cont de el. Definiţia hazlie, dar banalizată prin citare excesivă pe care ziariştii o dau ştirii de presă (faptul că un câine a muşcat un preot nu e o ştire, în timp ce faptul că un preot a muşcat un câine este una) confirmă întocmai cele spuse mai sus. După cum subliniază Mihai Dinu (în lucrarea „Comunicarea –repere fundamentale”) nu există întâmplări intrinsec informaţionale. Într-un climat de pace, declanşarea bruscă şi total neaşteptată a unui război va fi în mod cert un subiect de ştire pentru prima pagină a ziarelor. Pe măsură ce războiul se prelungeşte, publicul se obişnuieşte cu prezenţa zilnică a informaţiilor legate de acesta şi ştirile de pe front ocupă un spaţiu tot mai modest în economia tehnoredactării ziarului. Dacă însă, într-un moment în care nimeni nu se mai aşteaptă, părţile beligerante cad de acord asupra încheierii păcii, vestea aceasta va figura din nou pe prima pagină a cotidianelor de mare tiraj. Aceasta fiindcă pacea sau războiul sunt demne de atenţie nu în virtutea unor caracteristici intrinseci, ci numai în măsura în care constituie într-un anumit context, evenimente-surpriză, a căror producere era puţin probabilă. În general, entropia informaţională rămâne parametrul esenţial prin intermediul căruia putem estima cantitativ caracterul de noutate sau, dimpotrivă, banalitatea mesajelor transmise în procesul de comunicare. Dificultatea maximă de a ghici ce urmează să se întâmple se asociază valorii celei mai mari a entropiei, iar cunoaşterea anticipată cu certitudine a deznodământului anulează entropia procesului. După cum reiese din cele spuse mai sus, în teoria comunicării, conceptul de informaţie e luat sub aspectul de cantitate de informaţie, aşa cum îl şi defineşte Umberto Eco în „Tratatul de semiotică generală”: informaţia „semnifică o proprietate statistică a sursei, şi anume desemnează cantitatea de informaţie ce poate fi transmisă.” Există mai multe tipuri de informaţie: actuală / potenţială, originală / reprodusă, condensată (articolul ştiinţific) / rarefiată (articolul de popularizare), utilă / inutilă, veche / nouă, directă / indirectă, imediată / târzie, durabilă / trecătoare, profundă / superficială, explicată (pedagogică) / comentată, informaţia pe care o deţine o sursă de autoritate, informaţia simbolizată etc. Competenţa informaţională presupune o abilitate de a comunica, specifică atât emiţătorului cât şi receptorului, de a o primi şi reţine. Valabilitatea informaţiei e dată de verosimilitatea ei (dacă e plauzibilă sau absurdă) şi de autoritatea sursei, care trebuie să se bazeze pe argumente, dovezi, judecăţi. Problema limbajului animal Expresiile animale şi limbajul uman Toată lumea ştie că mamiferele şi păsările îşi exprimă nevoile şi emoţiile prin strigăte. Cimpanzeii emit vreo treizeci de sunete diferenţiate: strigăte de foame, de alarmă, de nelinişte sau de apel. Acest „limbaj” natural, înnăscut, comun tuturor indivizilor unei specii, nu are nimic de-a face cu facultatea pur umană de a simboliza obiectele prin semne inventate. Cum spune Emil Benveniste, „animalul îşi exprimă emoţiile, el nu le poate denumi”. Limbajul uman nu-şi dobândeşte de altfel specificitatea decât atunci când încetează a fi doar expresiv pentru a deveni reprezentativ, pentru a comunica un fapt obiectiv mai îndepărtat de dispoziţii. Potrivit lui Haldane, atunci când copilul spune mamei sale: „Mi-e foame sau vreau să dorm, el rămâne aproape de animal. Când spune: iată ce-am făcut în această dimineaţă, începe să fie om.” Limbaj şi semnale condiţionate În aparenţă, s-ar putea întâlni, e drept, un fel de limbaj învăţat la animal, care prin condiţionare, poate fi sensibilizat la semnale. La animalul dresat, sunetul clopoţelului sau vederea biciului (la spectacolul de circ) sunt semnale urmate de o reacţie adecvată (reflexul condiţionat al lui Pavlov). Totuşi, omul este cel care alege semnalul şi îl impune animalului prin dresaj. Pavlov însuşi scrie: „pentru om, vorbirea este în mod evident un excitant condiţionant la fel de real ca toţi cei pe care îi împarte cu animalele, dar pe de altă parte cuvântul posedă o extensiune, cuprinde o multitudine de obiecte ca nici un alt excitant. Sub acest raport, cuvântul nu suportă nici o comparaţie calitativă şi cantitativă cu excitanţii condiţionaţi ai animalelor”. Limbajul albinelor Foarte interesantă este problema pusă de ceea ce Karl von Frisch (profesor de zoologie la Universitatea din Munchen) numeşte „limbajul albinelor”. Acestea sunt insecte sociale şi, dacă ne gândim la extraordinară organizare a acestei societăţi, la diferenţierea şi coordonarea activităţilor albinelor, nu ne mai uimeşte faptul că ele schimbă informaţii. Von Frisch plasează în mijlocul unei prerii un stup transparent, care permite observarea tuturor activităţilor albinelor. Pentru a repera individual mai multe sute de albine, el le numerotează şi marchează cu pete de vopsea de diverse culori. De asemenea, el aşează în cele patru colţuri ale preeriei, şi la distanţe variabile, patru cupe cu apă zaharoasă. O albină exploratoare descoperă din întâmplare una din aceste cupe şi revine la stup. Tocmai aici se situează descoperirea cercetătorului german: exploratoarea le informează pe celelalte albine despre ce a găsit comunicându-le un adevărat mesaj. Ea execută fie mişcări circulare simple (dacă cupa cu apă zaharoasă se află la distanţă mică), fie „dansuri zburdalnice” care dau imaginea cifrei opt, dacă soluţia de apă zaharoasă se află la distanţă mai mare. Dansul zburdalnic este cu atât mai lent cu cât hrana este mai îndepărtată. Direcţia sursei de hrană este indicată astfel: axa transversală a lui opt este mai mult sau mai puţin înclinată în raport cu verticala, şi acest unghi este identic cu cel constituit de două drepte, una care ar merge de la stup la soare, cealaltă de la stup la cupa cu apă zaharoasă. Albinele înţeleg perfect acest „limbaj”, pentru că se îndreaptă cu precizie spre cupa descoperită de exploratoare şi nu spre celelalte. Ritmul dansului ţine seama şi de direcţia vântului. Dacă vântul este potrivnic, dansatoarea indică printr-un ritm mai lent o distanţă superioară distanţei reale. Aceste descoperiri sunt astăzi confirmate de mii de experienţe. Prin urmare, albinele comunică între ele, îşi transmit informaţii. Mesaje complexe – indicarea distanţei şi direcţiei – sunt comunicate, înregistrate şi urmate de comportamente adecvate. Dansul este un semn care trimite la un semnificat, tot aşa cum cuvintele omeneşti reprezintă lucruri. Totuşi acest limbaj nu comportă cele trei trăsături fundamentale ale limbajului omenesc. * la albine este vorba de un limbaj înnăscut, ereditar (totdeauna acelaşi la fiecare specie de albine), în timp ce limbajul omenesc este învăţat. A învăţa înseamnă tocmai a instrui cu ajutorul semnelor. Limbajul omenesc ţine nu de ereditatea biologică, ci de ereditatea culturală. Deci, în timp ce limbajul omenesc este asemeni raţiunii carteziene „un instrument universal care poate servi la ocazii de tot felul”, limbajul albinelor este strict limitat la exprimarea câtorva situaţii pentru care natura pare a-l fi prevăzut. * E. Benveniste observă că dacă există la albine informaţie, nu există dialog, schimb lingvistic. Albinele răspund la mesaj printr-un comportament, niciodată printr-un alt mesaj. Nu există propriu-zis răspuns, „răspunsul fiind o reacţie lingvistică la o manifestare lingvistică”. În cazul oamenilor, chiar şi în cazurile cele mai simple, există cel mai adesea o schiţă de dialog. * E. Benveniste mai observă că mesajul albinelor „nu se lasă analizat” sau, cel puţin, elementele sale (direcţie şi distanţă) sunt stereotipate. În timp ce limbajul omenesc se lasă analizat în elemente (cuvinte semnificative, articulaţii sonore „foneme”diferenţiate) care se pot combina după reguli, în mii de feluri, astfel că limbajul omenesc este capabil „să spună orice”. Fiecare cuvânt poate lua un sens diferit în funcţie de context. De exemplu cuvântul „frunte” nu are exact acelaşi sens în fraza: „M-am lovit la frunte” şi în fraza: „Generalul este în fruntea armatei sale”. Limbajul omenesc dobândeşte astfel o capacitate de simbolizare care depăşeşte infinit în complexitate şi fecunditate codul lingvistic al stupului. Deocamdată cercetările actuale nu demonstrează că vreo specie animală s-a dovedit capabilă să inventeze în natură un limbaj cu adevărat asemănător limbajului omenesc. Nu ştim – la ora actuală – dacă sunetele şi ultrasunetele modulate de delfini sunt un adevărat limbaj. Cu siguranţă ei sunt capabili să schimbe mesaje complexe, dar nimic nu dovedeşte că este vorba aici de întrebuinţarea unor simboluri arbitrare şi învăţate, susceptibile de a se lăsa analizate în unităţi şi înzestrate cu sens. În schimb, s-a demonstrat că cimpanzeii sunt capabili să înveţe un limbaj tipic uman şi să-l utilizeze în mod pertinent. Doi psihologi de la Universitatea din Nevada (SUA), au încercat să o înveţe pe o tânără femelă cimpanzeu, Washoe, limbajul surdo-muţilor americani. Animalul a învăţat peste o sută de semne. Washoe se dovedeşte capabilă de o anumită putere de abstracţie, făcând corect gestul care semnifică a deschide, atât pentru o uşă cât şi pentru un robinet. Acum Washoe încearcă la rândul ei să-i înveţe pe alţi doi tineri cimpanzei limbajul surdo-muţilor. Dacă va reuşi o să avem dovada că cimpanzeii sunt capabili nu doar să înveţe şi să utilizeze, dar şi să transmită un limbaj inventat de oameni –fapt ce ne-ar invita să tragem concluzia că între inteligenţa oamenilor şi cea a maimuţelor superioare există o diferenţă mai curând de grad decât de natură. Caracteristica esenţială a limbajului – aceea de a fi un fapt social Distincţia dintre limbă şi vorbire (dimensiunea sociologică a limbajului) Ferdinand de Saussure propune o distincţie – care s-a dovedit fecundă – între limbă şi vorbire, între ceea ce este structural şi social în limbaj, şi ceea ce este variabil şi individual. Vorbirea mea este o actualizare personală a limbii române, sau altfel formulat limba este codul de care mă servesc pentru a transmite cutare sau cutare mesaj personal. Între limbă şi vorbire relaţiile sunt dialectice. Dacă, pe de o parte, nu există vorbire decât prin intermediul limbii, limba fiind oarecum condiţia transcendentală a vorbirii, ceea ce-mi permite să mă fac înţeles de altul vorbind (vorbele mele şi cele ale altuia provin în orice moment din tezaurul comun al limbii noastre), pe de altă parte este de asemenea adevărat să spunem că limba presupune vorbirea căreia într-un fel îi este depozitul. Eu învăţ o limbă auziindu-i pe alţii vorbind; pe de altă parte, tocmai vorbirea vie introduce progresiv schimbări în limbă, o face să evolueze. „Există deci o interdependenţă între limbă şi vorbire; limba este în acelaşi timp instrumentul şi produsul vorbirii”. Primatul limbii asupra vorbirii Totuşi, pentru Saussure, limba este esenţialul, vorbirea constituie aspectul accesoriu. Limba se pretează la un studiu ştiinţific mai bine decât vorbirea. Fenomenele distincte, sunetele cu adevărat semnificative din fiecare limbă sunt independente de accentele locale, de particularităţile psihofiziologice ale locutorilor individuali (timbrul vocii, intensitatea acustică etc.). Limba manifestă din plin caracteristica esenţială a limbajului – aceea de a fi un fapt social. Să nu uităm că F. de Saussure (1875-1913) este contemporan cu Emile Durkheim (1858-1917). Un discipol al lui Saussure, lingvistul Antoine Meillet pune în valoare convergenţa celor două doctrine: „Limbajul intră exact în definiţia pe care a propus-o Durkheim; o limbă există independent de fiecare dintre indivizii care o vorbesc, şi deşi nu are nici o realitate în afara ansamblului acestor indivizi, este totuşi, prin generalitatea sa, exterioară fiecăreia dintre ei”. Limba comportă cele două trăsături prin care Durkheim defineşte faptul social. Ea este colectivă (întrucât nu depinde de nici un locutor particular) şi coercitivă (întrucât se impune fiecăruia dintre noi). Limba noastră maternă ne este predată şi trebuie să învăţăm la şcoală regulile gramaticii. Limba reflectă practica socială Nu va fi niciodată de prisos să insistăm asupra naturii sociale a limbajului. Fără să abandonăm teoria saussuriană a caracterului arbitrar al semnului (căreia i-am dedicat de altfel un întreg subpunct în acest capitol), s-ar cuveni poate în această privinţă să o nuanţăm. Desigur, codurile lingvistice sunt convenţionale, dar ele nu sunt oarecare. În fiecare limbă se reflectă ideile, mentalităţile, viziunea asupra lumii proprie comunităţii care o întrebuinţează. Originalitatea fiecărei limbi este mult mai mare decât se crede de obicei. Vocea omenească are resurse nenumărate (e de ajuns să ascultăm sunetele pe care le emit copiii) şi fiecare limbă reţine doar un număr restrâns de sunete semnificative care sfârşesc prin a deveni obişnuite în interiorul fiecărei comunităţi lingvistice (să ne gândim la dificultatea francezilor de a pronunţa un th englez) Fiecare popor, prin limba sa, îşi modelează o lume originală, întrucât nu există în sine – cum crede realismul naiv – obiecte distincte în lume, cărora fiecare limbă le-ar da o denumire. În Biblie, Adam dă câte un nume fiecăruia dintre animalele şi lucrurile care îl înconjoară. După această poveste despre origini, există mai întâi lumea, cu obiecte distincte, iar limbajul se mulţumeşte să o reflecte în mod pasiv. Începând cu lucrările lui von Humboldt (1821), reluate de neokantieni, precum Cassirer, ştim că raportul dintre cuvinte şi lucruri este mai complex. Cum spune Ullmann: „Orice sistem lingvistic conţine o analiză a lumii exterioare care îi este proprie şi care diferă de analiza altor limbi”. Viziunea asupra lumii a fiecărui popor este deci într-un fel predeterminată de instrumentul său lingvistic. La limită, potrivit lui Worf, n-ar exista de la o limbă la alta nici un cuvânt echivalent şi orice traducere, în sens strict, ar fi imposibilă. În spectrul solar care este continuu de la roşu la violet, francezii disting şapte culori reprezentate prin şapte cuvinte: violet, indigo, albastru, verde, galben, oranj, roşu. Dar, aşa cum observă Andre Martinet, „în bretonă şi în galeză un singur cuvânt „glas” se aplică unei porţiuni a spectrului care acoperă aproximativ zonele franceze ale albastrului şi verdelui. Ceea ce numim verde este adesea împărţit între două unităţi dintre care una acoperă ceea ce desemnăm ca albastru, cealaltă referindu-se la esenţialul din galbenul nostru”. Se poate afirma, împreună cu Benveniste, că „limbajul reproduce lumea, dar supunând-o organizării sale proprii”. Se poate arăta pe baza unor exemple că, în fapt, practica socială a fiecărui popor este aceea care decupează, din realitatea non-lingvistică, domeniul acoperit de fiecare cuvânt. Studiul argoului arată foarte clar legăturile limbajului cu practica socială. Argoul era limba lumii interlope: caracterul direct şi grosier al termenilor săi exprima cinismul celor care vorbeau această limbă. Era şi limba mizeriei, a flămânzilor – care aveau zeci de cuvinte pentru a traduce cuvântul „a duhni”. Era şi limba cerşetorilor, foarte bogată în desemnarea diverselor delicte. Era în sfârşit limba unor oameni ce căutau să-şi ascundă delincvenţa; de unde forma criptologică, folosirea unor coduri diverse pentru a deforma limbajul şi a-l face secret. Limbajul şi gândirea Anterioritatea teoretică a gândirii în raport cu limbajul Având în vedere multiplicitatea codurilor semnificante pe care le întrebuinţează omul, având în vedere multiplicitatea codurilor înseşi, dacă nu considerăm decât vorbirea, s-ar putea trage concluzia că gândirea comportă o anumită transcendenţă asupra instrumentului său lingvistic. Gândirea precede limbajul; fac experienţa acestui lucru se pare atunci când îmi caut cuvintele, când am o idee pe care nu reuşesc să o exprim, pe care o îmbrac succesiv în termeni improprii care nu mă satisfac şi pe care îi resping rând pe rând. S-a spus că „dacă gândirea îşi caută cuvintele, înseamnă că ea le precedă”. Gândirea este inseparabilă de limbaj (orice gândire este limbaj) Dar transcendenţa de drept a gândirii asupra limbajului nu implică la individul însuşi, membru al unei societăţi în care se vorbeşte, o anterioritate, în sensul cronologic al cuvântului, a gândirii în raport cu limbajul. Simţul comun presupune că mai întâi gândim şi după aceea îmbrăcăm în cuvinte gândirea noastră. Oscar Wilde răspundea că „gândurile noastre se nasc gata îmbrăcate”. În realitate, chiar atunci când îmi caut cuvintele, le caut cu alte cuvinte şi pare imposibil să izolăm o gândire pură. Aşa zisa gândire pură este în realitate un limbaj interior. Ferdinand de Saussure, la rândul său, declară în acelaşi sens că „luată în ea însăşi, gândirea este ca o nebuloasă unde nimic nu este în mod necesar delimitat. Nu există idei prestabilite şi nimic nu este distinct înainte de apariţia limbii”. Singurele gânduri adevărate sunt gânduri exprimate. Paul Valery a vorbit cu asprime despre operele de artă visate numai de autorii lor şi care nu văd niciodată lumina zilei. Gândirea neexprimată a unui poet sau a unui sculptor etc. este ca o intenţie ruptă de act. În afara limbajului versurilor sau a limbajului pietrei ea nu este nimic. Singură expresia este dovada gândirii pentru că îi este încercarea. Pericolele limbajului Mulţi cred că gândesc în vreme ce nu fac decât să vorbească. Au fost denunţate adesea pericolele verbalismului, ale psitacismului (de la latinescul psittacus, papagalul, animalul care reproduce sunetele fără să înţeleagă sensul lor). Nu trebuie să ne încredem deci în ideile care se exprimă cu prea mare uşurinţă, care intră fără efort în tiparul limbajului tradiţional. Marii stilişti sunt adesea gânditori superficiali, în timp ce filosofi atât de importanţi precum Immanuel Kant sunt uneori scriitori stângaci. Aceasta pentru că, în cazul lor există o distanţă considerabilă între limbajul uzual şi rolul nou pe care acesta este chemat să-l îndeplinească, între oferta limbajului şi cererea gândirii. Inadecvarea limbajului pentru exprimarea experienţei intime Henri Bergson a mers foarte departe în critica limbajului. Gândirea, consideră el, este incomensurabilă cu limbajul. Gândirea este un curent continuu care se desfăşoară în durată, în vreme ce limbajul este calchiat după spaţiu. Cuvintele sunt distincte şi separate unele de altele precum obiectele în spaţiu. Ele sunt instrumente fidele pentru a exprima lumea exterioară şi a răspunde cerinţelor inteligenţei tehnice care divide, abstrage şi măsoară necontenit. Dar viaţa lăuntrică, ale cărei stări succesive, în fluxul duratei, se contopesc asemeni culorilor unui asfinţit, este în chip necesar trădată de limbajul care pretinde a o exprima. Pentru că este abstract şi general, cuvântul îmi permite să exprim o întreagă clasă de obiecte, dar nu poate traduce momentele singulare, incomparabile ale vieţii mele interioare. În acest sens el spune: „Cuvântul brutal care înmagazinează ceea ce este comun şi deci impersonal în impresiile umanităţii striveşte (...) impresiile delicate (...) ale conştiinţei noastre individuale. Numai ideile care ne aparţin cel mai puţin pot fi exprimate în mod adecvat prin cuvinte.” Dar dacă orice limbaj este înşelător, dacă, aşa cum pretinde Schiller, „atunci când sufletul spune Ah!...deja cel care vorbeşte nu mai este sufletul”, filosoful sau omul de ştiinţă preocupat de adevăr ar trebui oare să reclame tăcerea şi să se condamne pe sine la tăcere? A refuza trădarea gândirii înseamnă în acelaşi timp a refuza s-o întrupezi. Să nu uităm că Henri Bergson a scris cărţi, nu s-a oprit la o comuniune mută cu durata pură! Numai că el s-a străduit să inventeze un limbaj adecvat naturii a ceea ce exprimă. Bergson încearcă să substituie limbajului scientist un limbaj poetic care, prin intermediul unor imagini şi metafore, sugerează curentul vieţii fără să-l desfigureze. De asemenea, nu am de ales doar între a spune „Cerul este albastru” şi a tăcea. Pot vorbi despre cer în limbajul poeziei sau al fizicii matematice. În concluzie, constatăm aici ambiguitatea fundamentală a limbajului care este în acelaşi timp, pentru gândire, instrument necesar şi obstacol posibil. Pitagora este unul dintre cei care au contribuit la crearea limbii admirabile a matematicienilor. După care a început să adore ca pe nişte zei purele simboluri operatorii, înstrăinând activitatea operatorie a matematicienilor într-o mistică superstiţioasă a numerelor. Spiritul nu există în afara operelor sale, dar el riscă să se înstrăineze în ele în orice moment. 4. Mesajul – element cheie al comunicării Mesajul (conţinutul actului de comunicare) presupune un mozaic de informaţii obiective, judecăţi de valoare care privesc informaţiile (subiectiv) şi judecăţi de valoare şi trăiri personale în afara acestor informaţii etc. După Hellriegel, Slocum, Woodman „mesajele includ datele transmise şi codul de simboluri care intenţionează să ofere un înţeles specific, particular acestor date.” În lucrarea „Comunicarea eficientă” a lui Ion-Ovidiu Pânişoară găsim următorul exemplu. Dacă cineva spune „afară ninge” acest lucru desemnează un fapt obiectiv care poate fi repede verificat de către interlocutor. Dacă va spune „Mie îmi place când ninge” acest lucru va desemna un aspect subiectiv, deoarece interlocutorul poate să aibă altă părere. În sfârşit, emiţătorul resimte necesitatea de a transmite trăiri personale, judecăţi de valoare etc, care nu au neapărată importanţă pentru receptor, dar sunt parte componentă a mesajului în ochii emiţătorului. Aşadar persoana noastră va spune: „afară ninge şi mie îmi place când ninge, deoarece este atât de frumos şi-mi aduce aminte de copilăria mea”. Ţinând cont de tot ce am discutat în cadrul subcapitolului 1.2 apreciem că mesajele pot să fie transmise fără să fie receptate sau să fie incorect receptate şi decodate; invers anumite mesaje pot fi receptate fără ca acestea să fie transmise (de exemplu, un student ajunge într-o sală de curs goală şi concluzionează, fără să primească vreun mesaj fie că nu se ţine cursul, fie ca acesta s-a mutat în altă sală etc.), sau fără ca mesajele să fi fost transmise conştient (de pildă, feedback-ul pe care profesorul îl primeşte interpretând limbajul trupului elevilor, care poate sugera atenţia şi concentrarea sau dimpotrivă neimplicarea). Eficienţa în interpretarea şi înţelegerea mesajelor se poate măsura ca o funcţie a redundanţei acestora. Măsurarea informaţiei prin redundanţă devine un factor important referitor la forma mesajului. Redundanţa defineşte ceea ce este predictibil sau convenţional într-un mesaj, opusul redundanţei fiind entropia. De exemplu, John Fiske afirmă că limba engleză este redundantă în proporţie de 50%. Ion-Ovidiu Pânişoară vorbeşte despre trei tipuri de redundanţă: 1. redundanţa necesară (volumul minim de informaţie care poate menţine comunicarea) 2. redundanţa acceptată reprezintă volumul optim de informaţie, care nuanţează înţelesul mesajului şi nu este atât de mare pentru a împiedica comunicarea; 3. redundanţa superfluă – când volumul de informaţie este atât de mare, încât comunicarea este împiedicată. Redundanţa oferă astfel o formă a mesajului, iar emiţătorul se va centra pe folosirea unui nivel optim de redundanţă pentru ca atât înţelegerea mesajului, cât şi captarea şi menţinerea interesului să fie conjugate în acţiunea sa. Toate acestea trebuie armonizate cu contextul, cu elementele de adresabilitate şi celelalte elemente ale procesului de comunicare (de pildă, mesajele sunt transmise prin mai multe canale; astfel nivelul şi forma interacţiunii sunt definite de caracteristicile contextului). La nivelul mesajelor putem vorbi de două efecte utile în structurarea comunicării educaţionale: efectul de întâietate, ce se referă la faptul că, în reţinerea unor elemente de conţinut cu influenţă informaţională, datele prezentate de emiţător la început au o mai mare influenţă, şi efectul recentivităţii ce sugerează, în mod opus celor de mai sus, că uneori, informaţiile prezentate la urmă au o importanţă mai ridicată. Dacă mesajele sunt persuasive şi auzite unul după celălalt, iar audienţa trebuie să răspundă după un timp anume, atunci apare efectul de întâietate, dar dacă mesajele se succed cu o perioadă de timp între ele, atunci efectul recentivităţii primează. Mesajele pot varia şi în funcţie de afinitatea şi relevanţa subiectului în raport cu receptorul sau în funcţie de stilul şi tipul de adresare folosite. În momentul în care receptorul îşi gândeşte mesajul, este important ca acesta să fie generat dintr-o perspectivă empatică, adică este necesară o proiecţie în modul în care respectivul ascultător va recepţiona mesajul când acesta va fi transmis efectiv. Mai precis, mesajul trebuie gândit în directă proporţie cu cel căruia este adresat (trebuie evitată tendinţa de a construi mesajul făcând abstracţie de particularităţile celui care beneficiază de mesaj) şi trebuie să existe „un repertoriu comun”. Acesta nu trebuie să vizeze doar o sferă de sinonimie a volumului de cuvinte pe care îl deţin cei doi comunicatori, ci să presupună un cod lărgit, comun de comunicare, cum ar fi interesele studenţilor, modul lor de ascultare, tipul dominant de feedback folosit, tipul de interrelaţionări ale studenţilor între ei şi cu profesorul etc. După cum am mai afirmat – la punctul 2 al capitolului – decodarea se referă la descifrarea sensului mesajului primit. Pentru a se produce o decodare corectă, receptorul trebuie să se afle în posesia codului adecvat, astfel că, în ceea ce priveşte comunicarea mesajelor, un cod sau un sistem de semne în acest sens este alcătuit din unităţi (semnele) şi structuri (regulile de combinaţie), iar esenţa sa constă în a asocia structuri de date sensibile cu structuri de semnificaţie. O clasificare evolutivă a mesajelor include: 1. mesajul care există în mintea emiţătorului (regăsit ca atare în gândurile acestuia); 2. mesajul care este transmis de emiţător (definind modul în care emiţătorul codează mesajul); 3. mesajul care este interpretat (decodat de receptor); 4. mesajul care este reamintit de acesta (afectat de selectivitatea receptorului şi de modalităţile de respingere a elementelor indezirabile pentru el). Printre aceste modalităţi regăsim şi filtrarea, ce se defineşte drept procesul prin care receptorul analizează/decodifică mesajul primit prin intermediul setului său perceptiv (credinţe, aşteptări, experienţă anterioară proprie). Considerăm că filtrarea nu este bună sau rea în sine (chiar dacă ea este o principală barieră în procesul de comunicare), pentru că este foarte importantă filtrarea informaţiilor necesare în circumstanţele date. Filtrarea – ca proces psihic, proprietate a percepţiei (selectivitatea ei) – poate fi o sursă importantă de conflicte observabile la nivelul mesajului şi al vehiculării acestuia între emiţător şi receptor. În literatura de specialitate sunt descrise trei tipuri de filtrare: - aşezarea pe niveluri – gândurile, sentimentele, tendinţele incompatibile cu setul perceptiv al individului tind să fie continuu rejectate sau ignorate; de pildă, un elev cu probleme disciplinare atunci când audiază împreună cu colegii săi un mesaj despre educaţie civică, nu recepţionează în mod efectiv înţelesul mesajului; - ajustarea – părţile din mesaj considerate înalt dezirabile pentru receptor sunt luate în consideraţie într-o pondere foarte mare (de exemplu, dacă un profesor promite premii pentru realizarea unor activităţi mai puţin atrăgătoare, atunci elevii se vor centra pe prima parte a mesajului, cea legată de premii). - asimilarea – receptorul ataşează mesajului înţelesuri pe care emiţătorul nu a intenţionat să le transmită, fapt într-o anumită măsură normal având în vedere caracterul arbitrar al semnului lingvistic explicat deja în cursul nostru. Între cele patru tipuri de mesaj prezentate mai sus există, de asemenea, fenomene de distorsiune treptată. Anumite etape sunt „sărite” (deşi ele au fost parcurse de transmiţătorul mesajului în construirea raţionamentului propriu-zis), deoarece ele par acum extrem de simple, evidente. Astfel de omisiuni, care îi pot produce dificultăţi receptorului în urmărirea logicii şi coerenţei interne a mesajului, sunt frecvente în activitatea instructiv educativă şi nu numai. Contextul comunicării Contextul reprezintă cadrul (fizic, temporal, lingvistic, psihopedagogic etc.) în care se produce comunicarea. Orice comunicare are loc într-un anume context. El poate fi natural sau spectacular, care să facă impresie. Fiecare context impune anumite norme de comportament şi de comunicare. În ceea ce priveşte contextul fizic lucrurile sunt cel mai uşor de explicat., incidenţa sa asupra comunicării didactice de exemplu, este evidentă. O aranjare a mobilierului într-un anume mod poate să permită, sau dimpotrivă, să îngreuneze comunicarea. În ceea ce priveşte contextul „lingvistic”, ne referim la faptul general (mult discutat în cursul nostru) că, fiecare cuvânt poate lua un sens diferit în funcţie de context – fapt pe care mulţi dintre noi îl uităm în momentul comunicării. Dilemele semantice pot să fie rezolvate cu ajutorul lui. Astfel, lingvistul Leonard Bloomfield oferă o definiţie pur behavioristă a sensului: „Sensul unui enunţ lingvistic ar fi pur şi simplu situaţia în care locutorul emite acest enunţ, ca şi comportamentul – răspuns pe care acest enunţ îl suscită la auditor.” Cu privire la contextul psihopedagogic, lucrurile sunt de asemenea nuanţate. Acest context poate să depindă într-o măsură ridicată de actorii comunicaţionali sau de condiţiile sociale care anticipează structuri comunicaţionale. Ion-Ovidiu Pânişoară precizează câteva dintre acestea: proximitatea, similaritatea şi apartenenţa la grup (ele fiind definite de existenţa unor teorii ce le justifică) 1. Teoria proximităţii fizice şi electronice (Festinger, Schachter, Back; Monge, Rothman Eisenberg, Miller) porneşte de la ideea că aflarea persoanelor în apropiere unele de celelalte creşte posibilitatea ca acestea să se întâlnească şi să intre în interacţiune. Dacă proximitatea se întinde pe un timp mai îndelungat, aceasta le oferă posibilitatea să exploreze gradul în care îşi descoperă interese comune şi împărtăşesc aceleaşi credinţe. De pildă, curţile, casele învecinate, locurile de amplasare a serviciilor pot deveni puncte în care se cristalizează relaţiile sociale. În zilele noastre, putem vorbi şi despre noul tip de proximitate oferit de noile tehnologii – telefonia mobilă, videofonia, e-mail-ul, realitatea virtuală etc. 2. Această necesitate în comunicare a dat naştere la teoria similarităţii care, aşa cum remarcă J. D. Brass (1995), creşte predictibilitatea comportamentului şi dezvoltă încrederea şi reciprocitatea. Similaritatea a fost studiată cu referire la: vârstă, gen, educaţie, prestigiu, clasă socială, funcţie şi ocupaţie. Putem discuta despre două abordări: ipoteza atracţiei din cauza existenţei similarităţii şi teoria autocategorizării. În ceea ce priveşte teoria atracţiei ca urmare a perceperii similarităţii, s-a observat că perceperea acesteia din urmă reduce disconfortul psihologic care poate apărea din inconsistenţa cognitivă şi emoţională. Oamenii sunt de obicei tentaţi să investească o energie minimală în multe din relaţionările lor, poate şi pentru că posedă o energie limitată. Din acest punct de vedere, este evident că noi toţi căutăm mai degrabă persoane care să ne semene, să întrunească atât la nivel cognitiv, cât şi la nivel emoţional valori sensibil apropiate de cele pe care le folosim noi înşine. Prin urmare, ipoteza se verifică într-o proporţie demnă de luat în seamă. Cea de-a doua ipoteză, autocategorizarea sugerează că individul îşi defineşte propria identitate socială printr-un proces de autocategorizare pe durata căruia el se clasifică pe sine şi pe ceilalţi utilizând categorii ca: vârstă, rasă, gen etc. Astfel, similaritatea devine o bază prin care individul îşi legitimează propria identitate socială. Modul în care se realizează aceasta din urmă influenţează şi gradul în care el se asociază cu alţii care par să se afle în aceleaşi categorii cu cele pe care le foloseşte pentru a se defini pe sine. Evident nu contestăm că există şi aici o anumită variabilitate –diferenţele ca sursă de atracţie interpersonală (de pildă, o persoană care nu se simte confortabil când ia decizii s-ar putea să fie atrasă de o persoană care ia decizii uşor). 3. Apartenenţa la grup: intercomunicarea este mai prezentă în interiorul grupului decât între grupuri deoarece, în primul caz, statusurile şi rolurile sunt mai clar definite, acestea modelând fluxul comunicaţional. Hybels S. şi Weaver R. vorbesc despre context ca fiind locul în care se petrece comunicarea. Astfel, există locuri formalizate pentru comunicare (sală de conferinţe, sala de curs etc.), dar şi locuri informale pentru aceasta. Autorii remarcă importanţa culorilor pentru a dimensiona contextul comunicării (de pildă, un magazin poate folosi o lumină puternică pentru rafturi, indicând faptul că ne aflăm acolo pentru a face cumpărăturile şi nu pentru a ne relaxa, dar în locurile unde se doreşte să stăm mai mult timp, lumina nu va mai fi atât de puternică). De asemenea, culoarea roz modifică secreţia hormonală, şi în acest mod reduce agresivitatea – dar nu pentru mult timp. Cu siguranţă, anumite culori pot să aibă un impact în planul comunicării, dar acesta nu trebuie generalizat. După De Vito J. există cel puţin trei dimensiuni ale contextului: - dimensiunea fizică este definită de ansamblul elementelor din mediul înconjurător, care au o contribuţie (pozitivă sau negativă) în procesul comunicării; - dimensiunea psihosocială a contextului include rolurile participanţilor, elemente de cultură socială, apartenenţa la anumite grupuri, mentalităţi şi statusuri formale sau informale etc. - dimensiunea temporală, care include timpul istoric şi timpul zilei. Intercorelarea dimensiunilor contextului Toate aceste trei dimensiuni sunt intercorelate între ele. De pildă, un ansamblu fizic definit de elemente sărace în semnificaţii poate induce senzaţia unui mediu neprietenos, puţin propice comunicării, iar această senzaţie, la rândul său poate produce mutaţii, comprimări de rol. Cele trei dimensiuni se întrepătrund, fiind definibile ca un continuum al comunicării. În elementele de mobilier dintr-o sală nu regăsim doar dimensiunea fizică, ci şi dimensiunea psihosocială, prin conotaţiile senzoriale oferite de aceste elemente, în funcţie de habitusurile persoanelor ce participă la comunicare. Se poate observa gradul ridicat de influenţă pe care contextul comunicării îl are asupra modului în care se desfăşoară aceasta. Psihologii consideră că singurii care nu ţin cont de influenţa contextului asupra propriilor conduite de comunicare sunt cei închişi patologic în propria lor lume, incapabili să ia în calcul influenţele venite “din afara” acesteia. Specialiştii ilustrează această afirmaţie prin cazul unui bolnav mintal ce pleacă din spital şi intră într-o biserică unde se desfăşoară o slujbă religioasă. Îi place muzica religioasă, se aşează lângă organist şi începe să apese pe clape, rugându-l să-l înveţe să cânte la orgă. Această cerere – rezonabilă în alt context – capătă aici altă semnificaţie, de care bolnavul mintal (prizonier al propriilor interese), nu a putut să ţină seama. Prin urmare, în momentul în care modificăm caracteristicile unei situaţii, schimbăm de fapt sensul fenomenului, deoarece semnificaţia acestuia depinde de situaţie (=context). Un alt factor important al contextului comunicării este reprezentat de climat. Atât emiţătorul cât şi receptorul contribuie la un climat comunicaţional, care – după modelul oferit de Jack Gibb – poate fi conflictual sau de sprijin. Primul inhibă comunicarea, în timp ce al doilea tip de climat o dezvoltă. Cu privire la corelaţiile polare dintre cele două feluri de climat, Ion-Ovidiu Pânişoară subliniază următoarele deosebiri: 1) sistemul evaluare-descriere: - evaluarea comportamentului presupune judecată; dacă aceasta este negativă, persoana în cauză devine defensivă; în evaluare propunem etichete de tipul „bun” sau „rău”, „corect” sau „greşit”, ceea ce poate fi neplăcut pentru partenerul nostru; - descrierea comportamentului celeilalte persoane poate primi un răspuns favorabil, problema având mai multe şanse de rezolvare; pur şi simplu, nu facem decât să înregistrăm ceea ce am văzut, auzit sau simţit în legătură cu persoana în cauză, fără să etichetăm, aşa cum se întâmplă în evaluare. 2) sistemul control-rezolvare de probleme: - oamenii tind să răspundă negativ atunci când se percep că sunt controlaţi; atunci când simţim că altcineva încearcă să ne controleze comportamentul, suntem înclinaţi să concluzionăm că ne consideră ignoranţi sau incapabili de a lua propriile decizii; - rezolvarea de probleme pare o soluţie mai bună, deoarece reuneşte indivizii în încercarea de a rezolva situaţia cu care se confruntă aceştia (cu responsabilizări în roluri de grup pe care ei să le accepte, în felul acesta scade controlul); în opoziţie cu acţiunea de controlare, acum îi comunicăm celuilalt că nu avem o soluţie gata formulată, nu îl forţăm să accepte opinia noastră, ci dorim să cooperăm pentru a rezolva problema. 3) sistemul strategie-spontaneitate: - utilizarea strategiei (în sensul activităţii persuasive şi manipulative) poate compromite eficienţa unei interrelaţionări atunci când este descoperit adevăratul motiv; nimănui nu-i place să fie victima vreunui „plan ascuns” al altei persoane; - spontaneitatea poate oferi celeilalte părţi aparenţa naturaleţii şi deschiderii spre un răspuns pozitiv; răspunsul spontan, nemanipulativ oferă încredere că această manifestare este adevărată şi nu ascunde o altă intenţie. 4) sistemul neutralitate-empatie: - răspunsul neutru indică celeilalte părţi dezinteresul primei părţi în ceea ce o priveşte, şi astfel poate apărea un răspuns defensiv; de altfel, viziunea neutră furnizează cele mai ineficiente dimensiuni ale activităţii interpersonale; - empatia, pe de altă parte, ca abilitate de a recunoaşte şi trăi sentimentele celuilalt oferă un spaţiu de dialog. 5) sistemul superioritate-echitate: - răspunsul la această problemă poate părea simplu, în sensul că, este în mod evident mai utilă o atitudine echitabilă decât una de superioritate. Problema este că superioritatea nu este întotdeauna vizibilă direct, şi uneori este percepută ca atare de receptor, chiar dacă emiţătorul nu a intenţionat sau conştientizat aceasta (de pildă, atunci când un lider realizează o activitate cu grupul său este posibil să încerce să rezolve multe sarcini singur, iar această atitudine poate fi percepută ca superioritate de ceilalţi membri). 6) sistemul siguranţă-provizorat: - certitudinea sau dogmatismul unor persoane care „au toate răspunsurile” ne vor provoca, probabil, o atitudine defensivă; aceste persoane sunt percepute ca rigide şi „închise”; - prin contrast faţă de certitudine, provizoratul unor „minţi deschise” încurajează dezvoltarea şi încrederea în celălalt; aceste persoane sunt percepute ca fiind mai flexibile. 6. Caracteristicile mediului de comunicare Cum am argumentat până acum, comunicarea este o necesitate vitală a omului. Fără ea existenţa este de neconceput. Componentă fundamentală a vieţii, a progresului, a culturii şi a civilizaţiei omenirii, comunicarea (schimbul de idei, de atitudini, de sentimente) presupune o relaţie complexă între un emiţător (E) şi un receptor (R), un mecanism dinamic al medierii, cu implicaţii profunde în modelarea umană. „Medium-ul este mesajul”(mediile nu sunt conţinători pasivi, ci procese active) Pe drept cuvânt, Marshall McLuhan afirmă că „medium-ul este mesajul” (the medium is the message), în sensul că medierea are un rol deosebit de important în ceea ce priveşte modul de receptare a mesajului, dar, în acelaşi timp, ea are o valoare modelatoare şi datorită mijlocului prin care este trasmis:. Deci, canalul nu rămâne neutru, ci exercită o influenţă modelatoare asupra receptorului, modificându-i atitudinile, opiniile, comportamentul. Profesorul canadian a emis un raţionament despre media care iese din tiparele abordărilor obişnuite bazate pe distincţia dintre mesaje şi canale, dintre mesaje şi medium-uri (mijloace de comunicare). Pe autorul nostru l-a preocupat în ce constă şi cum se exercită influenţa media asupra individului, culturii şi a societăţii şi mai ales în ce constă specificitatea fiecărui media. Argumentaţia sa este logică: în cazul media conţinutul şi „cel care conţine nu pot fi separate”. Alegerea mediului de comunicare se bazează pe supoziţia că „mediul” ales este mesajul; ştim că mesajul va fi receptat altfel în cazul mediului-scrisoare decât în cazul mesajului telefonic. Concluzia lui McLuhan este că nu există propriu-zis mesaj (conţinut) ca atare, ci există media conţinând alte medium-uri. Problema „conţinutului” este superfluă pentru că „efectele tehnologiei de comunicare nu se află la nivelul ideilor sau conceptelor; ceea ce se schimbă încetul cu încetul (sub impactul tehnologiei) sunt relaţiile dintre simţuri şi modelele de percepţie.” Noile tehnologii electronice de comunicare au declanşat procesul care va conduce omul modern („cu gândirea sa logică, secvenţială şi fragmentată”) spre o nouă percepţie a lumii şi a lucrurilor şi spre altă viziune culturală (cum se observă deja în zilele noastre). Procesul contemporan de comunicare este unul complex, flexibil şi se manifestă atât în medierea tehnică (universul calculatorului), cât şi în medierea umană. Medierea din perspectiva subiectului uman este o formă de refuz al rolului pasiv în comunicare, de reconstrucţie din partea subiectului receptiv, de menţinere a identităţii de sine în acest proces, de afirmare a exigenţelor umane prezente permanent în actul informaţional, deci, o formă a subiectivităţii, mai precis o manifestare a intenţionalităţii (depăşirea de sine însăşi a intenţiei în actul vizării), ca proprietate fundamentală a conştiinţei umane, definită de Brentano, apoi de Edmund Husserl. Canalul de comunicare reprezintă calea care permite difuzarea mesajului. În lucrarea „Comunicarea eficientă” a lui Ion-Ovidiu Pânişoară sunt precizate două determinante principale ale sale: coerenţa de comunicare dintre emiţător şi receptor şi faptul că se constituie în principalul spaţiu pentru factorii perturbatori. Boissevain afirmă că legăturile dintre o anumită persoană şi un număr de alte persoane reprezintă potenţiale canale de comunicare, iar pentru Myers, canalele de comunicare reprezintă modul în care „mesajul este oferit – faţă în faţă, în scris sau prin film sau în orice alt fel.” La rândul său, Steers afirmă că „un canal de comunicare este o diagramă care arată toate patternurile de comunicare posibile în grup, între membrii acestuia.” Prin urmare, putem distinge două modalităţi de a privi canalul de comunicare: în sens larg, el defineşte totalitatea posibilităţilor fizice de comunicare; în sens restrâns însă, putem vorbi despre modul de structurare a comunicărilor, în cazul unui colectiv, relativ la distribuţia în spaţiu a persoanelor. În sens larg, canalele de transmitere a unui mesaj sunt variate: sunet, imagine, miros, gust etc. Natura canalului afectează modalităţile în care mesajul e primit, acceptat, evaluat, procesat. Impactul mesajului se schimbă o dată cu canalul folosit. Unele canale sunt mai eficiente şi au un mai mare impact asupra receptorului. Majoritatea receptorilor au preferinţă pentru anumite canale: unii pentru imagine (prin televiziune), alţii pentru lectură (ziare, cărţi, etc.). În receptarea şi descifrarea unui mesaj, un rol deosebit îl are experienţa de viaţă personală a fiecăruia. Ea diferă de la persoană la persoană şi amplifică sau, dimpotrivă, reduce abilitatea receptării şi decodificării unui mesaj. În sens restrâns, modalitatea în care circulă fluxul de comunicare într-o arie interacţională poartă numele de reţea de comunicare. Reţeaua de comunicare este reprezentată de legăturile care unesc mai mulţi comunicatori, bazându-se astfel pe conceptul de canal de comunicare, dar depăşindu-l totodată. Teoria contagiunii (ce se fundamentează pe teoria procesării de informaţii, teoria influenţei sociale, perspectivele interacţionalismului simbolic, abordarea mimetică a proceselor exemplificată prin teoriile instituţionale şi teoriile socio-cognitive) încearcă să explice reţelele şi rolul acestora în comunicare. Teoria contagiunii se bazează pe premiza conform căreia reţelele de comunicare în organizaţii servesc drept mecanism care expune indivizii, grupurile şi organizaţiile la informaţiile, mesajele de natură atitudinală şi la comportamentul celorlalţi. Această expunere stă la baza creşterii probabilităţii ca membrii reţelei să dezvolte credinţe, presupuneri, atitudini similare cu ale celorlalţi din reţeaua lor de comunicare. Astfel, abordarea din perspectiva teoriei contagiunii caută să explice cunoştinţele, atitudinile şi comportamentele unor persoane prin influenţa exercitată de informaţiile, atitudinile şi comportamentul altor persoane cu care se află în legătură printr-o reţea de comunicare. B. Erickson descrie teoria contagiunii ca explicând baza relaţională a atitudinilor şi demonstrează că frecvenţa, multiplexitatea, durabilitatea şi asimetria au un rol important în construcţia influenţei în reţelele de comunicare. De asemenea, autorul menţionat circumscrie la teoria contagiunii alţi doi factori, şi anume: contagiunea prin coeziune şi contagiunea prin echivalenţă structurală. Astfel, contagiunea prin coeziune implică faptul conform căruia atitudinile şi comportamentul altor persoane cu care membrii reţelei sunt direct conectaţi îi influenţează pe aceştia din urmă. La rândul său, contagiunea prin echivalenţă structurală implică faptul conform căruia alte persoane care au patternuri similare de relaţionare cu cele ale reţelei îi influenţează pe membrii acesteia. Alţi autori (Mullins, Cowling, Stanworth, Beenett, Curran, Lyons, Baron, Altman etc) clasifică reţelele de comunicare după nivelul de interacţiune dintre membrii unui grup. Astfel, există patru tipuri de structurare: 1. Reţeaua în formă de „X” (denumită şi „stea”) este cea mai centralizată; eficienţa sa se manifestă în special în activităţile simple, fără grad de dificultate ridicat. Persoana situată în centru este percepută drept lider, dar, pentru membrii grupului situaţi mai departe de centru, aceasta este reţeaua de comunicare cea mai puţin satisfăcătoare. 2. Reţeaua în formă de cerc reprezintă cealaltă latură: aceasta este cea mai descentralizată formă de structurare a canalelor de comunicare; de aceea este şi cea mai puţin eficientă –grupul posedând un grad crescut de neorganizare, lucru resimţit acut şi de membrii lui. Totuşi cercetătorii apreciază că acest model este mai indicat decât primul în a rezolva probleme complexe şi este cea mai satisfăcătoare în ceea ce priveşte comunicarea pentru membrii săi. 3. Canalul „reţea” include posibilitatea unei participări majore a tuturor membrilor grupului; acesta este indicat atunci când este importantă o interacţiune permanentă şi pluridi-mensională a membrilor unui grup. Deşi conducătorul grupului este greu de distins de către membri, aceştia au un nivel de satisfacţie ridicat; totuşi dacă există o presiune (de pildă, cea a timpului) pentru rezolvarea unei sarcini, canalul include o posibilitate destul de mare de a se divide în reţele de tip „stea”. 4. Reţeaua în formă de „Y” sau reţeaua în formă de lanţ permite o slabă interacţiune a membrilor şi se pretează, de asemenea, la rezolvarea unor sarcini simple şi directe; satisfacţia membrilor se situează pe un interval între puţină şi medie. Yves Saint-Arnaud vorbeşte despre noţiunea de axă de participare ca un continuum care permite evaluarea gradului de angajament al unui membru faţă de ţinta grupului; pe această axă autorul citat identifică cinci poziţii de comunicare în grup: poziţia de centru, poziţia emiţătorului, poziţia receptorului, poziţia satelitului şi poziţia absentului. Poziţia de centru desemnează membrul care produce un comportament orientativ pentru grup în direcţia căutării, definirii sau urmăririi unei ţinte comune. Poziţia emiţătorului presupune o contribuţie personală, legată direct de ţinta comună. Poziţia receptorului presupune starea de atenţie şi receptivitate. Poziţia satelitului exprimă neatenţie la ţinta comună din cauza unei preocupări personale sau a centrării asupra unor aspecte din viaţa grupului, pe când poziţia absentului presupune tot o lipsă din câmpul comunicării, dar de data aceasta o lipsă fizică. Reţelele de comunicare sunt definite de legăturile care există între cei care interacţionează. D. G. Brass ne oferă două matrice extrem de utile pentru a evidenţia trăsăturile principale ale reţelelor de comunicare: prima se referă la modul în care putem măsura legăturile stabilite în reţelele sociale tipice folosind concepte precum frecvenţa, stabilitatea, durabilitatea etc., iar cea de-a doua se referă la tipul de participare a membrilor în astfel de reţele. * Adaptare după matricea făcută de D. J. Brass (1995) privind măsurarea legăturilor în reţelele sociale tipice. MăsurăDefiniţieExemplu Legături indirecte/tranzitivitateaLegătura dintre doi actori mediată de la unul la altulA îl cunoaşte pe B, B îl cunoaşte pe C, A este indirect legat de C prin B. FrecvenţaDe câte ori apar legăturile.A vorbeşte cu B de zece ori pe săptămână. StabilitateaExistenţa legăturii pentru un timp îndelungat.A este prieten cu B de cinci ani. MultiplexitateaExtinderea la care doi actori sunt legaţi împreună de mai mult de o relaţie.A şi B sunt prieteni, îşi cer/oferă unul altuia sfaturi şi lucrează împreună. DurabilitateaCantitatea de timp, intensitatea emoţională, intimitatea sau serviciile reciproce (frecvenţa şi multiplexitatea sunt utilizate pentru a măsura durabilitatea unei legături).A şi B sunt prieteni apropiaţi, petrec mult timp împreună. DirecţiaExtinderea legăturii de la un actor la altul.Relaţii de muncă de la A la B, dar nu şi de la B la A. SimetriaExtinderea de la care legătura este bidirecţionalăA îi cere sfatul lui B şi B îi cere sfatul lui A. * Adaptare după matricea folosită de D. J. Brass (1995) privind măsurarea participării membrilor în reţelele sociale tipice MăsurăDefiniţie DiversitateaNumărul de legături spre alţii (alţii sunt definiţi ca diferiţi de extensia că nu sunt ei înşişi legaţi fiecare cu ceilalţi ori reprezintă grupuri sau statusuri diferite). ApropiereaExtensia la care un membru al reţelei este aproape de sau poate să ajungă uşor la toţi ceilalţi membri din reţea. De obicei, se măsoară prin valoarea medie a distanţei (legătura directă sau indirectă) faţă de toţi ceilalţi. Relaţia de tip „între”Extensia la care un membru al reţelei mediază sau se află între oricare alţi doi membri în relaţia strânsă/intimă dintre aceştia. De obicei, se măsoară prin toate perechile posibile existente în reţea. CentralitateaExtensia la care un membru este central în reţea. Variate măsurări (incluzând gradul, apropierea şi relaţia „între”) sunt utilizate ca indicatori ai centralităţii. PrestigiulBazat pe relaţionări asimetrice, prestigiul membrilor este văzut mai degrabă ca un obiect de sine stătător decât ca sursă a relaţionărilor. Măsurându-se în mod similar cu centralitatea, se calculează valoarea medie a direcţiei în relaţionări. Rolul de starUn membru al reţelei care are o poziţie înalt centralizată în reţea. LegăturaUn individ având legături cu două sau mai multe grupuri care nu sunt legate între ele în alt mod, dar nu este membru în nici unul dintre grupuri. PodulUn individ care este membru în două sau mai multe grupuri. PortarulUn membru al reţelei care mediază ori controlează fluxul de informaţii de la o parte a reţelei către altă parte. IzolareaUn individ care nu are legături ori are doar câteva legături cu ceilalţi. 7. Feedback-ul aduce emiţătorului informaţii despre mesaj, în felul acesta el poate verifica dacă mesajul a fost primit şi înţeles corect. El poate fi pozitiv (încurajează sursa să emită similar) sau negativ (descurajează), intern (provine din percepţia subiectivă a emiţătorului) sau extern (provine de la altcineva), imediat (la un discurs politic vezi reacţia imediată) sau amânat (mass-media tradiţionale: cartea, articolul). Feedback-ul e folositor nu numai pentru emiţător, ci şi pentru receptor; el este o formă sui-generis de comportament în comunicare. Etapele feedback-ului: 1. Anvergura transferului. 2. Urgenţa efectuării transferului comunicaţional. 3. Perturbaţia existentă în sistem, în raport cu mesajul respectiv. 4. Lipsa de pregătire sau abilitate de a stabili calea transferului. 5. Lipsa educaţiei necesare pentru interpretarea informaţiei transferate. 6. Controlul informaţiei (emiţătorul verifică dacă şi în ce măsură mesajul/informaţia a ajuns la receptor, iar acesta îi oferă emiţătorului oportunităţi de a exercita influenţă asupra lui). Efectul procesului comunicaţional este unul imediat şi uşor perceptibil (în cazul comunicării directe), sau amânat, în timp, efect pe care, uneori, nici emiţătorul nici receptorul nu-l sesizează (cazul comunicării indirecte de cele mai multe ori). T. K. Gamble şi M. Gamble definesc feedback-ul drept „toate mesajele verbale şi nonverbale pe care o persoană le transmite în mod conştient sau inconştient ca răspuns la comunicarea altei persoane.” Autorii menţionaţi ne sugerează o distincţie între feedback-ul evaluativ şi feedback-ul nonevaluativ. Astfel, feedback-ul evaluativ presupune să dezvoltăm o opinie despre o problemă aflată în discuţie, să efectuăm o judecată (pozitivă sau negativă), bazată pe propriul sistem de valori. În această arie se disting trei tipuri de feedback: pozitiv, negativ şi formativ. 1. Feedback-ul evaluativ pozitiv încearcă să menţină comunicarea în direcţia în care se află deja; 2. Feedback-ul evaluativ negativ serveşte unei funcţii corective, care ajută la diminuarea comportamentelor de comunicare nepotrivite (dacă audienţa este plictisită atât de conţinutul cât şi de modalitatea de prezentare aleasă, trebuie să modificăm abordarea). 3. Feedback-ul formativ este un tip special de feedback negativ – legat de ideea generală că observaţiile pertinente, pe un ton amiabil sunt necesare, constructive pentru noi toţi. Autori menţionaţi propun ca feedback-ul negativ să conţină formulări de tipul: „Eu văd situaţia...” sau „Se pare că...”, mai degrabă decât formulări autoritare precum „Este aşa”, deoarece îi oferă celuilalt posibilitatea de a remedia problema fără a fi pus într-o lumină proastă pentru greşeala făcută. Cu privire la cel de-al doilea tip de feedback, cel nonevaluativ putem afirma că el este eficient în a întreţine şi optimiza comunicarea. În cadrul lui nu vom face referiri la propriile noastre idei şi judecăţi în legătură cu problema în cauză. Aşadar feedback-ul nonevaluativ se foloseşte atunci când vrem să aflăm mai multe despre sentimentele unei persoane sau vrem să o ajutăm să-şi formuleze anumite păreri asupra unui subiect anume – dar persoana respectivă este cea care explorează propriile probleme şi găseşte propriile soluţii la acestea. Autorii dezvoltă patru moduri de feedback nonevaluativ; primele trei îi aparţin lui David Johnson, iar cel de-al patrulea, lui T. Gordon: 4. Feedback-ul de sondare presupune să cerem persoanei din faţa noastră informaţii adiţionale pentru „completarea” problemei. De pildă, dacă un student nu este mulţumit de nota primită la examen, deşi e o notă mare, să zicem nota 9 suntem tentaţi să-i spunem fie că a luat mai mult decât alţi studenţi, fie că dacă va învăţa în continuare data viitoare va lua nota 10, dar aceste abordări pot să nu se potrivească cu situaţia studentului respectiv, şi astfel să nu beneficieze de sprijinul necesar, să nu-l ajute. 2. Feedback-ul de înţelegere presupune să încercăm să distingem adevărata semnificaţie a celor spuse de cealaltă parte; aceasta se poate face prin parafrazare. În parafrazare, fiecare răspuns motivează relaţionările, practic raportăm mesajul la context (am precizat deja că acesta din urmă este cel care poate să rezolve dilemele semantice, şi nu numai); 3. Feedback-ul suportiv presupune că problema pe care cealaltă persoană o consideră importantă şi semnificativă este apreciată şi de ascultător (receptor) ca fiind importantă şi semnificativă. Acest tip de feedback este dificil, deoarece trebuie să reducem intensitatea sentimentelor altor persoane, fără să le lăsăm impresia că problemele respective nu sunt atât de serioase, reale cum cred ei. Ca şi în cazul feedback-ului de înţelegere raportarea la context este cea care rezolvă problema. De multe ori, cel de lângă noi nu ne cere soluţii, ci doar puţină înţelegere. Considerăm că dorinţa de a cunoaşte codul celuilalt este cheia succesului în comunicare. 4. Feedback-ul „mesajul –eu” De cele mai multe ori, modalitatea noastră de a pune problema este de a centra mesajul negativ asupra celeilalte persoane. Pentru a evita o astfel de abordare (ce conduce la conflicte şi blocaje în comunicare) Thomas Gordon propune să înlocuim în mesajele pe care le transmitem celorlalţi cuvântul „tu” cu „eu”. Trecerea de la „tu” la „eu” îi permite celuilalt să se centreze tocmai asupra persoanei care are o problemă. Abordarea în cauză încurajează proiectarea sinelui în celălalt (şi în problema pe care o are acesta). În aceste condiţii, comportamentul se poate schimba fără să fie prejudiciată în vreun fel imaginea de sine a persoanei, lucru care s-ar fi întâmplat dacă acesteia i se reproşa comportamentul. Această tehnică îşi dovedeşte utilitatea pe multiple planuri, de pildă în tehnica TET (Teacher Effectiveness Training), destinată dezvoltării relaţionărilor de lucru dintre profesori şi cursanţii acestora, iniţiată de Thomas Gordon. Alţi autori –Hellriegel, Slocum, Woodman remarcă anumite determinante esenţiale ale feedback-ului, dintre care amintim: * feedback-ul ar trebui, în mod ideal, să se bazeze pe încrederea dintre emiţător şi receptor (dacă ne parvine o critică din partea unei persoane în a cărei judecată avem încredere deplină ţinem cont de respectiva observaţie, dar în situaţia în care ştim că persoana respectivă, din cauza anumitor interese ne nedreptăţeşte, nu-l credem); * feedback-ul trebuie să fie mai degrabă specific decât general, de preferat să conţină exemple recente (în sensul că trebuie să-i explicaţi clar persoanei şi ceea ce a făcut bine şi ceea ce a greşit). * Feedback-ul trebuie să fie oferit la timpul în care receptorul pare a fi gata să-l accepte (de multe ori, pur şi simplu nu a venit vremea ca cel căruia îi oferim feedback-ul nostru să accepte acel răspuns, mai ales dacă este unul negativ, şi trebuie să dăm dovadă de răbdare); * Feedback-ul trebuie să fie verificat privitor la ceea ce receptorului i se pare a fi valid; emiţătorul poate cere receptorului să reformuleze şi să reproducă feedback-ul, pentru a înţelege ceea ce receptorul a vrut într-adevăr să exprime (a se vedea subpunctul 2, semnificaţia cuvântului este extrinsecă şi nu intrinsecă, prin urmare entropia semantică poate să apară uşor); * Feedback-ul trebuie să includă acele lucruri pe care receptorul să fie capabil să le facă; să nu includă mai mult decât ceea ce receptorul poate să realizeze în timpul prevăzut de respectiva activitate. Barierele comunicării Având în vedere importanţa realizării unui acord, unei compatibilităţi – în cadrul procesului de comunicare – între codul unui anumit emiţător (individ, organizaţie) şi codul unui receptor, vom insista asupra celor mai importante obstacole ce pot să apară în cadrul comunicării dintre cei doi poli. Aşadar, în comunicare, intervin diverse obstacole şi anume: 1. bariere fizice (distanţa, spaţiul); 2. bariere sociale (concepţii diferite despre viaţă, Weltanschaung diferit); 3. bariere gnoseologice (insuficienţe ale experienţei, volum precar de cunoaştere, dezvoltarea redusă a gândirii); 4. bariere socio-psihologice (obiceiuri, tradiţii, prejudecăţi); Sau, după o altă clasificare: 1. bariere geografice (distanţa în spaţiu); 2. bariere istorice (informaţia este invers proporţională cu timpul care desparte un anumit eveniment de comunicarea despre el); 3. bariere statalo-politice (în funcţie de regimul politic care nu permite circulaţia informaţiei pe o scară mai largă); 4. bariere economice (lipsa mijloacelor financiare); 5. bariere tehnice (lipsa tehnicii care să accelereze circulaţia informaţiei); 6. bariere lingvistice (slaba cunoaştere a limbilor străine); 7. bariere psihologice (particularităţile percepţiei, memoriei, convingerilor, precum şi a celorlalte caracteristici ce ţin de personalitate); 8. bariere de rezonanţă (informaţia nu corespunde întotdeauna nevoilor individului, nu intră în „rezonanţă” cu acestea). Se observă că există o multitudine de factori care pot să se transforme în „bariere” în calea comunicării. Nicki Stanton consideră că „individualitatea noastră este principala barieră în calea comunicării”. Prin această afirmaţie, considerăm că autorul se referă în primul rând, la faptul că adultul – spre deosebire de copil – se „osifică” în prejudecăţile (angoasele) sale. Diferenţele de percepţie sunt, după opinia lui Nicki Stanton, doar rădăcina altor bariere de comunicare: „Modul în care noi privim lumea este influenţat de experienţele noastre anterioare, astfel că persoane de diferite vârste, naţionalităţi, culturi, educaţie, ocupaţie, sex, temperamente etc. vor avea alte percepţii şi vor recepta situaţiile în mod diferit”. El crede, de asemenea, că lipsa de cunoaştere (cunoştinţe reduse), lipsa de interes, lipsa de încredere, dificultăţile de exprimare, emotivitatea, personalitatea puternică a emiţătorului şi a receptorului („ciocnirea personalităţilor”), condiţiile de comunicare pot constitui bariere în calea comunicării. Să ne îndreptăm atenţia asupra câtorva dintre ele. Criza ideii de obiectivitate în cunoaştere determină o îndoială cu privire la posibilitatea comunicării. Pentru ca această îndoială să dispară, ar trebui să existe un limbaj universal neutru care să mijlocească traducerea unor limbaje în altele, ceea ce, practic, este imposibil. Pentru a se realiza o comunicare, trebuie să existe un limbaj / cod comun, dar limbajul – după cum am reliefat anterior – nu înseamnă vocabular. Sunt situaţii când există un vocabular comun, dar limbajul este diferit. Comunicarea va fi, în acest caz, incompletă sau imposibilă. Pe de altă parte, putem întâlni un vocabular diferit, dar un limbaj comun. Comunicarea devine incompletă sau la limită, imposibilă sau este întreţinută iluzia comunicării, nefiind conştientizată diferenţa dintre limbaj şi vocabular. Prin urmare, dificultatea comunicării ţine de marea diversitate a limbajelor. Conţinutul semantic al limbajului ţine, la rândul său, de orizontul cultural al vorbitorului, iar acesta de orizontul său de viaţă. Prin orizont de viaţă înţelegem totalitatea experienţelor unui individ (grup uman) circumscrise sistemului de trebuinţe şi mijloacelor de satisfacere a acestuia, sistem determinat de locul individului sau grupului în structura grupată a societăţii, precum şi de locul acesteia în cadrul civilizaţiei umane. În funcţie de natura limbajului, a concepţiilor despre lume (Weltanschaung), a orizontului cultural sau orizontului de viaţă, actul comunicării diferă de la un individ la altul. Comunicarea se realizează foarte rar sau nu se realizează niciodată atunci când există convingerea că alte orizonturi culturale sunt nesemnificative sau chiar inferioare (elitismul, eurocentrismul, panamericanismul, panslavismul, rasismul) sau datorită convingerilor că actuala diversitate economico-politică, socio-profesională, etnico culturală a lumii este fie o stare eternă a lumii, de nedepăşit, fie depăşibilă prin strategii de tip imperialist. Accidentele de comunicare ţin de competenţa lingvistică a vorbitorilor sau – în cazuri mai grave – de stările patologice, precum şi de clivajele culturale, care duc la relativism în comunicare. Bineînţeles cele două cauze de bază ce duc la eşec în comunicare (le-am dezvoltat anterior) sunt: omniprezenţa zgomotului (a se vedea modelul comunicării de la Shannon şi Weaver, pag. 40) şi necoincidenţa dintre codul transmiţătorului şi cel al receptorului. Repetăm, în ciuda credinţei inoculate de şcoală, potrivit căreia cuvintele au un înţeles, ele sunt, de fapt, lipsite de vreo semnificaţie intrinsecă. În ciuda existenţei unui vocabular comun, nu există un limbaj comun, de aceea de multe ori dialogul dintre doi interlocutori se realizează ca un „dialog al surzilor” în planul semanticii. El va însemna un prilej de conflict în planul pragmaticii (de exemplu, în procesul de relaţii publice, în această situaţie, coordonata de comunicare va bloca cealaltă coordonată importantă, pe cea de management) şi un prilej de disconfort în plan psihologic. Situaţia ideală a comunicării presupune aceleaşi tehnici de problematizare şi aceeaşi organizare mentală. Astfel de situaţii poate pot fi întâlnite în laboratoarele ştiinţifice din cadrul aceloraşi şcoli de gândire (unde instrucţia este relativ identică), în comunităţile închise, unde orizontul vieţii are o mare continuitate în timp, ceea ce determină continuitatea şi omogenitatea orizontului cultural. Relativitatea comunicării nu ţine numai de incompetenţa lingvistică, ci şi de o cauză mai adâncă, şi anume, de natura cunoaşterii. Limitele comunicării se manifestă şi în comunicarea dintre orice grupuri umane, etnice, clase sociale, socioprofesionale, partide politice, sexe, generaţii etc. Cum este posibilă comunicarea când există limbi diferite, paradigme diferite, în lipsa unui limbaj neutru? Prin convertire, prin trecerea de la o paradigmă la alta a cel puţin unuia dintre interlocutori. Paradigmele sunt modele de practică ştiinţifică. Pe baza lor, cel ce se instruieşte învaţă să formuleze şi să rezolve probleme noi. Conceptul de paradigmă a fost impus în filosofia ştiinţei de către Th. Kuhn şi el a intrat în ultimii douăzeci de ani în filosofia socială, în psihologie, sociologie, antropologie. Subliniam mai sus că eşecul în comunicare e determinat în principal de două cauze: necoincidenţa codurilor folosite şi intervenţia zgomotului. Prima deficienţă poate fi înlăturată (cel puţin parţial), printr-un efort de acomodare, convertire (cum precizam anterior), prin familiarizarea cu modul de a comunica al interlocutorului. Cât priveşte cea de-a doua piedică, şansele de-a o anihila total sunt minime, dată fiind omniprezenţa bruiajului (măcar şi numai a celui psihologic, ce supravieţuieşte chiar şi în condiţiile în care toate celelalte riscuri de perturbare fizică a semnalelor au fost înlăturate). Totuşi practica istorică, dar şi cea personală a fiecăruia dintre noi, ne sugerează o modalitate relativ simplă de a contracara efectele neplăcute ale „zgomotului”. De pildă, când avem de transmis cuiva la telefon un nume important, însoţim rostirea cuvântului în cauză de enumerarea câtorva substantive proprii, nume de persoane foarte cunoscute, din ale căror iniţiale se compune acesta. Toate aceste substantive (ajutătoare) sunt redundante, adică parazitare, inutile? Evident, nu sunt inutile din moment ce procedeul îl ajută pe interlocutorul nostru să recepţioneze mesajul exact în forma dorită de noi. În limbă, redundanţa este omniprezentă şi se observă că un nivel mai ridicat al ei se asociază, aproape întotdeauna, cu o posibilitate sporită de detectare şi înlăturate a erorilor. Altfel spus, redundanţa contribuie la detectarea şi corectarea erorilor de transmisie. Un plus de redundanţă asigură un plus de siguranţă în transmiterea întocmai a mesajului. Procesul de comunicare este, deci, unul complex, iar pentru o înţelegere mai profundă a lui este necesară o sumară trecere în revistă a modurilor şi mijloacelor de comunicare. c. Abordări „comunicaţionale” – dincolo de abordarea semiotică şi referenţială a comunicării (noile paradigme ale comunicării). Comunicarea definită ca o comprehensiune reciprocă Conjugarea abordărilor proprii domeniilor ştiinţifice ale semioticii şi pragmaticii permite analiza semnificaţiei mesajului şi a rolului unor factori „contextuali” ai procesului de comunicare, iar în final explicarea sensului receptării mesajului. Concluzia generală a acestor abordări este aceea că o comunicare reuşită este doar atunci când ce a vrut să spună locutorul este corect decodificat la nivelul receptării. Şcolile semiologice structuraliste (Ferdinand de Saussure, Roman Jakobson, Roland Barthes etc) aduc contribuţii ştiinţifice importante în analiza comunicării. Semiologia generativă descifrează condiţiile generării mesajului. E. Veron demonstrează necesitatea unei redefiniri a comunicării: în locul actualului termen de comunicare, care desemnează o „circulaţie” semnificativă concepută ca un proces linear”, ar fi mai adecvat conceptul de „producere a sensului”, asociat cu un „model non-liniar al circulaţiei semnificative”, model mai relevant pentru complexitatea procesului de comunicare. Pragmatica comunicării (J. L. Austin) aduce în prim planul analizei subiecţii participanţi la comunicare, atribuind contextului interlocuţiunii un loc decisiv în comunicare (intercomprehensiune). Problematica sensului rămâne importantă. Modelele pragmatice au ambiţia unor abordări integratoare ale logicii proceselor de comunicare, arătând că situaţiile de comunicare sunt foarte complexe. De aceea, pentru a releva sensul trebuie evocat nu numai contextul enunţării, ci şi competenţele culturale ale interlocutorilor, determinările lor psihologice, ca şi filtrele de interpretare pe care ei le interpun între mesajele pe care le schimbă între ei.” În dezvoltarea pragmaticii comunicării, un loc aparte îl ocupă şcoala californiană de la Palo Alto (Watzlawick, Bateson, Beavin, Jackson). În optica reprezentanţilor acestei şcoli, comunicarea nu este un simplu mod de a exprima şi de a explica realitatea. Dintre toate iluziile, cea mai periculoasă constă în a crede că nu există decât o singură realitate. Watzlawick afirmă: „în fapt, ceea ce există nu sunt decât diferite versiuni ale acesteia, dintre care unele pot fi contradictorii, toate constituind efecte ale comunicării şi nu reflectarea unor adevăruri obiective şi eterne”. „Realitatea” socială este o „ordine” a semnificaţiilor şi valorilor, a atribuirii de semnificaţii, care sunt la rândul lor un produs al interacţiunilor şi al comunicării (de pildă, ordinea impusă de stopul roşu rezidă în atribuirea unei semnificaţii: interdicţia de a traversa pe roşu). Aceste abordări, ca şi pragmatica universală a lui Jurgen Habermas fondează o viziune „comunicaţională” a comunicării (cum e numită de Ioan Drăgan), diferită de cea bazată pe teoria informaţiei şi pe modele lingvistice clasice. Aşa cum remarcă reprezentanţii Şcolii de la Palo Alto -actul de a comunica nu se traduce printr-un transfer de informaţie de la emiţător către destinatar, ci mai curând printr-o modelare reciprocă a unei lumi comune prin mijlocirea unei acţiuni conjugate: realizarea noastră socială prin actul limbajului este cea care dă viaţă lumii noastre. Modelele comunicaţionale sau anti-reprezentaţioniste reprezintă contribuţii recente animate de ambiţia de a depăşi modelele clasice (informaţionale şi lingvistice) ale comunicării. Potrivit acestor modele, comunicarea nu se reduce la transmiterea informaţiei sau mesajelor prin codificare şi decodificare sau prin indicaţii ale intenţiilor comunicative. Comunicarea trebuie înţeleasă în primul rând ca o comprehensiune reciprocă, ca inter-comprehensiune (acces la intersubiectivitatea altuia, la intenţiile şi motivele sale). Un astfel de model praxiologic al comunicării este cel al lui Jurgen Habermas (având la bază modelele de pragmatică a comunicării create de Austin, Morris etc). Noile paradigme ale comunicării (ce valorizează teoriile interacţionismului simbolic) nu mai tratează obiectivitatea lumii şi subiectivitatea actorilor ca date predefinite. Acestea sunt raportate la „o activitate organizantă, mediată simbolic, efectuată împreună de către membrii unei comunităţi de limbaj şi de acţiune în cadrul coordonării acţiunilor lor practice.” Din această perspectivă comunicarea reprezintă „modelarea reciprocă a unei lumi comune prin intermediul unei acţiuni conjugate”. Această perspectivă comună nu înseamnă o simplă convergenţă a unor puncte de vedere personale, ci faptul că partenerii construiesc împreună locul comun (norme, reguli), pornind de la care se vor raporta unii la alţii, se vor raporta la lume şi vor organiza acţiunile împreună. Limbajul însuşi este socotit a poseda funcţii ontologice directe: limbajul şi lumea reală încetează de a se mai raporta unul la celălalt ca două ordini diferite de realităţi, fiind legitim să se recunoască o „construcţie de natură comunicaţională (vorbită) a fiinţei umane, a lumii şi a normelor de inter-comprehensiune”. Limbajul este o parte integrantă a activităţilor sociale: el „articulează practicile, orientările şi relaţiile interumane într-o formă de viaţă”. Putem vorbi în felul acesta de funcţia ontologică constitutivă a limbajului, respectiv acesta nu serveşte doar la „a desemna”, a „reprezenta” lucruri şi intenţii umane, a transmite reprezentări şi stări intenţionale, ci limbajul devine o parte integrantă, constitutivă a construcţiei sociale a realităţii în interacţiunea umană. Practicile umane sunt constituite din reţele de semne, simboluri normative, aşteptări reciproce şi date de inter-comprehensiune. Paradigma comunicaţională presupune a considera obiectivitatea lumii comune, subiectivitatea membrilor unei colectivităţi şi socialitatea conduitelor, faptelor şi evenimentelor ca emergenţe şi ca realizări sociale implicând o activitate organizată, concertată, un mediu de intersubiectivitate constituite din aşteptări normative şi morale, criterii de judecată şi ierarhii de valoare în emergenţă continuă şi pe care membrii colectivităţilor şi le impun reciproc printr-un acord tacit, supus exigenţelor coordonării acţiunii. Noile modele se îndepărtează de modelele iniţiale – al teoriei informaţiei şi a modelului behaviorist şi de modelele structuralismului lingvistic – care limitau comunicarea la emisia şi receptarea mesajelor unice (univoce, sens unic), circulând într-un singur canal, în acelaşi timp, şi la un receptor pasiv. Definiţia şi abordarea comunicării se îmbogăţesc prin elaborarea unor modele complexe, care iau în considerare circularitatea comunicării (alternanţa participanţilor la procesul de comunicare în rolurile de emiţător şi de receptor), deosebirile individuale în stăpânirea codurilor de comunicare, rolul opiniilor şi al atitudinilor în procesul comunicării, importanţa contextului social şi cultural al schimbului, inclusiv în cazul comunicării de masă. Unele modele (şcoala californiană de la Palo Alto) înlătură chiar şi noţiunile de emiţător şi receptor, pentru ei comunicarea este nu numai circulară ci şi continuă, presupunând o interacţiune neîncetată între fiinţele umane, desfăşurată simultan prin multiple canale şi prin mijloace variate. Noţiunea clasică de mesaj este şi ea depăşită, mai importante decât conţinuturile comunicării sunt interacţiunile dintre cei care participă la comunicare şi interdependenţele dintre comportamentele lor. Noua abordare a comunicării este comparată cu funcţionarea unei orchestre fără dirijor, în care fiecare interacţionează cu toţi şi toţi între ei, iar în acest proces de interacţiuni continue se creează realitatea socială, a melodiei – care este o realitate socio-comunicaţională. Este o iluzie să credem că există o singură realitate: realitatea este de ordinul „atribuirii de semnificaţie”, care este produsul interacţiunilor umane şi al comunicării. I.4 Moduri şi mijloace de comunicare Tipologie Literatura de specialitate distinge o mare varietate de forme ale comunicării, în funcţie de variate criterii de clasificare. Astfel, după codul folosit, există comunicare verbală, paraverbală, nonverbală şi mixtă; după statutul interlocutorilor deosebim comunicarea verticală de comunicarea orizontală; după criteriul partenerilor, întâlnim o comunicare intrapersonală, o comunicare interpersonală, una în grup mic şi una publică; după finalitatea actului comunicativ, o comunicare accidentală, una subiectivă şi o a treia, instrumentală etc. În continuare, ne vom opri la două tipologii, ce au ca punct de plecare al clasificării mijloacele de comunicare. Prima dintre ele ne-o propune Marshall McLuhan în cartea sa: „Galaxia Gutenberg” (1962). Autorul consideră că istoria omenirii se împarte în patru mari etape, criteriul de clasificare fiind mijloacele de comunicare, şi nu factorii social-economici, care au – după cum se ştie – un rol determinant în societate. Aceste patru etape sunt: 1. era tribalismului prealfabetic (faza culturii orale); 2. era scrisului, al cărei început McLuhan îl situează în Grecia antică după Homer; 3. era tiparului (1500-1900); 4. era electronică, specifică epocii moderne şi aflată în plină desfăşurare. După alţi cercetători, cele patru etape se reduc în fond la trei tipuri fundamentale de cultură (în funcţie de tehnicile de comunicare utilizate), şi anume: 5. Cultura orală, tribală, mitică, al cărei mijloc de comunicare este vorbirea şi care privilegiază, ca simţ, urechea. Este etapa ce corespunde „gândirii sălbatice” a lui Lévi-Strauss şi „mentalităţii primitive” a lui Lévi-Brühl. 2. Cultura vizuală, care este legată de imprimat şi care privilegiază ochiul ca organ de simţ. Ea este o cultură mecanică, fragmentară, specializată. Ca şi Lévi-Brühl, McLuhan insistă asupra separării nivelurilor afectiv-obiectiv. Vederea devine anestezic în raport cu celelalte simţuri. Consecinţele societăţii alfabetizate sunt individualismul, centralismul şi raţionalismul. 3. Cultura electronică, audiovizuală (era Marconi) este un nou tip de arhaism, de tribalism. Aceasta pentru că e o etapă mitică, globală, o reîntoarcere la instantaneitate, sincronic şi imploziv. Omenirea revine acum la stadiul de culegătoare de bunuri, de data aceasta sub formă de informaţii; „marfa centrală este informaţia şi bunurile tangibile sunt pure accesorii ale mişcării informaţiilor”. Simţurile restabilesc între ele o coexistenţă raţională, deşi se manifestă o predominanţă a urechii. Această cultură este, în opinia lui McLuhan, o cultură superioară, legată îndeosebi de utilizarea televiziunii, ca mijloc de comunicare. Se manifestă o distanţare de individualism şi de cosmopolitism şi o revenire la „tribalism”; „lumea tinde să devină o mare familie, un sat global”. În centrul întregii construcţii teoretice a lui McLuhan se află ideea consacrată „medium–ul este mesajul”. Prin această formulare (şocantă, pentru că pune semnul egalităţii între mesaj şi mijloacele de comunicare) profesorul canadian iese din tiparele abordărilor „clasice”, bazate pe distincţia dintre mesaje şi canale, dintre mesaje şi medium-uri (mijloace de comunicare). După cum afirmă un comentator al acestuia, Paul Levinson, „mijlocul de comunicare e mesajul” este fără îndoială cel mai cunoscut aforism al lui McLuhan. Sensul său fundamental, şi anume că specificul tehnologic şi modul în care folosim orice mijloc de comunicare are un impact mult mai puternic decât conţinutul dat al oricărei comunicări sau decât ar putea transmite acel mijloc – de exemplu că procesul privitului la televizor are o influenţă mult mai semnificativă asupra vieţilor noastre decât emisiunea concretă sau programul la care ne uităm – a fost înţeles în general, şi recunoscut ca piatră de hotar în înţelegerea mijloacelor de comunicare. Totuşi, multe dintre implicaţiile acestui aforism au fost interpretate greşit de către comentatorii săi, în sensul că lucrurile, ideile care se comunică nu ar avea nici cea mai mică importanţă, cumva ca un manifest împotriva conţinutului. După Levinson P., maestrul său a pornit de la constatarea că, în mod obişnuit, în percepţia şi în atenţia oamenilor conţinutul eclipsează mijloacele de comunicare: este la fel ca în situaţiile obişnuite „când ne gândim şi conversăm despre ceea ce citim în ziar, revistă sau carte despre ceea ce auzim la radio şi vedem la televizor, mult mai des decât despre faptul că citim un ziar sau că ascultăm radioul, că ne uităm la televizor etc.” Răspunsul lui McLuhan la criticile aduse aforismului „medium-ul este mesajul” constituie o dezvoltare complexă a altei idei de bază din teoria sa: „un mijloc de comunicare capătă un efect mai puternic şi mai intens numai dacă i se asociază un alt mijloc, cu rol de conţinut.” De exemplu, conţinutul unui film este un roman. Altfel formulat, conţinutul oricărui mijloc de comunicare nu este altceva decât un alt mijloc de comunicare anterior. De pildă, Internetul a propulsat scrisul (cuvântul scris) - „de la scrisorile de dragoste până la ziar şi cărţi, plus telefonul, radioul şi imaginile tv într-o nouă poziţie proeminentă sub formă de conţinut al Internetului”, ceea ce are şi o altă consecinţă profundă şi democratică: spre deosebire de experienţa noastră cu cărţile, ziarele şi revistele, care, pentru întreaga populaţie, cu excepţia unei infime fracţiuni, a reprezentat o angajare unilaterală în lectură, nu şi în scris, experienţa on line este bilaterală, permiţându-le cititorilor să contribuie prin e-mail, chat-uri, forum-uri şi toate celelalte modalităţi de adnotare, în timp ce navighează pe web.” Toate acestea înseamnă o multiplicare şi diversificare enormă a producătorilor de imagini şi de texte încât „legiunile de utilizatori pasivi” ai mijloacelor de comunicare asociate tiparului, cărţii, ziarului sunt tot mai mult asociate cu utilizatorii activi ai noilor media. Aceasta înseamnă două lucruri: conţinutul Internetului (format din ansamblul mijloacelor de comunicare precedente) şi utilizatorii umani au prioritate faţă de mijlocul de comunicare. Cum precizează P. Levinson „conţinutul Internetului este utilizatorul”, ceea ce revine la teza de bază a lui McLuhan despre mijloacele de comunicare şi conţinutul acestora. Aforismul „media este mesajul” este comentat nuanţat în literatura de specialitate. Se argumentează (în mod special discipolul său, P. Levinson) că McLuhan nu a intenţionat că evacueze conţinutul prin reprezentările sale metaforice asupra media şi tehnologiilor de comunicare. Un televizor, ca şi un calculator, fără programe ar fi inutile şi lipsite de sens, încât, finalmente, conţinutul pune în valoare un mijloc de comunicare sau altul, chiar dacă este adevărat că mijlocul îşi pune amprenta asupra conţinutului (un telejurnal este diferit de rubricile de ştiri din ziare şi invers) sau dacă este, la fel de adevărat, că acelaşi conţinut se poate regăsi în comunicarea realizată prin diferite mijloace de comunicare sau că revoluţia erei electronice ce a culminat cu televiziunea şi derivatele acesteia are drept conţinut reconfigurant, în limbajul sintetic şi sincretic al televiziunii, tot ceea ce a generat imaginea, cuvântul şi sunetul prin mijloacele specifice de comunicare anterioare. Caracteristicile noii „ere electronice” – după Marshall McLuhan Din analiza acestei ere McLuhan a dedus formula celebră discutată anterior. El consideră că această concepţie („mesajul este mediul” sau „Mediul este mesajul”) apare mai clar dacă se subliniază că toate tehnologiile creează puţin câte puţin un mediu uman totalmente nou. Mediile nu sunt conţinători pasivi, ci procese active. „Mesajul este medium-ul”, aceasta înseamnă că, în era electronică, un mediu total nou a fost creat. Conţinutul acestui mediu nou este vechiul mediu maşinist din era industrială. Noul mediu refasonează pe cel vechi la fel de radical cum televiziunea refasonează cinematograful. Conţinutul televiziunii este într-adevăr cinema-ul. Televiziunea ne pătrunde din toate părţile şi ea este imperceptibilă ca toate mediile. Noi nu avem conştiinţa decât a conţinutului lor sau a mediului anterior. La apariţia ei producţia mecanică a creat puţin câte puţin un mediu al cărui conţinut era mediul anterior de viaţă, al artelor şi meseriilor agricole.” Noua galaxie, a erei electronice, spre deosebire de Galaxia Gutenberg, are drept caracteristici ale activităţii şi comunicării umane: - simultaneitatea (producerii şi difuzării în masă a informaţiilor); - discontinuitatea spaţio-temporală. Iar în muncă şi în relaţiile umane are drept caracteristici: - defragmentarea, - teleparticiparea, - „retribalizarea”, - planetizarea vieţii sociale şi a comunicării. Nemaifiind supus la liniaritatea proprie tiparului şi la disocierea dintre senzaţie şi intelect (antrenată de modelul Gutenberg, de apariţia tiparului şi folosirea scrierii ca mod de comunicare), omul satului global va trăi astfel, într-o lume în care simţurile se regăsesc într-o relaţie de echilibru şi complementaritate, o lume în care există posibilitatea ca toţi să comunice cu toţi servindu-se de noile tehnologii de comunicare. Noua eră dezvoltă posibilitatea dezvoltării plenare a omului – consideră McLuhan, chiar şi sub forma loisir-ului, în timp ce în era mecanicistă, loisir-ul era absenţa muncii, sau pur şi simplu inactivitatea. Altfel formulat, era informaţiei cere întrebuinţarea simultană a tuturor facultăţilor noastre, şi în acest fel, maximum de loisir corespunde momentelor în care noi suntem cel mai intens angajaţi. Evident că dificultăţile acestei restructurări culturale despre care vorbeşte McLuhan sunt enorme. În economia cursului de faţă nu ne putem permite decât să amintim problema legată de efectele nivelatoare ale preponderenţei medium-ului televiziunii, riscurile pierderii individualităţii şi creativităţii personale – acestea fiind consecinţe deloc neglijabile. La modul general, electronica impune o interdependenţă nouă, care nu numai că „retribalizează” grupurile, dar recreează lumea după imaginea unui sat global. Sociologul Ioan Drăgan respinge ideea că mass-media ar secreta un „neotribalism”, dar admite, pornind de la caracterul „imediat – mondial al tele-informaţiei”, că lumea tinde să devină un fel de „tele-planetă” („satul planetar”), ceea ce nu înseamnă revenirea la societăţile arhaice, tradiţionale şi nici uniformizarea sa culturală. Este însă adevărat – precizează domnia sa – că din punctul de vedere al comunicării de masă, societatea se află în prezent într-o epocă de tranziţie, în care oamenii sunt împărţiţi între „două galaxii” (era tiparului şi era calculatorului), în special tinerii, care trăiesc între cele două lumi, aceea a „tele-comunicării” şi aceea a instituţiilor şcolare de tipul celor dezvoltate în era tiparului (Galaxia Gutenberg), iar mai recent în era calculatorului şi reţelele web, ca Internetul. Într-o convorbire publicată în L’Express, în februarie 1972, profesorul canadian a încercat să-şi facă mai limpede concepţia spunând că el studiază pornind de la efect la cauză (şi nu de la cauză la efect, cum suntem obişnuiţi), demers sugerat de publicitate, unde nu se începe prin crearea anunţului publicitar, ci prin studiul efectelor pe care dorim să le creăm. Tot astfel, el a pornit nu de la studiul „conţinutului mesajului”, ci, pur şi simplu, de la faptul că „media” constituie o ambianţă, un medium, şi că în categoria de „media” putem introduce „orice lucru care lărgeşte acţiunea agentului uman”. Îngroşând liniile, toate formele de expresie (de la limbaj până la îmbrăcăminte) sunt „media”, iar „conţinutul unui media este, în primul rând, utilizatorul său” (de pildă, cel care priveşte la televizor este conţinutul televiziunii). El numeşte tineretul de azi „generaţia tv”, care nu utilizează decât o zecime din lexicul actual (efect al intrării într-o lume a electricităţii, vizualizării şi a tele-informării planetare). Astfel, McLuhan subliniază un aspect real – pe care însă îl prezintă hipertrofiat – şi anume că, însuşi mijlocul tehnic (medium-ul) influenţează conţinutul şi modul de receptare a mesajului, el având incidente socio-culturale vaste. În ceea ce ne priveşte considerăm că Marshall McLuhan demonstrează mai bine decât oricine fenomenul de disoluţie a comunicării (axa verticală a conceptului de comunicare), în favoarea comunicaţiei (axa orizontală a conceptului de comunicare), ce cunoaşte o dezvoltare fără precedent în era noastră. Un alt cercetător de prestigiu al mijloacelor de comunicare, Bernard Voyenne, consideră (luând ca punct de plecare acelaşi criteriu), că există patru moduri de comunicare (în esenţă aceleaşi ca la McLuhan): 1. comunicarea directă; 2. comunicarea indirectă; 3. comunicarea multiplă; 4. comunicarea colectivă. În continuare, vom încerca să le caracterizăm succint pe fiecare dintre ele: 5. Comunicarea directă Cum am precizat la început „a trăi în societate înseamnă a comunica”, iar Bernard Voyenne preciza în continuare că „schimbul de informaţii, de idei, intercomprehensiunea sunt pentru societate tot aşa de importante ca şi respiraţia pentru organism”. Actul comunicării se realizează prin mijloace de transmitere a informaţiilor de către o persoană spre o altă persoană, de către o persoană spre un grup de persoane sau de către un grup de persoane către alt grup de persoane. Comunicarea directă –caracteristici fundamentale În cazul comunicării directe, între parteneri se stabileşte un anume tip de relaţii, pe care sociologia le numeşte relaţii primare. Iată cum descrie Bernard Voyenne procesul comunicării directe: „O persoană – emiţător – intră în contact direct cu o altă persoană – receptor – sau, eventual, cu un număr dintre aceştia din urmă, prin intermediul unui sistem de transmitere fizic, al unuia simbolic (limbajul) cu condiţia ca această cheie să fie cunoscută de ambele părţi care comunică” Comunicarea are loc imediat, dar şi reciproc. Se realizează astfel conexiunea inversă, feedback-ul, prin care raporturile dintre emiţător şi receptor se modifică, primul devenind receptor, iar receptorul emiţător. În cadrul ei sunt create premizele pentru apariţia dialogului (punctul culminant al comunicării), schimbului permanent de idei, fără nici un intermediar, prin urmare este comunicarea interpersonală prin excelenţă. Comunicarea directă este o formă completă de comunicare. Toate celelalte tipuri de comunicare nu reprezintă decât substitute ale acesteia. Neajunsul principal al acesteia constă în faptul că e limitată în spaţiu şi în timp, fiind condiţionată de obligativitatea existenţei unui sistem fizic de legătură între cei doi parteneri, fără a putea asigura continuitatea relaţiilor dintre ei. Ea este, de asemenea, o comunicare orală şi precizăm că, de-a lungul mileniilor şi chiar astăzi, forma principală de comunicare între oameni este comunicarea directă. Ca un remediu al discontinuităţii au apărut (în societăţile mai puţin avansate din punct de vedere tehnic) anumite procedee empirice prin care se încearcă prelungirea comunicării directe prin retransmiterea mesajelor de-a lungul unui şir de indivizi. Evident, acest gen de comunicare poate sărăci sau deforma mesajul. E vorba de transmiterea în lanţ a unui mesaj, sistem imediat reversibil, care duce la apariţia zvonului, adică a deformării mesajului, a dezinformării, ceea ce pentru epoca modernă, prin mijloacele comunicării colective specifice „erei electronice”, a devenit o modalitate esenţială a luptei politice, a bătăliei pentru putere, prin abaterea voită a atenţiei opiniei publice de la marile probleme ale contemporaneităţii la zone periferice sau cu caracter senzaţional, realizându-se ceea ce se cheamă „manipulare”. Schema comunicării directe (după Bernard Voyenne) – Apropierea fizică între emiţător şi receptor. – Transmitere în lanţ; sistemul e imediat reversibil. Comunicarea directă înseamnă: a. comunicare prin cuvânt (comunicarea verbală analizată deja în subpunctul doi al acestui capitol). b. comunicare umană nonverbală (comunicare prin gest, privire etc). a. Comunicarea verbală: oralitatea Comunicarea verbală a fost (şi va fi) aproape continuu prezentă în discuţie, fie sub forma referirilor directe (este vorba de subpunctele 2, 3, 4 ale capitolului prezent), fie în arierplan, ca termen de comparaţie şi reper teoretic pentru analiza altor forme ale comunicării (ce urmează să le descriem în cadrul comunicării umane non-verbale). Calitatea de cod a limbii a fost analizată (pag. 27), ocazie cu care s-a insistat şi asupra arbitrariului semnului lingvistic şi asupra faptului – cu consecinţe deosebit de importante pentru procesul comunicării – că înţelesurile cuvintelor nu se află decât în mintea vorbitorilor şi nicăieri altundeva. În literatura de specialitate, după cum am precizat anterior, după codul folosit există comunicare verbală, paraverbală, nonverbală şi mixtă. Vorbirea este o paradigmă a tuturor celorlalte forme de comunicare şi comunicarea orală reprezintă modalitatea cel mai des întâlnită de comunicare. Să ne oprim în cele ce urmează puţin asupra ei. Există mai multe tipuri de comunicare orală, fiecare cu trăsăturile sale caracteristice: intervenţia, alocuţiunea, toastul şi discursul. Intervenţia este exprimarea unui punct de vedere personal, cu argumente, într-o discuţie liberă. Alocuţiunea este o comunicare scurtă, spontană, prilejuită de un eveniment festiv, cu mare încărcătură afectivă. Toastul este un discurs foarte scurt, având o formulă de început şi de sfârşit, prin care se exprimă urări (cu prilejul unei mese festive), în cinstea cuiva, prin ridicarea paharului. Discursul sau cuvântarea este comunicarea prin care se susţine, argumentat, în faţa unui auditoriu, o problemă, o idee. Discursurile pot fi: politice, culturale, ştiinţifice, solemne, ocazionale. Din categoria cuvântărilor cu caracter academic fac parte conferinţa, lecţia publică sau prelegerea. Distincţia dintre limbă şi vorbire constituie, după cum se ştie, dihotomia saussuriană fundamentală, căreia i se subordonează toate celelalte opoziţii evidenţiate de lingvistica structurală (formă / substanţă, arbitrar / motivat, sincronic / diacronic, sintagmatic /paradigmatic etc). Pentru lingvistul Ferdinand de Saussure (1857–1913), limba constituie un sistem existent în mod virtual în conştiinţa unei comunităţi umane determinate sub forma unui ansamblu de reguli şi convenţii acceptate tacit de membrii corpului social, care le permite acestora exercitarea facultăţilor limbajului. Actualizarea limbii se realizează sub forma vorbirii, ce constituie latura concretă, de manifestare practică a posibilităţilor lingvistice ale indivizilor. Dihotomia astfel stabilită ar trebui să poată servi la trasarea graniţelor dintre domeniile lingvisticii şi teoriei comunicării. Cel dintâi s-ar limita la studiul limbii ca atare (=anatomia şi fiziologia sistemelor de semne lingvistice, fără referire la rolul jucat de acestea în procesele de interacţiune concretă dintre locutori), pe când cel de-al doilea ar avea în vedere tocmai acest ultim aspect. Dar, lingvistica actuală se arată tot mai interesată de teritoriul şi problematica pragmaticii (semiotica a evoluat considerabil ca arie de interes, obiective şi metode de cercetare din momentul definirii sale de către Charles Morris, în 1938); pragmatica însăşi întâmpină dificultăţi în a-şi preciza locul în raport cu sociolingvistica şi cu psiholingvistica, cu care are multe puncte comune. Dacă vom alătura definiţiile celor trei discipline vom observa suprapunerile de preocupări. Revenind la comunicarea verbală, subliniem caracterul ei simbolic, ce o deosebeşte net de toate sistemele de semnalizare sonoră întâlnite în lumea animală. Expresie directă a reacţiei la schimbări concrete din mediul exterior sau din propriul organism, „graiul” animalelor este lipsit de detaşarea necesară pentru instituirea unui sistem convenţional de semne arbitrare, propice obiectivării emiţătorului, de felul celui pe care se bazează vorbirea umană. La acest fapt se referea Aristotel în antichitate, atunci când definea omul ca zoon politikon pornind tocmai de la graiul articulat (pe care animalele nu îl au). Omul este zoon politikon, adică acel animal social înclinat către sociabilitate şi comunicare. Paradoxal, comunicarea dintre oameni nu va fi niciodată totală, dar fără comunicare nu poate exista omenire. O altă trăsătură ce caracterizează comunicarea verbală este productivitatea (se foloseşte şi termenul de creativitate când e vorba de scriitorii de excepţie). Conceptul se referă la capacitatea oricărui vorbitor de a enunţa fraze alcătuite de el însuşi în chiar clipa rostirii lor. Există, desigur, şi formule prefabricate pe care le reproducem în situaţii fixe, dar, în general, omul când vorbeşte nu repetă întocmai, ci construieşte de fiecare dată secvenţe a căror paternitate îi aparţine. Faptul că această trăsătură îi oferă utilizatorului posibilitatea de a construi orice fel de enunţuri doreşte, cât şi pe cea de a relata despre evenimente şi situaţii in absentia, creează câmp liber pentru manifestarea unor produse neplăcute ale comunicării umane, şi anume: minciuna şi zvonul. Ambele au făcut obiectul studiilor de specialitate (este vorba despre lucrările de referinţă ale Sisselei Bok despre minciună şi ale lui J. N. Kapferer despre zvon); cele două nu se suprapun, atâta vreme cât există zvonuri care se confirmă. Kapferer observă că zvonul devine supărător tocmai pentru că se poate adeveri. Minciuna răspunde şi ea unor necesităţi de ordin personal sau social. Se poate minţii în vederea obţinerii unor avantaje materiale, sau pentru a forţa pătrunderea într-un mediu social dorit, pentru a prelungi o relaţie etc. Consecinţe importante asupra comunicării verbale are caracterul arbitrar al semnului lingvistic (analizat în amănunt în cadrul subpunctelor 2, 3, 4), dovedit de însuşi faptul că un acelaşi semnificat este redat în limbi diferite prin semnificanţi diferiţi. O dată ce între aspectul cuvântului şi înţelesul său nu există o legătură naturală, organică, forma sonoră sau grafică nu poate transmite sensul dorit, ci îl poate doar deştepta în mintea interlocutorului, cu condiţia ca el să se afle deja acolo. Înţelegerea dintre vorbitori depinde prin urmare de măsura în care ei acordă aceleaşi semnificaţii cuvintelor, deziderat, la urma urmei, de neatins, dar către care trebuie să se tindă prin eforturi conştiente. În acest sens, atragem atenţia încă o dată asupra faptului că, cea mai importantă „axiomă” a comunicării recomandă familiarizarea şi apoi acomodarea cu codul partenerului de dialog. Din acest punct de vedere, lingvistica e de mai puţin folos, deoarece, ocupându-se de elementele ce conferă unitate limbii, privilegiază denotaţia în detrimentul conotaţiei, norma academică abstractă în defavoarea varietăţii modurilor de exprimare individuală. Domeniul predilect de analiză al lingvisticii îl reprezintă textele scrise, întrucât „scrisul implică formulări definitive, care exclud negocierea sensurilor între emiţător şi receptor (aceştia putând fi separaţi prin mari distanţe spaţiale şi/sau temporale), pe când oralul este domeniul retuşabilului şi al sensurilor negociabile între parteneri coprezenţi. Există prejudecata că oralitatea ar constitui o abatere de la norma lingvistică, pe care numai comunicarea scrisă e îndreptăţită să o reprezinte. În realitate, nu avem nici un motiv să plasăm comunicarea orală pe o poziţie inferioară în raport cu cea scrisă, ba chiar, dimpotrivă, dacă ne gândim că cea dintâi este incomparabil mai eficace ca liant social decât cea de a doua. Oralitatea prezintă, nu mai puţin decât scripturalul, un sistem propriu de reguli şi norme, doar că sensibil mai bogat şi mai complex, datorită intervenţiei factorilor extra – şi paralingvistici şi a influenţei decisive a cadrului situaţional. Cuvântul rostit acţionează incomparabil mai puternic, posedă un magnetism, generator nu o dată de efecte hipnotice. Dincolo de nivelul metaforic, hipnoza reală, indusă în condiţii de laborator scrupulos controlate, se realizează aproape fără excepţie prin intermediul canalului verbal. Hipnoterapeuţii se bazează în primul rând pe acţiunea sugestivă a cuvintelor (cuvintele hipnotizatorului trebuie să devină singurele semnale de comunicare, iar toţi ceilalţi stimuli să reprezinte „zgomotul de fond”). Desigur, în asemenea cazuri (repetăm, utile – într-o anumită doză – în persuasiunea publicurilor) nu este vorba de efectul cuvântului, în general, ci al cuvântului rostit, înzestrat cu puteri neasemuit mai mari decât ale celui dintâi. Să ne gândim numai câţi oameni se convertesc la o credinţă nouă citind o carte şi câţi ascultând cuvintele unui om. Dacă atâţia mari întemeietori de religii (Buddha, Iisus Hristos, Mahomed), precum şi filosofi (Socrate) nu ne-au lăsat nici un rând scris este şi pentru că ştiau că lucrurile stau exact invers decât par la prima vedere: fixarea grafică a învăţăturii este cea care o sărăceşte şi simplifică prin pierderea multitudinii de conotaţii şi nuanţe pe care numai oralitatea e capabilă să le transmită. Scopul unui discurs verbal este acela de a convinge şi de a emoţiona. Pentru aceasta, vorbitorul trebuie să respecte regulile logicii formale (logica aristotelică), precum şi procedeele stilistice, prin care se realizează expresivitatea comunicării: interogaţia şi invocaţia retorică, exclamaţia, apostrofa, reticenţa, suspensia, aluzia, dubitaţia, deprecaţia etc. În discursul oral intervin elemente ale comunicării non-verbale, cum ar fi: gesturile, mimica, accentele, pauzele, tăcerile, debitul verbal, repetiţiile, modulaţiile tonului, replicile în suspensie, enunţuri incomplete, ambiguitatea etc. Tocmai pentru că erau conştienţi de importanţa pentru comunicare a elementelor paraverbale, autorii şi copiştii de manuscrise au simţit nevoia unor semne grafice destinate marcării intonaţiei. Primele semne de punctuaţie au fost introduse încă din secolul al III-lea î.Hr de Aristofan din Bizanţ (cca 260–181), părintele alexandrin al criticii de text şi exegetul eminent al lui Homer. Folosirea lor, multă vreme aleatorie, se va generaliza însă de-abia după apariţia tiparului (vom discuta acest fapt pe larg, în cadrul comunicării indirecte şi a celei multiple, marcate de apariţia tiparului). În pofida unor astfel de inovaţii, menite să reducă falia dintre cele două forme ale comunicării verbale, distanţa ce le desparte rămâne considerabilă. Trăsăturile lor sunt dependente de caracterul canalului de comunicare, dar nu numai de acesta. Cum precizam mai sus, dacă lingvistica pune accentul pe unitatea limbii, sociolingvistica (despre care am mai discutat când am analizat limbajul) insistă, cu precădere, asupra diversităţii, determinate atât de varietatea statutelor locutorilor (vârstă, sex, profesiune, nivel cultural, etc.), cât şi de contextul în care se desfăşoară interacţiunea. În cadrul unui nivel determinat al piramidei stilurilor, variaţiile de exprimare verbală de la un vorbitor la altul sunt reflectate prin intermediul conceptului de idiolect, definit drept: „inventarul deprinderilor verbale ale unui individ într-o anumită perioadă a vieţii sale”. Fenomenul nu poate fi trecut cu vederea, deşi un lingvist de talia lui Roman Jakobson a pus la îndoială utilitatea noţiunii de idiolect, atunci când afirma (citat enunţat în subcapitolele anterioare): „în limbă nu există proprietate privată: totul este socializat”. La nivel de grup, echivalentul idiolectului este sociolectul, definit de Joshua Fishman ca o varietate a limbii semnificativă pentru grupul considerat şi care integrează trăsăturile comune ale idiolectelor membrilor acestuia. Un al treilea termen din aceeaşi serie este dialectul, obiect al geografiei lingvistice (deşi în concepţia lingviştilor americani noţiunea de dialect cuprinde, pe lângă varietăţile regionale ale unei limbi şi pe cele sociale, de genul argoului sau al limbajelor profesionale). În concluzie, dacă denumim varietate orice ipostază concretă a limbii comune, idiolectele desemnează varietăţi individuale, sociolectele – varietăţi sociale şi dialectale – varietăţi regionale. Diversitatea situaţiilor de comunicare dă naştere unor distincţii între modurile de adresare orală. Din această categorie fac parte registrele de exprimare, ce corespund rolurilor pe care vorbitorii le joacă într-un context dat. Provenit din teatru, conceptul de rol ocupă o poziţie aparte în sociologia contemporană, el stând la temelia unei viziuni dramaturgice asupra comportamentului social. Acţionând într-un cadru cu caracteristici date, indivizii adoptă atitudini şi comportamente (îmbrăcăminte, gesturi, discurs verbal etc.) deduse din practica interacţiunii sociale, pe care le alternează după împrejurări. De pildă, de-a lungul unei singure zile, putem juca, pe rând, rolul de fii (în raport cu părinţii noştri), de părinţi (în raport cu copiii), de subalterni (în raport cu şefii), de cumpărători, de pacienţi, de discipoli, de spectatori, de prieteni, de pietoni (constituind în felul acesta tot atâtea categorii de publicuri, dacă ne plasăm în contextul relaţiilor publice sau al altei discipline) etc. Fără precizarea relaţiei de rol dintre persoanele care interacţionează, alegerea varietăţii lingvistice adecvate întâlnirii, adică a registrului comunicării, are de suferit. Rolul este deci factorul determinant în stabilirea registrului, pe care îl selectează din multitudinea modurilor de exprimare diferite învăţate de individ pe parcursul vieţii. Confundarea sau amestecul registrelor poate constitui o sursă de neplăceri, pericol cu atât mai mare atunci când abordăm o limbă străină, în care pentru a se ajunge la stăpânirea tuturor registrelor este necesară o practică îndelungată (din acelaşi motiv ar arbitrariului semnului lingvistic, deci al importanţei codului în structura comunicării). Se observă că, societăţile tradiţionale sunt caracterizate printr-o strictă compartimentare a rolurilor, în contrast cu cele moderne, unde democratizarea relaţiilor sociale a antrenat şi o fluiditate mai mare a acestora. De fapt, caracterul stabil sau variabil al rolurilor depinde, într-o măsură hotărâtoare, de natura tranzacţională sau personală a interacţiunii. Primul tip se asociază situaţiilor în care obiectivele urmărite de participanţi sunt precis delimitate; cumpărarea unui obiect, solicitarea unui serviciu etc. În acest caz, comportarea comunicaţională se conformează întru totul statutului social, drepturilor şi obligaţiilor ce revin fiecăreia dintre persoanele implicate în negociere. În schimb, interacţiunea personală presupune manifestări comportamentale mult mai libere, cu schimbări frecvente ale raportului de forţe dintre participanţi. Ansamblul alcătuit din relaţiile de rol, cadrul şi momentul interacţiunii poartă numele de situaţie de comunicare. Între aceşti trei parametri este necesar să subziste o anumită compatibilitate, altminteri situaţia este incongruentă. Alegerea corectă a registrelor presupune respectarea unor reguli pe care cercetătorii le numesc reguli de alternanţă şi care predictează selecţia dintre mai multe forme de exprimare în funcţie de specificul situaţiei de comunicare. Astfel, oricât de apropiate ar fi relaţiile personale dintre un funcţionar şi ministrul său, o dată plasaţi într-un cadru oficial, cel dintâi va fi obligat să se adreseze celui de-al doilea în conformitate cu relaţia de rol dintre subaltern şi şef, ceea ce nu îl va împiedica însă ca, într-un alt context, să adopte un cu totul alt registru. Important este să se salveze congruenţa situaţiei printr-un comportament verbal deopotrivă adecvat contextului şi înzestrat cu o anumită coerenţă interioară. Aceste reguli stabilesc compatibilitatea dintre un registru lexical dat şi un anumit tip de discurs. De pildă, într-un discurs de recepţie la Academie, regulile de alternanţă exclud, cu infime excepţii, folosirea termenilor de argou şi a regionalismelor. În concluzie, pentru a putea „interpreta” mai multe roluri distincte, un acelaşi vorbitor trebuie să stăpânească mai multe coduri şi subcoduri lingvistice diferite. În unele limbi are loc o polarizare a acestor variante sub forma opoziţiei dintre un idiom oficial şi unul colocvial, cu caracteristici deosebite atât în plan lexical, cât şi sub aspect fonologic, morfologic şi sintactic. Utilizarea unei variante „înalte” a limbii naţionale, extrem de codificată e numită diglosie; ea este rezervată manifestărilor publice de tipul discursuri politice, cursuri universitare, emisiuni de ştiri de la Radio şi TV., dar şi corespondenţei dintre oamenii culţi. Varianta „joasă” a limbii naţionale este utilizată în familie, în conversaţiile cu persoane de rang social inferior, în producţiile folclorice, în caricaturile din ziare, în emisiunile de teatru popular etc. Situaţiile de diglosie cele mai cunoscute se întâlnesc în limba arabă, în greaca modernă, în germana elveţiană. În toate aceste limbi, variantele „înaltă” şi „joasă” sunt puternic divergente şi clar delimitate atât din punct de vedere funcţional, cât şi structural. Având de tratat comunicarea prin cuvânt, nu putem trece cu vederea problema originii vorbirii, ce a reprezentat în timp (şi reprezintă încă) obiectul unor numeroase cercetări, fără a se trage, nici astăzi, concluzii definitive. Cu toate acestea, diversele teorii pe această temă (teoria revelaţiei, teorii psihologiste, teoriile sociologice, teoria darwinistă a evoluţiei speciilor, teoria priorităţii limbajului gestual, teoria originii convenţionale a limbajului, ş.a.m.d.) au fost cristalizate şi ele se pot grupa în câteva direcţii. În cartea sa din 1973 – „Sisteme de comunicare umană”, Lucia Wald concluzionează cu privire la acest aspect: „originea vorbirii nu poate fi privită ca un act unic, ci ca un proces de lungă durată, care a parcurs mai multe faze, în cursul cărora s-a trecut de la predominarea afectului la predominarea raţiunii, de la necesităţi expresive la necesităţi comunicative, de la global la diferenţiere, de la sunete nearticulate la sunete articulate, de la imitarea realităţii la simbolizarea ei, de la semnal la semn.” La rândul său, profesorul canadian Marshall McLuhan defineşte (cum am enunţat deja) prima fază din istoria civilizaţiilor umane ca faza civilizaţiei arhaice, fără scriere, faza culturii orale. Ea se caracterizează printr-o dominantă a expresiei orale şi a percepţiei auditive. McLuhan porneşte de la ideea că omul foloseşte în mod spontan cele cinci simţuri ale sale, auzul fiind, dintre toate, acela care corespunde în modul cel mai natural comunicării cu semenii săi prin limbajul vorbit. Astfel, el se integrează direct şi spontan în cadrul său natural şi în grupul său social (în tribul său). Această primă fază a comunicării sociale este denumită şi faza culturii tribale. În această fază, gândirea înfloreşte liber şi rămâne apropiată de concret, iar cuvintele capătă o forţă magică prin care universul este sacralizat – afirmă autorul, în cartea sa „Galaxia Gutenberg”. Marshall McLuhan consideră că putem vorbi despre o condiţie ideală a omului, care presupune o armonie ideală a simţurilor, dar omul se schimbă în funcţie de mijloacele de comunicare, iar acestea determină, la rândul lor, predominanţa unui anume organ de simţ al omului. Prin urmare, mijloacele de comunicare apar ca prelungiri ale simţurilor fiinţei umane. Astfel, omul primitiv trăia într-un univers acustic, ceea ce a provocat o rupere a echilibrului dintre simţuri, o dilatare a unuia dintre ele: auzul. Saltul din lumea auditivului în lumea vizualului este saltul cel mare care se produce. În faza culturii orale, omul este rob al gurii, al rostirii, martor al vorbirii sale. Henri Wald afirmă în legătură cu cele spuse mai sus: „Afectivitate şi inteligenţă au şi celelalte fiinţe, intelect are însă numai omul, deoarece numai el a reuşit să vorbească”. Pe această linie a deosebirilor dintre om şi animal, teoreticianul deosebeşte o trăsătură fundamentală, specifică numai omului, capacitatea de a dialoga: „Animalele reacţionează la semnale, nu răspund la întrebări, pândesc, nu se întreabă, atacă, nu contrazic. Ele comunică între ele, dar nu dialoghează. Omul este însă prin esenţa sa o fiinţă dialogală.” Dialogul reprezintă esenţa limbajului. Numai omul este capabil să dialogheze cu ceilalţi, prin conversaţie, cu sine însuşi, prin meditaţie. „Desfăşurându-se atât în prezenţa vorbitorului cât şi a ascultătorului, dialogul, prin intonaţie, accent, mimică şi gesturi, este singurul mijloc de comunicare capabil să păstreze un oarecare echilibru între sensibilitate şi intelect”. Dialogul realizează cel mai bine feedback-ul şi, totodată, echilibrul dintre individual şi social, afectiv şi raţional, mijloc şi scop. El presupune o confruntare liberă de păreri, capacitatea de a pune întrebări şi de a primi răspunsuri, un schimb dialectic de argumente, o demonstraţie a caracterului democratic al relaţiilor dintre parteneri. Aşa cum reiese din cursul domnului Ion Haineş „Introducere în teoria comunicării”, există mai multe tipuri de dialog: 1. de informare reciprocă (atunci când poziţiile partenerilor coincid); 2. de influenţare (intenţia de a schimba opinia interlocutorului); 3. de comunicare (asumarea reciprocă a unei soluţii). În toate tipurile de dialog, deosebit de importante sunt condiţiile desfăşurării lui: intenţia, contextul, auditoriul (gradul lui de cultură), starea sufletească, adecvarea la subiect ş.a.m.d. Trebuie, de asemenea, să facem distincţia între dialog (schimb dialectic de argumente) şi discurs, care intră în sfera retoricii, ca artă producătoare de persuasiune. Discursul este comunicarea orală a unui mesaj într-o formă unitară, riguros organizată. Structura oricărui discurs presupune – conform elocinţei clasice – un exordium (prin care se urmăreşte captarea atenţiei şi a bunăvoinţei), o naratio (o expunere, în care se enunţă o temă, talonată uneori de o contratemă, urmată de laitmotive şi de argumentatio) prin care oratorul îşi desfăşoară forţa cuvântării, pentru ca în recapitulatio să realizeze o peroraţie, o concluzie a întregului discurs. Dialogul – cum bine îl defineşte filosoful român Vasile Tonoiu, în cartea sa „Omul dialogal” (unde aduce un omagiu lingvistic fiinţei vorbitoare), reprezintă vocaţia constituţional umană a comunicării interpersonale reciproc îmbogăţitoare. b. Comunicarea umană non-verbală Faptul că şi-a creat un mod de comunicare ce îi aparţine în exclusivitate – limbajul articulat – nu l-a împiedicat pe om să utilizeze, şi încă pe scară largă, mijloacele non-verbale. Prin forţa împrejurărilor nu toate s-au putut bucura de o dezvoltare egală, şi pentru motivul că organismul uman nu dispunea de posibilităţi fizice comparabile cu cele ale unor animale, în ceea ce priveşte, de exemplu, comunicarea luminoasă, cromatică sau electrică (dar în toate aceste domenii ingeniozitatea umană a compensat zgârcenia naturii, imaginând dispozitive artificiale pentru care necuvântătoarele ar avea motive să ne invidieze). Partea comunicării nonverbale din impactul total al comunicării este suficient de extinsă pentru ca acest domeniu să reprezinte o arie importantă de cercetare, dezvoltare a teoriei şi practicii comunicării. O persoană a intrat într-o cameră, a făcut câţiva paşi şi apoi a ieşit. Pentru un privitor atent, acel om a comunicat deja foarte multe despre sine. Comunicarea nonverbală are o mare doză de credibil (a se vedea distincţia simbol – semn), întrecând-o pe cea a comunicării verbale; mai mult, conform lui Albert Mehrabian, putem face următorul calcul: impactul total = 0,07 verbal + 0,38 vocal + 0,55 facial. Comunicarea nonverbală ţine mai degrabă de simbol decât de semn, iar impactul în comunicare este foarte mare. Ion-Ovidiu Pânişoară menţionează în lucrarea „Comunicarea eficientă” următoarele funcţii ale comunicării nonverbale: * comunicarea nonverbală are menirea de a o accentua pe cea verbală; de exemplu, profesorul poate întări prin anumite elemente de mimică şi gestică importanţa unei anumite părţi din mesaj în faţa cursanţilor; * ea poate să completeze mesajul transmis pe cale verbală; * poate, în mod deliberat, să contrazică anumite aspecte ale comunicării verbale; * altă funcţie a comunicării nonverbale este aceea de a regulariza fluxul comunicaţional şi de a pondera dinamica proprie comunicării verbalizate; * ea repetă sau reactualizează înţelesul comunicării verbale, dând astfel posibilitatea receptorului comunicării să identifice în timp real un îndemn aflat în „spatele” unei afirmaţii; * elemente ale comunicării non-verbale pot să substituie aspecte ale comunicării verbale (de pildă, atunci când printr-un gest profesorul îi indică unui elev să răspundă). Comunicarea umană non-verbală se realizează pe următoarele căi: Limbajul gesturilor În cartea sa „Sisteme de comunicare umană”, Lucia Wald ne oferă o definiţie a gestului, în sens larg, şi anume: „orice mişcare corporală, involuntară sau voluntară, purtătoare a unei semnificaţii de natură comunicativă sau afectivă”. În cadrul acestui limbaj, autoarea distinge gesturile propriu-zise – mişcări ale extremităţilor corpului (cap, braţe, degete) şi mimica – mişcări ale muşchilor feţei. Pantomima reprezintă „un sistem organizat de gesturi şi mimică, capabil de a se substitui vorbirii sonore, în special ca acţiune dramatică”. Gesturile constituie un mijloc auxiliar, de subliniere sau evidenţiere a expresiilor sonore. Faţă de limbajul sonor, limbajul gesturilor are un randament mai redus, dar compensează acest lucru, prin faptul că posedă un grad mare de universalitate (are un caracter arbitrar mai mic, ţine mai mult de simbol şi mai puţin de semn). Pentru Quintilian, de pildă, gesturile reprezentau o limbă internaţională. Gradul de folosire a gesturilor diferă în funcţie de vârstă (ele sunt mai frecvente la copiii decât la adulţi), de gradul de cultură şi civilizaţie (sunt mai numeroase la populaţiile tribale decât la cele civilizate), de spaţiul geografic (mai frecvente la meridionali decât la cele nordice), de gradul de afectivitate al comunicării. Din cercetările întreprinse de specialişti, s-a ajuns la concluzia caracterului convenţional al gesturilor (mai redus însă decât în cazul limbajului verbal), datorită faptului că aceeaşi mişcare poate avea semnificaţii diferite sau chiar opuse la diferite popoare. De exemplu, la unele popoare, cum ar fi grecii, turcii, bulgarii, indienii, înclinarea capului înseamnă nu, iar scuturarea lui da, deci invers decât la noi. Lucia Wald dă exemple în acelaşi sens: scoaterea limbii înseamnă în multe părţi ale globului batjocură, în timp ce în Tibet este semn de respect. În genere, există două situaţii tipice de folosire a gesturilor, şi anume: – când gesturile reprezintă un auxiliar al limbajului sonor; – când gesturile, din motive sociale sau patologice, reprezintă – temporar sau permanent – unicul mijloc de comunicare. Pentru anumite domenii de activitate, cum ar fi oratoria, teatrul (pantomima), muzica (dirijatul, baletul), cinematografia (filmul mut), gestul capătă un rol fundamental. În antichitate exista arta oratorică, în cadrul căreia, alături de cuvânt, gestul avea o extraordinară funcţie estetică şi expresivă, care contribuia la impresionarea şi convingerea afectivă a receptorului. Acelaşi lucru e valabil şi pentru arta spectacolului, tragedia greacă, pentru arta pantomimei, balet, pentru teatrul romantic, etc. unde „limbajul trupului”, dinamica corporală, ca şi expresia feţei, mimica „comunică”, într-un limbaj specific, o multitudine de semnificaţii, de mare intensitate. E adevărat, există şi în cazul lor un caracter convenţional al comunicării (cum de altfel am precizat mai sus), dar mult mai mic, poate şi pentru că de cele mai multe ori codul respectiv este cunoscut de ambele părţi. „Limbajul trupului” (gesturi, mişcări, poziţii) reprezintă o sursă importantă de informaţii pentru profesor, manager etc., care pot primi astfel un feedback extrem de important. Scheflen propune trei dimensiuni ale limbajului trupului: punctele sunt reprezentate de schimbări ale mişcării capului, expresia facială şi mişcările mâinilor, poziţiile sunt reprezentate de schimbarea posturii în timpul conversaţiei, iar prezentarea include întregul comportament nonverbal. Aceste elemente pot fi interpretate şi prin prisma conceptului de ecou poziţional (o persoană care ascultă altă persoană tinde să imite, într-o anumită măsură şi în manieră specifică, poziţia celui care comunică); atunci când acest ecou poziţional există, putem vorbi despre un anumit interes pentru ascultare, atunci când el nu există, putem consemna mai degrabă o lipsă a interesului pentru ascultare. Totuşi, în practică nu trebuie absolutizată valoarea de adevăr a acestor informaţii, dar ele trebuie interpretate în context şi sistemic (de pildă, un student care stă cu braţele încrucişate pe piept poate sugera o poziţie de închidere faţă de interlocutor, dar poate să fie pur şi simplu frig în sala de curs). Contactul fizic poate să ne sugereze un evantai larg de factori care conduc la afecţiune, agresivitate, dependenţă, dominanţă etc., în interrelaţionările persoanelor cu care venim în contact, definind statusul acestora. În acelaşi timp şi alte caracteristici exterioare limbajului trupului pot să facă parte integrantă din comunicarea nonverbală susţinută de această formă – este vorba despre îmbrăcăminte, machiaj, parfumul folosit, bijuterii etc. O primă problemă ce se cere clarificată este aceea privind caracterul arbitrar sau motivat al semnului gestual. Se ştie că, în ceea ce priveşte semnul lingvistic, Ferdinand de Saussure a statuat arbitrariul acestuia (a se vedea pag. 24), principiu în favoarea căruia pledează însăşi diversitatea limbilor. Care este, din acest punct de vedere, situaţia semnelor gestuale. Pe de o parte, interpretarea diferită dată aceluiaşi gest în zone geografice diferite (desenarea unui cerculeţ cu degetele mare şi arătător unite la vârf înseamnă „O.K.” în America, „zero” în Franţa, „bani” în Japonia) şi posibilitatea exprimării aceleiaşi idei prin gesturi neasemănătoare (în locul semnului de „O.K.”, rusul ridică degetul mare în poziţie verticală, brazilianul îşi strânge între degete lobul urechii) – pledează pentru prezenţa arbitrariului şi în acest domeniu. Pe de altă parte însă, existenţa unor gesturi universale nu poate fi negată. Pe toate meridianele, nedumerirea se exprimă prin ridicarea din umeri, tristeţea sau veselia sunt semnalate prin modificări fizionomice asemănătoare. Considerăm că, în comparaţie cu semnul verbal, cel gestual are în măsură mai mică un caracter arbitrar, el plasându-se mai aproape de simbol şi mai departe de semn (concluzie enunţată şi în subcapitolul anterior). O altă problemă îndelung dezbătută este cea a clasificării gesturilor. Majoritatea cercetătorilor iau drept punct de pornire raporturile gestului cu cuvântul. Ei apreciază că în relaţia cu planul lingvistic, comunicarea non-verbală poate îndeplini funcţii de accentuare, completare, de contrazicere, de reglaj, de repetare sau de substituire. O clasificare mult citată este cea datorată cercetătorilor americani Paul Ekman şi Wallace V. Friesen, potrivit căreia gesturile pot fi: embleme, ilustratori, manifestări afective, gesturi de reglaj şi adaptori. Emblemele – de exemplu – ţin loc de cuvinte şi pot, la nevoie, să se constituie într-un limbaj de sine stătător. Aşa se întâmplă în cazul surdo-muţilor, dar şi în diverse alte situaţii – în care distanţa prea mare dintre emiţător şi destinatar, suprapunerea unui bruiaj foarte puternic, un tabu religios etc. – împiedică recurgerea la cuvânt. Cât priveşte abolirea din considerente artistice a comunicării verbale, ea a îmbrăcat forma pantomimei, specie dramatică cu o lungă istorie. Se ştie că, spre deosebire de vechii greci, care nu apreciau acest gen de spectacol, romanii îl agreau în aşa măsură încât, în vremea imperiului, pantomima a început să înlocuiască treptat, în preferinţele publicului, teatrul vorbit. Ilustratorii din clasificarea lui Ekman şi Friesen îndeplinesc deopotrivă funcţia de însoţire şi de completare a comunicării verbale. Prezintă un caracter mult mai puţin arbitrar decât emblemele, o parte dintre ei fiind chiar reacţii gestuale înnăscute, ca atare, universale. Există opt tipuri principale de ilustratori: bastoanele (mişcări verticale ale mâinii menite să accentueze anumite cuvinte şi să atragă atenţia ascultătorului asupra elementelor esenţiale ale discursului), pictografele (desenează în aer forma unor obiecte despre care se vorbeşte), kinetografele (descriu o acţiune sau o mişcare corporală pe care emiţătorul socoteşte insuficient să o redea numai prin cuvinte), ideografele (descriu şi ele o mişcare, dar, de data aceasta, una abstractă, traiectoria unui raţionament), mişcările deictice (indică obiecte, locuri, persoane; recurgerea la ele este limitată de reguli de politeţe, de asemenea, mişcarea deictică e preluată de alte componente corporale sau fizionomice, care o rafinează, dându-i o aparenţă mai puţin agresivă), mişcările spaţiale (descriu raporturile de poziţie dintre obiectele sau persoanele despre care se vorbeşte), mişcările ritmice (reproduc cadenţa unei acţiuni) şi ilustratorii emblematici (embleme utilizate în prezenţa cuvântului căruia ele i se substituie în mod normal; de exemplu degetele arătător şi mijlociu dispuse în formă de V reprezintă semnul victoriei). Gesturile de reglaj dirijează, controlează şi întreţin comunicarea. Funcţia lor este expresivă şi fatică. Confirmarea „din cap” cu care îi sunt întâmpinate spusele îl încurajează pe vorbitor să „o ţină tot aşa”, în timp ce o grimasă exprimând nemulţumirea sau îndoiala, îl poate determina să îşi reconsidere total strategia discursivă. Mişcările afective comunică stările sufleteşti prin care trece emiţătorul. Funcţia lor este emotivă şi ele se prezintă mai ales sub formă de indicii şi numai în subsidiar ca semnale. Exteriorizarea liberă a emoţiilor este însă adeseori îngrădită de o dublă cenzură, socială şi personală. Nici o societate din lume nu şi-a încurajat vreodată membrii să-şi manifeste durerile în public prin plâns sau gesturi de disperare, ci, dimpotrivă, i-a învăţat să se abţină de la toate acele expresii ale suferinţei proprii care i-ar putea deranja pe ceilalţi. Cu cât o cultură e mai veche şi guvernată de reguli mai stricte, cu atât gradele de libertate ale manifestării publice a sentimentelor sunt mai reduse. Grija faţă de aproapele nostru, dar şi teama de autodemascare pot sta la baza iniţiativelor individuale de falsificare a informaţiei afective. Acestea îmbracă, de regulă, trei forme diferite: 1. inhibarea reacţiei; 2. exagerarea reacţiei; 3. mimarea reacţiei contrare. Inhibarea reacţiei constituie, probabil, modalitatea cea mai răspândită de ascundere a reacţiilor emoţionale. Nu toţi parametrii fizici sunt însă uşor de stăpânit. Ne putem controla muşchii feţei şi, în acelaşi timp, să ne dăm în vileag sentimentele prin indicatori corporali rămaşi nesupravegheaţi tocmai din pricina importanţei acordate celor dintâi. Cu privire la acest fapt, Sigmund Freud afirma: „Cel care are ochi de văzut şi urechi de auzit constată că muritorii nu pot ascunde nici un secret. Cel ale cărui buze tac, pălăvrăgesc cu vârful degetelor, se trădează prin toţi porii”. De asemenea, nici controlul facial nu poate fi perfect. Anumite tehnici cinematografice au pus în evidenţă faptul că persoanele confruntate cu situaţii neaşteptate au expresii ce reprezintă reacţia sinceră, necontrafăcută, la evenimentele respective, dar aceste expresii (micromomentane) nu durează decât circa 0,02 secunde, după care subiecţii respectivi îşi inhibă brusc manifestarea afectivă spontană din primul moment. Exagerarea reacţiei mimico-gestuale constituie cel de-al doilea mod de a falsifica informaţia afectivă. Efectul urmărit se înscrie, în majoritatea cazurilor, în sfera şantajului sentimental (ne prefacem mai supăraţi decât suntem, pentru a impresiona persoane care ţin la noi) sau aparţine panopliei clasice a mijloacelor de seducţie. Cel de-al treilea mod de a falsifica informaţia afectivă, şi anume, simularea stării contrare poate avea la bază delicateţea sau orgoliul, după cum e vorba de o încercare de a-i menaja pe ceilalţi, ascunzându-le un fapt ce i-ar putea afecta, ori de manifestările de mândrie ale celui ce nu suportă să fie compătimit etc. Adaptorii constituie clasa de gesturi cea mai puţin legată de comunicare. Ea include mişcările ce răspund unor necesităţi umane şi pot fi efectuate atât în prezenţa cât şi în absenţa observatorilor. Sub numele de alter-adaptori sunt cunoscute gesturile de manipulare a obiectelor într-un scop practic: cusutul, măturatul şi toate acele mişcări pe care le presupune îndeplinirea unei munci manuale. Auto-adaptorii se referă la nevoile propriului nostru trup şi ei pot satisface trebuinţe de curăţenie, îngrijire sau orice alte necesităţi trupeşti. Gesturile din familia alter-adaptorilor dobândesc valoare comunicativă atunci când sunt efectuate în scop didactic. Altminteri, ele pot transmite informaţii despre cel care le săvârşeşte numai în calitate de indicii, nu şi de semnale. Cât priveşte auto-adaptorii, regulile vieţii sociale limitează drastic, în cazul în care nu interzic cu totul, manifestarea lor în public (de pildă, în prezenţa unor persoane străine, ne suflăm nasul mai discret decât în singurătate). Cook vorbeşte despre axa staticului şi a dinamicului în comunicarea nonverbală, în cea statică aflându-se elementele care nu suferă transformări la întâlnirea cu o altă persoană, iar în cea de-a doua, cele care permit astfel de schimbări: Axa staticului şi a dinamicului în comunicarea nonverbală (adaptare după Cook) StaticFaţa (caracteristicile de bază) Fizicul Vocea (caracteristicile de bază)Îmbrăcămintea sau alte podoabe Machiajul Frizura DinamicOrientarea Distanţa Postura Gesturile Mişcările difuze ale trupuluiExpresia facială Direcţia privirii Tonul vocii Ritmul, cantitatea şi fluenţa vorbirii şi înţelesului Proxemica Se vorbeşte în ultimul timp tot mai mult despre regulile de politeţe, salut, despre etichetă despre „limbajul trupului”, ca manifestări gestuale care diferenţiază oamenii în funcţie de aria geografică şi gradul de cultură, vârstă şi temperament. Alături de kinezică (kinetică) – ştiinţa care studiază limbajul trupului, al comunicării prin gest şi mimică – a apărut o nouă ştiinţă, proxemica (proxemia – din englezescul proximity = apropiere, vecinătate). Antropologul american Edward Hall înţelege prin proxemică modul în care omul percepe şi îşi structurează spaţiul, distanţele de interacţiune personală, socială şi publică precum şi maniera în care îşi construieşte şi organizează microspaţiul, îşi stabileşte distanţele faţă de ceilalţi oameni în cadrul vieţii cotidiene. Edward Hall observă că aceste distanţe de interacţiune variază după distanţele sociale, după prejudecăţile indivizilor, dar mai ales după cultura de apartenenţă. Proxemica afirmă, în esenţă, că instinctul teritorial – atât de important în viaţa animalelor – e departe de a fi dispărut la om. Dimpotrivă, manifestările sale s-au diversificat şi nuanţat, în concordanţă cu evoluţia raporturilor sociale. Din acest punct de vedere, Desmond Morris distinge trei tipuri principale de teritoriu: tribal, familial şi personal. În ceea ce priveşte teritoriul tribal, de la bandele de răufăcători, până la partidele politice, toate grupurile, asociaţiile de orice fel simt nevoia de a-şi delimita zona de acţiune, marcându-şi teritoriul şi apărându-l prin mijloace specifice, într-un mod nu mult diferit de cel al haitelor de lupi în căutare de pradă. Caracterul tribal al teritoriilor colective se observă şi în apariţia în spaţiul acestora a unor manifestări „primitive”, de genul intonării unor cântece de luptă. Trăsăturile teritoriului familial sunt perceptibile atât în modul de organizare a locuinţei, cât şi în manifestările familiei atunci când ea se află în deplasare, la munte, la mare. Dacă urmărim comportarea pe plajă, vom observa că cea dintâi familie sosită în zori la plajă are libertatea de a se aşeza absolut oriunde doreşte, dar prima grijă a membrilor ei este aceea de a-şi delimita şi marca un teritoriu, pe care îl consideră inviolabil. Următorii veniţi nu se vor aşeza niciodată în imediata vecinătate, ci mult mai departe, distanţele dintre „proprietăţile” familiale scăzând treptat, pe măsura aglomerării plajei. Ca şi în cazul relaţiilor interpersonale, funcţionează aici aşa numitul principiu al „locului central”. Acesta constă în alegerea, de preferinţă, de către persoana venită mai târziu a poziţiei mediane între locurile deja ocupate. Teritoriul familial e reprezentat prin două ipostaze, şi anume, ipostaza mobilă a lui – constând în învelişul invizibil al automobilului în care se deplasează familia aflată în week-end, şi ipostaza imobilă – casa de locuit. E.T. Hall vede în locuinţa europeană din secolele XIII–XX paradigma a ceea ce el numeşte „spaţiile cu organizare fixă”. În distribuţia încăperilor acestui tip de cămin familial, zona cea mai intimă, cea a dormitoarelor este amplasată la etaj, ca un veritabil cuib, ea fiind protejată de câteva linii de fortificaţii succesive. Grădina din faţa casei constituie nu atât un obstacol, cât un spaţiu a cărui străbatere îl obişnuieşte pe vizitator cu gândul că a pătruns pe un teritoriu în care libertatea sa de acţiune este îngrădită. La polul opus se plasează, după Hall, casa tradiţională japoneză, exemplu tipic de „spaţiu cu organizare variabilă”, în care, prin simpla deplasare a unor panouri mobile se modifică distribuţia încăperilor şi unde, rămânând practic locului, îţi poţi schimba tipul de activitate. Dintre toate tipurile de spaţii menţionate, cel personal s-a bucurat de cea mai mare atenţie din partea cercetătorilor. Aceştia au delimitat patru zone caracteristice, fiecare dintre ele fiind subîmpărţită la rândul ei în câte două subzone, după cum urmează: a. Zona intimă. Se întinde de la suprafaţa epidermei noastre până la o distanţă de cca 45 cm de aceasta. Comunicarea tactilă şi cea olfactivă ocupă aici un loc privilegiat. Rolul vorbirii este mult diminuat, contactul ocular este, în general, slab, ochiul adaptându-se cu dificultate apropierii excesive. Subzona apropiată se întinde între 0–15 cm. Relaţia sexuală şi lupta sunt singurele raporturi interumane compatibile cu această distanţă minimală. Toate trăsăturile comunicaţionale menţionate sunt împinse aici la limită. Mesajele transmise sunt aproape în exclusivitate afective sau puternic colorate afectiv. b. Zona personală (45–125 cm). Cuprinde, la rândul ei, o subzonă apropiată (45–75 cm) şi una îndepărtată (75–125 cm). Cea dintâi, presupune un grad ridicat de familiaritate între comunicatori. Mesajul olfactiv al interlocutorului rămâne perceptibil şi atingerea oricând posibilă, dar ponderea comunicării verbale creşte şi contactul ocular devine mai bun. În subzona îndepărtată ne simţim mult mai în largul nostru. Ea corespunde distanţei obişnuite dintre doi oameni ce conversează pe stradă. Desigur, limitele menţionate ale zonei personale nu sunt aceleaşi în toate mediile, societăţile şi culturile, ci ele variază în limite destul de largi, în funcţie de parametrii psihologici, socio-culturali, temperamentali, demografici. De exemplu, distanţa personală este mai mare în cazul locuitorilor de la ţară decât în cel al orăşenilor, obligaţi să trăiască în spaţii mai aglomerate. c. Zona socială (1,25–3,60 m). Este spaţiul negocierilor impersonale, al relaţiilor de serviciu din care elementul de intimitate a fost total înlăturat. Subzona apropiată (1,25–2,20 m) presupune comunicarea verbală cu o voce plină şi clar decupată pe fondul eventualelor zgomote de fond. Frontiera interioară a teritoriului social este marcată prin amplasarea de obiecte tampon: ghişeul, biroul, taraba etc. Subzona îndepărtată (2,20–3,60 m) adaugă două conotaţii noi: sublinierea distanţei ierarhice şi nevoia de linişte. Transgresarea limitelor stabilite se încarcă întotdeauna cu o anumită semnificaţie. d. Zona publică (peste 3,60 m). În cadrul ei comunicarea îşi pierde aproape total caracterul interpersonal. Ea se adresează unei colectivităţi, iar discursul este mai formalizat. Volumul glasului creşte, vorbitorul nu mai poate păstra contactul ocular cu fiecare ascultător în parte, deşi continuă să poată urmări reacţiile publicului şi să îşi ajusteze comunicarea în funcţie de acestea. Tocmai amploarea acestui feedback distinge subzona apropiată (3,60–7,50 m) de cea îndepărtată, legătura funcţionând bine în primul caz (de pildă, relaţia profesor – elevi în timpul orelor de curs) şi la un nivel foarte scăzut în cel de al doilea (de exemplu, discursuri politice în faţa unor mari mulţimi). Prin urmare, indivizi de culturi diferite nu au numai limbi şi teritorii diferite, dar mai ales au lumi diferite. „Tot aşa cum limbajul verbal diferă de la o cultură la alta, şi limbajul non-verbal poate fi diferit în diferite culturi”. Autorul demonstrează la rândul său faptul că, în cadrul limbajelor non-verbale, fiecare individ are o arie personală de securitate, o distanţă sau un spaţiu necesar securităţii sale personale, distanţă care variază în funcţie de variabilele culturale, geografice sau temperamentale. Astfel, Allan Pease defineşte patru zone posibile de distanţe interpersonale, şi anume: intimă, personală, socială şi publică. 1. Zona intimă este cuprinsă între 15–46 cm. După părerea autorului, dintre toate distanţele, zona aceasta este cea mai importantă. „Omul îşi apără această zona ca o proprietate a sa. Doar celor apropiaţi emoţional le este permis să pătrundă în ea. Din această categorie fac parte îndrăgostiţii, părinţii, soţul sau soţia, copiii, prietenii şi rudele apropiate”. 2. Zona personală – între 46 cm şi 1,22 m. Aceasta este distanţa pe care o păstrăm faţă de alţii la întâlniri oficiale, ceremonii sociale şi întâlniri prieteneşti. 3. Zona socială – între 1,22 m şi 3,60 m. Această distanţă o păstrăm faţă de necunoscuţi, faţă de factorul poştal sau cei care ne repară ceva în casă, faţă de vânzătorii din magazine, faţă de noul angajat şi faţă de toţi cei pe care nu-i cunoaştem prea bine. 4. Zona publică – peste 3,60 m. Aceasta este distanţa corespunzătoare de fiecare dată când ne adresăm unui grup mare de oameni. Allan Pease subliniază faptul că aceste distanţe sunt determinate cultural. „În timp ce unele culturi, ca de pildă cea japoneză, s-au obişnuit cu aglomeraţia, altele preferă spaţiile larg deschise şi le place să menţină distanţa.” De asemenea, distanţa personală diferă de la o cultură la alta. Englezii au tendinţa de a se plasa la aproximativ 60 cm unul de celălalt, iar cei din culturile meridionale se simt bine la distanţa de 30 cm. În concluzie, perceperea spaţiului se realizează în mod diferit de fiecare dintre noi, în funcţie de educaţie, de cultură, de apartenenţa socială şi naţională, de timp, de vârstă, sex, temperament, etc. Marcajul cultural pe care îl reclamă proxemica este stimulator şi ne îndeamnă la redefinirea unor concepte legate de comunicare şi de raporturile dintre oameni. Allan Pease ne convinge că „limbajul trupului” este fascinant, că acesta poate comunica un mesaj mult mai convingător decât cuvintele, pentru că este mai autentic, sincer, mai deschis şi încărcat de o anume emotivitate, care i se transmite şi receptorului. De multe ori, atunci când sensul mesajului non-verbal intră în conflict cu cel verbal, suntem înclinaţi să dăm crezare mesajului non-verbal. Poziţia corpului, a picioarelor, mişcarea mâinilor, a capului, a ochilor pot comunica starea socială, cultura, educaţia, emoţia, timiditatea, superioritatea sau inferioritatea, modestia, supărarea, furia, mândria etc. Concluzia autorului sus menţionat este următoarea: „Cercetările referitoare la comunicările non-verbale au evidenţiat existenţa unei corelaţii între disponibilitatea de vorbire (bagajul de cuvinte deţinut) al unei persoane şi numărul de gesturi pe care îl utilizează pentru a transmite mesajul său. Aceasta înseamnă că rangul social, instruirea şi prestigiul unei persoane au influenţă directă asupra numărului de gesturi sau de mişcări ale trupului utilizate. Mai precis, persoana aflată pe treapta cea mai de sus a ierarhiei sociale sau de conducere se bazează, în principal, pe vocabularul său bogat, în timp ce una mai puţin educată sau necalificată se va sprijini, pentru transmiterea intenţiilor sale, mai mult pe gesturi decât pe cuvinte.” La aceleaşi concluzii ajunge şi Ray Birdwhistell – fondatorul kinezicii (comunicarea prin intermediul gesturilor şi al mimicii), cercetător la Universitatea din Toronto. Teza principală a lucrărilor sale de kinezică este că gestualitatea reprezintă un fel de instanţă intermediară între cultură (în accepţiunea antropologică a termenului) şi personalitatea umană. Pornind de la o taxonomie socială simplă, în conformitate cu care societatea americană contemporană lui era alcătuită din trei straturi principale (lower, middle, higher class), subîmpărţite, la rândul lor, în câte două subclase (upper şi lower), Birdwhistell susţinea că apartenenţa la una sau alta dintre aceste categorii determină un comportament non-verbal specific, şi că, prin urmare, un observator avizat poate să deducă din mimica şi gesturile unei persoane din care strat, respectiv substrat face parte acesta. Privirea Cercetătorii sunt unanimi în a-i recunoaşte privirii statutul de cel mai important mijloc de transmitere a mesajelor non-verbale. Atât calitatea de dezvăluitori ai stărilor interioare, cât şi puterea de influenţare a sentimentelor şi voinţei (cazul hipnozei) asigură ochilor o poziţie privilegiată, deopotrivă ca emiţători şi ca receptori de semnale interpersonale. Forţa recunoscută a privirii limitează dreptul de a o folosi oricum şi oricât, societatea stabilind reguli nescrise de restrângere a libertăţii privitorului. Cercetătorii au pus în evidenţă faptul că durata medie a privirii adresate unei persoane necunoscute trebuie să fie de 1,18 secunde pentru a nu fi interpretată ca un act de agresiune. Există, de asemenea, un criteriu obiectiv pentru distingerea între privirea insistentă încărcată de simpatie sau dragoste şi cea care denotă ostilitate: evoluţia dimensiunilor pupilei. Adversarilor care se înfruntă li se contractă pupilele, în timp ce atracţia, interesul, pofta pot produce creşteri spectaculoase ale mărimii pupilelor. Stass şi Willis au efectuat un experiment în care subiecţii trebuiau să aleagă un coleg de lucru dintre două femei, una fiind instruită de experimentatori să-l privească în mod direct pe subiect, în timp ce cealaltă trebuia să privească în altă parte atunci când era prezentată subiectului –alegerea subiecţilor s-a orientat în direcţia persoanei care-i privise direct în timpul prezentării. Knapp, Kendon sau Argyle, Ingham, Aikens şi McCallin susţin ideea potrivit căreia contactul vizual serveşte la patru funcţii majore: 1. regularizează fluxul informaţional (spre exemplu, când dorim să încheiem comunicarea proprie, privim interlocutorul într-un mod care să-i sugereze că este rândul său să se exprime); 2. monitorizează feedback-ul (de aceea dacă discutăm cu cineva care poartă ochelari cu lentile întunecate pierdem accesul la un mare număr de informaţii rezultate din interacţiunea dintre noi şi acea persoană); cadrul didactic, în mod deosebit trebuie să păstreze mereu contactul vizual cu studenţii săi, deoarece aşa accentuează ascultarea interactivă şi se dezvoltă un cadru propice şi motivant pentru învăţare; 3. exprimă emoţiile Într-un studiu efectuat de Hess, subiecţii trebuiau să privească fotografiile unor femei, fiecare fotografie fiind executată în două exemplare – un exemplar era lăsat aşa cum era, iar în celălalt, pupilele erau retuşate, părând mărite; subiecţilor li se cerea o estimare a fotografiilor din perspectiva atractivităţii, cercetătorul observând că persoana din fotografia retuşată trecea ca fiind mai atrăgătoare decât perechea ei. 4. indică natura relaţiilor interpersonale În 1972, Ellsworth et al. au efectuat un studiu asupra unor şoferi care se opreau la o intersecţie – cei care erau fixaţi prin contact vizual de o persoană care stătea după un colţ ieşeau mult mai rapid din intersecţie decât cei care nu erau priviţi de nimeni în mod deosebit – astfel, contactul vizual poate să devină inconfortabil pentru cei care sunt subiecţii respectivei activităţi. Cum precizam anterior, cercetările au demonstrat că, faţă de o persoană necunoscută, căreia nu i te adresezi, timpul permisibil în menţinerea contactului vizual este de 1-2 secunde. După Mark Knapp funcţiile mai importante ale comunicării vizuale sunt în număr de patru: 1. Cererea de informaţie. Privirea joacă un rol determinant în realizarea feedback-ului, ea constituind principalul mijloc de reglare a interacţiunii. În acest sens, s-a observat că femeia realizează un contact vizual mai intens, indiferent de sexul interlocutorului. 2. Informarea altor persoane că pot vorbi. Într-o comunicare de grup, selectarea vorbitorului următor poate fi făcută pe căi lingvistice sau prin orientarea deictică a privirii. 3. Indicarea naturii relaţiei. Am menţionat deja modul în care sentimentele pozitive sau negative sunt transmise prin intermediul privirii. Dar orientarea şi durata acesteia se pot asocia nu numai cu interesul sau ostilitatea, cu dragostea sau ura. Ele pot semnala şi existenţa unui raport social de un tip anume: cazul şefilor care caută să îşi domine subalternii privindu-i insistent în timp ce le vorbesc şi, dimpotrivă, evită să-i urmărească cu privirea când aceştia iau cuvântul, pentru a sublinia că nu acordă prea mare importanţă opiniilor lor. De natura relaţiei depinde şi amplasamentul punctului către care ne aţintim privirea. Într-o convorbire oficială, se vizează, în cea mai mare parte a timpului, un loc situat în mijlocul frunţii interlocutorului. O conversaţie amicală coboară acest punct undeva între ochi şi gură, pentru ca un grad mai mare de intimitate să îl aducă mai jos, într-o regiune situată între bărbie şi zona coapselor. Femeile, care beneficiază şi de o vedere periferică mai bună decât bărbaţii, practică pe scară largă privirea laterală. 4. Compensarea distanţei fizice. Interceptarea privirii cuiva aflat la distanţă, într-un loc aglomerat, ne face să ne simţim mai apropiaţi de el, chiar dacă, practic, rămânem departe unul de altul. În paralel cu proxemica corporală, la care ne-am referit anterior, privirea instaurează şi o proxemică vizuală, ce poate (uneori) intra în contradicţie cu cea dintâi. Atunci când suntem înconjuraţi de oameni mai mult sau mai puţin indiferenţi, putem întreţine o relaţie strânsă cu o persoană aflată în celălalt colţ al sălii, exclusiv prin mijlocirea privirii. Limbajul ochilor ne poate spune foarte multe despre o persoană. De pildă, Richard Bandler şi John Grinder au sugerat că oamenii se uită într-o direcţie (în partea stângă) când încearcă să-şi amintească ceva şi în altă direcţie când încearcă să inventeze ceva (în partea dreaptă). Expresiile feţei – oameni din diferite colţuri ale globului au expresii faciale similare atunci când exprimă diferite emoţii: frică, supărare, bucurie, surpriză etc. Comunicarea cromatică, manifestată prin modificarea culorii obrazului, transmite ideea unei puternice emoţii, de durere sau de bucurie. Studiile cu privire la comunicarea cromatică stau la baza realizării unor foarte cunoscute teste de personalitate, de pildă testul elaborat de psihologul Max Luscher, în care, pe baza ordinii în care sunt alese anumite culori se evidenţiază o anumită stare dispoziţională. Astfel, s-a constatat că, în genere: * culoarea gri este simbolul neutralităţii, nefiind nici alb, nici negru. Ea poate fi tradusă prin noţiunea de neimplicare ori ca o mascare a interesului pentru un anumit lucru; * albastrul sugerează calmul, unitatea şi repausul. Se presupune că privitul la o culoare albastră are rolul de a relaxa sistemul nervos; de asemenea, el mai poate fi văzut ca o „profunzime a sentimentelor”, induce grijă şi afecţiune; * verdele este asociat adesea cu natura, cu creşterea, cu „tensiunea elastică” ce determină nevoia de îmbunătăţire a ceva ce face parte din viaţa noastră. De asemenea, el evidenţiază fermitate, constanţă şi persistenţă, nevoia/dorinţa de dominare reliefată printr-un înalt nivel al stimei de sine. Metaforic fiind văzut ca „elasticitate a dorinţei”, verdele indică un nivel crescut al dorinţei de autoîmbunătăţire; * roşul simbolizează „forţa dorinţei” definind activismul persoanei, vitalitatea acesteia determinând o latură agresiv-ofensivă, competitivitate şi operativitate. Asociată cu presiunea sângelui, această culoare exprimă, de asemenea, aspectele afective ale dorinţei, excitabilitate, dominaţie şi sexualitate; * galbenul este văzut mai degrabă ca un simbol al inspiraţiei, concretizat prin spontaneitatea/originalitatea persoanei. El defineşte, în acelaşi timp, un sentiment al fericirii persoanei guvernate şi de o lipsă a inhibiţiei, evidenţiind dorinţa de schimbare, centrarea pe investigaţie şi productivitate; * cafeniu/maro –văzut ca un amestec între roşu şi galben- reprezintă rădăcinile persoanei, securitatea căminului şi a familiei acesteia. Centrat pe corp, el semnifică nevoia de confort; * violetul este tot o combinaţie (între roşu şi albastru) şi de aceea combină simbolul impulsivităţii şi competitivităţii roşului cu sentimentul predării gentile indus de albastru. Culoarea este văzută ca având un suport mistic, privind înţelegerea intuitivă a lucrurilor dincolo de suportul lor real/evident; * negrul fiind o negare a înseşi ideii de culoare, defineşte o reprezentare a „nimicului”, a renunţării, persoana respectivă simţindu-se „fără noroc”; uneori preferinţa pentru culoarea neagră evidenţiază şi un act de rebeliune împotriva sorţii potrivnice. Această perspectivă este dată de faptul că este văzut ca un negativism al culorii, dar în alt unghi de vedere negrul poate fi privit ca un consolidator al tuturor culorilor (pe care le are ori nu le are înăuntrul său). Desigur aceste explicaţii nu sunt nici definitive, nici aceleaşi pentru toate persoanele, existând variaţii în funcţie de evoluţia personală. Totuşi anumite conotaţii ale lor pot fi luate ca un cadru concret, ca punct de plecare pentru explorarea mai în profunzime a impactului lor în viaţa noastră. De pildă, se observă că restaurantele care aşteaptă ca potenţialii clienţi să petreacă un timp mai îndelungat la ei, tind să nu utilizeze nuanţe vii, ci mai degrabă liniştitoare, care induc consumatorilor necesitatea de a nu se grăbi să părăsească respectivul local. Dimpotrivă, în fast-food-uri – concepute pentru oameni grăbiţi, sunt folosite culori dinamice: galben, roşu, portocaliu, inducând clientului ideea de a mânca repede şi de a lăsa locul altui consumator. Aria nonverbalului este mare, unii autori extind această arie la toate lucrurile care ne reprezintă într-un fel: felul în care ne îmbrăcăm, mobila pe care o avem în casă şi aranjamentul acesteia, oferirea unor daruri (de exemplu, dacă părinţii oferă unui copil cărţi pot să-i ceară în felul acesta să fie mai studios) etc. Din punct de vedere interacţional, unii cercetători remarcă faptul că avem o aranjare a mobilierului pe două dimensiuni: cea care încurajează interacţiunea de grup (numită sociopetală – cum ar fi aranjarea unor scaune confortabile într-un cerc) şi cea care descurajează o astfel de interacţiune (numită sociofugală – este vizibilă în aranjarea băncilor într-o clasă, comunicarea este în direcţia profesorului, şi nu între elevi). În cadrul comunicării umane non-verbale intră, de asemenea, şi limbajul tactil, strâns legat de spaţiul personal amintit anterior, la kinezică sau kinetică. Prin limbaj tactil înţelegem atingerea, sărutul, îmbrăţişarea, bătaia pe umăr –ca forme vechi ale comunicării prin care se stabileşte o relaţie de intimitate, pentru manifestarea unui sentiment de compasiune, de dragoste, simpatie, protecţie, ş.a.m.d. Comunicarea umană nearticulată este o altă modalitate a comunicării umane non-verbale; este una dintre cele mai vechi forme de comunicare şi cunoaşte o mare diversitate de manifestări: strigătul, tusea, râsul, oftatul, fluieratul etc. Scopul acestuia este de apel sau de avertizare a unor parteneri aflaţi la distanţe mari, de coordonare a unor acţiuni colective, de satisfacţie şi bucurie, de durere (oftatul), de dezaprobare (tusea). Desigur, comunicarea umană non-verbală implică şi limbajul muzical, limbajul plastic, limbajul cinematografic, toate trei fiind modalităţi specifice de comunicare, deosebit de importante – ce fac în primul rând obiectul de studiu al esteticii şi al artelor respective. Dintre sistemele de comunicare non-verbală elaborate de om, cel mai complex rămâne, fără îndoială, muzica. Analiza conţinutului comunicării muzicale nu e deloc uşoară, în primul rând din cauza caracterului atât de diferit al semanticii muzicale în raport cu semantica limbilor naturale. Comunicarea muzicală fiind fundamental diferită de cea verbală, devine evident faptul că sensul muzicii trebuie căutat în ea însăşi (şi nu în pretextele literare sau în comentariile ce uneori o însoţesc). Spre deosebire de limbă, despre care s-a spus (pornind de la caracterul arbitrar al semnului lingvistic) că a fost născocită pentru a disimula gândurile oamenilor, limbajul muzical nu lasă loc pentru minciună. Aceasta din simplul motiv că, pentru a induce în eroare receptorul, instanţa pe care schema Shannon – Weaver (a se vedea pag. 40) o numeşte transmiţător trebuie să cunoască înţelesurile exacte ale semnalelor cu ajutorul cărora se codifică mesajul. Numai ştiind ce înseamnă alb şi negru, putem numi albul negru şi negrul alb. Or, compozitorul nu se află în situaţia de a stăpâni semantica discursului său în felul în care o stăpâneşte, de exemplu, scriitorul. Ignorând, în bună măsură înţelesurile unităţilor de limbaj cu care operează – sunete, motive, fraze, perioade, celule melodice etc., el îşi vede blocată eventuala intenţie de înşelare a auditoriului. Sinceritatea apare, în acest caz, nu ca o opţiune morală, ci ca o consecinţă inevitabilă a însăşi naturii intime a comunicării muzicale. De aici şi marea încredere a melomanilor în autenticitatea artei sunetelor, pe care o simt funciarmente onestă, ferită în mai mare măsură ca oricare alta, de pericolul imposturii. Asemenea lichidului ce ia forma vasului în care e păstrat, opera muzicală conservă şi transmite configuraţia reală a profilului interior al compozitorului, iar valoarea ei este cu atât mai ridicată cu cât omul e mai complex şi personalitatea sa mai puternică. Arhitectura, pictura şi sculptura, mai puternic ancorate în materialitate, tânjesc după puritatea şi autonomia muzicii. Liniile, formele, culorile, lumina ce alcătuiesc alfabetul limbajului pictural îşi datoresc prezenţa în operă nu subordonării în raport cu un model exterior, ci exigenţelor reciproce rezultate din economia internă a lucrării. În această perspectivă, obiectele reprezentate devin figuri-semne pe care artistul le coordonează în funcţie de un imperativ ce-şi are sorgintea şi justificarea în însăşi opera de artă, iar nu în criterii sau reguli preexistente, exterioare acesteia. Plăcerea estetică încercată de receptorul comunicării plastice se datoreşte tocmai faptului că unitatea mijloacelor de expresie folosite este resimţită ca o garanţie a autenticităţii mesajului, codul – indisociabil de acesta – devenind astfel un agent al comuniunii dintre creator şi publicul său. Artă sincretică, prezentând elemente comune cu pictura (imaginea), teatrul (jocul actorilor), muzica (coloana sonoră) şi chiar literatura (scenariul), cinematograful nu pare, la prima vedere, să dispună de un mijloc de exprimare specific, numai al său. O examinare mai atentă spulberă această impresie superficială. Imaginea cinematografică prezintă anumite trăsături care o disting net de imaginea picturală. Factorii care guvernează compoziţia cadrului de film sunt unii inexistenţi în pictură, şi anume: 1. Mişcarea subiectului; 2. Amplasarea şi mişcarea camerei în raport cu subiectul; 3. Variaţiile de direcţie şi intensitate a iluminării subiectului. Toate acestea contribuie efectiv la dramaturgia filmului –prin crearea unei ambianţe propice trezirii anumitor sentimente în raport cu acţiunea şi personajele. Apreciem că, în cadrul comunicării publice, comunicarea umană non-verbală are o importanţă cu mult mai mare decât se consideră la prima vedere. Să nu pierdem din vedere faptul că, atunci când un emiţător doreşte să convingă şi să atragă un anumit segment de public el trebuie să facă apel şi la nivelul inconştient (cu tot ce presupune acesta) al acestuia, nu numai la nivelul conştient. Pentru aceasta, deosebit de percutante, folositoare sunt tipurile de comunicare amintite (pe scurt) mai sus, comunicarea non-verbală în ansamblul ei. În concluzie, combinarea comunicării verbale cu cea non-verbală, diversitatea şi complexitatea stimulilor constituie – după noi – una din cheile succesului în persuadarea publicurilor, în procesul relaţionării cu cetăţenii. După cum reiese din cele prezentate mai sus, comunicarea directă este o formă completă de comunicare. Ea se realizează – cum am văzut – prin intermediul privirii, gestului, perceperii spaţiului, timpului şi, mai ales, prin intermediul cuvântului. Comunicarea directă presupune însă o apropiere fizică între emiţător şi receptor, deci o limită spaţială, ca şi una temporală. Rolul pe care ea îl are în viaţa cotidiană este imens. După cum se observă în schema după Bernard Voyenne (pag. 115), acest tip de comunicare se realizează şi printr-o transmitere în lanţ a unui mesaj, de la un emiţător la un număr (teoretic infinit) de receptori, care pot, la rândul lor, să retransmită imediat mesajul, viciindu-l însă – voit sau nevoit – deformându-l, prin adaos sau, dimpotrivă, prin omisiune a unor elemente ale informaţiei, conform intereselor, concepţiilor, opţiunilor personale sau de grup ale diverselor categorii sociale. Este vorba despre zvon (amintit deja) care are o importanţă mare în comunicare, în mod deosebit, în comunicarea de masă. 2. Comunicarea indirectă Trecerea de la comunicarea directă (faza culturii orale) la comunicare indirectă, prin intermediul scrierii (faza culturii vizuale) a provocat o schimbare radicală a tipului de mesaj, ca şi a relaţiilor care se stabilesc între emiţător şi receptor. Cum spune Marshall McLuhan trecerea a provocat o adevărată „ruptură între lumea magică a auzului şi lumea indiferentă a văzului”. Caracteristici ale comunicării indirecte Prin urmare, scrierea inaugurează un nou tip de comunicare, prin care se suprimă condiţionarea materială, fizică, apropierea dintre partenerii de dialog şi se creează posibilitatea transmiterii unei informaţii nedeformate, autentice, obiective în timp şi în spaţiu. Schema comunicării indirecte (prin scriere) (după Bernard Voyenne) – lipsa de apropiere fizică; – transmitere în lanţ cu posibilitatea declanşării de ecouri asupra indivizilor sau grupurilor; – răspunsul este mult mai lent decât în comunicarea directă. Istoria scrierii ne trimite în urmă cu zeci de mii de ani, până la desenele rupestre din epoca preistorică, la reprezentările de oameni şi animale de pe pereţii peşterilor ale omului primitiv (cam acum 20000 de ani sau, şi mai înainte, cam acum 50000 de ani, când se înregistrează o serie de trăsături – puncte, linii, spirale – care reprezintă o transpunere grafică a unor semne specifice gândirii mitice). Antropologul André Leroi-Gourhan consideră că cele mai îndepărtate vestigii ale scrierii datează de acum 35.000 de ani î.Hr. şi că ele reprezintă „linii gravate în os sau în piatră, mici incizii echidistante ce aduc mărturia despărţirii reprezentării prin figuri de imaginile figurative concrete şi dovezile celei mai vechi exprimări a manifestărilor ritmice.” Iniţial, desenele au avut o funcţie multiplă (magică, artistică, de comunicare). O etapă care precede apariţia scrierii este pictografia. Ea este un sistem primitiv de scriere care constă în exprimarea ideilor prin desene figurative (pictograme) cu valoare reală sau simbolică. Folosirea pictogramelor a constituit prima încercare de a fixa vorbirea, dar ea era prea limitată pentru că putea reprezenta obiecte concrete, dar nu putea reda articularea frazei. Este un început de scriere pentru că îşi propune să comunice ceva, dar nu e o scriere propriu-zisă, pentru că nu reproduce ideile în succesiunea lor. Treptat, pictogramele vor începe să fie dispuse linear, ceea ce va constitui o treaptă fundamentală în transformarea lor în scriere. La originea scrisului se află, de asemenea, motive economice: nevoia „contabilizării” unor produse agricole ce erau puse în circulaţie, întocmirea unor liste, inventare de bunuri etc. De la pictografie se trece la ideografie, adică la un sistem de notare a ideilor prin semne care reprezintă obiecte. Ideograma este un semn grafic, folosit în scrierea hieroglifică egipteană (hieroglife = imagini sacre) şi chineză pentru a nota o idee sau un cuvânt. Singura scriere ideografică păstrată până astăzi este scrierea chineză. Ideogramele au fost notate la început cu linii curbe, apoi cu linii drepte, până când semnele au cunoscut aspectul de cui, cuneo, de unde denumirea de scriere cuneiformă. Scrierea cuneiformă a fost folosită de sumerieni, care între 5000 şi 4000 î.Hr., în regiunea corespunzătoare actualului Irak de Sud, cunoscuseră o civilizaţie înfloritoare şi cărora le este atribuită inventarea scrierii. Scrierea cuneiformă s-a răspândit în Orientul Apropiat şi a continuat să fie scrierea de circulaţie pentru multe secole. Hârtia apare în secolul al II-lea d.Hr. în China, se răspândeşte în secolele al VI-lea şi al VII-lea în Asia, iar în secolele al XI-lea şi al XII-lea în Europa. O formă de tranziţie între scrierea fonetică (silabică) şi alfabet este scrierea feniciană – un sistem de 22 de semne, care notau doar consoanele, iar vocalele erau suplinite de cititor (ulterior, ele au fost adăugate de greci). Prin adoptarea alfabetului fenician de către greci (în jurul anului 775 î.Hr), acesta a devenit strămoşul tuturor alfabetelor occidentale. Ultima fază a scrierii o reprezintă scrierea alfabetică – este cel mai evoluat, cel mai comod şi cel mai uşor adaptabil. Scrierea alfabetică este astăzi folosită de popoarele civilizate în toată lumea; are avantajul de a folosi litere ce reprezintă sunete izolate, şi nu idei sau silabe (e imposibil să cunoşti toate cele 80.000 de simboluri ale scrierii chineze, este greu să stăpâneşti chiar cele 9.000 de simboluri folosite practic de intelectualii chinezi şi e infinit mai simplu să foloseşti numai 22, 24 sau 26 de semne). Simplificarea alfabetului a contribuit la marea răspândire a scrierii. Marea realizare a acestei invenţii constă – cum spuneam – în reprezentarea fiecărui sunet printr-un singur semn. Câştigurile generate de descoperirea scrierii alfabetice sunt imense. Trecerea de la canalul auditiv la cel vizual înseamnă de fapt: stimularea gândirii abstracte, a creativităţii, a activităţii intelectuale, a disciplinării ei, a capacităţii de aprofundare prin lectură. Scrierea înseamnă precizie, logică, perenitate, durată – o desprindere de prezent, o comunicare cu trecutul şi chiar cu viitorul. Marshall McLuhan consideră că o dată cu inventarea scrierii, începe „Galaxia Gutenberg”, care a adus atâtea beneficii lumii. Concomitent, autorul atrage atenţia şi asupra pericolelor pe care le prezintă scrisul pentru omenire. El vorbeşte despre scindarea culturii şi civilizaţiei greceşti, despre faptul că schizofrenia (dedublarea personalităţii umane) este o consecinţă inevitabilă a alfabetizării. Despărţirea între lumea orală şi cea vizuală, între inimă şi minte, între inteligenţă şi pasiune, între raţiune şi sensibilitate – sunt cele două tendinţe care caracterizează lumea Greciei antice şi care duc la dezvoltarea unilaterală a individualismului, raţionalismului şi naţionalismului. În antichitate, Platon considera şi el că scrisul prezintă un mare neajuns prin caracterul de indiferenţă, de impasibilitate, de impersonalitate faţă de oralitatea exprimării, mult mai vie, mai expresivă, autentică. Prin intermediul mitului lui Theuth, socotit inventatorul scrisului, Platon îşi exprimă scepticismul cu privire la capacitatea scrierii de a fi un leac împotriva uitării: „Căci scrisul va aduce cu sine uitarea în sufletele celor care-l vor deprinde, lenevindu-le ţinerea de minte; punându-şi credinţa în scris, oamenii îşi vor aminti din afară, cu ajutorul unor icoane străine, şi nu dinăuntru, prin caznă proprie. Leacul pe care tu l-ai găsit nu e făcut să învârtoşeze ţinerea de minte, ci doar readucerea aminte”. Ca o soluţie la scindarea de care s-a vorbit, profesorul canadian Marhall McLuhan propune reîntoarcerea la lumea oral-auditivă, la retribalizare, la instaurarea unui „sat” global, dar nu prin printr-o proiecţie în trecut, ci în viitor prin constituirea unei culturi oralo-vizuale, omogene, idee perfect posibilă datorită cuceririlor erei electronice: radioul şi televiziunea. 3. Comunicarea multiplă Un rol important în simplificarea semnelor şi în difuzarea scrierii l-a avut apariţia tiparului. În secolul al XV-lea, în jurul anului 1450, la Mainz, în Germania, Johanes Gutenberg (1400–1468) a inventat tiparul cu litere de metal, cu caractere mobile, care în cursul aceluiaşi secol s-a răspândit în toată Europa. În China, tiparul de lemn era cunoscut încă din secolul al XI-lea. Inventarea tiparului a însemnat începutul unei noi ere în istoria comunicării prin posibilitatea multiplicării mesajelor într-un număr teoretic infinit de exemplare, asigurându-se astfel fidelitatea informaţiei scrise, propagarea ei în lanţ, caracterul multidirecţional al difuzării. Schema comunicării multiple (prin imprimate) (după Bernard Voyenne) - Aceleaşi caracteristici ca şi în cazul comunicării indirecte (prin scriere), dar mesajele sunt multiple şi transmise razant, prin propagare. - Comunicarea multiplă are un caracter puternic socializat. Descoperirea tiparului a impus civilizaţia vizuală, provocând o schimbare radicală a raporturilor dintre emiţător şi receptor, dintre autor şi public. Tipografia a făcut din cultură un bun de consum, o marfă uniformă şi repetabilă. Această marfă, care alimentează setea de cunoaştere, nevoia informării rapide şi exacte, se materializează în două produse ce ţin de civilizaţia omului modern, şi anume: cartea şi presa. Prin omogenitatea şi liniaritatea ei, prin caracterul portabil, prin multiplicarea ei, cartea a reprezentat o lectură accesibilă unui public foarte larg, dar, în acelaşi timp, a provocat o ruptură între spirit şi inimă, favorizând egocentrismul, logocentrismul, „detribalizarea” individului prin izolarea vizualităţii, impusă de lectura textului. Tiparul revoluţionează nu numai tehnica editării, ci şi modul de gândire şi de comportament, prin puterea de a-l instala pe cititor „într-un univers subiectiv de libertate şi spontaneitate fără margini”, după cum afirmă McLuhan. Astfel, tiparul este supranumit şi „tehnologia individua-lismului”. Cartea însemnă o creştere extraordinară a vitezei de citire a textului tipărit, o gândire mai rapidă şi mai profundă, o posibilitate de adâncire în semnificaţia textului prin revenire şi meditare asupra lui, însă are şi puterea de-al instala pe lector într-un univers subiectiv de libertate, de-ai dezvolta egocentrismul, individualismul. Citind o carte putem să ne identificăm cu personajele preferate şi să ne imaginăm în voie tot ce dorim, rupându-ne de planul real, de cotidianul uneori anost. În acelaşi timp, cartea nu este numai o expresie a culturii, a spiritului, ci şi o formă materială concretă, o marfă; ea are nevoie de pieţe de desfacere, de difuzare. În acest context, se stabileşte o anumită relaţie între emiţător şi receptor, între public şi autor, iar între ei intervine un al treilea personaj, editorul, care finalizează procesul de comunicare prin tipărirea cărţii. Ziarul, în sensul actual al cuvântului, ceea ce înseamnă periodicitate, continuitate, informaţie de actualitate, public larg, difuzare, caracter comercial, preţuri accesibile, a apărut în Europa 17 mai 1605 la Anvers, în Ţările de Jos. Este vorba de publicaţia săptămânală Die Niewe Tidjingles (Noutăţile din Anvers), considerată primul periodic din lume. Dacă în secolul al XVII-lea, caracterul dominant îl reprezintă presa periodică, în secolul imediat următor se vor dezvolta în primul rând cotidianele (în 1702 ziarul londonez „The Daily Courant”, în 1777 primul cotidian francez „Journal de Paris” etc.). În secolul al XIX-lea, presa va cunoaşte o dezvoltare vertiginoasă, datorată şi dezvoltării industriei, concurenţei, spiritului comercial, perfecţionării căilor de difuzare. Este etapa marilor cotidiene, a apariţiei presei moderne, a agenţiilor de presă instituţionalizată, a comunicării de masă, când presa devine o modalitate modernă de comunicare, adresându-se unui public larg – care nu mai receptează pasiv mesajele şi care se constituie într-o opinie publică, instaurându-se astfel o nouă relaţie între emiţător şi receptor şi canalul de difuzare a informaţiilor. În ţara noastră primele ziare au apărut în 1829: Curierul românesc, la 8 aprilie, editat la Bucureşti de Ion Eliade Rădulescu, Albina românească, editată la Iaşi, la 1 iunie, de către Gheorghe Asachi, Gazeta de Transilvania, editată la Braşov, de către George Bariţ. Bernard Voyenne vorbeşte în cartea sa „La presse dans la société contemporaine” despre trei caracteristici ale comunicării sociale prin intermediul presei, care o diferenţiază de toate celelalte forme de comunicare, şi anume: 1. caracterul instantaneu, pentru că aduce veşti aproape în acelaşi timp cu desfăşurarea lui sau cu un decalaj foarte mic; 2. permanenţa, pentru că nu cunoaşte nici o întrerupere şi jalonează istoria în continuitatea ei; 3. caracterul universal, pentru că este prezentă peste tot şi în orice moment. Atât în cazul cărţii, cât şi în cel al ziarului putem vorbi de funcţiile textului: discursivă, documentară şi iconică. a. Comunicarea indirectă, realizată prin intermediul scrisului, înseamnă transformarea discursului oral în text. Între cele două există asemănări şi deosebiri. Astfel, discursului oral îi este specifică redundanţa, în timp ce textul se caracterizează prin precizie, claritate, ordine şi structură logică a ideilor. Dar, uneori, textul poate reproduce discursul, caracterul scriptic fiind aproape imperceptibil. Impresia de oralitate este atât de profundă încât nu avem nici un moment senzaţia că ne aflăm în faţa unui text. Acesta este cazul multor scriitori care urmează îndeaproape limba vorbită. b. Funcţia documentară a textului presupune o eliberare (totală) de redundanţa oralităţii, o capacitate maximă de analiză şi sinteză, un caracter informativ şi reflexiv, ceea ce înseamnă înscrierea sa într-un cod, care , pentru a fi descifrat, cere un efort de înţelegere. Expresia valorică supremă a funcţiei documentare a textului este cartea. c. Textul este imagine, atât în cazul cărţii, şi mai ales în cazul ziarului. Prin urmare, el are o funcţie iconică. Punerea în pagină (în cazul ziarului, al cărţii) are o importanţă deosebită pentru cititor, pentru atragerea sau respingerea lui, pentru comunicarea cu el. Alcătuirea unei pagini de ziar cu titluri, subtitluri, rubrici speciale, la care se adaugă fotografii, desene, caricaturi etc. – are un rol important asupra impactului cu cititorul. 4. Comunicarea colectivă Efectele apariţiei tiparului, şcolarizarea masivă, revoluţia industrială, dezvoltarea oraşelor, a poştei şi mijloacelor moderne de comunicaţie, invenţiile specifice erei electronice –vor duce la apariţia unor noi modalităţi de comunicare şi a unor noi relaţii între oameni, cu consecinţe în plan social şi psihologic. Dacă în comunicarea directă, indirectă şi multiplă emiţătorul de mesaje este unul singur, în cazul comunicării colective – prin intermediul ziarului, radioului şi televiziunii – atât emiţătorul cât şi receptorul devin două grupuri: cei care scriu şi tipăresc ziarul sau realizează o emisiune de radio şi cei care-l citesc sau audiază. Altfel formulat, comunicarea se socializează, devine colectivă. Mesajul însuşi se socializează. Modalitatea de comunicare este mai complexă: ea este indirectă, multiplă şi colectivă. Procesul comunicării colective se realizează prin intermediul unor grupuri sociale specializate, şi anume: cei care constituie antreprenorii de presă şi personalul lor. Schema comunicării colective (după Bernard Voyenne) – Emiţătorul şi receptorul nu sunt indivizi, ci grupuri, acestea însuşi fiind compuse fie din indivizi, fie din grupuri mai mici. – Mesajele trebuie în mod obligatoriu, să treacă printr-un organ de informare. – Mesajele multiple sunt foarte numeroase. Receptarea lor periodică tinde către permanenţă. După cum se observă în schema de mai sus, comunicarea se socializează, mai precis: dacă în comunicarea directă, indirectă şi multiplă emiţătorul de mesaje este unul singur, în cazul comunicării colective – prin intermediul ziarului, radioului şi televiziunii – atât emiţătorul cât şi receptorul devin două grupuri (de unde numele de comunicare colectivă). Acea punere în comun a codurilor pe care o denotă etimologia cuvântului comunicare, precum şi imperativul codificării mult discutat în subpunctele anterioare-devin foarte greu de pus în practică (de unde şi disoluţia treptată a axei verticale a conceptului de comunicare). De asemenea, o altă trăsătură ce ţine de socializarea comunicării se referă la caracterul unidirecţional şi mediat al comunicării. Emiţătorii şi receptorii de mesaje sunt separaţi spaţial şi temporal, iar informaţiile se transmit prin intermediul unei tehnologii moderne, specifice „erei electronice”. O altă trăsătură ce defineşte socializarea comunicării (cu consecinţe negative vis-a-vis de comunicare ca proces) se referă la feed-back. Reacţia grupului receptor de mesaje faţă de grupul emiţător este lentă, chiar de indiferenţă. Când ea se produce, receptorii devin, la rândul lor, purtători ai unor noi mesaje. Mijloacele de comunicare de masă au o istorie destul de recentă, deoarece se bazează pe o tehnologie modernă (tiparul, telegrafia, telefonul, cinematograful, radioul, televiziunea), pe o revoluţie industrială, dar şi pe apariţia unor organizaţii comerciale interesate atât în producţia de masă, cât şi în difuzarea de masă, aducătoare de profit. Cel mai vechi mijloc de comunicare de masă este presa (e vorba de presa modernă, care posedă toate posibilităţile pentru apariţia unor ziare de mare tiraj şi la preţuri accesibile unui public de masă). Inventarea rotativei, de exemplu, între anii 1860–1870 în Statele Unite ale Americii, în Anglia, în Franţa, avea să însemne imprimarea a 12.000–18.000 de exemplare pe oră. Cercetătorii consideră că vârsta de aur a marilor cotidiene este aceea a anilor 1890–1920, marcată de apariţia unui mare număr de ziare şi în tiraje impresionante. În Franţa se tipăreau 9 milioane de exemplare în 1914, iar în S.U.A., în 1920 –27,8 milioane de exemplare. La ora actuală, cel mai mare tiraj din lume îi revine cotidianului japonez Yomiuri Schimbun, cu un total de 14,5 milioane de exemplare pe zi (sursa Quid, 1997). Un indicator interesant este cel al numărului de ziare vândute la 1000 de locuitori, respectiv gradul de lectură al lor. Într-un astfel de clasament conduce Norvegia cu 610 exemplare, urmată de Elveţia (592), Japonia (575), Suedia (472), Finlanda (471), SUA (226), Franţa (156) etc. Evident, secolul al XX-lea aduce o extraordinară diversificare a presei, atât în planul tehnicii de imprimare, cât şi în cel al calităţii ziarelor, al comercializării şi difuzării lor. Constatăm existenţa unei prese politice, a unei prese a elitelor intelectuale, a unei prese economice, prese pentru femei, pentru copii, a unei prese literar-artistice, presă de divertisment etc. În acest sens, în România putem vorbi de o adevărată revoluţie a comunicării, manifestată prin apariţia, într-un timp foarte scurt (după 1989), a unui mare număr de ziare şi reviste (la sfârşitul anului 1991, numărul lor atingea 2000 de titluri), prin reînfiinţarea unor ziare din perioada interbelică (Universul, Dreptatea, Adevărul, Cuvântul, Dimineaţa etc.), prin apariţia unor posturi locale de radio şi televiziune, precum şi prin înfiinţarea unor posturi independente de televiziune. La ora actuală, piaţa este dominată de tabloide sau ziare din categoria presei serioase semi-populare care, conform BRAT (consultat în 2007), au avut în 2006 următoarele tiraje medii lunare pe apariţie: Libertatea -255.937, Jurnalul Naţional -82.814, Evenimentul zilei -66.957, în timp ce titluri care s-ar integra în categoria presei de calitate au tiraje mult mai mici: Ziarul financiar -15.486, Cotidianul -8.583. O etapă importantă în dezvoltarea comunicaţiilor moderne a fost determinată de tehnologia electronică. Ea marchează apariţia telegrafului (inventatorul american S.F.B. Morse a realizat un aparat electromagnetic pentru telegrafie, brevetat în 1840), a telefonului (în 1876, omul de ştiinţă american Alexander Graham Bell a inventat telefonul), fonografului (Thomas Edison, în 1877 şi-a patentat fonograful), radioului (brevetat în 1896, inventat de fizicianul italian Guglielmo Marconi), cinematografului, televiziunii. Apariţia televiziunii este, desigur rezultatul unui lung şir de invenţii în domeniul electricităţii, al radiofoniei şi cinematografiei, deci a unui canal audio-video. Germania realizează primele experienţe publice de televiziune în 1928, Anglia în 1929, Franţa în 1932. Astăzi, televiziunea este prezentă în majoritatea ţărilor lumii, chiar şi în ţările „lumii a treia”. Ideea „satului global” – de care vorbeşte McLuhan – este totuşi departe de a se înfăptui; cauza fundamentală fiind inegalităţile dintre ţările dezvoltate, care deţin 95% din staţiile de emisie de televiziune, şi ţările în curs de dezvoltare, care deţin doar 5%. La toate acestea se adaugă o nouă cucerire a epocii moderne: calculatorul. Cu ajutorul lui, informaţiile pot fi păstrate şi prelucrate în diverse moduri cu o maximă rapiditate. Prin capacitatea sa excepţională de a memora cantităţi imense de date, se modifică profund modalitatea de comunicare, calculatorul căpătând un rol fundamental în evoluţia societăţii în general, a presei, în special. Calculatorul devine nu numai o bancă importantă de date pentru ziare, ci şi un mod modern de editare, prin prelucrarea ştirilor, punerea lor în pagină etc. Calculatorul posedă un mare potenţial comunicativ, prin introducerea tehnologiei informatice care, în esenţa ei, este comunicaţională. Procesul informatizării produce transformări substanţiale în sfera comunicării. Se modifică mediul de comunicare, care devine unul specializat, destinat doar cunoscătorilor, ceea ce provoacă o anumită inegalitate în procesul comunicării. În acelaşi timp, se observă tendinţa de mondializare a contextului comunicării, ceea ce înseamnă integrarea comunicării într-o industrie a comunicării, adică de asigurare a accesibilităţii ei. În lucrarea lui Alvin Töffler, e pusă următoarea întrebare: „Va fi computerul eroul comunicării?” Răspunsul este fără echivoc: „Computerul va universaliza nevoia de dialog a fiinţei umane într-o formă contemporană, dar, mai ales, în forme ale viitorului comunicaţional. La fel ca Dialogurile platoniciene, poate nu va formula concluzii şi va păstra cu grijă frumuseţea şi bogăţia limbii naturale, aşa cum opera filosofului antic devenea idealul limbii clasice greceşti. Tehnologia informaţională va da fiinţă unei noi realităţi, existenţa artificială. Prin codurile şi limbajele sale, ea va aspira nu numai la siguranţa şi destinderea sensurilor univoce, ci şi la participarea la procesul mai larg al democratizării vieţii sociale”. Dacă adăugăm la toate acestea tehnologia mai nouă a Internetului, cu multiplele sale posibilităţi de comunicare, vom fi de acord, împreună cu Alvin Töffler, că „noul sistem mass-media este un accelerator de powershift” (putere în mişcare). Totul este ca între mijloacele moderne de comunicare să existe o conlucrare complexă, pe diverse planuri. Mihai Coman în lucrarea „Introducere în sistemul mass-media” remarcă faptul că, la ora actuală, în peisajul comunicării de masă, pe lângă tipurile „tradiţionale” de media au apărut şi s-au impus noi forme de comunicare, ce au la bază tocmai ideea convergenţei (teoretizată încă din 1978 de Nicholas Negroponte). Ele combină elemente textuale şi grafice (specifice, până de curând presei scrise) cu sunete şi imagini în mişcare (tipice vizualului tradiţional), cu imagini de sinteză şi cu facilităţile tehnologice oferite de calculatoare, generând produse care, prin modul de asamblare şi de utilizare (caracterul interactiv), sunt total diferite. Frecvent, media de tip nou este denumită cu termenul generic multimedia. Avantajele comunicării electronice (e-mail, web, Internet, modem) sunt numeroase: rapiditate, costuri relativ mici, posibilitatea actualizării permanente, interactivitate etc. După introducerea Internetului în 1993, România are în prezent peste 100.000 de utilizatori de web şi este posibil să aibă cea mai rapidă expansiune a pieţei din Europa Centrală şi de Est. Dacă vă propuneţi ca instituţia sau organizaţia pe care o reprezentaţi să fie conectată în timp real cu mediul său intern sau extern, comunicarea electronică nu mai este o modă, ci o necesitate. Economia de timp realizată în acest mod este imensă, ea înseamnă de fapt economie de alte resurse. – Puteţi înlocui în mare parte memo-urile interne şi staff meeting-urile cu informările regulate prin e-mail sau cu realizarea unor site-uri Intranet (destinate numai angajaţilor). Informaţia de interes pentru angajaţi poate fi distribuită aproape instantaneu. – Rapiditatea comunicării interne atrage în plus o mult mai mare flexibilitate în împărţirea sarcinilor, precum şi în crearea şi funcţionarea echipelor. – Timpul de editare al unui document pentru a cărui variantă finală este nevoie de contribuţiile şi acordul mai multor persoane, eventual situate în locuri diferite şi cu programe diferite de lucru, poate fi redus cu perioade de ordinul săptămânilor. După cum se observă, în cazul comunicării colective putem discuta despre două concepte importante în era noastră, şi anume: comunicarea de masă şi mass-media. Între cele două nu există o suprapunere totală de sensuri. Mai exact, când avem în vedere obiectul comunicării, vorbim despre comunicare de masă, difuzare masivă (în engleză – mass communication), iar când punem accentul pe instrumente – tehnicile, mijloacele de difuzare, informare colectivă, masivă sau de masă folosim termenul de mass-media (acesta s-a format pe teren anglofon, prin sinteza dintre un cuvânt englez –mass, care trimite la masa de consumatori ai formelor culturale şi un cuvânt latin, media – pluralul de la medium, ce se referă la suporturile pe care sunt fixate mesajele respective, precizăm că acest termen al construcţiei reprezintă o permanentă sursă de ambiguităţi conceptuale şi lingvistice). Comunicarea de masă – definiţii, caracteristici Fenomenul atât de complex şi contradictoriu al comunicării de masă a cunoscut, cum este şi firesc, numeroase tipuri de definire, şi numeroase perspective de clasificare. În lucrarea de referinţă în domeniu a domnului Mihai Coman „Introducere în sistemul mass media” sunt amintite mai multe definiţii consacrate. Astfel, după C. Wright, „comunicarea de masă este orientată către audienţe largi, eterogene, care nu sunt cunoscute de către comunicator; mesajele sunt transmise în mod public şi sunt calculate astfel încât să ajungă repede la public, uneori chiar în mod simultan cu emiterea lor; de obicei ele sunt tranziente şi nu au caracter de documente înregistrate. În sfârşit, comunicatorul tinde să fie integrat şi să acţioneze în organizaţii formale, care implică mari cheltuieli. Michael Real susţine că acest tip de comunicare „emană de la o sursă individuală sau organizaţională, prin modalităţi de codare şi multiplicare electronice sau mecanice, adresându-se unor audienţe relativ mari, eterogene şi anonime, care nu au decât posibilităţi limitate de feedback”. După T. O Sullivan: „comunicarea de masă reprezintă practica şi produsul care oferă divertisment şi informaţii unei audienţe formate din persoane necunoscute; aceste conţinuturi, transmise pe suporturi tipărite, sonore şi audiovizuale, au statutul unor mărfuri, care sunt produse industrial, cu ajutorul unor tehnologii complexe, sunt regularizate de stat şi finanţate de firme particulare; aceste conţinuturi sunt consumate în mod personal, privat, de către publicul lor.”, „(...) ansamblul formelor instituţionalizate de producţie şi difuzare, pe scară largă, a mesajelor; procesele de producţie se bazează pe o diviziune a muncii precisă şi implică forme de mediere complexe, precum sistemul editorial, de film, de radio sau de fotografie.” Cercetătorul american H. D. Lasswell, în lucrarea sa „Structura şi funcţia comunicării în societate” (1948), a determinat direcţiile majore ale cercetării comunicării de masă, pornind de la ideea că, în orice acţiune de comunicare, trebuie să avem în vedere cele cinci întrebări fundamentale: Cine spune? Ce spune? Prin ce canal? Cui? Cu ce efect? Astfel, cine? vizează studiul emiţătorului; ce? vizează analiza de conţinut a comunicării; prin ce canal? vizează analiza canalelor de comunicaţie, a mediului (presa scrisă, radio, televiziune, cinema, video etc.); cui? vizează analiza publicului, a modului de receptare a mesajelor; cu ce efect? are în vedere analiza scopului, a eficacităţii comunicării. Marshall McLuhan reduce paradigma lui Lasswell la doi termeni: ce se spune? (mesaj şi mijloc de comunicare) şi cine? (producător şi receptor). El consideră că: „Societăţile se deosebesc între ele mai mult prin natura mijloacelor prin care comunică oamenii decât prin conţinutul comunicării”. Mass-media În limbajul de specialitate, foarte adesea noţiunea de comunicare de masă este considerată sinonimă cu aceea de mass-media. Fenomenul complex al mass-mediei face obiectul diverselor ştiinţe, cum ar fi: sociologia mass-media, psihologia socială, lingvistica, cibernetica, teoria informaţiei, semiotica etc. În definirea conceptului mass-media, trebuie să avem în vedere două aspecte esenţiale: 1. ansamblul de mesaje culturale difuzate pe scară de masă în condiţiile civilizaţiei tehniciste (drept conţinut); 2. mijloacele tehnice de creare, elaborare şi difuzare de mesaje (ca instrumente de comunicare de masă). Componentele mass-media (radioul, televiziunea, cinematograful, cartea, marea presă, discul, publicitatea etc.) se impun cercetării din cel puţin două puncte de vedere: din punctul de vedere al conţinutului (a ceea ce se transmite) şi din punctul de vedere al modelării conţinutului (cum se transmite). Tehnicile moderne sunt cele amintite mai sus, la care se pot adăuga şi telefonul, magnetofonul, casetofonul, iar mesajele folosite sunt valori culturale preluate şi adaptate la limbajele de comunicare de masă. Mihai Coman în lucrarea amintită, remarcă faptul că, în toate accepţiile pe care le cunoaşte această sintagmă, o idee rămâne mereu constantă: aceea a comunicării de la un centru unitar către o multitudine de „periferii”; în comunicarea de masă se realizează difuzarea unui produs realizat de un grup de specialişti către mai mulţi receptori –„media” fiind fie suportul, fie tehnica, fie suma instituţiilor, fie toate acestea la un loc, prin care se asigură circulaţia mesajelor, într-un mod din ce în ce mai rapid, pe arii geografice din ce în ce mai extinse, către conglomerate din ce în ce mai numeroase de oameni. La ora actuală, termenul „media” are tendinţa să se rupă de celălalt element al sintagmei („mass”) şi să acopere singur, aria de semnificaţii specifice acestei construcţii. Specialiştii apreciază că autonomizarea cuvântului „media” se datorează influenţei operei profesorului canadian McLuhan, care a folosit acest cuvânt pentru a desemna simultan ansamblul tehnicilor (inclusiv suporturilor) de comunicare şi ansamblul instituţiilor şi produselor create în cadrul sistemului comunicării de masă. Termenul „media” a generat în ultimul timp numeroase construcţii derivate, ce au intrat deja în limbajul de specialitate, denumind fie anumite realizări ale noilor tehnologii (multimedia, hypermedia, mediatecă), fie anumite activităţi specifice – este vorba de mediere şi mediatizare. Domnul Mihai Coman apreciază că medierea se referă la acele suporturi care se interpun, în actul comunicării, între emiţător şi receptor (limba naturală sau limbajele artificiale – Morse, al surdomuţilor, al calculatoarelor), iar mediatizarea se referă la actul prin care anumite mesaje sunt transformate, sub influenţa sistemului mass-media, în timpul procesului de producţie şi difuzare specific comunicării de masă. Mass-media – definiţie Dintr-o perspectivă sintetică, mass-media sau formele „clasice” ale comunicării de masă – cum apreciază acelaşi autor – se referă la „instituţiile sociale care se ocupă cu producerea şi distribuţia cunoştinţelor şi care se disting prin următoarele caracteristici: folosirea unor tehnici (relativ) avansate pentru producţia de masă şi distribuirea mesajelor; organizarea riguroasă şi reglementarea socială a activităţii lor; trimiterea mesajelor către audienţă (în mod potenţial) foarte mari, care sunt necunoscute comunicatorului şi libere să-i preia mesajele sau să le refuze.” Mihai Coman ordonează elementele componente ale sistemului mass-media în diverse categorii, în funcţie de criteriul de clasificare folosit. Astfel: 1. după suportul pe care este transmis mesajul, putem deosebi media tipărită (cărţi, ziare şi reviste, afişe) de cea electronică (radio, televiziune, calculatoare); 2. după modul de achiziţionare, distingem produsele cumpărate direct (cărţi, ziare, reviste, casete şi CD-uri), cele pentru care se plăteşte o taxă de acces (televiziunea de serviciu public pe unde hertziene, televiziunea prin cablu, Internetul), cele pentru care nu se plăteşte un preţ direct (radioul şi televiziunea comerciale) şi cele pentru care se plăteşte numai pentru unitatea aleasă din ansamblul întregului produs (pay-per-view); 3. după conţinut, se poate separa media de informare de cea de divertisment şi de cea de publicitate; 4. după mărimea publicului care primeşte aceste mesaje, pot fi identificate media de masă, media de grup (presa de întreprindere, afişele din instituţii, televiziunea cu circuit închis) şi cea individuală (lectorul CD, aparatul de fotografiat, walkman-ul); 5. după caracteristicile tehnice, limitându-ne la atributele suporturilor, putem diferenţia media de difuzare (transmite mesaje: cablu, unde hertziene) şi media autonomă (traduce semnalele şi permite înţelegerea mesajului: de pildă, radioul, monitorul TV, consola de joc, lectorul laser); 6. după funcţie: media de informare (stochează şi prelucrează date), media de reprezentare (permite lectura mesajelor) şi media de distribuţie (transmite mesaje –sistemele de telecomunicaţii) 7. după modelul de corelare a comunicatorilor, avem media off-line – conţine mesaje pe un suport care nu permite comunicarea directă între audienţe şi cei care au creat acele produse: cartea, ziarul, CD-ul, banda electromagnetică, şi media on-line – transmite mesaje, leagă comunicatorii, oferă diverse servicii: ansamblul magistralelor informaţiei. Caracteristicile comunicării de masă Mihai Coman în lucrarea menţionată evidenţiază notele specifice pentru acest tip de comunicare prin contrapunerea lui la modelul elementar (analizat şi de noi în subcapitolul 3) al comunicării interpersonale. Astfel sunt subliniate caracteristicile emiţătorului (creatorii mesajelor), canalului de difuzare, receptorului (audienţele) şi conţinutului transmis. Producătorii În mass-media, mesajele sunt produse de echipe de oameni specializaţi în căutarea şi procesarea informaţiei, pe de o parte, şi conceperea şi fabricarea divertismentului, pe de altă parte; aceşti specialişti lucrează în structuri organizaţionale complexe, bazate pe o diviziune accentuată a muncii, pe ierarhii clare, pe norme şi proceduri de lucru standardizate. Ei sunt grupaţi în instituţii ramificate, în care producţia urmează aceleaşi reguli ca în marile unităţi industriale (vizează obţinerea profitului şi este marcată de competiţia cu instituţiile similare). Producţia de mesaje mass-media este deosebit de costisitoare: solicită concentrări mari de resurse tehnice şi umane şi consumă cantităţi impresionante de materie primă (un mare ziar ca Los Angeles Times înghite anual 450.000 de tone de hârtie), de energie electrică, substanţe chimice, peliculă cinematografică, benzi magnetice etc. Numărul şi varietatea specialiştilor care contribuie la finalizarea unui produs mass-media sunt şi ele semnificative. De pildă, la realizarea unei singure pagini de ziar contribuie mai mulţi reporteri, fotoreporteri, editori, un grafician, un secretar de redacţie, numeroşi tehnicieni, reprezentanţi ai serviciilor de management şi de marketing. În ciuda aparenţelor cei care lucrează într-o instituţie de mass-media au o activitate de rutină, şi sunt percepuţi global de audienţele lor. În plus, jurnaliştii nu au cum să ştie – chiar dacă sondajele şi analizele de audienţă oferă unele date – ce gândeşte sau simte fiecare cititor/ascultător/telespectator în momentul în care le receptează mesajele. Canalul Mesajele create de industriile mass-media sunt distribuite cu ajutorul unui ansamblu de tehnologii controlate de numeroase instituţii specializate. Acest sistem permite ameliorarea calităţii comunicării, creşterea ariei de difuzare şi a vitezei cu care circulă mesajele respective. Plasarea informaţiei pe unde hertziene sau pe fluxuri electromagnetice permite transmiterea ei de suportul material şi difuzarea datelor cu viteze enorme; comunicarea se poate realiza acum la distanţe uriaşe, în condiţii de instantaneitate. Orice media traduce mesajul din forma sa iniţială într-o formă marcată de caracteristicile ei tehnice: cuvântul vorbit devine sumă de semne convenţionale sau undă electrică; imaginea reală devine sumă de puncte (albe, negre, colorate) sau undă electronică. Aceste operaţii de translare modifică structura şi semnificaţia iniţială a mesajului. De aceea, specialiştii în comunicarea de masă pentru a obţine efectul dorit trebuie să-şi adecveze structura şi conţinutul mesajelor la caracteristicile canalului de transmitere. De cealaltă parte, modul în care publicul percepe mesajele transmise este profund afectat de caracteristicile fiecărei media. De pildă, cartea permite un contact prelungit cu informaţiile date, iar cel ce citeşte este activ, poate selecta şi ordona mesajele, dar în cazul suportului electronic nu se mai întâmplă acelaşi lucru. Receptorul nu poate opri, încetini sau grăbi circuitul acestor informaţii, nu poate reveni asupra unui material deja transmis, nu poate crea un „program” propriu, diferit de cel al fluxului originar. Audienţele În comunicarea de masă, audienţa este constituită dintr-o multitudine de oameni, risipiţi în plan geografic, eterogeni din punct de vedere socio-cultural, aflaţi în imposibilitatea de a comunica între ei sau cu persoanele care au produs mesajele respective. Aceşti oameni consumă un produs mass-media în urma unei decizii asumate. Uneori, consumul mesajelor media este o ocupaţie secundară (ascultăm radioul în timp ce gătim), alteori ne izolează în consumul lor (ne punem căştile pe urechi pentru a asculta muzica preferată). Aşa cum precizam la caracterul puternic socializat al comunicării colective, în sistemul mass-media comunicarea este unidirecţionată, emiţătorul (organizaţiile mass-media) dominând şi chiar monopolizând actul de transmitere a mesajelor; răspunsul receptorilor este slab, tardiv (în raport cu momentul difuzării materialelor), fără puterea de a schimba conţinutul comunicării. Prin urmare, receptorii nu pot comunica direct cu receptorii (cum se întâmplă în comunicarea directă); de asemenea, nu sunt legaţi între ei printr-un sistem de comunicare complex. La nivelul unor audienţe de sute de mii de oameni, posibilităţile de interacţiune sunt cvasi-nule. Feedback-ul – atât de necesar pentru ceea ce înseamnă comunicarea – nu se poate realiza. Conţinutul Cea mai importantă caracteristică a conţinuturilor vehiculate de sistemul mass-media este dată de faptul că aceste produse sunt distribuite ca bunuri de consum. Pentru a atrage un număr cât mai mare de „clienţi”, comunicarea de masă oferă o varietate mare de conţinuturi, accesibile, atractive, promovate prin campanii de publicitate, o „hrană” semipreparată pentru a fi digerată foarte uşor de consumator – cum ar spune Theodor Adorno (Şcoala de la Frankfurt). La modul general, oferta mass-media cuprinde următoarele categorii de conţinuturi: 1. Informaţii – sub forma unor date brute, neprelucrate sau sub forma unor date prelucrate şi „ambalate” în genuri şi stiluri jurnalistice precise. Informaţiile sunt impregnate uneori cu elemente de opinie, iar alteori cu note de divertisment. 2. Idei şi opinii – prin contactul cu presa, oamenii pot afla care sunt părerile unor semeni de-ai lor, şi cu ajutorul acestor păreri pot plasa anumite informaţii într-un context mai larg, pot obţine puncte de vedere alternative, sau congruente faţă de propriile lor opinii. 3. Divertisment – programele din audiovizual sunt dominate de produsele care au ca scop relaxarea: filme artistice, seriale, jocuri, umor, talk-show-uri, muzică etc. La ora actuală, mass-media reprezintă cea mai importantă sursă de divertisment. 4. Mesaje cu conţinut educaţional – deşi acestea au avut un rol esenţial în perioada de început a presei, epoca modernă a dus la o scădere a ponderii lor în conţinuturile mass-mediei. Emisiunile şi paginile consacrate educării sunt din ce în ce mai rare – întărind afirmaţiile Şcolii de la Frankfurt pe marginea societăţii de consum (atitudinii consumiste). Dimensiunea educativă este predominantă doar în reviste şi canale de televiziune specializate. Eterogenitatea audienţelor îi obligă pe creatorii de mesaje mass-media să uniformizeze şi să simplifice conţinuturile transmise. Ei consideră că mesajele mass-media trebuie să fie accesibile cât mai multor oameni, deci trebuie să fie eliberate de elementele de strictă specialitate sau de notele excesiv intelectualiste. În secolul trecut, astronomul belgian Adolphe Quetelet a lansat o formulă memorabilă: „Omul mediu este, pentru o naţiune, ceea ce este centrul gravitaţional pentru un corp; aprecierea tuturor mişcărilor sau a echilibrului unei naţiuni trebuie să se raporteze la el”. Acelaşi „om mediu” –remarcă Mihai Coman – constituie şi centrul gravitaţional în jurul căruia se învârt mesajele sistemului mass-media. Din această cauză, conţinuturile vehiculate de comunicarea de masă se vor caracteriza prin simplitate, claritate, afectivitate, trăsături ce oferă uriaşelor mase de oameni care consumă aceste produse culturale posibilitatea decodării (un acces direct, rapid la înţelegerea mesajelor purtate de ele). Vom încheia discuţia prezentă despre modurile şi mijloacele de comunicare trecând în revistă funcţiile mass-media în societatea contemporană, funcţii ce corespund în bună măsură tipologiei enunţate anterior la conţinuturile vehiculate de ea: a. Cea mai importantă funcţie a presei, a mass-media, în general, este aceea de a informa. Raţiunea apariţiei presei aceasta a fost: de a informa, de a înregistra, de a comunica (schimb de informaţii) ce se întâmplă în lume. Informaţia este sângele viu al unui ziar. Drama omenirii ia naştere ca urmare a faptului că descoperirea se face mult mai repede decât informarea. Faptele evoluează prea repede pentru ca omul să poată lua cunoştinţă clară de ele. Sociologul american Alvin Töffler, în „Puterea în mişcare”, consideră că lupta pentru putere va înseamnă lupta pentru stăpânirea informaţiilor (natura puterii se schimbă în funcţie de cunoaştere, şi are loc o „alchimie a informaţiei”). În opinia sa, cele trei principale surse ale puterii sunt, violenţa, averea şi cunoaşterea, iar cunoaşterea devine resursa centrală a economiei avansate. Avuţia înseamnă, deci, informaţie. Între cele trei surse ale puterii intervine o dinamică a schimbării în favoarea celei din urmă. Societatea viitorului va fi, în sensul cel mai democratic,o societate a informaţiei sau nu va fi deloc. b. A doua funcţie fundamentală a mass-mediei este cea formativă, modelatoare, de a exprima şi forma opinii, comportamente, mentalităţi, de a contribui la ridicarea nivelului general de cunoaştere şi de educaţie a populaţiei în domeniile culturii şi civilizaţiei. Mijlocul reprezintă mesajul, el influenţează modul de receptare a mesajului, nu rămâne neutru. „Mijlocul are valoare de mesaj formativ” este ideea fundamentală a întregii opere a lui McLuhan. Modul în care sunt selectate şi comentate ştirile depinde de diverse criterii, subiective sau obiective, de diverse interese, personale sau de grup, de gradul general de cultură al ziariştilor, de etica lor profesională, de receptorii acestor ştiri. c. A treia funcţie importantă a mass-mediei este cea comercială. După cum se ştie, ştirile sunt acelea care vând ziarul. Într-o societate democratică, schimbul liber de informaţii, accesul liber la informaţie sunt necesare ca aerul pentru organism. Dar sunt ştiri şi (...) ştiri. O informaţie este rezultatul unei selecţii (subiective), a unei opţiuni, a unui filtru (gazetarul, grupul acţionar, redacţia). Între emiţătorul şi receptorul de informaţii poate să existe o identitate de interese, valori şi atunci funcţia formativă a presei are un rol benefic, dar când nu există această identitate, funcţia amintită se transformă în manipulare, care are drept scop (mascat) denaturarea adevărului, abaterea voită de la informaţia exactă, obiectivă. Marile agenţii de presă au transformat informaţia în marfă, ele vând şi cumpără informaţii aducătoare de profit. Cele două mijloace consacrate de manipulare a maselor sunt publicitatea şi propaganda. Imensele cheltuieli ce se fac în lume pentru publicitate au drept scop formarea la clienţi a unei convingeri capabile să-i transforme în cumpărători. Arta de a convinge presupune afirmaţia şi repetiţia, variaţia aspectului anunţurilor. Un mare rol în publicitate îl are ilustraţia, ca şi metoda imaginilor comparative. d. A patra funcţie a mass-mediei este cea recreativă, de divertisment. Omul modern trăieşte sub o continuă stare de stres, supus zilnic bombardamentului informaţional care-i artificializează viaţa, rupându-l de natură, de trebuinţele sale fundamentale fireşti, falsificându-i opiniile. Marea masă de oameni mediatizaţi, iradiaţi cu informaţii contradictorii, confuze are, de cele mai multe ori, sentimentul de obiect şi nu de subiect, de asistenţă pasivă la evenimentele care o afectează. De aici, nevoia de apărare, de relaxare, de divertisment. Prin urmare, răspunzând la această nevoie, mai toate ziarele publică glume, caricaturi, radioul şi televiziunea au emisiuni speciale de umor. Astăzi însă,divertismentul nu mai este un simplu divertisment, pentru că reprezintă în ultimă instanţă, tot o formă (mascată) a unei atitudini, a unei opţiuni. În fond, ultimele două funcţii mass-media, cea comercială şi cea recreativă, au tot un rol formativ (pozitiv sau negativ după caz). Alvin Töffler observă rolul imens al televiziunii (o numeşte piaţă de imagerie în extindere) şi puterea ei extraordinară de influenţare, care se datorează caracterului de spectacol, dar care adesea zugrăveşte o imagine falsă a realităţii. El vorbeşte despre substratul intenţionat al acestui spectacol, dar şi despre conţinutul neintenţionat, prezent în toate programele şi reclamele de televiziune. Nimic din toate acestea nu este ignorat sau uitat de către spectator. Totul se îndosariază în minte, formând o parte din banca generală de cunoştinţe despre lume a persoanei respective. Din acest motiv, simpla distracţie nu mai este simplă. I.5. Funcţiile şi axiomele comunicării Primele preocupări legate de definirea funcţiilor comunicării s-au ivit în cadrul retoricii şi îi aparţin lui Aristotel. Potrivit filosofului grec, comunicarea publică poate îndeplini una din următoarele trei funcţii: - funcţia politică sau deliberativă, atunci când discursul respectiv stabileşte oportunitatea/inoportunitatea unei acţiuni cu caracter public; - funcţia forensică sau judiciară, ce constă în dovedirea justeţii sau a imoralităţii unor fapte deja petrecute, pe care le aprobă, sau dimpotrivă le încriminează; - funcţia epideictică sau demonstrativă, axată pe elogierea sau blamarea unor personalităţi, pe exprimarea satisfacţiei faţă de un eveniment favorabil, ori deplângerea urmărilor unor calamităţi. Perspectiva modernă – eliberată de înţelegerea în cheie persuasivă a limbajului – porneşte de la analiza componentelor procesului de comunicare (a se vedea subcapitolul 3 al cursului de faţă) şi identifică funcţiile acestuia prin raportare la ele. Astfel, în cunoscuta sa „Teorie a limbii”, din 1934, Karl Bühler defineşte actul comunicării lingvistice prin analogie cu transmisia radiofonică, ceea ce îl determină să adopte, pentru prima dată, termenii, astăzi consacraţi, de emiţător, mesaj şi receptor. Bühler constată că vorbirea poate fi concepută ca expresie în raport cu emiţătorul, ca reprezentare în raport cu mesajul şi ca apel în raport cu destinatarul. Prin urmare, el distinge funcţiile expresivă, reprezentativă, apelativă. După cel de-al doilea război mondial, profitând şi de achiziţiile conceptuale ale teoriei informaţiei, lingvistul Roman Jakobson (şcoala formală rusă) completează tabloul funcţiilor comunicării, propunând o clasificare ce are în vedere şi alte elemente ale procesului, cum ar fi codul şi canalul de transmisie. De asemenea, el operează distincţia dintre forma şi conţinutul mesajului, ataşând funcţii distincte acestor două componente. În general formaliştii ruşi (şi în particular Roman Jakobson) pornesc de la principiul că fiecare funcţie a limbajului se grefează pe un constituent al situaţiei de comunicare (emiţător, referent, mesaj, canal, cod, destinatar). Roman Jakobson opune mesajul codului (între cele două componente raportul e de autonomie): Cod | Mesaj Limbă | Vorbire Structură | Eveniment Abstract | Concret Esenţă | Fenomen Normă | Utilizarea normei Sistem | Proces În aceeaşi ordine de idei Abraham Moles afirmă: mesajul este orice set de elemente de percepţie încărcat cu o anumită semnificaţie. El precizează că: „ceea ce am numit un set de elemente de percepţie încărcat cu o anumită semnificaţie şi limbaj de o anumită organizare trebuie numit text, iar mesajul e rezultatul aplicării codului pe un anumit text”. Acelaşi text poate avea semnificaţii diferite în funcţie de împrejurare. Aceeaşi formă lingvistică poate fi decodificată diferit. De exemplu, cane nero – în latină înseamnă cântă Nero, iar în italiană – câine negru. Funcţiile comunicării (orale şi scrise) la Roman Jakobson După Roman Jakobson structura comunicării (lingvistice) cuprinde: emiţătorul, referentul, mesajul, canalul, codul, destinatarul; lor le corespund cele şase funcţii ale limbajului. Componentele actului comunicării lingvistice (R. Jakobson, 1963) Modelul comunicării lingvistice a fost analizat pe larg în cursul de faţă (subpunctul 3). Prin urmare: - emiţătorul – este locutorul care emite mesajul (într-o conversaţie pot fi mai mulţi emiţători); - receptorul – sau destinatarul, primeşte mesajul transmis (pot fi mai mulţi receptori); - mesajul – constituit dintr-un ansamblu de semne lingvistice, adică un enunţ; - canalul – asigură contactul sau conexiunea dintre emiţător şi destinatar; - codul – constituit dintr-un ansamblu de semne şi o combinaţie a lor, comune atât codificatorului cât şi decodificatorului; - referentul este format din elemente ale mediului (contextul real) comun: Cele şase elemente amintite generează şase funcţii, fiecare fiind centrată pe un element: Funcţiile comunicării orale (R. Jakobson, 1963) 1. Funcţia emotivă sau expresivă constă în autoproiectarea emiţătorului în text şi mai precis prezenţa identificabilă a emiţătorului în text (de pildă, am fost bucuros că am văzut expoziţia „Lumini şi umbre – patru secole de pictură franceză”). Într-o poezie lirică ponderea funcţiei emotive e mai mare decât într-o poezie etică sau într-un tratat de istorie. 2. Funcţia poetică constă în autoreflexivitatea textului, centrarea textului asupra lui însuşi, ceea ce duce la faptul că textul nu mai poate fi ignorat în procesul de receptare, că e văzut şi ca text. S. Langer vorbeşte de simboluri prezentative faţă de simboluri reprezentative – cuvinte folosite în mod obişnuit. Se ştie că, spre deosebire de limbajul ştiinţific, pentru care ceea ce contează cu precădere este despre ce se vorbeşte, limbajul poetic pune accentul pe cum se spune. Cel dintâi privilegiază semnificatul, cel de-al doilea semnificantul. Îndărătul cuvintelor dintr-un text ştiinţific se văd înţelesurile pe care ele ni le dezvăluie, pe când cuvintele unui poem sunt, în mare măsură, opace, ele reţinând atenţia cititorului asupra aspectului lor concret, ceea ce face ca orice încercare de a le înlocui cu sinonime să distrugă poeticitatea textului. 3. Funcţia referenţială se referă la faptul că limbajul trimite la o realitate exterioară, la altceva decât la sine. De exemplu, mă duc la librărie ca să cumpăr ultimul roman scris de Umberto Eco. 4. Funcţia metaligvistică constă în faptul că textul conţine în el indicaţii de cod; câteodată aceste indicaţii sunt explicite. De pildă, fraza: semnul – în accepţia lui Ferdinand de Saussure – este conexiunea intrinsecă dintre semnificant şi semnificat. De cele mai multe ori indicaţiile sunt implicite. Ele orientează decodajul. Perifrazele explicative care precizează accepţiunea în care trebuie înţeles un termen, gesturile sau tonul ce indică receptorului cheia în care trebuie decodificat mesajul aparţin sferei metalingvisticului. 5. Funcţia fatică sau de contact are în vedere caracteristicile canalului de comunicare şi controlul bunei funcţionări a acestuia. „Alo”-ul cu care începem o convorbire telefonică nu exprimă nimic privitor la noi, la interlocutorul nostru, la mesajul pe care dorim să-l transmitem şi nici măcar la cod, căci, dat fiind caracterul internaţional al acestui cuvânt, cel care îl recepţionează nu se poate baza pe el pentru a deduce în ce limbă dorim să-i vorbim. În schimb el ne ajută să stabilim contactul, marchează deschiderea canalului. O funcţie similară o au gesturile sau formulele de salut. Foarte multe semnale fatice însoţesc comunicarea interpersonală: jocul privirilor prin care se reconfirmă mereu păstrarea contactului, mişcări ale capului, confirmări verbale, ş.a.m.d. 6. Funcţia conativă (nu are legătură cu conotaţia; provine din verbul latin conor, conari, conatus sum = a se sforţa) e orientarea către destinatar şi se observă în reacţiile comportamentale imediate ale acestuia. Este prezentă în mecanismele persuasive, în elementele de retorică. De exemplu, preocuparea capitală a artei este de a convinge dincolo de argumente (Roman Jakobson consideră că poezia nu coincide cu funcţia poetică; în poezie există această funcţie pe lângă alte funcţii ale limbajului, iar funcţia poetică se poate găsi şi în alte enunţuri ce nu sunt ale unor finalităţi poetice; noncoincidenţa funcţiei estetice cu poezia impune concluzia că distincţia dintre estetic şi extraestetic este graduală, nu comportă graniţe precise). Pornind în mod special de la această funcţie a limbajului, de la importanţa persuasiunii în relaţia unei organizaţii cu publicurile sale – relaţiile publice sunt definite nu numai ca ştiinţă ci, în aceeaşi măsură, ca artă. Forma verbală conativă prin excelenţă este modul imperativ. În calitatea sa de artă a construirii discursurilor persuasive, retorica avea în vedere tocmai valorificarea potenţelor conative ale comunicării interumane. Potrivit concepţiei lui Jakobson, cele şase funcţii pe care el le-a definit coexistă practic în orice comunicare. Diferită de la caz la caz este numai ierarhia lor de importanţă, stratificarea rezultată constituind un criteriu de clasificare a evenimentelor verbale. În acest sens el subliniază că: „Deşi distingem şase aspecte fundamentale ale limbii, am putea totuşi cu greu să găsim mesaje verbale care să îndeplinească numai o funcţie. Diversitatea constă nu în monopolul uneia dintre aceste câteva funcţii, ci în ordinea ierarhică diferită a funcţiilor. Structura verbală a unui mesaj depinde, în primul rând, de funcţia predominantă.” Aşadar, în comunicarea verbală cele şase funcţii se îmbină. Facem precizarea că funcţiile expresivă şi poetică sunt strâns asociate. De asemenea, uneori e dificil de disociat elementele referenţiale şi elementele expresive. În tabelul de mai jos vom descrie cele şase funcţii ale comunicării orale (după R. Jakobson). Diferite FUNCŢIICENTRAREA FUNCŢIILORDefinirea şi descrierea funcţiei Funcţia REFERENŢIALĂPe referent- Are ca scop de a trimite la referenţi, situaţionali şi textuali, la context; - Este fundamentul celei mai mari părţi a mesajului. Se recunoaşte după întrebuinţarea persoanei a treia şi a prenumelui neutru (de exemplu: un speaker anunţă prin porta voce că „trenul cu destinaţia Marsilia va intra în gară la ora 10”). Funcţia EXPRESIVĂPe emiţător- permite emiţătorului să comunice impresiile şi emoţiile sale, judecăţile asupra conţinutului mesajului; - se relevă prin debitul, intonaţiile, ritmul discursului; - se recunoaşte după întrebuinţarea persoanei întâia (eu, noi), a interjecţiilor; - exemplu: R. Jakobson relatează că un actor moscovit a putut interpreta în 40 de moduri diferite mesajul „astă seară”. Funcţia CONATIVĂPe receptor- are ca scop de a atrage direct atenţia receptorului, care trebuie să se simtă atras (interesat) de mesaj; - permite a-l solicita nemijlocit; - se recunoaşte după utilizarea persoanei a doua (tu, voi), a vocativului, imperativului şi a interogaţiilor; exemple: „Feriţi-vă!”, „Tu ai văzut stelele acestea?” Funcţia FATICĂPe canal- Permite a se stabili, a menţine sau a întrerupe contactul fizic şi psihic cu receptorul; - Permite a verifica trecerea fizică a mesajului; - Se recunoaşte după întrebuinţarea cuvintelor goale sau golite de sens (bine, da!, ah!), a repetiţiilor; Exemple: „Alo”, la telefon, conversaţiile goale despre timp, multe formule de politeţe. Funcţia METALINGVISTICĂPe cod- Referitoare la limbajul luat ca obiect (prin ea se verifică dacă destinatarul utilizează acelaşi lexic, aceeaşi „gramatică”, acelaşi cod); - permite a defini sensul termenilor pe care receptorul nu-i cunoaşte; - Apare după termenii: „adică”, „cu alte cuvinte”; exemple: comunicarea pedagogică, analizele estetice. Funcţia POETICĂPe mesaj- Permite a viza mesajul ca atare, a pune accentul pe „partea palpabilă a semnelor”; - desemnează plăcerea aproape fizică provocată de articularea sunetelor mesajului, de construcţia mesajului, prin arta locutorului (încântarea produsă de construcţia mesajului); Unul dintre marile merite ale clasificării propuse de Jakobson este acela că, deşi ea a fost elaborată pentru a explica fapte de limbă, se dovedeşte perfect extrapolabilă la toate modalităţile de comunicare. O precizare în plus în legătură cu noţiunea de metalimbaj: este un „limbaj de gradul al doilea cu ajutorul căruia se stabileşte adevărul propoziţiilor limbajului prim numit limbaj-obiect. În lingvistică, metalimbajul se referă la „funcţia specifică a limbii naturale de a vorbi despre ea însăşi”. Noţiunea de metacomunicare înseamnă „abilitatea de a construi mesaje al căror obiect este comunicarea însăşi”. De pildă, estetica, ca filosofie a artei, sau teoria artei fac din pictură – şi nu din peisaje, obiecte, personaje – , obiectul picturii; vorbim de cubism, formalism, romantism în artă etc. Daniela Rovenţa-Frumuşani defineşte noţiuni înrudite ca paratextualitate (periferia textului: titlu, note, prefeţe, postfeţe); intertextualitate (citarea, parodierea altor texte); arhitextualitate (referitoare la genurile şi modelele textuale), metatextualitate (comentarea textelor); hipertextualitate (reluarea unui text paradigmatic: Ulyse al lui James Joyse în raport cu Homer). Funcţiile - după Roman Jakobson - aplicate la comunicarea scrisă: - emiţătorul: este redactor; - receptorul: este cititor; - mesajul: este de tip scriptural; - canalul: este hârtia imprimată, afişul, zidul; o foaie dactilografiată, o foaie listată la imprimanta conectată la calculator; - codul: este cel al limbii scrise; - referentul: este obligatoriu textual pentru că emiţătorul scrie pentru receptorii absenţi în momentul redactării. Funcţiile comunicării scrise (R. Jakobson, 1963) Definirea funcţiilorCentrarea funcţiilorDefinirea şi descrierea funcţiilor Funcţia REFERENŢIALĂPe REFERENT (exclusiv textul)Corespunde informaţiilor obiective transmise. Este deci primordială. Funcţia EXPRESIVĂPe EMIŢĂTORDebit, intonaţie, ritm, timbrul vocii, mimica, gesturile dispar. Parţial punctuaţia încearcă să le suplinească; funcţia rămâne importantă. Se recunoaşte prin exprimarea opiniilor, aprecierilor, sentimentelor personale. Vom insista asupra utilizării ei în afiş şi benzile desenate. Funcţia CONATIVĂPe RECEPTORMici diferenţe faţă de cea orală; aceeaşi folosire a persoanei a doua, a vocativului, imperativului pentru a solicita, mobiliza, convinge destinatarul. Este primordial folosită în afişe şi în publicitate. Funcţia FATICĂPe CANALMijloacele sunt foarte diferite de oral. De semnalat: - punctuaţia, - ortografierea, - scrierea lizibilă, - aplicarea regulilor lizibilităţii, - varietate tipografică, -punerea în pagină. Funcţia METALING-VISTICĂPe CODAceeaşi definiţie ca la orală. Un text şi un mesaj vizual (scheme, desene, fotografii) pot fi raporturi metalingvistice (o explicitare a elementelor şi regulilor codului după care este construit mesajul). Funcţia POETICĂPe MESAJFuncţia de plăcere estetică definită ca la cea orală. Capătă o importanţă enormă în sloganuri, textele publicitare. Apare în alegerea şi combinarea cuvintelor, a formulelor stilistice şi a figurilor retorice. Paloaltiştii şi axiomele comunicării Aspectele scăpate din vedere de Karl Bühler, şi anume cele legate de controlul canalului şi de recursul la metalimbaj, au câştigat în însemnătate o dată cu aprofundarea studiului non-verbalităţii de către cercetătorii ce gravitau în jurul celebrului Institute of Mental Researche (MRI), întemeiat în 1959, de către psihiatrii Paul Watzlawick şi Don D. Jackson în localitatea Palo Alto, lângă San Francisco. Şcoala de la Palo Alto formată din Gregory Bateson, Don Jackson, Ray Birdwhistell, Milton H. Erickson, Eduart T. Hall, Paul Watzlawick, E. Goffman – deschide o nouă perspectivă în studiul interacţiunii şi comunicării. Aceştia deplasează centrul de studiere a comunicării de la conţinut (informaţie) la relaţia dintre actorii comunicării şi la studiul comportamentelor în interacţiune acordând un interes deosebit, cum am precizat mai sus, gestualităţii (kinezică), spaţiului interpersonal (proxemică), precum şi contextului comunicării (au dezvoltat un autentic model sistemic şi interacţional al comunicării). Baza teoretică a şcolii este una interdisciplinară: psihiatrie, antropologie, sociologie, medicină, psihologie, filosofia limbajului. De la o teorie a „psihoterapiei sistemice” autorii ajung în timp la o teorie globală a comunicării interpersonale. Paloaltiştii pornesc de la ideea că, pentru a cunoaşte în adâncime mecanismele proceselor de comunicare, trebuie să studiezi situaţiile în care acestea suferă dereglări sau blocaje. În urma cercetărilor de ordin medical (de pildă, o disfuncţie mentalo-comunicaţională ca schizofrenia), semiologic şi terapeutic ei au formulat câteva importante principii ale comunicării interumane, numite de la început axiome ale comunicării: 1. „Comunicarea este inevitabilă” sau, într-o formulare mai apropiată de cea a autorilor, „Non-comunicarea este imposibilă”. Dacă acceptăm că orice comportament are o anumită valoare comunicativă, că nu doar mimica şi gesturile, ci şi absenţa lor este elocventă, vom putea accepta uşor această „axiomă”. Este suficient să ne gândim la cazul de „non-comunicare” al omului care tace. Poziţia corpului, coloraţia obrazului, orientarea privirii, expresia gurii şi alte numeroase indicii, unele aproape insesizabile, dar totuşi percepute subliminal, ne oferă indicaţiile metacomunicaţionale necesare pentru a descifra semnificaţia reală a tăcerii sale. Studiul comunicării ia astfel în considerare ansamblul „comportament–comunicare-relaţie”. Refuzul de a comunica este un mod de a produce semne (deci de a comunica). 2. „Comunicarea se desfăşoară la două niveluri: informaţional şi relaţional, cel de al doilea oferind indicaţii de interpretare al celui dintâi”. Se spune că „tonul face muzica”. Vorbitorii acordă planului relaţional o importanţă decisivă şi dacă neînţelegerile de ordin informaţional pot fi aplanate prin apelul la surse – cărţi, persoane competente, dicţionare – cele ce privesc relaţia generează adesea conflicte ireconciliabile. Una din descoperirile cercetătorilor de la Palo Alto e tocmai aceea că atenţia acordată comunicării distruge comunicarea. Indiciul cel mai evident că o relaţie este în curs de destrămare e chiar grija cu care participanţii urmăresc simptomele relaţiei. Doi oameni între care lucrurile nu mai merg ca înainte îşi vânează reciproc indiciile non-verbale de natură să demonstreze că celălalt e de vină. Concluzia este că mecanismele înţelegerii reciproce funcţionează bine exact atunci când nu le percepem. 3. „Comunicarea e un proces continuu, ce nu poate fi tratat în termeni de cauză-efect sau stimul-răspuns.” În lucrarea lui Mihai Dinu „Comunicarea, repere fundamentale” întâlnim următorul exemplu: un patron îşi supraveghează excesiv salariaţii, argumentând că altfel aceştia comit greşeli, în timp ce ei se plâng că greşesc tocmai pentru că sunt prea mult supravegheaţi. Există tendinţa de a considera lanţul comunicării drept segmentabil în acte bine delimitate, interpretate arbitrar drept cauze sau efecte, în toate cazurile, conflictul întemeindu-se pe faptul că ceea ce unii considerau cauză era pentru alţii efect. În realitate, procesul comunicării urmează principiul spiralei (în comunicarea interpersonală, o segmentare obiectivă în cauze şi efecte este principial imposibilă; acumulările încetează de a mai fi discrete, edificiul comunicării înălţându-se continuu, prin contribuţia greu discernabilă a tuturor participanţilor), comunicarea e continuă, iar mesajele se intercondiţionează într-o manieră complexă, căci dacă Henri Bergson afirma că: „gândim numai cu o mică parte din trecutul nostru, dar cu întregul nostru trecut, inclusiv cu zestrea sufletească originară, dorim şi acţionăm”, faptul rămâne perfect valabil şi în ceea ce priveşte actele comunicative. Comunicăm cu întregul nostru trecut şi ar fi inutil să căutăm o cauză unică pentru fiecare replică pe care o dăm celorlalţi. Cu atât mai mult cu cât există şi o intertextualitate a comunicărilor, cu efecte asemănătoare celor dintr-o experienţă fizică şcolară: apa călduţă pare rece pentru mâna ţinută anterior în apă fierbinte. La fel, efectul unei comunicări depinde de conţinutul comunicărilor anterioare. De exemplu, când o expresie nepoliticoasă vine din partea cuiva care a fost foarte amabil şi atent cu tine, ea te pune pe gânduri sau e primită ca afront; rostită, în schimb, de cineva care înjură mai tot timpul, ea poate fi percepută aproape ca o mângâiere. 4. Comunicarea îmbracă fie o formă digitală, fie una analogică”. Termenii provin din cibernetică, unde un sistem este considerat digital atunci când operează cu o logică binară şi analogic atunci când se utilizează logica cu o infinitate continuă de valori. De exemplu, dacă suntem întrebaţi dacă o statuie este ecvestră sau pedestră, răspunsul ţine de logica binară (da sau nu); dar atunci când suntem interogaţi despre vremea de afară (dacă e frumos sau nu) e greu să răspundem numai prin cele două valori logice; ne confruntăm cu o infinitate de posibilităţi, pe care nici chiar totalitatea resurselor noastre lingvistice nu reuşeşte să o acopere. Pentru a descrie exact cum este afară, ar trebui să dispunem de o mulţime deopotrivă infinită şi nenumărabilă de cuvinte distincte, ceea ce e principial imposibil, deoarece, prin însuşi modul în care sunt alcătuite, cuvintele vor fi întotdeauna numărabile. Intonaţia cu care sunt pronunţate poate însă varia continuu, de unde concluzia că modalitatea lingvistică de comunicare este una digitală, în vreme ce modalitatea paralingvistică are caracter analogic. Tot preponderent analogice sunt şi gesturile. Există o strânsă legătură între „axiomele” 2 şi 4: componenta informaţională a comunicării e transmisă cu precădere pe cale digitală, pe când cea relaţională prin mijloace analogice. Privirea, gestul, mimica, tonul sunt parametrii de care depinde bunul mers al relaţiei. 5. „Comunicarea este ireversibilă”. Această afirmaţie trebuie pusă în legătură cu proprietatea oricărei comunicări de a produce, o dată receptată, un efect oarecare (intens sau mai slab, efemer sau de lungă durată, prompt sau manifestat cu întârziere etc.) asupra celui care a primit-o; efectul există întotdeauna. Datorăm comunicării – nemijlocite sau mediate (de lecturi, vizionări, audiţii) – cu semenii o parte însemnată din ceea ce numim personalitatea noastră. Orice act de comunicare este ireversibil tocmai în sensul că, o dată produs, el declanşează un mecanism ce nu mai poate fi dat înapoi. După ce l-am jignit pe un interlocutor, efectul spuselor noastre s-a produs, iar scuzele sunt tardive. Cum remarcă Mihai Dinu: „căinţa uşurează sufletul dar nu anulează natura ireversibilă a comunicării.” 6. „Comunicarea presupune raporturi de forţă şi ea implică tranzacţii simetrice sau complementare”. În principiu, egalitatea deplină a participanţilor la interacţiune constituie una din condiţiile unanim recunoscute ale comunicării eficiente. Or, realizarea unei egalităţi veritabile rămâne un deziderat aproape imposibil de atins. Snobismul comunicaţional, neacordarea dreptului la replică, afişarea superiorităţii minează procesul de comunicare, îi diminuează valoarea socială şi umană. Simetrice sunt doar actele de comunicare în care răspunsurile sunt de acelaşi tip cu stimulii (tăcerii i se răspunde cu tăcere, geloziei cu gelozie etc.). În genere, există două tipuri principale de interacţiuni (complementare): tranzacţionale şi personale. În cele dintâi, rolurile participanţilor rămân neschimbate pe parcursul comunicării (profesorul şi studentul la cursuri, medicul şi pacientul pe timpul consultaţiei se menţin unul faţă de celălalt în raporturi fixe, ce elimină din start posibilitatea realizării egalităţii în comunicare). Interacţiunea personală – cea dintre prieteni, colegi, soţi – nu presupune dispariţia rolurilor, ci numai fluidizarea lor. 7. „Comunicarea presupune procese de ajustare şi acomodare”. Înţelesul cuvântului nu există nicăieri altundeva decât în mintea vorbitorului, iar semnificantul sonor (partea „carnală” a cuvântului) – este doar un simplu stimul senzorial (caracterul arbitrar al semnului lingvistic, pag. 24) – ce evocă semnificatul receptorului numai în măsura în care acesta îl posedă deja. Unicitatea experienţei de viaţă şi lingvistice a fiecăruia dintre noi atrage după sine necoincidenţa sensurilor pe care locutori diferiţi le acordă aceloraşi cuvinte. Pentru ca, totuşi, înţelegerea să se realizeze, este necesară o „negociere” a sensurilor. Ajustarea la care se referă această „axiomă” reprezintă tocmai acest acordaj indispensabil unei comunicări adevărate. El este cu atât mai dificil de obţinut cu cât interlocutorul ne este mai puţin cunoscut, cu cât între „câmpurile” noastre de experienţă subzistă deosebiri importante. Nu ne putem ameliora comunicarea dacă nu ţinem seama de inevitabilele diferenţe dintre oameni şi dacă nu încercăm să ne acomodăm cu codurile de exprimare ale celuilalt, cu deprinderile sale lingvistice, mai precis cu ideolectul său. Cum apreciază Mihai Dinu în lucrarea menţionată „(...) rodajul în prietenie şi în relaţiile matrimoniale constă, între altele, şi în învăţarea comportamentului comunicaţional al partenerului, cu tot ceea ce implică acesta sub raport deopotrivă verbal şi non-verbal.” Cu privire la contribuţia Şcolii de la Palo Alto dorim să insistăm asupra celui de-al doilea postulat al comunicării, şi asupra consecinţelor lui. Paloaltiştii vorbesc despre cele două niveluri ale oricărui act comunicaţional: nivelul prim pur comunicaţional şi nivelul metacomunicaţional. Ultimul conţine indicii pentru înţelegerea nivelului comunicaţional (metacomunicarea se poate exprima şi printr-o privire, un ton al vocii, o pauză, un gest, o mimică, adică elemente care permit interlocutorului să discearnă mesajul real al receptorului). Cum spunea Constantin Noica comunicarea nu e totul, ea e de date, semnale şi chiar înţelesuri; cuminecarea e de subînţelesuri. În aceeaşi ordine de idei, vrem să evidenţiem teoria lui P. Watzlawick despre cele „două realităţi” (ce aparţine constructivismului radical). Fiecare e convins că propria lui construcţie a realităţii este chiar realitatea însăşi. De fapt, după autorul menţionat există două niveluri ale realităţii: o realitate de „prim ordin” şi o realitate „de ordin secund”. Watzlawick ne oferă un exemplu grăitor: de pe un dig, un individ priveşte cum alt individ se îneacă în lac. Exemplul pune în lumină cele două niveluri. Primul nivel, cel obiectiv este cel al acţiunii propriu-zise, al situaţiei de fapt: un om se îneacă. Acţiunea de a se îneca, goală de orice altă informaţie, intră în primul nivel al realităţii, ea neputând fi contestată. În momentul în care individul de pe dig se întreabă cu privire la motivaţiile sinucigaşului, la evenimentele ce l-au determinat să comită un astfel de act, el nu face altceva decât să construiască o a doua realitate, care nu există în „realitate”. În acest sens, Paul Watzlawick precizează că este iluzoriu şi periculos să pretindem a da o singură interpretare motivaţiilor acestui om. „Primul nivel al realităţii se referă la proprietăţile pur fizice, obiectiv sensibile ale lucrurilor şi care sunt intim legate de percepţia senzorială, corectă, în sensul „comun” sau al unei verificări obiective, repetabile şi ştiinţifice. Al doilea priveşte atribuirea unei semnificaţii şi unei valori acestor lucruri şi se fondează pe comunicare.” Este o iluzie să credem că există o „realitate de ordinul al doilea reală şi unică”: această realitate este multiplă, în funcţie de modurile interactiviste în care, prin comunicare, i se atribuie semnificaţie şi valoare. Aceasta înseamnă, de asemenea, că realitatea de ordinul al doilea este creată prin comunicare. Comunicarea nu este un simplu mod de a exprima şi explica realităţile primare, fiind o acţiune comunicaţională care creează realităţi, inevitabil plurale. P. Watzlawick ne atenţionează că dintre toate iluziile, cea mai periculoasă constă în a crede că nu există decât o singură realitate. „De fapt, ceea ce există nu reprezintă decât diferite versiuni ale acesteia, dintre care unele pot fi contradictorii, toate fiind efecte ale comunicării şi nu reflexul adevărurilor obiective şi eterne.” Totuşi oamenii continuă să nu înţeleagă realitatea şi legitimitatea diferitelor realităţi; ei „ignoră divergenţa punctelor lor de vedere şi îşi imaginează cu naivitate că nu există decât o singură realitate şi despre ea o singură versiune (a lor): cu consecinţa că oricine vede lucrurile în mod diferit trebuie să fie rău sau nebun. Este neîndoielnic că un model circular guvernează interacţiunile dintre organisme: cauza produce efectul şi efectul reacţionează asupra cauzei, devenind el însuşi o cauză. Neînţelegerea este asemănătoare cu situaţia a două persoane încercând să comunice vorbind două limbi diferite sau doi jucători vroind să joace cu două reguli de joc distincte.” Discutabilă în plan epistemologic, „teoria celor două realităţi” este pertinentă mai ales în analiza comunicării de masă, în mod special în construirea informaţiei mediatice – un jurnalist nu va transmite niciodată informaţii despre un eveniment exact aşa cum s-a întâmplat (motiv pentru care ştirile despre aceleaşi evenimente sunt diferite în diverse media). Despre un eveniment pot scrie mai mulţi jurnalişti, dar oricâte relatări ale evenimentului am avea, ele se încadrează în nivelul secund al realităţii, nivelul realităţii „construite”. Şi această realitate de ordin secund este transmisă mai departe cititorilor, telespectatorilor, radioascultătorilor – fapt important, cu consecinţe evidente în neînţelegerile, entropia semantică şi nu numai, ce există între oameni la ora actuală. Teoria lui Paul Watzlawick asupra celor „două ordini de realitate” oferă nu doar o cheie pentru înţelegerea comunicării şi a relaţiilor acesteia cu „realitatea”, ci şi pentru a discerne resorturile, posibilitatea şi modurile de funcţionare a conflictelor, a dezinformării şi a manipulării, precum şi pentru fondarea unor metode de psihologie clinică şi de tratare a bolilor mentale. Tot şcoala de la Palo Alto consacră modelul orchestrei – ca model al comunicării sistemice-participative. Alex Mucchielli relevă faptul că în întregul orchestrei (ca grup), între fiecare muzician şi ceilalţi (fiecare reprezentând un actor al schimbului), există o comunicare în cadrul căreia fiecare „segment” este o parte integrată într-o structură comunicaţională de ansamblu. „Segmentul” (instrumentistul) şi „nota” pe care o cântă în fiecare moment este o parte a partiturii de ansamblu şi capătă sens în raport cu alte note interpretate de alţi instrumentişti în acel moment şi astfel prin participarea la interpretarea partiturii se asigură structura comunicativă de ansamblu şi producerea melodiei. Metafora mai exprimă şi ideea că fiecare segment-interpret participă la o „creaţie colectivă” dând împreună cu ceilalţi viaţă partiturii. În modelul comunicării sistemice – participative structura colectivă implică împărţirea sarcinilor şi participarea tuturor actorilor la o creaţie colectivă a unei realităţi. Modelul mai implică şi ideea că o participare în sistemul unei producţii colective presupune respectarea de către toţi actorii a unor „reguli de intervenţie” (există deci o logică a participării). Spre deosebire de modelul informaţional al transmiterii (modelul Shannon-Weaver prezentat la pag. 40), aici nu mai există un mesaj transmis: este vorba de o participare la o structură de comunicare creată colectiv prin aportul fiecăruia. Sensul „se construieşte colectiv din ansamblul notelor cântate de toţi membrii orchestrei”. „Ideea esenţială pe care o aduce acest model este că nu se comunică, ci se participă la o comunicare (ca muzicianul într-o orchestră). Modelul aduce, de asemenea, concretizări puternice ale ideilor sistemice şi pragmatice: o comunicare se inseră obligatoriu într-un ansamblu de comunicări, context din care ea îşi trage sensul; ansamblul comunicărilor care au loc între actorii unei aceleiaşi situaţii sunt organizate (în jurul unui „organizator latent” sau al unei logici); la nivel colectiv, ansamblul sistemului produce o comunicare ce îşi dobândeşte sensul din contextul înglobând.” Mesajul dat de la un emiţător către alţii devine acum un sens construit în comun, prin comunicarea tuturor participanţilor. Cum remarcă Ioan Drăgan în lucrarea sa „Comunicarea, paradigme şi teorii”, problematica transmiterii nebruiate de către alţii din modelul informaţional este substituită prin altceva, şi anume a „produce împreună schimburi coerente, după reguli comune, corespunzătoare unor aşteptări colective”, adică a produce un răspuns colectiv, coerent (asemenea melodiei) la o situaţie anume. În modelul informaţional (schema lui Schannon şi Weaver), totul este concentrat pe un mesaj care odată transmis să fie bine înţeles (receptat) de către destinatar; aici problema principală este respectarea regulilor de către fiecare, în poziţia care îi revine din partitura colectivă şi participarea tuturor la o finalitate comună. Feedback-ul nu se reduce la o retroacţiune directă de la un actor la altul în mod direct; el se realizează prin „bucle de circulaţie ale efectului-retur”. „Se trece astfel de la efectele-retur, de la o cauzalitate lineară simplă, la o cauzalitate complexă, circulară.” Într-un fel, modelul orchestrei presupune înlăturarea separaţiei dintre emiţător şi receptor în interiorul unei situaţii de comunicare, văzută ca un sistem de comunicare-participare. Evident, nu trebuie să absolutizăm acest model, în sensul negării modelului informaţional al lui Shannon şi Weaver (care rămâne valabil în anumite contexte de comunicare). Mai degrabă este vorba de definirea limitelor de validare ale sistemului informaţional uniliniar al transmiterii şi de abordarea lui într-o perspectivă complementară. Şi ca să încheiem cu un postulat (al treilea) enunţat de Şcoala de la Palo Alto, modelul orchestrei rezonează cu faptul că procesul comunicării urmează principiul spiralei (şi nu al liniei). * Teme de reflecţie - Comentaţi în maxim 300 de cuvinte informaţiile cu privire la sensul de bază al cuvântului comunicare, cel etimologic de „punere în comun a unor lucruri de indiferent ce natură”. - Prezentaţi sintetic diferenţa, între axa orizontală şi cea verticală a conceptului de comunicare, sau între sensul larg al comunicării oferit de dicţionarul limbii române şi sensul restrâns al ei, precizat de lingvistul George Mounin. - Comentaţi (pro şi contra) în maxim 300 de cuvinte afirmaţia des întâlnită: „trăim într-o eră a comunicării”; - Apelând la experienţa dumneavoastră de viaţă prezentaţi o situaţie în care două persoane consideră că sunt în plin proces de comunicare, deşi ele nu operează cu un acelaşi cod. - În ce constă distincţia dintre a auzi şi a asculta. - Apelând la experienţa dumneavoastră enumeraţi şi prezentaţi, în maxim 300 de cuvinte, elementele procesului de comunicare, aşa cum se manifestă acestea în exemplul ales. - Care ar fi răspunsul dumneavoastră la întrebarea pe care o formulează Alvin Toffler (în cartea sa „Puterea în mişcare”): „Va fi computerul eroul comunicării?” - Comentaţi afirmaţia cercetătorului francez Bernard Voyenne: „presa de masă reprezintă conversaţia tuturor cu toţi şi a fiecăruia cu celălalt”. - Comentaţi în maxim 300 de cuvinte afirmaţia profesorului canadian Marshall McLuhan: „tiparul este tehnologia individualismului”. - Tăcerea nu spune nimic? Argumentaţi răspunsul. - Poate limbajul singur să garanteze comunicarea între oameni? Argumentaţi răspunsul. - Poate fi cunoscută o societate a cărei limbă nu o cunoaştem? Argumentaţi răspunsul. - Încercaţi un experiment care să cuprindă spaţiul şi distanţa ca acte nonverbale de comunicare (proxemica). Aşezaţi-vă în scaunul favorit al cuiva din familia dumneavoastră sau staţi mai aproape de cei cu care interacţionaţi decât o faceţi de obicei. Apoi relataţi în cuprinsul unei pagini reacţiile pe care le-au avut ceilalţi şi ce sentimente aţi încercat la rândul dumneavoastră. Lucrare de verificare Capitolul 1 - În ce constă ambivalenţa conceptului de comunicare? - Precizaţi de ce codificarea e considerată o condiţie indispensabilă în procesul de comunicare. - Precizaţi care sunt cele două bariere în comunicare, cel mai greu de combătut. - În ce constă caracterul arbitrar al semnului lingvistic şi care sunt consecinţele negative ale acestuia în procesul de comunicare. - Elaboraţi un eseu de maxim 400 de cuvinte pe marginea afirmaţiei lui Allan Pease: „Persoana aflată pe treapta cea mai de sus a ierarhiei sociale sau de conducere se bazează, în principal pe vocabularul său bogat, în timp ce una mai puţin educată, sau necalificată se va sprijini, pentru transmiterea intenţiilor sale, mai mult pe gesturi decât pe cuvinte.” - Enumeraţi mai multe forme ale comunicării precizând criteriul de clasificare folosit. - Enunţaţi care sunt cele patru moduri de comunicare după Bernard Voyenne şi precizaţi care sunt caracteristicile fundamentale ale comunicării directe. Capitolul II COMUNICAREA ÎN ADMINISTRAŢIA PUBLICĂ SAU ETICA COMUNICĂRII II.1. Tipuri de comunicare socială II.2. Comunicarea publică - definiţie, caracterul de legitimitate al ei A. Caracteristici ale comunicării publice; dimensiunea juridică a ei B. Principii ale comunicării publice II.3. Formele comunicării publice (cinci registre principale): A. Punerea la dispoziţie a datelor publice B. Relaţia serviciilor publice cu utilizatorii C. Promovarea serviciilor oferite publicului D. Campanii de informare de interes general E. Valorizarea instituţiilor publice sau comunicarea instituţională (ansamblul registrelor) II.4. Comunicarea în administraţia publică sau etica comunicării A. Dimensiunea etică a comunicării publice B. Forme ale manipulării C. Comunicare publică versus comunicare politică II.1 Tipuri de comunicare socială Mihai Dinu în lucrarea „Comunicarea - repere fundamentale” apreciază că în funcţie de numărul participanţilor şi tipul de relaţie dintre ei, putem vorbi de cinci tipuri de comunicare socială, şi anume: 1. intrapersonală; 2. interpersonală diadică; 3. comunicarea de grup; 4. comunicarea de masă; 5. comunicarea publică. 1. Comunicarea intrapersonală – dialogul interior pe care îl purtăm cu noi înşine reprezintă un autentic proces de comunicare, în care emiţătorul şi receptorul sunt indiscernabili. Prin urmare, spre deosebire de toate celelalte tipuri de comunicare, cel intrapersonal nu presupune cu necesitate codificarea şi decodificarea mesajelor, întrucât ele nu trebuie să străbată un spaţiu fizic, ci exclusiv unul mental, adimensional şi subiectiv. Comunicarea intrapersonală se referă la gânduri, sentimente şi la modul în care ne vedem pe noi înşine. Ion-Ovidiu Pânişoară evidenţiază faptul că această formă de comunicare este influenţată de toate celelalte tipuri de comunicare; în această ordine de idei, ea poate fi – la un nivel primar - cel mai simplu mod de a comunica, iar – la un nivel secundar - cea mai complexă pentru că ţinem cont de toate influenţele interpersonale, de grup şi publice. În acest mod, din perspectiva autoevaluării, este necesară utilizarea unor criterii care să conţină, pe de o parte elemente obiective, de relevanţă socială în raport cu individul şi, pe de altă parte, mecanismele interne trebuie să se structureze într-o determinare subiectivă a valenţelor individuale, percepute ca atare de individul însuşi. Construirea şi dezvoltarea acestor criterii flexibile, permanent adaptabile la fluxul de informaţii din mediu – oferă imaginea complexităţii comunicării intrapersonale. * O altă idee pe care dorim să o discutăm se referă la strânsa conexiune, relaţia bilaterală şi adaptativă a acestui tip de comunicare, cu tot ce înseamnă mediu comunicaţional extern. Un exemplu sugestiv al interrelaţionării celor două tipuri de comunicare – intra şi interpersonală – este cel oferit de Goffman: pentru a se considera pe sine „frumoasă”, o fată trebuie să obţină şi de la ceilalţi o astfel de dimensiune comunicaţională complexă, pornind de la complimente, invitaţii la întâlniri cu băieţii etc., deoarece frumuseţea nu are standarde absolute, iar propria comunicare cu sine (să spui în faţa oglinzii „sunt frumoasă”) nu sunt suficiente. Laurie Mullins (1993), sintetizând direcţiile de cercetare din aria comunicării intrapersonale, a alcătuit o listă cu factorii de natură psihologică ce afectează acest fenomen: personalitatea, motivaţia, experienţa anterioară, scopuri, expectaţii, interese, pregătire, abilităţi, inteligenţă, învăţare. Aceşti factori – grupaţi în ceea ce se numeşte setul perceptiv al persoanei – sunt cei care oferă forma comunicării intrapersonale. La rândul ei, comunicarea intrapersonală influenţează într-un mod decisiv, complex celelalte acte de comunicare. Comparând percepţia noastră despre realitatea care ne înconjoară, vom observa că nici o altă persoană nu vede această realitate în exact aceeaşi manieră ca şi noi. De pildă, atunci când priveşte un curs de apă învolburat, un pictor va spune: „Câte nuanţe, ce desfăşurare a forţelor naturii”, un salvamar: „Ce pericol, dacă cineva ar cădea în apă?”, iar un hidroenergetician: „Ce irosire de energie, cum aş putea capta toată această forţă?” etc. Totuşi chiar dacă modul cum percepem realitatea ţine de experienţa noastră în acel domeniu, este evident că orice nouă confruntare cu experienţa tinde să reconfirme, dar – uneori - şi să schimbe modul în care vom percepe data următoare situaţia de comunicare. 2. Comunicarea interpersonală diadică presupune strict doi participanţi şi ocupă un loc anume în ierarhia tipurilor de comunicare, deoarece prezintă mai mult decât acestea, calitatea de a influenţa opiniile, atitudinile sau credinţele oamenilor. Toate formele de comunicare nonverbale, precum şi armele inefabile ale magnetismului personal – charisma cunosc aici terenul ideal de desfăşurare. Obiectivele comunicării interpersonale sunt numeroase. Alături de persuadarea interlocutorului putem să descriem sumar: – autocunoaşterea Cercetătorii americani Joseph Luft şi Harry Ingham au reprezentat nivelul de cunoaştere reciprocă a persoanelor angajate într-o interacţiune comunicativă sub forma unui desen, botezat, după prenumele aglutinate ale celor doi autori, „fereastra lui Johari”. Cei doi autori pornesc de la ideea că în fiecare dintre noi înşine există o zonă supusă controlului conştient şi o zonă de umbră, la care nu avem acces direct, dar despre care putem afla câte ceva cu ajutorul semenilor noştri, în măsura în care reuşim să comunicăm eficient cu aceştia. „Fereastra lui Johari” ZONA DESCHISĂ cunoscută sieşi cunoscută celuilaltZONA OARBĂ necunoscută sieşi cunoscută celuilalt ZONA ASCUNSĂ cunoscută sieşi necunoscută celuilaltZONA NECUNOSCUTĂ necunoscută sieşi necunoscută celuilalt Astfel, fiecare individ posedă tot atâtea „ferestre” câte legături comunicaţionale întreţine cu alţi oameni, şi aspectul acestora suferă schimbări, mai mari sau mai mici, după fiecare interacţiune – întâlnire sau dialog. Singura noastră şansă de a ne diminua zona oarbă constă în dirijarea interacţiunilor cu partenerii de comunicare astfel încât să-i determinăm pe aceştia să ne destăinuie constatările pe care le-au făcut în legătură cu manifestările noastre ce scapă propriei capacităţi de observare. -descoperirea lumii exterioare Cunoştinţele noastre despre lume provin din multe surse, iar schimbul de informaţii cu interlocutori umani direcţi ocupă un loc important, mai ales din perspectiva fixării acestor cunoştinţe. O carte, o idee sunt altfel asimilate şi interiorizate după ce le-am comentat cu cineva, schimbul de idei contribuind la sedimentarea elementelor ce merită a fi memorate. - stabilirea şi menţinerea de relaţii semnificative cu alte fiinţe umane După William Schutz printre factorii ce determină comportamentul nostru comunicaţional se numără şi „nevoile interpersonale”. Cea dintâi, nevoia de incluziune, se manifestă sub forma aspiraţiei de a obţine de la ceilalţi recunoaşterea valorii proprii, iar cea de-a doua vizează nevoia de control – expresie a dorinţei de a impune celorlalţi voinţa noastră, de a-i conduce sau influenţa. Contrar aparenţelor, între cele două nu există o corelaţie obligatorie. O a treia nevoie interpersonală, după Schutz, este nevoia de afecţiune. Unele persoane sunt calde, prietenoase în toate relaţiile lor şi aşteaptă un comportament similar din partea celorlalţi, deoarece nevoia lor de afecţiune e mai mare decât a altora. În genere, o anumită deschidere afectivă este necesară pentru desfăşurarea unui dialog autentic, fără ca aceasta să însemne că nu putem comunica eficient decât cu parteneri pe care îi îndrăgim. - ajutorarea semenilor reprezintă obiectivul şi motivaţia multor forme de comunicare interpersonală, dar considerăm că ea trebuie, în mod special, să constituie centrul gravitaţional pentru comunicarea publică. Putem să ne ajutăm semenii şi să ne manifestăm alteritatea în maniere extrem de diferite: să-l sfătuim sau să-l îmbărbătăm într-un moment greu, să-i acordăm asistenţă profesională sau de alt tip, în funcţie de situaţie etc. Comunicarea în scopul ajutorării celor de lângă noi constituie obiectul tuturor formelor de comunicare publică –la care ne vom opri în subpunctele ce urmează, precum şi al unor profesiuni distincte, cea de medic, preot, consilier, psiholog etc. - jocul şi distracţia implică, de asemenea, o comunicare interpersonală. Johan Huizinga în cartea „Homo ludens” demonstrează că întreaga cultură poate fi considerată sub specia ludi. Toate manifestările umane – războiul şi justiţia, filosofia şi poezia, retorica şi artele etc. sunt guvernate de legile jocului. Cu privire la manifestarea spiritului ludic în procesul comunicării, cum remarcă Mihai Dinu, în spatele minciunii se ascunde întotdeauna un interes personal, în timp ce păcăleala e un joc comunicativ gratuit (având ca finalitate doar jubilaţia ludică), la fel jocul de cuvinte. O trăsătură specifică a comunicării interpersonale este importanţa feedback-ului, dată fiind promptitudinea răspunsului ce caracterizează acest tip de comunicare. Cum am precizat la caracteristicile comunicării directe (pag. 114) „replicile” sunt, de regulă, imediate. Ele îmbracă nu numai forma verbală ci şi nonverbală – mimică, gesturi, privire etc. În acest fel emiţătorul este informat cu privire la efectele mesajelor sale şi poate să-şi dirijeze discursul astfel încât să ajungă la eficienţă maximă în actul comunicării. 3. Comunicarea de grup e o altă ipostază a comunicării interpersonale, ce presupune mai mult de doi participanţi. Limita superioară variază de la caz la caz, dar, în general, această formă de comunicare vizează cel mult zece participanţi, în care legătura interpersonală a fiecăruia cu fiecare nu e grevată de niciun fel de îngrădiri. Când numărul membrilor e mai mare de zece persoane, grupul are tendinţa să se fragmenteze în subgrupuri („bisericuţe”), care, deşi rămân interconectate, îngreunează schimbul de replici între oricare dintre participanţi. Comunicarea de grup este cel mai mult studiată în ultimele decenii pentru că ea constituie cadrul echipelor de profesionişti angajaţi într-un proiect comun. În general, grupurile se formează ca urmare a dorinţei de cooperare în vederea atingerii unui obiectiv comun, fie că este vorba – cum precizam anterior - de un proiect profesional, fie de o acţiune de întrajutorare etc. Modalităţile optime de definire a problemelor de rezolvat, stabilirea criteriilor pentru evaluarea soluţiilor sunt cercetate în amănunt de specialişti pentru că acestea conduc la eficientizarea activităţii grupurilor de lucru. De exemplu, în cadrul şedinţelor de brainstorming se urmăreşte producerea într-un timp scurt a unui număr cât mai mare de idei noi, indiferent de valoarea aparentă a acestora, din care ulterior sunt selectate cele efectiv realizabile. Această metodă concepută de prof. Alexander Osborn de la Buffalo University constă în reunirea într-o încăpere special amenajată pentru a crea o atmosferă destinsă, a unui grup format din 3 -10 persoane, cărora li se propune să rezolve o problemă cu privire la care nu fuseseră informaţi în prealabil. Timpul acordat participanţilor variază între o jumătate de oră şi o oră şi jumătate, dar există şi variante mai restrictive. Spre deosebire de comunicarea din cadrul grupurilor de lucru brainstorming-ul pune accentul pe: a. cantitate – cu cât mai multe idei cu atât mai bine; b. interzicerea strictă a emiterii oricărei opinii critice la adresa ideii unui alt participant; c. înregistrarea şi reţinerea, în mod egal, a tuturor ideilor formulate, indiferent dacă ele par judicioase, raţionale, realiste sau nu; d. dreptul participanţilor de a asocia liber, în orice fel, ideile enunţate de colegii lor, cu condiţia respectării regulii b. În cadrul grupurilor de lucru participanţii deţin multe roluri, iar rolul de lider se bucură de cea mai mare atenţie din partea specialiştilor. Liderul trebuie să: - activeze şi să menţină interacţiunea comunicativă dintre participanţi; - să readucă la subiect amatorii de digresiuni; - să asigure pentru fiecare satisfacţia psihologică de natură să-i motiveze continuarea colaborării; - să creeze condiţiile interne pentru îmbunătăţirea activităţii grupului; - să pregătească din punct de vedere material, psihologic şi informaţional întâlnirile grupului, etc. În funcţie de context el trebuie să adopte tactici şi stiluri diferite (autoritar sau dimpotrivă „laissez-faire”) 4. Comunicarea de masă a fost definită şi analizată în capitolul 1. Ea presupune prezenţa obligatorie a gate-keeper-ului, a producătorului instituţionalizat de mesaje adresate unor destinatari necunoscuţi. Acest tip de comunicare îmbracă forme variate (a se vedea în acest sens paginile. 159-170) – producţie de carte, presă scrisă, transmisii de radio sau televiziune etc. şi se caracterizează în toate cazurile printr-o slabă prezenţă a feedback-ului, incomplet şi întârziat în comparaţie cu cel din domeniile comunicării interpersonale sau publice. 5. Comunicarea publică presupune prezenţa unui emiţător unic şi a unei multitudini de receptori. Definiţia şi analiza ei constituie obiectul subpunctelor ce urmează. 2.2 Comunicarea publică – definiţie, caracterul de legitimitate al acesteia 2.2.a Caracteristici ale comunicării publice Relaţia existenţială dintre comunicare şi comunitate; caracterul social al comunicării publice. Dacă am încerca să definim ceea ce face din noi oameni, cu siguranţă pe orice listă ar trebui să se găsească comunicarea, ca element fundamental al oricărei „fiinţe sociabile” – cum ne considera Aristotel (în Politica 1, 2). Comunicarea se găseşte pretutindeni în lumea noastră şi aceasta pentru că orice activitate a omului presupune „informaţii emise, primite, analizate. Comunicarea este parte a acţiunii şi a reflecţiei, aşa cum moneda este parte a economiei” – afirmă sugestiv Pierre Zémor. Rolul comunicării în existenţa omului ca fiinţă este esenţial. Pe de altă parte, în toate formele de comunicare, chiar şi atunci când ne avem ca interlocutori pe noi înşine, a comunica presupune doi participanţi. Drept urmare, „comunicarea îndeplineşte funcţia evidentă de liant social” (Pierre Zémor). În consecinţă, între comunicare şi comunitate putem vorbi despre o relaţie existenţială, afirmaţie întărită şi de evoluţia etimologică a celor două cuvinte, care au aceeaşi rădăcină (ambele fac parte din familia lexicală a adjectivului „munis,-e”). Nu putem vorbi despre o comunitate de indivizi, fără ca aceştia să comunice între ei. Şi cu cât legătura stabilită prin comunicare este mai puternică, cu atât sentimentul de apartenenţă la acea comunitate va creşte. Altfel formulat, cu cât axa orizontală ca comunicării (numită comunitară de către Mihai Dinu) e mai profund corelată cu cea verticală (cuminecare), cu atât sentimentul coeziunii, apartenenţei la acea comunitate va creşte. Caracterul social (relaţional) al comunicării este o trăsătură de bază a acesteia, ce se manifestă indiferent dacă avem de-a face cu o scindare a eului interior în emiţător şi receptor, ca în cazul comunicării intrapersonale descrise mai sus, sau dacă avem doi participanţi la procesul comunicării (ceea ce caracterizează comunicarea interpersonală), ori mai mulţi comunicatori (aşa cum se întâmplă în cazul comunicării de masă sau în cel al comunicării publice). Comunicarea publică, cea care ne interesează în mod deosebit, are un puternic caracter social, în consonanţă cu cele precizate mai sus, şi este – după Pierre Zémor – o comunicare formală care nu are ambiţia să ocupe câmpul total al comunicării naturale ce se realizează pe un teritoriu. Definiţia oferită de cunoscutul cercetător este următoarea: „comunicarea publică este comunicarea formală, care tinde către schimbul şi împărtăşirea de informaţii de utilitate publică şi spre menţinerea liantului social, a căror responsabilitate revine instituţiilor publice.” Mesajul public înseamnă, în primul rând, legalitate Domeniul comunicării publice se defineşte prin legitimitatea interesului general. El trece cu mult dincolo de domeniul public, luat în sens strict juridic. Atribuţiile puterilor publice şi misiunile serviciilor publice relevă dispoziţii constituţionale, legale şi regulamentare proprii oricărui stat de drept, iar comunicarea publică este cea care însoţeşte orice aplicare a regulii, desfăşurarea oricărei proceduri, luarea oricărei hotărâri publice. Mesajele sunt, în mod teoretic, emise, primite de către instituţiile publice „în numele poporului”, aşa cum sunt votate legile. În consecinţă, acest tip de comunicare se situează în mod necesar în zona publică, sub privirile cetăţeanului. Informaţiile sale – cu rare excepţii – sunt de „domeniul public”: interesul general implică transparenţa. Comunicarea publică ocupă – după cum se observă – un loc privilegiat în cadrul comunicării naturale, loc legat de rolurile de reglare, de protecţie sau de anticipare ale serviciului public. Finalităţile comunicării publice nu sunt în mod real disociate de cele ale instituţiilor publice, dar funcţiile sale sunt clare, şi anume: * de a informa (a aduce la cunoştinţă, a da seama şi a pune în valoare), * de a asculta (aşteptările, întrebările şi dezbaterea publică); * de a contribui la asigurarea relaţionării sociale (sentimentul de apartenenţă colectivă, luarea în considerare a cetăţeanului în calitate de actor social); * de a însoţi schimbările comportamentelor şi pe cele ale organizării sociale. Cu siguranţă, comunicarea publică facilitează căutarea interesului general care rezultă din dificilele arbitraje între interesele individuale şi cele categoriale. Dar ea răspunde, de asemenea, căutării de semnificaţie (axa verticală a comunicării) şi nevoii de relaţie (axa orizontală a comunicării). A da sens este un atribut al puterii –aici este miza cuvântului public. Spaţiul public, prin definiţie deschis tuturor, fără a fi opresorul libertăţilor, este ameninţat fără întrerupere de manipularea făcută de orice actor sau de către mass-media, de îndată ce sunt pierdute din vedere interesul general sau drepturile omului („libera comunicare a gândurilor şi a opiniilor este unul dintre drepturile cele mai preţioase ale omului”). În ciuda tuturor insuficienţelor, se structurează o practică a comunicării publice, de la care ne aşteptăm să contribuie, instituţional, la identificarea utilităţii publice, la alimentarea cunoaşterii civice şi la garantarea dezbaterii politice. Natura mesajelor comunicării publice - a fi purtător al interesului general este un fapt ce marchează în profunzime natura mesajelor comunicării publice. Informaţiile de utilitate publică sunt complexe şi schimburile de informaţii dificile. Mai întâi, pentru că interesul general rezultă dintr-un compromis al intereselor indivizilor şi grupurilor societăţii, care consimt existenţa „contractului social” – cum îl numea Thomas Hobbes – în cadrul căruia e vorba de respectarea legilor, reglementărilor, de jurisprudenţă. Un compromis reieşit din dezbatere, din negociere, în general, din raportul de forţe între interesele prezente – ce la un moment dat poate fi consfinţit prin drept, prin legi scrise, dar care nu este niciodată definitiv. Interesul general rămâne totdeauna deschis controverselor şi recursului făcut de indivizi sau minorităţi nemulţumiţi, frustraţi de o decizie publică. De pildă, un fumător, chiar dacă se conformează interdicţiilor privind fumatul în locurile publice, doreşte să vadă modificate (în favoarea lui) dispoziţiile care-l privează de o libertate individuală, în afară de cazul în care informaţia publică a avut ca efect modificarea durabilă a comportamentului său. Sau un expropriat de teren pentru construcţia unei viitoare şosele va acţiona pentru a împiedica lucrările corespunzătoare proiectului amintit, şi va invoca (în apărarea interesului personal) interese colective, economice sau ecologice, estimate a fi în contradicţie cu cele ale proiectului criticat. Fiind vorba de comunicare Pierre Zémor remarcă faptul că cetăţenii acceptă cu mai multă sau cu mai puţină uşurinţă regula sau decizia publică. Conţinutul mesajelor publice – caracterul de legalitate al acestora Mesajele publice sunt complexe pentru că au ca obiectiv contribuţia la activităţile de reglementare socială, de protecţie sau de anticipare ce revin puterilor publice. a. Reglementarea/reglarea socială constituie o bună parte a conţinuturilor mesajelor publice şi – după acelaşi autor – aceasta constă în asigurarea funcţionării şi a menţinerii echilibrului sistemului complex pe care îl constituie o ţară modernă. Nu numai că acest rol trebuie recunoscut, dar în aceeaşi măsură trebuie să ne informăm cu privire la regulile corespunzătoare şi la necesitarea de a le aplica: reguli care fac ca legile pieţei să fie respectate şi uneori ajustate; reguli care fac ca iniţiativele agenţilor economici să fie înfrânate pentru a asculta de orientările naţionale, pentru a ţine cont de cotele agricole, sau, invers, să fie incitate de anumite ajutoare locale; reguli ce stabilesc plata alocaţiilor, a pensiilor, rambursarea îngrijirilor medicale, perceperea taxelor şi impozitelor; reguli care fac să fie autorizate sau interzise lucrări, să fie tratate deşeurile şi protejate resursele naturale, să fie acordate subvenţii asociaţiilor culturale sau sportive, să fie ameliorată sau interzisă circulaţia vehiculelor, să fie eliberate diplomele, atestatele, actele justificative etc. În toate cazurile, mesajul public se referă la legalitate şi informează despre oportunitatea unui demers, despre o procedură de urmat, despre informaţiile de furnizat, despre documentele de întocmit; de asemenea, el trebuie să amintească de interesul colectiv realizat în acest fel sau despre neajunsurile şi sancţiunile în situaţia când interesul colectiv este uitat. După cum se observă conţinuturile acestui tip de comunicare (uneori şi prin insuficientul efort de exprimare) sunt dificil de exprimat. Ele nu au nimic din simplitatea publicităţii făcute unui produs de consum, ci dimpotrivă au acea încărcătură etică care este greu de transmis şi asimilat. b. Protecţia - aceleaşi concluzii sunt valabile şi în privinţa protecţiei – fie că e vorba de securitatea bunurilor şi a persoanelor, fie că e vorba de recomandări privind prevenţia sau reprimarea, socialul ori sănătatea, repartiţia ori echilibrarea cheltuielilor cu încasările. În general, într-o democraţie, mesajele publice vehiculează drepturile şi obligaţiile cetăţenilor şi ale instituţiilor publice: drepturile omului, dreptul la locuinţă, dreptul la muncă etc. – în condiţiile dificultăţii reale, practice de a ajusta oferta şi cererea unor astfel de drepturi. Suntem foarte departe de simplitatea informaţiei publicitare la care ajunge marketingul produselor concurenţiale. Spre deosebire de acestea, serviciile publice pun în act decizii care se impun prin legitimitatea lor. Ele au într-un fel monopolul. c. Activităţile de anticipare ce revin puterilor publice – în acelaşi fel stau lucrurile în privinţa caracterului abstract al proiectelor publice. Puterea publică sub toate formele sale trebuie să anticipeze, să pregătească viitorul. Actorii privaţi nu sunt obligaţi, în mod normal, să-şi asume riscurile colectivităţii şi ale viitorului ei îndepărtat, în timp ce serviciului public îi revin sarcinile cercetării fundamentale, ale educaţiei generale, ale protecţiei mediului, ale sănătăţii publice, sarcinile privind investiţiile pe termen lung în resursele funciare, în amenajarea teritoriului, în infrastructură, echipamente etc. – a căror rentabilitate nu este perceptibilă la nivelul iniţiativei teritoriale. Natura abstractă a informaţiilor presupuse de comunicarea publică Din faptul că puterea publică (sub toate formele sale) trebuie sa anticipeze şi să pregătească viitorul ţării rezultă şi o altă caracteristică a comunicării publice, şi anume, pe astfel de teme ea are inconvenientul de a însoţi politici şi strategii ale căror rezultate nu vor fi obţinute şi nu vor fi vizibile decât târziu, în mult timp –peste unul sau mai multe decenii. Mesajul specific comunicării publice nu poate fi – fără iluzia unor promisiuni – concret. El se sprijină pe scheme generale, pe planuri, pe previziuni bugetare, pe studii socio-economice şi juridice. De pildă, o municipalitate trebuie să explice intervenţia într-o zona funciară, în absenţa programelor precise (care vor apărea mai târziu), ceea ce nu este uşor. Dificultăţii inerente naturii absconse şi abstracte a informaţiilor privind procedurile şi proiectele, i se adaugă halourile şi distorsiunile de comunicare datorate confuziei procedurilor, perceperii rolurilor, suprapunerii parţiale a responsabilităţilor publice, barierele strict de comunicare (ce ţin de procesele de codificare şi decodificare) etc. Multiplicitatea şi diversitatea instituţiilor publice „emiţătoare” Fără a nega pregnanţa centrului bucureştean, structurile s-au ramificat, serviciile specializate au proliferat iar reglementările juridice de toate felurile au contribuit la „dezmembrarea” administraţiei centrale. Legea descentralizării administraţiei nr. 215 din 2001, precum şi articolul 122 din Constituţia României, şi mişcarea de descentralizare în ansamblul său sunt un răspuns la complexitatea crescândă a mediului, la presiunea exercită de aceste probleme asupra organizaţiilor locale. Datorită acestor legi, puterile locale pot să-şi exercite din plin prerogativele, fără controlul prealabil al statului, pot să fie mult mai aproape de cetăţean. Dar putem observa că nici până acum competenţele ataşate acestor puteri nu au fost clar împărţite între diferitele nivele. Înţeleg să comunice pentru a-şi evidenţia şi îndeplini rolul de instituţie publică nu numai municipalităţile, consiliile generale şi locale şi executivele lor, ci şi toate întreprinderile publice locale cu statute juridice diferite: regii, oficii, societăţi de economie mixtă, aşezăminte publice etc. Statul – prudent - se desprinde lent de prerogativele sale şi, mai mult, intervine puternic prin finanţările bugetare sau prin diversele proceduri contractuale. El face ca şi colectivităţile teritoriale, prin mimetism, să amestece finanţările şi să-şi dilueze astfel responsabilităţile. Pe de altă parte, administraţia de stat a urmat în felul ei calea descentralizării. Prefecţii, subprefecţii, comunităţile locale, serviciile departamentale din marea majoritate a ministerelor îşi afirmă puternic existenţa şi tind să devină ele instituţiile care comunică direct cu cetăţenii. Aceste schimbări, evoluţii răspund cererii ca serviciile publice să se apropie de cetăţeni. Ele pot duce la o mai bună împărţire, împărtăşire (întrepătrundere a codurilor) în teritoriu a deciziilor publice. Decidenţii publici ar fi astfel mai uşor de identificat. Pe această cale, devenind mai apropiat de cetăţeni, statul de drept ar avea numai de câştigat. Dacă prin stabilirea de relaţii, comunicarea nu mai este redusă la transmiterea univocă de informaţii dinspre vârful piramidei publice către baza piramidei, neajunsurile nu au fost cu totul înlăturate. Pierre Zémor atrage atenţia asupra cacofoniei ce rezultă (din perspectiva comunicării) datorită multitudinii emiţătorilor, precum şi a suprapunerilor parţiale ale responsabilităţilor publice, uneori repartizarea lor fiind neclară. Diferenţierea proliferantă a serviciilor publice (care, pentru a se face înţelese se comportă precum concurenţii) – tulbură prin lipsa de armonie, „suprapunerea de sunete discordante”. Comunicarea publică dezvăluie la ora actuală faptul că, specificităţile şi complementarităţile serviciilor publice sunt prost afirmate, că repartizarea competenţelor şi a responsabilităţilor este neclară. Îndepărtată şi abstractă cândva (înainte de 1989), complexitatea publică este acum plasată sub privirile, adesea neliniştite, nemulţumite ale cetăţeanului. Oare odată cu „dezmembrarea” administraţiei centrale dispare şi noţiunea de interes general? Această teamă poate să traducă fie o oarecare nostalgie a administraţiei, fie constatarea că cetăţeanul căruia i se propune să comunice mai bine cu serviciul „său” public, înţelege că acesta răspunde obiectivelor de simplificare, de polivalenţă, de eficacitate, calitate, apreciate local, şi că nu trebuie să se mai supună unor reguli concepute pentru o funcţionare centralizată a administraţiei, pentru logica închiderii. Complexitatea relaţiei cu cetăţeanul „receptor” În cadrul comunicării publice, cetăţeanul este un interlocutor ambivalent – concomitent ataşat faţă de sistemul public şi critic faţă de el. Prin tradiţie, el a respectat (sau a suportat) autoritatea instituţiilor publice. În acelaşi timp, el a protestat constant contra mesajelor confuze ale acestora, sau uneori faţă de atitudinea de indiferenţa faţă de el. Dacă, pe de o parte, cetăţeanul critică birocraţia, exprimarea plină de rutină, fără convingere a funcţionarilor publici, el manifestă pe de altă parte, un puternic ataşament faţă de serviciul public. În urma sondajelor de opinie efectuate în Franţa, în ultimele decenii, doi francezi din trei se declară mulţumiţi de serviciile care răspund nevoilor lor, precum şi de relaţiile cu agenţii serviciilor publice, dar tot un francez din doi gândeşte că cetăţenii nu au o imagine bună despre serviciul public. În România situaţia este asemănătoare, cu precizarea că, la noi, doi români din trei nu sunt mulţumiţi de serviciile ce trebuie să acopere trebuinţele lor. În urma descentralizării administraţiei publice au avut loc şi schimbări ale atitudinii faţă de cetăţean. Astfel, statul a consimţit să coboare de pe soclu, să vorbească, să asculte, poate chiar şi să dialogheze cu cei care până atunci „constituiau mai degrabă o mulţime nediferenţiată de indivizi priviţi prin lentilele monocrome ale ochelarilor fiecărei administraţii” – după actele şi situaţia lor, şi etichetaţi instantaneu ca alegători, justiţiari, contribuabili, rezidenţi etc., ca supuşi – cu sau fără drepturi, ca persoane care primesc alocaţie, ca beneficiari. După descentralizare, politica este ca cetăţeanul să fie tratat drept clientul serviciului public, prin urmare să fie satisfăcut, să i se anticipeze aşteptările, să fie sedus, deci să i se furnizeze sfaturi consumatoriste. Dar acest model al relaţiei client –furnizor, aplicat în serviciul public (benefic într-un fel) îşi dovedeşte limitele. Relaţia cu cetăţeanul a serviciilor publice nu are, în nici un caz, simplitatea relaţiei comerciale, sau claritatea relaţiei contractuale. Să vedem de ce. Pe de o parte, în această relaţie furnizorul nu este nici în concurenţă cu alţi furnizori şi nici nu este ales în mod liber de către client. Pe de altă parte, clientul (cetăţeanul), în trecere obligată pe la furnizorul public, este în acelaşi timp contribuabil şi alegător. Pentru mai multă claritate, Pierre Zémor face o paralelă cu întreprinderea privată, şi atunci clientul public este într-un fel un client acţionar sau un abonat care, contribuind mai mult sau mai puţin la cheltuielile structurilor, va achita costul unui serviciu printr-o eventuală completare a preţului. Ca alegător, beneficiarul serviciului public deţine o parte din puterea de decizie care îi revine furnizorului, căci de la legislator, primar, prefect şi subprefect şi până la preşedinte –pe care el i-a ales – rezultă legitimitatea politicii şi a deciziilor din serviciul public. Jean Jacques Rousseau ne aminteşte că, prin contractul social, omul îşi află o a doua natură, devenind cetăţean, membru al corpului politic. Din statutul de coparticipant la decizie provine ambivalenţa (poate chiar ambiguitatea) ataşamentului faţă de sistemul public şi atitudinea critică faţă de el. Din această (să-i spunem) empatie cu serviciul public, cetăţeanul se aşteaptă la o relaţie partenerială cu el, adică doreşte să fie informat, ascultat, asociat, să fie luat în considerare. Cum remarcă filosoful menţionat, criticile cetăţeanului faţă de serviciul public au un caracter de familiaritate, în sensul că „cine iubeşte mult, pedepseşte mult”; tendinţa sa critică se justifică prin speranţa de a le vedea simplificate, modificate în bine. Cetăţeanul nu poate fi beneficiarul serviciului public fără a renunţa la rolul de decident, aşa limitat, fără putere pe termen scurt, cum este. Cum spuneam relaţia dintre el şi serviciile publice nu are simplitatea relaţiei comerciale, şi nici claritatea relaţiei contractuale. Comunicarea realizată de către instituţia publică presupune un schimb cu receptorul, care este, mai mult sau mai puţin, şi emiţător. Tocmai caracterul activ al receptorului „stabileşte” comunicarea, iar pasivitatea dezvăluie ştergerea sau fascinaţia sa în faţa autorităţii emiţătorului public. Pe de altă parte, din complexitatea evocată rezultă situaţii în care cetăţeanul cere autorităţilor şi serviciilor publice să acţioneze, precum şi proceduri care să răspundă cerinţelor sale. Or, serviciul public oferit nu se poate compara cu descrierea unui produs într-un catalog sau cu expunerea lui într-o vitrină (aşa cum putem să facem cu un produs alimentar de pildă). Cazul cel mai des prezentat, în care o administraţie naţională sau locală are o imagine bună, este cel în care tratarea cetăţeanului este „personalizată”, serviciul fiind ajustat, aplicarea regulilor adaptată interlocutorului, procedurile îmbunătăţite în toate detaliile lor. Serviciul public este în această situaţie, într-o oarecare măsură co-produs (aşa cum receptorul este co-constructor al textului, atunci când îl decodifică) cu solicitantul. Schimbul şi comunicarea sunt părţi ale serviciului public prestat. De asemenea, din studiile şi sondajele făcute asupra aşteptărilor faţă de serviciul public rezultă că, atunci când acesta este criticat fiindcă nu-i egalitar, critica se bazează pe insuficienta luare în seamă a situaţiilor particulare, şi a dificultăţilor pe care le au solicitanţii (după nivelul de informare, după mediul socio-cultural, pregătirea lor educaţională etc). Importanţa relaţiei fondată pe codecizie şi coproducţie are drept urmare incapacitatea comunicării publice de a profita de principiile desprinse din punerea pe piaţa a produselor concurente, sau din marketing. Acestea se bazează – atunci când au în vedere modificarea ofertei, pe luarea în considerare a cererii, pe examinarea acesteia şi pe studiul împărţirii între competitori. Or, în câmpul public, prin alegerile sale, cetăţeanul este cel care determină natura ofertei, organizarea şi responsabilitatea instituţiilor de resort, în orientările lor generale, determină interesul general de a oferi. Unii autori discută despre „un marketing al ofertei”, dar, fără să negăm legitimitatea utilităţii publice, comunicarea publică nu poate să denatureze arbitrajul, deja operat, asupra cererii. Ei nu-i rămâne decât să însoţească oferta publică – adică să se mulţumească să explice, să reamintească justificările civice, legale şi instituţionale. Ea trebuie să convingă în special în privinţa fundamentării politicilor şi a deciziilor publice şi, dacă este util pentru serviciile publice, să analizeze şi satisfacerea cetăţenilor, aşteptările lor, dar studiile să aibă ca obiect, mai mult decât evaluarea politicilor publice, calitatea relaţiei întreţinute cu utilizatorii, pertinenţa informaţiei care le e destinată. Unii autori avansează ideea unui „marketing al relaţiei” (R. Laufer), idee pe care Pierre Zémor o găseşte interesantă, ţinând cont de puternica valoare adăugată de către relaţia însăşi, în cadrul serviciului public. 2.2.b Principii ale comunicării publice 1. Finalităţi ale comunicării publice şi mijloace de comunicare Trebuie să existe o concordanţă (adecvare armonioasă) între funcţiile comunicării publice şi mijloacele de comunicare folosite pentru a ajunge mesajul la cetăţeni. Entuziasmul „societăţii de comunicare” – cum o numesc numeroşi autori, a făcut ca rolul comunicării – altfel modest - să fie hipertrofiat de anumite mijloace şi modalităţi de informare (descrise în capitolul 1). Or, înainte de a aprecia eficacitatea promoţională a publicităţii sau impactul imaginilor şi al mesajelor televizate, practicienii comunicării publice se întreabă asupra adecvării acestor mijloace la scopurile urmărite în numele utilităţii publice. A fortiori practicile comunicării publice nu se pot circumscrie definiţiei pe care o dau profesioniştii modalităţilor celor mai spectaculoase ale comunicării. În general, acestea răspund cu greu nevoilor de reamintire a interesului colectiv, de explicare a complexităţii, de ajustare a mesajelor la preocupările particulare ale cetăţenilor şi instituţiilor, răspund cu greu relaţiei directe şi interactive. Pierre Zémor remarcă o eroare răspândită, aceea de a gândi că recursul publicităţii la afectivitatea cetăţeanului, că senzaţiile şi sentimentele mobilizate de imaginea oferită de micul ecran se pot substitui în vreun fel relaţiei directe (a se vedea diferenţele dintre caracteristicile comunicării directe şi cele ale comunicării colective precizate la pag. 115-120 şi 157-170). Absenţa retroacţiunii, a feedback-ului – alta decât analiza întârziată a deciziilor de cumpărare, este determinantă. Absenţa influenţei imediate a receptorului asupra mesajului limitează modalităţile de comunicare la tratarea utilă dar reducţionistă a informaţiei de masă. Funcţiile comunicării publice într-o democraţie sunt cele informative, formative (a opiniilor, comportamentelor), de respectare a dezbaterii în contradictoriu şi atente la judecata colectivului. Or, excesul de virtuţi sau vicii atribuite formelor publicitare sau mediatice ale comunicării face să se piardă din vedere aceste funcţii. În plus, citându-l pe Pierre Zémor, mass-media este prea adesea doar mesaj: „Mesajul (vorba, judecata) şi media (vorba articulată) erau intim împletite în „logosul” democraţiei greceşti. Astăzi mass-media tind să ne vorbească despre ele însele (...). Autenticitatea şi transparenţa datorate cetăţenilor, suferă din această cauză.” În concluzie, alegerea mass-media şi, în afara lor, a căilor, demersurilor şi suporturilor proprii comunicării publice se dovedeşte esenţială pentru legitimitatea publică. 2. Clarificarea registrelor de comunicare În acest context, clarificarea registrelor de comunicare este –după Pierre Zémor - primul principiu de care trebuie să ţinem cont atunci când ne alegem mijloacele de comunicare. Ele se aplică la trei tipuri diferite de comunicare: - de informare şi de explicare, inerentă legitimităţii mesajului public, fie că e vorba de informaţii privind funcţionarea practică a instituţiilor, de informaţii pe care serviciile publice sunt datoare să le furnizeze cetăţenilor, fie că e vorba de „reguli ale jocului” civic, care trebuie reamintite în permanenţă; - de promovare sau de valorizare atât a instituţiilor publice şi a serviciilor pe care le oferă publicului, cât şi a temelor sau recomandărilor care dezvăluie ceea ce s-a convenit să fie considerate mari cauze sociale; - de discutare sau de propunere spre dezbatere a proiectelor de schimbare instituţională, de alegere a ofertelor politice. Având legitimitate diferită, fie de serviciu public, fie politică, aceste tipuri se bazează pe grade aproximativ descrescătoare ale consensului social – însă, nu trebuie să le amestecăm. De pildă, nu trebuie să se permită ca o cauză umanitară, cu un foarte larg ecou în rândul populaţiei, să fie acaparată şi folosită de către un emiţător cu un interes anumit şi o intenţie politică partizană. Pentru a separa comunicarea publică şi comunicarea politică, au intervenit dispoziţiile Legii nr. 161 din 2003 (în ceea ce priveşte finanţarea activităţilor politice), precum şi art. 43(1) din Statutul funcţionarilor publici (Legea nr. 188/1999). Respectarea unei frontiere între cele două forme de comunicare nu este scutită de dificultăţi practice. Două dintre probleme sunt gestiunea tehnocratică şi devierea politicianistă. Este legitim ca politicul să guverneze serviciul public, însă preocupările personale şi partizane, ce au ca scop de fapt cucerirea puterii, sau modificarea regulilor de exercitare a puterii, nu trebuie să se suprapună peste conduita instituţională şi cotidiană a serviciului public ale cărui reguli sunt fixate şi au o anumită stabilitate. Dreptul public distinge decizia de natură politică (voinţa legislatorului sau a guvernului, deliberarea de către un consiliu local, hotărârea unui primar etc.) de cea cu caracter de aplicare în cadru legal şi reglementar, cu respectarea procedurilor. Comunicarea politică are un loc aparte în comunicarea publică. În practică, responsabilităţile comunicării instituţionale ale serviciilor publice, pe de o parte şi, pe de altă parte, cele ale comunicării responsabililor politici şi ale aleşilor, sunt aproximativ identificate pe ministere şi, progresiv, pe colectivităţi locale şi exercitate în general de către cabinetele lor. Un criteriu pertinent de trasare a unei graniţe între cele două tipuri de comunicare este cel al termenului lung sau scurt. Tratarea situaţiilor de criză, a actualităţii revine „oamenilor politici”, fiindcă ne aflăm în zonele de incertitudine ale deciziei publice. Tot termenului scurt (comunicării politice) aparţin anunţarea soluţiilor sau a reformelor, chiar dacă aplicarea lor în practică ia timp. În schimb relaţia cu publicul solicită o organizare şi animare – ce se face pe termen lung. 3. Condiţiile comunicării publice Din moment ce-şi datorează legitimitatea receptorului, putem afirma că acest tip de comunicare este o comunicare adevărată din două motive: pe de o parte, pentru că este practicată în ambele sensuri cu cetăţeanul activ (cel care votează), iar pe de altă parte, că este autentică. Satisfacerea acestor două condiţii se bazează pe existenţa unor bune relaţii între instituţiile publice şi utilizatorii lor. Afirmându-şi cu claritate identitatea, aceştia îşi asumă împreună responsabilitatea calităţii relaţiei. Factorilor de decizie publică le revine iniţiativa informării şi ei trebuie să facă astfel încât comunicarea să jaloneze procesul decizional. Stabilirea relaţiei depinde, de asemenea, de luarea în seamă a interlocutorilor serviciilor publice; mai exact de primirea lor, de ascultarea problemelor efective pe care le ridică aceştia, de tratarea lor diferenţiată sau „segmentată”, de facilitarea schimbului, de acceptarea discuţiei etc. O dată stabilite condiţiile comunicării între agentul serviciului public sau emiţătorul instituţional şi cetăţean, limbajul sau codul mesajului, ca şi conţinutul trebuie adaptate, procedurile pot fi simplificate, prezentarea poate fi limitată la cazul tratat, iar dreptul la cuvânt pot să-l aibă şi specialiştii şi actorii ce deţin puterea de decizie. Aceste condiţii practice de acces la informaţie răspund exigenţei de transparenţă a actelor publice. Nu numai că datele publice trebuie puse la dispoziţia cetăţeanului (a se vedea în acest sens Legea nr. 544/2001 privind liberul acces la informaţiile de interes public, publicată în Monitorul Oficial 663/23 octombrie 2001), dar deciziile trebuie motivate, iar cetăţenii consultaţi asupra tuturor proiectelor. Cu privire la exigenţa transparenţei actului decizional, a colaborării cu cetăţenii, şi a motivării deciziilor (condiţii ale comunicării publice), ne vom opri în continuare, la câteva consideraţii de ordin legislativ. Prevederile Legii transparenţei Potrivit Legii transparenţei – Legea nr. 52/2003, cetăţenii şi organizaţiile constituite de aceştia îşi pot exprima opiniile şi interesele în legătură cu elaborarea de acte normative şi în legătură cu luarea unor decizii administrative. Instrumentele pe care le au la îndemână sunt consultarea lor de către autorităţile publice în legătură cu proiectele de acte normative şi participarea la şedinţele publice ale respectivelor autorităţi. Autorităţile publice a căror activitate cade sub incidenţa acestei legi adoptă sau redactează în mod constant, acte normative şi iau decizii care influenţează viaţa sau activitatea oamenilor. Un act normativ este un act cu aplicabilitate generală, adoptat de o autoritate publică. Actele normative pot fi adoptate de către Parlament sau de organe ale administraţiei publice (guvern, ministere, organe ale administraţiei publice centrale şi locale). Proiectele de acte normative pot fi clasificate în proiecte elaborate în cadrul unor organe ale administraţiei publice şi proiecte elaborate în afara administraţiei. Toate actele adoptate de autorităţi administrative – cu excepţiile prevăzute de lege – intră sub incidenţa Legii transparenţei. Proiectele de lege sunt şi ele redactate de organe ale administraţiei publice (de regulă ministere) înainte de a fi supuse aprobării Guvernului şi înaintate în Parlament. Singura categorie de proiecte de acte normative, care nu sunt supuse prevederilor Legii nr. 52/2003, sunt propunerile legislative redactate de membri ai Parlamentului şi înaintate de aceştia Camerei în care activează. Lipsa transparenţei în luarea deciziilor, alături de alte carenţe ale activităţii de reglementare, conduce la încrederea scăzută a societăţii în forţa şi importanţa actelor normative. Altfel formulat, aplicarea reală a principiului transparenţei poate duce la o mai mare încredere în legi şi reglementări. Dacă ar exista relaţii de cooperare între guvern şi cetăţeni, o consultare a acestora ar creşte gradul de respectare a legii şi încrederea în ea. Or, în România absenţa consultărilor face ca normele să fie frecvent modificate sau înlocuite, lucru ce determină o accentuată instabilitate legislativă şi nu oferă siguranţa necesară cadrului legal ce există la noi în ţară. Actele normative pot reglementa situaţii noi sau pot fi acte de modificare, completare sau înlocuire ale unora deja existente. Potrivit legii, cetăţenii trebuie consultaţi, asupra tuturor proiectelor de acte normative emise şi redactate de autorităţi publice, cu câteva excepţii. Atunci când se impune adoptarea unor soluţii imediate, pentru evitarea unei grave atingeri aduse interesului public, este prevăzută posibilitatea de a adopta acte normative fără a urma un proces consultativ – de pildă, în caz de inundaţii Guvernul poate emite hotărâri care să limiteze efectele dezastrului. Această reglementare este utilă, după cum se observă, doar în situaţii de criză. Legea transparenţei precizează că opiniile exprimate de cetăţeni sau organizaţii în timpul consultărilor au doar valoare de recomandare. Decizia rămâne la latitudinea autorităţii publice. Actul normativ va fi trimis, după consultări, spre analiză şi avizare, potrivit procedurii legale privind elaborarea actelor normative. Totuşi actul trebuie să includă modificările redactate pe baza opiniilor cetăţenilor exprimate în procesul de consultare. În acest sens, autorităţile publice sunt obligate de lege să precizeze în raportul anual privind transparenţa decizională, numărul de recomandări incluse în proiectele de acte normative. Şedinţele publice la care se referă Legea transparenţei sunt, în fapt, toate şedinţele care sunt necesare pentru desfăşurarea activităţii autorităţii publice respective (excepţiile sunt reglementate de lege în mod expres). Pentru a influenţa decizii sau acte normative, persoanele pot participa, fie individual, în calitatea lor de cetăţeni, fie organizaţi în ceea ce legea numeşte asociaţii legal constituite. Un punct de vedere poate fi susţinut de o persoană, de o asociaţie fără personalitate juridică, de o persoană juridică non-profit sau de o coaliţie. Astfel, cetăţenii pot participa la procesele reglementate de Legea transparenţei fără deosebire de rasă, naţionalitate, origine etnică, limbă, religie, sex, opinie, apartenenţă politică, avere sau origine socială. Organizaţiile pot participa şi ele, prin reprezentanţii lor. Legea nr.52/2003 dă dreptul de participare numai organizaţiilor non-profit recunoscute legal. Organizaţiile neguvernamentale sunt asociaţiile şi fundaţiile reglementate de ordonanţa nr. 26/2000, aşa cum a fost modificată de Ordonanţa 37/2003. Mecanismele acestei legi nu pot fi folosite în mod direct de către societăţile comerciale, organizaţiile cooperatiste, asociaţiile agricole, partidele politice. Ele pot să intervină fie prin intermediul unor persoane (persoane cu funcţii de conducere, membrii, proprietari), fie prin intermediul unor organizaţii neguvernamentale create pentru a le reprezenta interesele. Modalităţi de participare a cetăţeanului la procesul de elaborare a actelor normative a. comentarii în scris În lucrarea „Comunicarea în administraţia publică” sunt menţionate următoarele surse de informare pentru cetăţeni, cu privire la actele normative supuse consultărilor: * anunţ pe pagina de Internet a instituţiei publice; * anunţ afişat într-un spaţiu accesibil publicului din sediul instituţiei; * mass-media, dacă aceasta preia anunţul trimis de instituţia respectivă. Atât Legea transparenţei nr. 52/2003, cât şi Legea accesului la informaţiile de interes public (Legea nr. 544/2001) impun existenţa unui site de web al instituţiei, care să fie actualizat periodic. De asemenea, difuzarea către mass-media a anunţului este obligatorie. Depinde de instituţia respectivă către ce mijloace de informare în masă direcţionează anunţul, precum şi de organele mass-media în ce măsură sunt interesate să-l publice. Anunţul va cuprinde: * nota de fundamentare a proiectului, expunerea de motive sau referatul de aprobare; * textul complet al proiectului de act normativ; * termenul de trimitere a comentariilor (cel puţin 10 zile) * modul în care cei interesaţi pot trimite în scris comentariile. Repetăm că numai cetăţenii şi organizaţiile neguvernamentale pot fi consultaţi. Potrivit legii, participarea la elaborarea de acte normative se poate face în procesul de redactare a unui proiect de act normativ, anterior supunerii spre analiză şi avizare autorităţii publice care l-a elaborat. Cetăţenii au la dispoziţie un timp limitat, stabilit de autoritatea publică şi făcut public în anunţul iniţial. Acest termen nu poate fi mai scurt de zece zile de la data publicării anunţului. b. Organizarea de dezbateri publice O altă modalitate de consultare, pe lângă comunicarea de comentarii în scris, o reprezintă organizarea de dezbateri publice. Ele pot fi solicitate în scris de către o asociaţie, legal constituită, sau de o altă autoritate publică, iar autoritatea publică ce iniţiază proiectul de act normativ este obligată să le organizeze. Dezbaterile publice vor avea loc în termen de cel mult zece zile de la publicarea anunţului privind organizarea lor. Legea nu prevede nici o modalitate de organizare şi structurare a acestor dezbateri publice. Termenul de dezbatere publică desemnează o întâlnire publică în care se oferă o oportunitate formală (cadrul) pentru schimbul de informaţii. De pildă, dezbaterile publice oferă posibilitatea pentru un schimb de informaţii pe tema bugetelor planificate ale primăriei. c. Organizarea de audieri publice Audierile publice sunt de obicei mult mai formale decât întâlnirile publice. O audiere publică este caracterizată prin ascultarea atentă de către oficiali a comentariilor cetăţenilor. În cadrul acesteia, reprezentanţii administraţiei ascultă şi nu oferă răspunsuri, ea nu are caracter interactiv (precum întâlnirea publică). Formatul de audiere ajută: * la asigurarea că procesul va rămâne apolitic; * personalităţile nu devin un factor de concentrare a atenţiei; * oficialii guvernamentali devin defensivi; * nu doar una sau două din temele de discuţie ocupă timpul alocat. După ce toţi cetăţenii care au dorit să vorbească au făcut acest lucru (sau după ce timpul pentru comentarii publice a expirat), oficialii mulţumesc cetăţenilor pentru participare şi de obicei, în acest moment audierea se încheie. După aceasta urmează redactarea unui raport cu rezultatele audierii în legătură cu o anumită temă supusă atenţiei factorilor de decizie în materie de politici publice, şi publicarea acestuia. În urma acestor eforturi, părţile implicate se aşteaptă ca factorii de decizie să ia în consideraţie propunerile făcute, atunci când elaborează proiecte legislative. Alte tehnici de consultare ce pot fi solicitate de către cetăţeni, deşi nu sunt expres prevăzute în lege sunt: * consultarea electronică, sub forma unui forum electronic; * întâlniri în comunitate, organizate de autoritatea publică locală într-un loc public, în apropierea comunităţii care va fi afectată de actul normativ respectiv, şi nu la sediul autorităţii. d. Participarea la şedinţe publice Autoritatea publică este obligată să facă public anunţul cu privire la şedinţă cu cel puţin trei zile înainte de desfăşurarea acesteia. Anunţul poate fi făcut public prin: * afişare la sediul autorităţii publice; * inserare în site-ul de web; * comunicare către mass-media; El va conţine data, ora şi locul de desfăşurare, precum şi ordinea de zi. Legea prevede că anunţul trebuie adus la cunoştinţă cetăţenilor şi asociaţiilor, legal constituite, care au prezentat anterior, şi în scris, sugestii şi propuneri vis-a-vis de subiectele de pe ordinea de zi a respectivei şedinţe. Aceasta presupune că persoana responsabilă cu trimiterea anunţului va verifica, înainte de fiecare şedinţă publică ordinea de zi şi registrul în care s-au înscris petiţiile cetăţenilor, lista celor care au depus comentarii scrise asupra proiectelor de acte normative ce vor fi dezbătute, şi eventual, lista participanţilor la dezbaterile asupra acelor acte, pentru a realiza o listă suplimentară de distribuţie a anunţului. Participarea la şedinţă se va face în limita numărului de locuri din sala în care se va desfăşura şedinţa. Pentru a stabili cine sunt persoanele care au prioritate, legea introduce noţiunea de „ordine de precădere” (noţiune specifică domeniului protocol) şi lasă la dispoziţia persoanei care conduce şedinţa să stabilească cine are mai mare interes în a participa. Precizăm însă că, acest din urmă criteriu nu poate fi folosit în sensul de a împiedica participarea la şedinţa publică a categoriilor de persoane protejate prin prevederile Ordonanţei nr. 137/2000 (publicată în Monitorul Oficial nr. 431/2000) privind prevenirea şi sancţionarea tuturor formelor de discriminare. Mass-media are acces preferenţial la şedinţă, trecând peste ordinea de precădere. Preşedintele de şedinţă are dreptul de a avertiza sau chiar de a evacua din sală un participant, în cazul în care acesta nu respectă regulamentul de organizare şi funcţionare a şedinţelor, parte a regulamentului instituţiei publice respective. Cei care nu pot participa la şedinţă vor avea acces, în condiţiile legii accesului la informaţiile de interes public, la minuta şedinţelor publice. Ca şi în cazul actelor normative, contribuţiile participanţilor la şedinţele publice au doar valoare de recomandare, adoptarea deciziilor ţinând de competenţa exclusivă a autorităţilor publice. Căi de atac reglementate de Legea transparenţei (nr. 52/2003) Legea transparenţei prevede căi de atac în cazul în care nu este respectată. Prin art. 13, persoanele sau organizaţiile au dreptul de a ataca în contencios administrativ instituţiile publice care nu respectă legea. Prevederea face trimitere la procedura reglementată de Legea nr. 29/1990 (apărută în Monitorul Oficial nr. 122/1990), cu modificările şi completările ulterioare. Cel care face plângerea, în instanţă, va trebui să facă dovada lezării unui drept sau interes legitim al său prin neaplicarea sau aplicarea eronată a Legii transparenţei. Persoana respectivă va trebui să urmeze, în prealabil, procedura de plângere administrativă la instituţia publică care a permis lezarea dreptului. De asemenea, dacă un funcţionar nu permite accesul la şedinţele publice sau împiedică implicarea în consultările cu privire la proiecte de acte normative, poate fi sancţionat pentru abatere disciplinară. Legea transparenţei nu precizează ce înseamnă termenii „permitere” sau „împiedicare”, dar ea se referă la acţiunea funcţionarului public, adică a unui angajat al unei instituţii publice. Prin urmare, sancţionarea o vom găsi în Statutul funcţionarului public (legea nr. 188/1999). Statutul funcţionarului public prevede că abaterea disciplinară poate fi sancţionată (în mod diferenţiat) cu: - avertisment; - mustrare; - diminuarea drepturilor salariale cu 5-10% pe o perioadă de la 1-3 luni; - suspendarea dreptului de avansare pe o perioadă de 1-3 ani; - trecerea într-o funcţie inferioară, pe o perioadă de 6-12 luni, cu diminuarea corespunzătoare a salariului; - destituirea din funcţie. Astfel, funcţionarul public poate fi sancţionat cu avertisment sau cu mustrare de către conducătorul respectivului compartiment al instituţiei. Cei împiedicaţi să participe la şedinţe sau consultări trebuie să adreseze un memoriu superiorului direct, prin care să ceară sancţionarea funcţionarului. Celelalte tipuri de sancţiuni, mai grave, se aplică de către conducătorul instituţiei, la propunerea comisiei de disciplină. Pentru angajaţii instituţiilor publice care nu sunt funcţionari publici, se aplică sancţiunile din Codul Muncii. Potrivit noului Cod al Muncii, în vigoare din 1 martie 2003, un angajat poate fi sancţionat cu: - avertisment scris; - suspendarea contractului individual de muncă pentru o perioadă ce nu poate depăşi 10 zile lucrătoare; - retrogradarea din funcţie, cu acordarea salariului corespunzător funcţiei în care s-a dispus retrogradarea, pentru o durată ce nu poate depăşi 60 de zile; - reducerea salariului de bază pe o durată de 1-3 luni cu 5-10%; - reducerea salariului de bază şi, după caz, şi a indemnizaţiei de conducere pe o perioadă de 1-3 luni cu 5-10%; - desfacerea disciplinară a contractului individual de muncă. Sancţiunea se aplică de către angajator. Conducătorii instituţiilor publice care nu sunt funcţionari publici, ci demnitari, aleşi, consilieri nu pot fi sancţionaţi în acest mod. Singura cale rămâne cea prevăzută de Legea contenciosului administrativ (ea reglementează dreptul oricărei persoane de a ataca în justiţie fie acte emise de autorităţile administraţiei publice, dacă prin acestea i-au fost vătămate drepturi sau interese legitime, fie refuzul administraţiei publice de a răspunde unei cereri referitoare la drepturile sau interesele sale legitime). O altă cale la îndemâna celor ce consideră că le-au fost încălcate drepturile prevăzute în Legea transparenţei este apelarea la Avocatul Poporului. Această instituţie este prevăzută în Constituţie din 1991 şi înfiinţată în 1997. Ea are ca scop apărarea drepturilor şi libertăţilor cetăţenilor în raporturile acestora cu autorităţile publice (Legea nr.35/1997 a Avocatului Poporului, publicată în Monitorul Oficial nr. 48/1997). Legea transparenţei prevede şi un instrument ce poate fi folosit de cetăţeni pentru verificarea modului în care a fost aplicată ea de către autorităţi, este vorba de Raportul anual privind transparenţa decizională. Prin acest raport se poate vedea, cel puţin cantitativ, în ce măsură a fost pusă în aplicare legea. Nepublicarea acestui raport anual de către toate autorităţile publice vizate poate să fie atacată în justiţie. Dinamica implementării acestei legi Indicatorii monitorizaţi în Raportul asupra implementării Legii nr. 52/2003 privind transparenţa decizională în administraţia publică în anul 2006 (prezentat de Agenţia pentru Strategii Guvernamentale -2007) evidenţiază, la modul general, o sporire a transparenţei instituţionale, în condiţiile unei presiuni constante a opiniei publice asupra modului de funcţionare a instituţiilor publice, dar şi datorită cursurilor de pregătire organizate de ASG, alte instituţii publice şi ONG-uri. Astfel, la nivelul întregii administraţii, ponderea recoman-dărilor incluse în acte normative din totalul recomandărilor formulate este de 59%. La nivel central acest indicator este de 53%, în timp ce la nivelul administraţiei locale este de 64%. Aceste procente confirmă un grad mai mare de colaborare, comunicare cu cetăţenii (78% dintre proiecte au fost anunţate public). Aproape 80% din cele 201.743 de proiecte de acte normative, iniţiate la nivelul administraţiei locale, au fost aduse la cunoştinţa publicului. De asemenea, în anul 2006, numărul cazurilor în care acţiunile în justiţie au fost rezolvate în favoarea instituţiilor publice a fost aproape dublu faţă de cele câştigate de reclamanţi. Dar din reprezentările grafice cu privire la dinamica implementării acestei legi rezultă că, dincolo de aspectele pozitive există şi anumite disfuncţionalităţi. Deşi în cifre absolute numărul recomandărilor primite şi al celor incluse în proiectele de acte normative a crescut, evoluţia recomandărilor incluse în acte normative din totalul recomandărilor formulate urmează, procentual, o tendinţă descrescătoare în cei trei ani de aplicare a legii. Astfel, doar jumătate din cele 3.147 de proiecte de acte normative elaborate de administraţia centrală au fost anunţate public, deci putem încă vorbi despre existenţa opacităţii instituţionale. Raportul pe anul 2006 (elaborat de către ASG) confirmă nivelul foarte scăzut de participare civică, existând doar 4.446 de cereri pentru furnizarea de informaţii referitoare la proiectele de acte normative aflate în dezbatere, raportat la un număr de 204.890 de acte normative adoptate. De asemenea, din numărul total al şedinţelor publice desfăşurate (44.173), doar 12% s-au desfăşurat cu prezenţa mass-media (5.212). În concluzie, temeiurile constrângerilor impuse comunicării publice constau în ambivalenţa inevitabilă şi esenţială a cetăţeanului faţă de instituţiile publice, precum şi în utilitatea publică a mesajelor publice. 2.3 Formele comunicării publice Comunicarea publică îmbracă, în practică, forme diferite, legate de ţelurile, funcţiile pe care şi le precizează, deoarece acestea implică în anumite grade nevoia de comunicare. Unele din aceste misiuni au ca obiect informarea. Pierre Zémor precizează cinci categorii de forme ale comunicării publice – pornind de la felul în care ele răspund obligaţiei pe care o au instituţiile publice, şi anume: I de a pune informaţia la dispoziţia publicului; II de a stabili relaţii şi de a dialoga pentru a îndeplini rolul ce revine puterilor publice, de a oferi cu precizie serviciul aşteptat; III de a prezenta şi de a promova fiecare din serviciile oferite de către administraţie colectivităţilor teritoriale şi aşezămintelor publice; IV de a duce campanii, chiar activităţi de informare în sprijinul interesului general V de a face cunoscute instituţiile atât prin modul în care se realizează comunicarea internă, cât şi cea externă (comunicarea instituţională sau globală, ce dă seama de ansamblul activităţilor sale). De asemenea, Pierre Zémor adaugă acestor cinci registre pe cel al comunicării dezbaterilor publice care însoţesc luările de decizie, sau pe cel care decurge din practica politică. REFERENŢE LIMBAJFORME ŞI MODALITĂŢI ALE COMUNICĂRII Legitimitate Relaţie (proximitate) Misiune Interes general Democraţie (Informare şi ascultare) ( legături ierarhice şi funcţionale ( proceduri, instanţe interne ( decizii, negocieri ( tratament informatic ( locuri şi suporteri de informare ( reuniri, participări (Acces, consultare, difuzare) (Primire, ascultare, dialog, tratare) ( publicitate ( relaţii publice şi evenimenţiale ( acompanierea politicii instituţiei şi includerea valorilor sale adăugate ( campanii publicitare ( relaţii publice Coordonare, coerenţă / alte comunicări (externe, interne) ( mecenat (Formularea ofertei politice) (Acompaniament al exercitării puterii) (Ascultare socială, campanii, relee) Pierre Zémor, Comunicarea publică, pag. 83 I. Punerea la dispoziţie a datelor publice Încă din antichitate, fiecare putere publică civilizată acumulează date pe măsura construcţiei identităţii şi a dezvoltării sale: cadastru, stare civilă, cartografii, recensăminte, tratate, indicii asupra situaţiei militare, economice şi sociale, decizii publice etc. Serviciului public îi revine obligaţia de a face cunoscute aceste informaţii, de a furniza în permanenţă date cu privire la cadrul legal şi procedurile, regulile „jocului” social, de a da seamă de actele de utilitate publică. 1. Obligaţia de a comunica şi difuzarea informaţiei. Lăsând la o parte lecturarea legii de la tribună sau funcţia pe care o are poliţistul, primarul comunei de „a aduce la cunoştinţa populaţiei”, afişajul sau afişarea – a contribuit la cunoaşterea regulilor stabilite de către puterile publice. Misiunea de a informa despre actele guvernului şi ale administraţiei, ca şi despre dezbaterile Parlamentului este încredinţată Monitorului Oficial. Acesta aduce la cunoştinţa publicului, şi chiar a serviciilor publice, datele oficiale (legi, decrete, precizate prin circulare sau hotărâri anuale, cât şi transcrierile dezbaterilor parlamentare). Punerea pe site a informaţiilor cuprinse în Monitorul Oficial (Eurolex-ul) constituie începutul obligaţiei administraţiei publice de a comunica. La acestea se adaugă buletinele oficiale ale ministerelor, precum direcţia generală a impozitelor, ca să luăm un exemplu util tuturor celor care plătesc impozite. Aceste buletine au, mai tot timpul, o parte externă şi o alta internă. Putem cita şi alte diferite buletine cu anunţuri legale, civile, comerciale, ale pieţelor publice, ca şi culegerile de acte administrative difuzate de către fiecare prefectură. Pentru a completa această schiţă a „dreptului la informare”, trebuie evocată publicitatea informaţiilor colectivităţilor teritoriale, de la registrele deliberărilor consiliilor municipale, generale, la difuzarea numeroaselor hotărâri ale preşedinţilor executivelor locale. La nivel local putem afla virtuţiile afişării deciziilor publice, ca şi date despre opozabilitatea cetăţenilor. Decizia unui primar de a acorda aviz de construcţie trebuie să fie afişată nu numai la primărie, ci şi în localitate, în condiţiile în care se precizează şi termenul în care un terţ poate face recurs. În acelaşi fel se procedează cu orice anunţ despre proiecte de lucrări, despre o anchetă publică etc., cu toate textele care implică afişarea şi publicarea în presă. Aceste obligaţii privind publicarea au fost întărite şi precizate prin Legea nr. 544/2001 privind liberul acces la informaţiile de interes public, precum şi prin Legea nr. 52/2003 cu privire la transparenţa decizională în administraţia publică, despre care am vorbit anterior. Alte date sunt adunate pentru a permite fiecărui cetăţean cunoaşterea regulilor şi a aplicării lor, de exemplu a celor din jurisprudenţă, îndeobşte cele din jurisdicţiile supreme (Consiliu de Stat şi Curtea de Casaţie) şi a celor ale instanţelor europene sau internaţionale. De asemenea, publicaţiile aşezămintelor publice specializate, în măsura în care tratează date publice, asigură o difuzare mai apropiată de locurile de elaborare a informaţiei. Avem în vedere Institutul Naţional de Statistică, Institutul Geografic Naţional, Centrul român de educare din domeniul sănătăţii, bibliotecile naţionale etc. Precizăm că, dincolo de furnizarea informaţiilor de bază este utilă documentarea cu analize, monografii, bilanţuri. Toate acestea constituie o masă considerabilă de informaţii destinate publicului. Ţinând cont de volumul şi de tehnicitatea lor, ele sunt puse la dispoziţia cetăţenilor, ca să fie cât mai utile, sub formă de informaţii practice, limitate la întrebuinţările cele mai frecvente de către gospodării şi întreprinderi. Informaţiile despre procedurile şi formalităţile administrative au rolul să uşureze exercitarea drepturilor şi îndatoririlor de către persoanele fizice şi de către persoanele morale. De exemplu, informaţii cu privire la cum poate un particular/cetăţean să declare o naştere, să obţină un paşaport, un certificat de înmatriculare, să-şi completeze declaraţia de impozit, să facă să-i fie rambursate dările, să capete un ajutor pentru întreţinere, să se înscrie ca şomer, să beneficieze de tarife reduse pe transportul în comun, să trimită un colet poştal, să declare domiciliul, să obţină un ajutor judiciar, să facă o plângere că este victima unui furt sau să deplângă poluarea mediului înconjurător. Cum să creeze o întreprindere meşteşugărească, să declare salariile şi cotizaţiile sociale, să cunoască pragurile de activitate ale căror depăşiri modifică obligaţiile fiscale, sociale ale micilor întreprinderi, cum să transforme un garaj în atelier, să beneficieze de completarea formării profesionale, să obţină un ajutor pentru a putea desfăşura o activitate în afara regiunii bucureştene, să participe la o vânzare – cumpărare, cum să constituie o asociaţie, să ceară o subvenţie sau să facă o donaţie – toate acestea sunt întrebări de interes public, în sensul în care îl ajută pe cetăţean. Am putea multiplica exemplele care se regăsesc în activitatea publică sau/şi colectivă. În fiecare caz, cel puţin o instituţie publică (un serviciu al Ministerului culturii, un serviciu municipal, un centru de colectare a impozitelor, un ghişeu SNCFR, un birou poştal, o casă de asigurări sociale, un comisariat de poliţie, o cameră de comerţ şi industrie, de agricultură, o asociaţie etc.) dispune de datele publice care îi permit să răspundă acestor cereri practice şi pe care se străduieşte să le facă (re)cunoscute pe de o parte, iar pe de altă parte, să faciliteze accesul la ele. Pierre Zémor menţionează faptul că în Franţa, tocmai în încercarea de a căuta un răspuns la aceste întrebări diverse au luat fiinţă (în 1959) Centrele interministeriale de informaţii administrative (CIRA), în număr de două, cu misiunea de a informa publicul. Oamenii pot forma un singur număr de telefon indiferent de natura informaţiei cerute. Există în acest demers avantajul, considerabil pentru cetăţean, al comasării ofertei de date publice, ca şi al facilitării accesului la ele. Şi în România s-au înfiinţat astfel de structuri interministeriale care să contribuie la informarea corectă a cetăţenilor (de exemplu, în cadrul Ministerul Administraţiei Publice a fost creată o structură interministerială, la nivel politic, responsabilă cu elaborarea propunerilor de reformă în administraţia publică). Tot în Franţa există numere de apel („telefoanele verzi” gratuite şi „telefoanele azur” la preţul unei convorbiri locale) oferite de către serviciile publice, sau numerele oferite cu ocazia unor campanii de informare sau a unor evenimente deosebite. Acestea din urmă sunt practicate şi în România, de pildă campania împotriva violenţei în familie, sau pentru prevenirea (depistarea) cancerului la sân, sau actuala campanie pentru împădurire, protecţia mediului, prevenirea inundaţiilor. În sfârşit, nu numai că datele publice sunt oferite cetăţeanului, dar instituţiile publice trebuie să dea socoteală de activităţile desfăşurate în numele interesului general. Articolul 15 din Drepturile Omului stipulează, de altfel, că „societatea are dreptul să ceară socoteală oricărui agent public în privinţa activităţii sale administrative”. Un asemenea obiectiv îl au publicaţiile evocate: culegerile de acte administrative, dezbaterile deliberative ale unei adunări în care sunt prezentate rapoarte şi dări de seamă privind activitatea, deciziile unui primar şi cele ale serviciilor municipale etc. În special corpurile constituite, precum Curtea de Conturi, Consiliul superior al magistraturii sau instanţe precum Consiliul Audiovizualului, care întocmesc raport public anual, ce poate fi citit de marele public. Mijloace de comunicare folosite pentru punerea la dispoziţie a datelor publice cetăţenilor Relaţiile cu presa Agenţiile de ştiri, presa scrisă, posturile de radio şi televiziune funcţionează ca nişte „amplificatoare” ale informaţiei. După cum ştim cu toţii, numărul de persoane la care ajunge un mesaj transmis prin mass-media este de regulă mult mai mare decât limita maximă de receptori la care poate ajunge organizaţia prin eforturi proprii. Ţinând cont de faptul că prima trăsătură a comunicării publice este aceea de a servi interesul colectiv (de unde dimensiunea juridică şi etică a ei), alegerea mijloacelor de comunicare adecvate este - după cum am precizat deja - unul din principiile de bază, şi în acelaşi timp o problemă pentru aceasta. De aceea, vom descrie, pe scurt, câteva instrumente de creare şi menţinere a relaţiei cu mass-media. Presa este foarte importantă pentru orice instituţie din administraţie, pentru că ştirile difuzate de către mass-media sunt percepute de public ca mult mai obiective decât informaţiile emise direct de către o organizaţie. De asemenea, mulţi jurnalişti sunt lideri de opinie. Câştigarea sprijinului acestora pentru o cauză înseamnă influenţarea altor sute, mii de oameni. Pentru a crea şi menţine o relaţie eficientă cu mass-media, atât experţii în comunicare şi relaţii publice angajaţi de instituţiile administrative, cât şi jurnaliştii, trebuie să recunoască faptul că fiecare „parte” are interese şi priorităţi proprii; ei trebuie să se respecte reciproc şi să cunoască, pe cât posibil, mecanismele de funcţionare a organizaţiei celuilalt, pentru a evita neînţelegerile personale, sau de ordin tehnic. Pentru a crea o relaţie bună cu ziariştii ne putem folosi de următoarele instrumente: * baza de date; * monitorizarea presei; * comunicatul de presă; * conferinţa de presă; * briefingul. a. Crearea şi menţinerea unei baze de date cu jurnaliştii Baza de date este un catalog care conţine informaţii despre organizaţiile de presă (agenţii, ziare, televiziuni, radiouri naţionale şi locale) şi nume de reporteri, editori şi producători interesaţi de instituţia dumneavoastră şi de activităţile acesteia. Surse pentru baza de date: casetele redacţionale ale ziarelor, cataloage, convorbiri telefonice, întâlniri, relaţii personale. Atunci când citiţi presa sau ascultaţi/vizionaţi emisiuni radio/TV notaţi numele reporterilor care se ocupă de domeniul administraţiei publice (cu tot ce presupune aceasta) şi adăugaţi-l la lista de presă. Informaţii care trebuie incluse în baza de date: numele organizaţiei mass-media, numele directorului/redactorului şef/ editorului, numele reporterilor specializaţi în domeniul de activitate al instituţiei dumneavoastră, numerele de telefon, fax, adresa e-mail, pagina de web. Dacă există un program informatic specializat în crearea bazelor de date, este foarte util să includeţi în cadrul lui: periodicitatea publicaţiilor, numele şi telefoanele fotoreporterilor, chiar orientarea politică a unor publicaţii sau programe, datele limită până la care trebuie predate materialele. Cine sunt oamenii cu care puteţi lua legătura? Pentru agenţiile de presăEditori, şefi de secţie, reporteri specializaţi Pentru jurnalele TVEditori de ştiri Pentru jurnalele radiofoniceReporteri specializaţi în domeniu, editori Pentru programe TVProducători, moderatori Pentru programe radioRealizatori, producători, moderatori Pentru ziare şi revisteRedactori şefi, editori/şefii de secţie, reporteri specializaţi Înainte de a prezenta în orice formă un eveniment unui jurnalist, în literatura de specialitate se recomandă să răspundeţi la trei întrebări esenţiale: 1. în ce constă noutatea acestui eveniment? 2. de ce este semnificativ pentru jurnalist? 3. cum poate fi verificată independent informaţia pe care o oferiţi? Trebuie să ţinem cont de faptul că obligaţia jurnaliştilor este aceea de a fi neutri şi obiectivi. Alte întrebări – menţionate în literatura de specialitate - la care trebuie să răspundeţi înainte de a intra în interacţiune cu presa sunt: - Cine decide despre ce se va scrie în ziar/ ce subiecte vor intra în jurnalul de actualităţi? - La ce oră/ în ce zi/ săptămână se iau decizii asupra subiectelor? - Există un reporter specializat în domeniul administraţiei publice? - Cu cât timp înainte de publicare/difuzare trebuie contactată o organizaţie mass-media? - Care sunt termenele limită ale jurnaliştilor? b. Monitorizarea presei – se referă la identificarea articolului, a publicaţiei şi a autorului. După aceea se fac fotocopii pentru a le folosi în materialele promoţionale pe care le producem ulterior. De asemenea, este indicat să aveţi tot timpul la îndemână un set standard de materiale (numite de obicei „mapa de presă”) care pot fi trimise reporterilor. Mapa de presă trebuie să conţină: * informaţiile esenţiale despre instituţia dumneavoastră şi despre misiunea ei; * listă de persoane care pot fi citate şi ariile lor de expertiză; numele şi funcţia persoanei de contact, adresa, numerele de telefon şi fax unde poate fi găsită. * copii după articolele pozitive apărute deja în presă, ca şi după editorialele favorabile în aria dumneavoastră de activitate; * rapoarte şi cercetări relevante şi recente; * pliante, broşuri, buletine informative, fotografii; * comunicate de presă ale respectivei organizaţii. c. comunicatul de presă Comunicatul de presă este un text scris care conţine informaţii de interes public, transmis oficial de către o instituţie/ o persoană către mass-media în scopul publicării/ difuzării. Pentru organizaţia care îl formulează, un comunicat de presă poate fi o operaţiune frecventă sau una total ieşită din comun, pentru angajaţii redacţiilor de ştiri însă, zecile de comunicate de presă ce sosesc zilnic fac parte din peisajul obişnuit. Prin urmare, înainte de a porni la redactarea textului trebuie să ţinem seama şi de ceea ce mass-media înţelege prin eveniment de interes, care sunt caracteristicile acestuia: * este de actualitate imediată; * acţiunea are loc într-un spaţiu apropiat de publicul care receptează informaţia; * prezintă interes uman (poate declanşa interesul publicului pentru persoanele implicate, mai ales prin activarea emoţiilor); * implică una sau mai multe persoane publice; * se diferenţiază clar de acţiunile obişnuite; * implică surse credibile de informaţie, iar informaţia poate fi verificată din surse independente; * are legătură cu priorităţile comunităţii; * este conflictual. Luând în considerare toate aceste elemente şi având grijă ca logica jurnalistică (adesea diferită de cea instituţională) să nu deservească interesul colectiv pe care îl slujeşte administraţia publică, puteţi să vă angajaţi în efortul presupus de redactarea şi difuzarea unui comunicat de presă. Este nevoie să vă alocaţi cel puţin o zi pentru organizarea informaţiei (excepţie fac doar situaţiile de criză care cer reacţii rapide), pentru obţinerea consensului tuturor părerilor îndreptăţite să aibă un vot asupra textului. De asemenea, trebuie să ţineţi cont de faptul că difuzarea comunicatului este, şi ea, o operaţiune care cere cel puţin câteva ore. Comunicatul de presă trebuie să ofere ziaristului (care îl va prelucra) răspunsul la următoarele întrebări (ce determină decizia lui de a relata sau nu informaţia respectivă: * cine face? (ex. Organizaţia „Salvaţi Copiii”) * ce face? (ex. lansează o campanie în sprijinul copiilor săraci, din mediul rural, pentru ca aceştia să poată merge la şcoală) * unde face? (în toată ţara) * când face? ( de la 1 iunie până la 1 septembrie) * cum face? (strânge donaţii de la companii private, instituţii, persoane, punând la dispoziţia acestora un nume de cont, un număr de telefon gratuit, apelabil la orice oră) * de ce face? (pentru că în România riscul de abandon şcolar din cauza sărăciei –lipsa banilor pentru rechizite şi haine - este mai mare decât în Europa Centrală). Cum scrieţi un comunicat de presă Atunci când scrieţi un comunicat de presă, primul paragraf trebuie să conţină faptele cele mai importante ale relatării dumneavoastră. Nu încercaţi să creaţi introduceri sofisticate. Paragrafele următoare trebuie să răspundă la întrebări esenţiale (cine, ce, când, unde, cum, de ce) oferind informaţii suplimentare, statistici etc. care susţin informaţiile prezentate în primul paragraf. Blocurile de text nu trebuie să fie mai lungi de cinci-şase rânduri, pentru ca reporterul să poată citi uşor comunicatul. Este recomandabil să scrieţi textul la două rânduri şi cu o margine suficientă pentru eventualele adăugiri sau notiţe pe care le va face reporterul. Numai în cazuri excepţionale comunicatul de presă depăşeşte o pagină. Acesta nu trebuie să conţină toate informaţiile de care dispuneţi. Ele pot fi obţinute de la jurnalişti de la persoana de contact – al cărei nume şi funcţie trebuie menţionate vizibil în comunicatul de presă, alături de numărul de telefon. În redactarea textului trebuie să folosiţi cuvinte simple, fraze scurte şi clare (pentru a nu se ajunge la entropie semantică, vezi pag. 24), cât mai multe verbe la diateza activă. Încercaţi să transformaţi cifrele în imagini concrete. Difuzarea comunicatului de presă Cea mai uzuală modalitate de transmitere a comunicatului de presă este faxul (pot fi folosite şi poşta, dacă includeţi fotografii, cu precizarea faptului că riscaţi să ajungă informaţia târziu, şi poşta electronică). Trebuie să trimiteţi comunicatul persoanelor potrivite din baza dumneavoastră de date cu jurnalişti, precizând pe comunicat sau pe o pagină însoţitoare numele acesteia, publicaţia şi secţia/departamentul la care lucrează. Întotdeauna reveniţi cu un telefon pentru a vă asigura că textul a fost primit de persoana căreia îi era destinat şi pentru a oferi informaţii suplimentare despre evenimentul descris în comunicat. Dacă sunteţi presat de timp, este bine să trimiteţi comunicatul de presă în primul rând la agenţiile de presă (acestea acţionează mult mai rapid şi transmit de regulă fluxuri informative orare, care sunt preluate de majoritatea publicaţiilor şi posturilor de radio şi televiziune). d. conferinţa de presă Aceasta este un instrument de comunicare directă cu presa a unei organizaţii sau persoane. Aparent extrem de avantajoasă şi uşor de organizat, conferinţa de presă oferă ocazia unui dialog cu reprezentanţii presei şi a transmiterii informaţiei în forma pe care o doreşte emiţătorul. Informaţia care face obiectul unei conferinţe de presă trebuie să fie cea mai nouă şi mai importantă la momentul respectiv. Astfel, pentru a hotărî dacă este sau nu cazul să organizaţi o conferinţă de presă, este indicat să răspundeţi, în prealabil, la următoarele întrebări: * care este importanţa activităţilor instituţiei pentru un segment relevant din populaţie/comunitate? * care este evenimentul despre care se vorbeşte? * subiectul şi instituţia prezintă interes pentru presă? Cu privire la prima dintre întrebările menţionate, în calitate de organizator al conferinţei de presă, se recomandă să ţineţi cont de faptul că un eveniment are importanţă pentru publicul ţintă dacă răspunde la nevoile sale imediate (în general sunt vizate nevoile de la baza piramidei lui Maslow), dacă oferă soluţii pentru aceste probleme: - asigurarea necesarului pentru satisfacerea nevoilor sale imediate: hrană, adăpost, supravieţuire; - asigurarea confortului psihic, confirmarea propriilor adevăruri, certitudini; - scăderea gradului de nesiguranţă pe care îl presupune orice plan de viitor. În mare măsură, aceleaşi criterii stau la baza „agendei” presei, care, din motive economice, respectă opţiunile amintite mai sus. Lor li se adaugă şi alte caracteristici (menţionate deja în cadrul comunicatului de presă) care determină selectarea unei informaţii pentru a fi difuzată publicului. În acest context, evenimentul care generează conferinţa de presă trebuie să respecte cel puţin parţial criteriile amintite pentru a intra pe agenda presei. Un alt element important este dimensiunea publicului ţintă. Trebuie evaluat impactul activităţii instituţiei dumneavoastră asupra unui public ţintă imediat (numit nucleu în literatura de specialitate) dar şi asupra unui public ţintă asociat (numit halou), pe care infor-maţia transmisă de presă îl va afecta în viitor direct sau indirect. În general, dacă populaţia pe care o vizează efortul dumneavoastră de comunicare este restrânsă la nivelul unei vecinătăţi sau localităţi, atunci pentru plasarea mesajului e indicat să utilizaţi exclusiv presa locală. Momentul ales pentru desfăşurarea conferinţei de presă trebuie să respectă rutinele de lucru ale interlocutorilor, mai precis faptul că ediţiile ziarelor se închid de obicei la ora 18.00, sau că redacţiile de ştiri trebuie să aibă gata buletinele informative de seară în jurul orei 17.00. De aceea, conferinţa de presă se plasează de obicei în timpul zilei, în intervalul orar 10.00-14.00, în zilele de marţi, miercuri şi joi. Aceste intervale permit prelucrarea prin mijloace specifice a informaţiilor primite de jurnalişti şi atragerea unui nivel mai mare de atenţie din partea publicului. Spaţiul adecvat conferinţei poate fi: - sediul organizaţiei; - orice altă locaţie care slujeşte scopurilor de comunicare urmărite de emiţător. Indiferent de aşezarea efectivă, conferinţa de presă are nevoie de: - un spaţiu luminos, preferabil cu lumină naturală; - aerisit, răcoros vara şi călduros iarna; - accesibil indiferent de mijloacele de transport alese de participanţi pentru a se deplasa; - cunoscut, situat pe cât posibil în zone centrale ale localităţii; - care permite accesul comod pentru un număr de invitaţi cu 10-15% mai mare decât participanţii aflaţi pe lista de invitaţi; - asigură un nivel de sonorizare corespunzător: staţie de amplificare, o acustică bună, microfoane; - asigură echipamentul necesar: prize, prelungitoare, retroproiector, video, televizor (în funcţie de felul în care vă propuneţi să prezentaţi mesajul). În paralel cu detaliile legate de loc şi spaţiu (contextul comunicării), trebuie să stabiliţi cine este persoana care va purta dialogul cu presa. Cele două variante clasice menţionate în literatura de specialitate sunt: - instituţia are un purtător de cuvânt care îndeplineşte funcţia de a asigura relaţia cu presa şi el este cel care va iniţia şi susţine interacţiunea cu reprezentanţii presei; - instituţia administrativă desemnează un reprezentant, de obicei de la nivelul conducerii, care va purta dialogul cu participanţii. Stabilirea vorbitorilor din partea organizaţiei respective este importantă pentru reuşita efortului de comunicare, pentru că permite controlarea situaţiilor neaşteptate care pot interveni în timpul conferinţei (de pildă, jurnaliştii sunt interesaţi de latura conflictuală a fiecărei informaţii pe care o primesc şi adeseori forţează obţinerea unor răspunsuri care „ar vinde mai bine” produsul jurnalistic). Se recomandă ca vorbitorul să cunoască foarte bine: * instituţia; * evenimentul despre care vorbeşte; * modul de funcţionare internă a organizaţiei, * scopurile organizării conferinţei de presă. Jurnaliştii pe care îi invităm la conferinţa de presă vor fi selectaţi după următoarele criterii: * reprezentativitate: sunt acreditaţi de o instituţie de presă care are audienţă, tiraj şi sistem de difuzare adecvat cerinţelor noastre; * specializare: sunt cunoscuţi în mediul jurnalistic pentru preocuparea constantă faţă de anumite subiecte, printre care se află şi cel propus de organizatori; * istoric de relaţionare: jurnalistul respectiv a mai participat la conferinţe de presă ale organizaţiei respective, sau la evenimente similare ale altor organizaţii; * prezenţa în baza de date ale organizaţiei; * prezenţa diverselor tipuri de media, în concordanţă cu gradul de interes al subiectului abordat (presa locală şi/sau naţională; presa de specialitate şi/sau presa de informare generală; presa scrisă şi/sau cea audio-vizuală; agenţiile de presă). Fiecare participant la conferinţa de presă va primi dosarul de presă. Acesta conţine următoarele elemente: * comunicatul de presă; * descrierea organizaţiei/instituţiei; * extrase de presă referitoare la activitatea organizaţiei, care pot fi însoţite şi de fotografii; * blocnotes sau coli de hârtie pentru notiţe. Opţional, dosarul de presă mai cuprinde: * obiecte promoţionale; * date statistice referitoare la activitatea instituţiei, grafice, scheme ilustrative, tabele; * biografii ale membrilor marcanţi; * cărţi de vizită; * discursul vorbitorului din partea organizaţiei. Dosarul de presă nu trebuie să depăşească zece pagini dactilografiate. Materialele trebuie să se lege logic şi să aibă continuitate; ele vor fi plasate în mape. Etapele desfăşurării unei conferinţe de presă: 1. Primirea jurnaliştilor: probabil o veţi face în calitate de coordonator de relaţii publice a respectivei instituţii administrative. Această persoană trebuie să fie pregătită să răspundă unor întrebări preliminare, să aibă o prezenţă agreabilă şi să cunoască exact „scenariul” desfăşurării conferinţei. Ea trebuie să-i conducă pe participanţi spre locurile desemnate în acest sens. Un element de bază al comunicării în acest moment este interacţiunea personală, comunicarea directă (verbală şi nonverbală). 2. Discursul reprezentantului instituţiei: purtătorul de cuvânt sau ofiţerul de presă, dacă există, vor declara deschisă conferinţa şi vor prezenta un discurs sau vor da cuvântul reprezentantului instituţiei care are această sarcină. 3. Jurnaliştii adresează întrebări şi primesc răspunsuri: dialogul este coordonat de purtătorul de cuvânt sau de reprezentantul organizaţiei. Principala îndatorire a lor este aceea de a menţine discuţia la subiectul abordat şi pentru care a fost organizată conferinţa şi, în acelaşi timp, de a respecta limitele de timp stabilite anterior pentru acest dialog (durata standard este de 30 de minute). 4. Închiderea conferinţei presupune să mulţumiţi jurnaliştilor pentru participare, să declaraţi închisă conferinţa de presă, şi apoi să lansaţi invitaţia către un dialog informal, prilejuit de cafeaua, sucurile şi prăjiturile ce nu ar trebui să lipsească de la conferinţa de presă. Durata totală a conferinţei este de maximum o oră. Evaluarea conferinţei de presă După încheierea conferinţei, este util să evaluăm, în calitate de organizator, apariţiile în presă – articolele, ştirile, apărute în urma evenimentului, şi să le adunăm într-un dosar. Conferinţa de presă poate fi înlocuită uneori cu o metodă mai eficientă de a transmite presei mesajul dorit. Este vorba despre vizitarea organizaţiei de către jurnalişti. În timpul vizitei, trebuie să le înmânaţi aceleaşi materiale informative ca şi cele pregătite pentru conferinţa de presă, şi în acest fel aceştia au posibilitatea de a vedea „în direct” cum se desfăşoară activitatea instituţiei, au posibilitatea de a dialoga cu cei care lucrează acolo, nu numai cu reprezentanţii acesteia şi de a se convinge personal în legătură cu importanţa subiectului pe care organizatorul doreşte să-l prezinte publicului. Această modalitate de difuzare a informaţiei este mai eficientă din perspectiva raportării costurilor la efecte, dar nu este adecvată decât anumitor teme (de pildă, va fi oportun ca o fundaţie care organizează săptămânal activităţi culturale pentru persoanele cu handicap să invite câţiva jurnalişti la sediul ei, dar atunci când procesează 100 de dosare pentru a oferi burse e mai puţin indicat să invitaţi presa). e. Briefingul (întâlnirea cu presa) Acesta este o formă mai puţin elaborată a conferinţei de presă, ceea ce implică un nivel mai scăzut al costurilor şi necesităţilor tehnologice. Scopurile briefingului sunt: * a prezenta jurnaliştilor noile idei, iniţiative sau succese ale organizatorilor; * a pune în contact jurnaliştii cu echipa managerială, cu experţii care susţin activitatea organizaţiei şi cu consilierii acesteia; * a aduce la zi informaţiile pe care le deţin jurnaliştii referitoare la subiectele care au făcut parte din agenda lor la un moment dat. Etapele pregătirii briefingului: * alegeţi locul şi momentul desfăşurării lui; * redactaţi şi trimiteţi invitaţiile; * stabiliţi ce reprezentanţi ai organizaţiei vor fi prezenţi şi ce vor conţine intervenţiile lor; * verificaţi telefonic confirmările primite din partea presei. Briefingul se derulează ca o dezbatere sau dialog între presă şi organizatori. Puteţi favoriza acest tip de interacţiuni dacă creaţi o atmosferă degajată (contextul comunicării), informală, prin organizarea unui bufet în paralel cu discuţia. Mai întâi trebuie să faceţi prezentările participanţilor, de o parte şi de cealaltă, apoi controlaţi discret îndeplinirea serviciilor de protocol şi conduceţi dialogul, moderaţi-l astfel încât discuţia să nu devieze de la subiectul întâlnirii. Briefingul nu trebuie ţinut în mod obligatoriu cu mai mulţi jurnalişti, ci poate fi organizat şi individual, atunci când subiectul permite acest lucru, prin importanţa lui pentru public. Modalităţi de evaluare a briefingului: - comparaţi lista confirmărilor cu aceea a participărilor efective; - vizionaţi sau ascultaţi înregistrarea discuţiilor pentru a vedea ce subiecte colaterale au fost abordate şi unde au fost solicitate lămuriri suplimentare; - trimiteţi materiale pentru cei care au lipsit; - realizaţi consecvent revista presei pentru a vedea efectele pe termen mediu şi lung. Frecvenţa de organizare a briefingului variază de la unul pe săptămână până la unul pe lună, în funcţie de numărul şi importanţa subiectelor pe care trebuie să le prezentaţi. Alte instrumente de comunicare cu presa, de difuzare a informaţiei. * Convorbirile telefonice cu jurnaliştii (iniţiate atât de ei cât şi de dumneavoastră) * Evenimente cu participarea mass-media (lansări, spectacole, recepţii, concursuri, acţiuni comunitare) * Interviuri în ziare, reviste, la radio şi la TV. * Participarea la talk schow, la radio sau TV. * Întâlniri cu editorii. * Dezvoltarea unui program propriu de radio sau TV. * Publicaţii, buletine informative proprii. * Comunicarea electronică (pagina de web, lista de distribuţie prin e-mail). Comunicarea electronică – instrument util pentru punerea la dispoziţie a datelor publice. E-mail, web, Internet, modem – sunt cuvinte care fac parte din vocabularul curent. Internetul este una din cele mai rapide căi de a ajunge la informaţie, de a se face cunoscuţi, de a-şi oferi serviciile şi de a furniza informaţii despre instituţiile pe care le reprezintă. Această tendinţă este vizibilă şi pentru instituţiile publice, nu numai pentru companiile comerciale. Avantajele comunicării electronice a. Rapiditatea Unul dintre motivele pentru care vorbim astăzi despre „revoluţia” Internet este tocmai viteza comunicaţiilor electronice. Tehnologia permite transmiterea fără probleme şi cu mare viteză a mesajelor în cele mai pretenţioase formate sub formă digitală (texte formatate, imagini complexe, sunet, video). Comunicarea electronică este eficientă şi atunci când organizaţiile lansează o acţiune publică în care, după modelul „bulgărelui de zăpadă”, este nevoie de participarea altor organizaţii, de sensibilizarea presei şi de conştientizarea publicului. O instituţie care trebuie să distribuie documentaţie, formulare informaţii din bazele de date poate introduce cu succes un sistem de contactare a biroului său de relaţii cu publicul prin intermediul unei adrese de e-mail generale. Membrii echipei îşi stabilesc un „protocol de răspuns”, ceea ce aduce o îmbunătăţire majoră în relaţia cu mediul extern, deoarece solicitanţii de informare nu vor mai aştepta zile, săptămâni poşta, nu vor fi nevoiţi să piardă timp şi bani pentru a se deplasa până la sediul organizaţiei-resursă pentru a repeta, adesea, o cerere formulată de câteva zeci de ori înainte şi pentru care există un răspuns electronic în mare parte standardizat. Rapiditatea transmisiilor de date electronice motivează mult organizaţiile care doresc să facă cunoscute proiectele şi acţiunile lor. Cu personal puţin şi timp de lucru limitat, organizaţiile ajung uneori în situaţia de a renunţa să transmită informaţii despre ele către beneficiarii lor interni şi externi. A strânge toţi angajaţii într-o şedinţă pentru a le comunica datele unui nou program de finanţare sau agenda legislativă a Parlamentului se poate dovedi uneori complicat şi informaţia se pierde sau rămâne la nivelurile superioare ale ierarhiei. De multe ori, datele pentru un buletin informativ există strânse şi editate sub forma unor texte publicabile, dar timpul şi costurile necesare pentru procesarea lor pe suporturi tradiţionale şi pentru distribuţia lor descurajează comunicarea pro-activă. b. Costuri relativ mici Un buget de comunicare restrâns conduce la dorinţa de reorientare a comunicării de la suporturile tradiţionale (broşuri, rapoarte, cataloage, pliante, afişe) la pagini de web şi comunicare prin e-mail. Dacă pentru tipărirea unui raport anual de 200 de pagini putem plăti între 4 şi 10 dolari pe exemplar în funcţie de complexitatea informaţiei şi de calitatea tiparului (fără a mai lua în calcul costurile de design şi de distribuţie), putem încărca acelaşi raport pe site-ul instituţiei folosind conexiunea Internet şi plătind convorbirea telefonică. Crearea unui site de web de către o firmă specializată costă în România între 25 şi 1000 de dolari, în funcţie de standardul de design, de cantitatea şi complexitatea informaţiei şi de cerinţele de securizare. Menţinerea unui site de dimensiuni medii pe serverul unui ISP (provider de servicii Internet) şi actualizarea lui lunară costă între 20 şi 70 de dolari. Costurile de distribuţie ale informaţiei electronice sunt practic reduse la abonamentul de Internet şi la costurile telefonice. În plus, acestea sunt preluate şi de către receptorul de informaţie. O consecinţă directă a comunicării electronice, atât intra cât şi inter-organizaţională, este reducerea costurilor administrative ale instituţiei (telefon, fax, poştă, curierat rapid, imprimantă/copiator şi consumabile pentru acestea). c. Posibilitatea actualizării permanente Când trebuie să faceţi cunoscute proiectele şi acţiunile de pe parcursul unui an, puteţi alege varianta tipărită (ce durează mai mult datorită timpului necesar, procesării şi tipăririi materialului), sau puteţi face o economie plasând informaţiile pe pagina de web. Un instrument foarte bun de promovare este menţinerea pe site-ul de web a unei pagini de ştiri, evenimente, noutăţi, care devin repere ale activităţii unei organizaţii şi permit grupurilor interesate de activitatea acesteia să fie mereu informate despre felul în care organizaţia îşi îndeplineşte misiunea. Această pagină/rubrică poate deveni oricând un material de presă, o modalitate de strângere de fonduri sau o componentă a unui raport de activitate. Puteţi actualiza pagina în timp real, iar informaţia plasată aici poate include legături către alte resurse utile. d. Networking (intrarea în reţele sau iniţierea acestora) Capacitatea de a vă relaţiona rapid cu alte persoane din domeniul dumneavoastră de activitate, cu structurile guvernamentale, cu firme comerciale, cu organizaţii internaţionale sau cu presa este de foarte multe ori un element hotărâtor în începerea unor proiecte, în strângerea de fonduri şi în schimbul de experienţă. e. Interactivitate Un site web nu este o publicaţie statică, există mai multe moduri de a implica utilizatorii în procesul de comunicare: * oferiţi vizitatorilor posibilitatea să contacteze prin e-mail instituţia de pe oricare pagină a site-ului, nu numai din cea iniţială sau cea dedicată adresei sau telefoanelor; * creaţi formulare de înregistrare pentru accesul la baze de date, la buletine informative sau la alte părţi securizate ale site-ului (ele oferă instituţiei informaţii preţioase despre publicul său şi o ajută să îşi construiască o imagine precisă persoanelor interesate de activitatea sa). Astfel, informaţia destinată diverselor categorii de utilizatori va putea fi personalizată în funcţie de ocupaţia sau vârsta acestora sau de zona geografică din care ei provin. * pentru un site mai complex, includerea unei facilităţi de căutare bine puse la punct va determina vizitatorii să marcheze adresa respectivă ca pe o sursă permanentă de informaţie. Interactivitatea pe web poate avea şi forme mai complexe, de pildă: * lansarea unei invitaţii sau un anunţ pe site-ul instituţiei şi gestionarea înscrierilor şi a confirmărilor de primire exclusiv pe cale electronică; * crearea unei zone a site-ului destinate presei, cu informaţii redactate sub forma unor comunicate de presă, a unor pagini informative, cu fotografii grafice, sunete; * donaţii sau vânzări electronice. O dată cu apariţia vânzărilor de credit şi cu posibilitatea de a face tranzacţii on-line, acest tip de interacţiune electronică va deveni din ce în ce mai frecvent. Sugestii pentru crearea unei pagini de web O pagină de web este un instrument de comunicare care trebuie să se înscrie în coerenţa planului de relaţii publice al instituţiei. - Sigla şi numele instituţiei, tipul de caractere, culorile şi stilul trebuie să păstreze linia generală a publicaţiilor. - Pagina de web este de obicei responsabilitatea specialistului în relaţii publice, care se ocupă de colectarea informaţiei, de redactarea textelor, de unificarea stilului. - În realizarea paginii de web aveţi nevoie de acordul tuturor persoanelor implicate, precum şi de permisiunea celor ale căror nume sau fotografii vor apărea pe pagină. - Pentru crearea şi întreţinerea de pagini web, puteţi alege dintr-o serie de programe informative (softuri) des folosite, pe care trebuie să le instalaţi pe computerul-server. Informaţii utile legate de construirea paginilor de web puteţi afla chiar de pe world wide web. - De asemenea, nu trebuie să uitaţi să faceţi publică adresa de web în toate publicaţiile (inclusiv pe cărţile de vizită) şi în timpul tuturor evenimentelor la care participaţi. 2. Accesul la informaţie Accesul la informaţia publică este înainte de orice un drept. Accesul la informaţiile de interes public şi transparenţa decizională reprezintă două dintre cele mai importante elemente ale unei democraţii funcţionale. România a adoptat două acte normative relevante în acest sens, este vorba despre Legea nr. 544/2001 privind liberul acces la informaţiile de interes public şi Legea nr. 52/2003 privind transparenţa decizională în administraţia publică –legi care îşi propun, printre altele, să asigure conformitatea cu standardele internaţionale în domeniu. De asemenea, în cadrul Codului european al bunei conduite administrative (adoptat la 6 septembrie 2001), articolul 25 al acestui cod prevede că instituţia este obligată să ia măsuri pentru a informa publicul cu privire la drepturile pe care le are şi să asigure publicitatea acestui document, prin publicarea lui pe Internet sau prin alte mijloace posibile şi accesibile cetăţenilor. Prin conţinutul acestor legi se au în vedere mai multe obiective specifice, dintre care amintim: - îmbunătăţirea procedurilor şi mecanismelor de difuzare a informaţiilor publice şi de asigurare a transparenţei decizionale; - creşterea gradului de informare a funcţionarilor publici din administraţia locală cu privire la importanţa asigurării unui acces adecvat al cetăţenilor la informaţiile publice; - creşterea gradului de informare a funcţionarilor publici din administraţia locală cu privire la necesitatea de a facilita implicarea cetăţenilor, a organizaţiilor neguvernamentale şi a mediului de afaceri în procesul decizional local; - promovarea necesităţii de a crea condiţiile pentru un tratament egal pentru cetăţeni cu privire la furnizarea informaţiilor de interes public şi la implicarea lor în procesul decizional; - îmbunătăţirea procesului de comunicare şi colaborare dintre autorităţile locale şi centrale cu privire la implementarea legislaţiei referitoare la transparenţa decizională şi accesul la informaţiile de interes public. Legislatorul estimează că transparenţa serviciului public merită susţinută. În conformitate cu prevederile Legii nr. 544/2001 „informaţia de interes public reprezintă orice informaţie care priveşte activităţile sau rezultă din activităţile unei autorităţi publice sau instituţii publice, indiferent de suportul ori de forma sau de modul de exprimare a informaţiei” (art.2, lit.b). Prin adoptarea acestei legi cetăţenii ţării noastre au dreptul de a fi informaţi cu privire la activităţile şi atribuţiile instituţiilor/ autorităţilor publice, adică a acelor unităţi a căror funcţionare este finanţată prin bani publici rezultaţi din plata taxelor şi impozitelor contribuabililor faţă de stat. De asemenea, dreptul la informare este asigurat şi de procesul democratic prin care cetăţenii îşi aleg reprezentanţii în forurile legislative şi administrative ale ţării. Astfel, se creează cadrul legal ce permite oricărui contribuabil să se informeze şi să fie informat cu privire la interesele sale. Dreptul oricărei persoane la informaţie are trei dimensiuni: * dreptul de a fi informat, din oficiu, de către instituţiile/ autorităţile publice cu privire la aspecte importante ale funcţionării acestora; * dreptul de a cere informaţii; * dreptul de a fi informat de către mass-media cu privire la diverse aspecte importante din sfera publică. Toate aceste aspecte sunt stipulate de Constituţia României iar existenţa, cunoaşterea, respectarea şi conştientizarea lor constituie elemente de bază pentru asigurarea transparenţei procesului de guvernare. În Raportul privind liberul acces la informaţiile de interes public în România – analiză comparativă 2003-2007 elaborat de Asociaţia Pro Democraţia şi Transparency International România sunt enunţate următoarele principii care stau la baza reglementării accesului la informaţie: a. accesul maxim la informaţie – orice informaţie deţinută de o instituţie publică trebuie să fie accesibilă publicului iar excepţiile trebuie precis definite; b. obligaţia publicării informaţiei – instituţiile publice nu trebuie doar să facă accesibile informaţiile, la cerere, ci şi să dea publicităţii documente de interes public, în limita capacităţii şi resurselor de care dispun; c. promovarea transparenţei administrative – guvernul şi instituţiile publice trebuie să încurajeze o cultură civică şi instituţională a transparenţei şi să asigure resursele necesare pentru promovarea publică a următoarelor obiective: * campanii de informare publică privind dreptul de acces la informaţie; * programe de educaţie publică privind exercitarea acestui drept; * diminuarea culturii secretului în instituţiile publice prin programe de instruire; d. definirea limitativă a excepţiilor –informaţiile exceptate de la accesul liber trebuie să fie strict definite de la caz la caz, iar refuzul de a permite accesul la informaţie trebuie să satisfacă un test cu trei dimensiuni: * informaţia respectivă este legată de un scop legitim menţionat prin lege; * accesul la informaţia respectivă periclitează protejarea acelui scop; * periclitarea acelui scop este mai importantă decât interesul public de a avea acces la informaţia respectivă. e. introducerea unor proceduri de facilitare a accesului la informaţie – solicitările de acces la informaţie trebuie procesate rapid, de compartimente specializate şi existenţa sancţiunilor şi a posibilităţilor de apel împotriva refuzării accesului trebuie asigurată; f. nivelul rezonabil al costurilor accesului la informaţie (acest acces nu trebuie descurajat printr-un nivel excesiv al taxelor percepute solicitanţilor); g. caracterul public al şedinţelor instituţiilor publice –şedinţele trebuie anunţate în prealabil şi să fie deschise publicului, excepţiile de la această regulă trebuie să fie definite precis şi limitativ; h. prioritatea accesului la informaţie – legea privind accesul la informaţie trebuie să stipuleze că orice alt act normativ va fi interpretat în conformitate cu prevederile sale şi să prevină riscul ca regimul excepţiilor să fie extins în mod arbitrar prin alte interpretări; i. protecţia avertizorilor de integritate –persoanele care reclamă ori sesizează, cu bună credinţă, încălcări ale legii nu pot fi sancţionate, prin aplicarea unei sancţiuni inechitabile sau mai severe pentru alte abateri disciplinare, chiar dacă în acest fel dau publicităţii informaţii exceptate de la accesul public. Prin Legea nr. 371/2006 sfera de aplicare a Legii nr. 544/2001 a fost extinsă prin includerea nu doar a instituţiilor şi autorităţilor publice care utilizează sau administrează resurse financiare publice şi regiilor autonome, ci şi companiilor naţionale şi societăţilor comerciale aflate sub cupola unei autorităţi publice centrale sau locale şi la care statul român sau o unitate administrativ-teritorială este acţionar unic ori majoritar. Această extindere a domeniului de aplicare a legii constituie o modalitate suplimentară de a asigura transparenţa activităţii tuturor entităţilor ce reprezintă interesul public, fiind totodată un instrument important pentru prevenirea faptelor de corupţie. Pin aceeaşi lege 371/2006 este modificat şi art. 12, alin.(1), lit.c, care statuează faptul că vor fi exceptate de la liberul acces doar acele informaţii privind activităţile comerciale sau financiare care ar putea aduce atingere principiului concurenţei loiale, dar şi cele care pot impieta asupra dreptului de proprietate intelectuală sau industrială. Alături de aceste modificări, Legea nr. 380/2006 vine să expliciteze sfera de aplicare a dispoziţiilor privind accesul la informaţii, în speţă precizează că orice autoritate contractantă are obligaţia de a pune la dispoziţia persoanei interesate contractele de achiziţii publice. Această măsură legislativă vine ca urmare a unei îndelungate practici a administraţiei publice, potrivit căreia contractele de achiziţii publice erau însoţite de clauze de secretizare a acestora. Adoptarea acestei legi trebuie coroborată şi cu noile reglementări în materia controlului procesului de atribuire a contractelor de achiziţii publice. Prin adoptarea Legii nr. 188/2007 se modifică art. 5 al Legii nr. 544/2001 (în aliniatul 5 al acestuia contractele de privatizare sunt informaţii publice oferite la cerere) şi, în conformitate cu noile precizări legislative, autorităţile şi instituţiile publice au obligaţia să pună la dispoziţia persoanelor interesate contractele de privatizare încheiate după intrarea în vigoare a noii legi, prin consultarea la sediul acestora. Specialiştii în domeniu au identificat existenţa a trei dificultăţi în aplicarea Legii nr. 544/2001: 1. Probleme instituţionale: carenţe de organizare a activităţii de asigurare a liberului acces de informaţii în interiorul instituţiilor publice. Soluţiile adecvate acestui tip de dificultăţi trebuie căutate, în primul rând, la nivel de management, prin îmbunătăţirea procedurilor de lucru în cadrul instituţiilor şi o creştere a pregătirii profesionale a funcţionarilor implicaţi. De asemenea, se poate avea în vedere completarea – prin Hotărâre de Guvern - a normelor metodologice de aplicare a Legii nr. 544/2001; 2. Probleme legate de funcţionarea justiţiei, de punerea în executare a hotărârilor judecătoreşti favorabile solicitanţilor de informaţii şi de posibilitatea aplicării unor sancţiuni sau reparaţii. Avem în vedere faptul că, instanţele pronunţă tot mai des hotărâri în favoarea persoanelor cărora instituţiile publice le-au încălcat dreptul de liber acces la informaţii, dar accesul efectiv la informaţiile solicitate poate fi obstrucţionat, în continuare de către cei care le deţin. 3. Probleme de natură legislativă: dificultăţi legate de insuficienţe ale Legii nr. 544/2001 sau de corelarea defectuoasă cu alte acte normative. Practica acumulată în anii de aplicare de până în momentul prezent indică faptul că această lege ar trebui să acopere şi alte tipuri de entităţi care utilizează fonduri publice. Pe de altă parte, un eventual efort de modificare legislativă nu priveşte, în primul rând legea-cadru, ci alte acte normative care restricţionează liberul acces. Orice modificare adusă Legii 544/2001 trebuie să aibă în vedere, exclusiv, lărgirea ariei de aplicare a obligaţiei de a asigura liberul acces la informaţiile de interes public. Analiza efectuată de Agenţia de Strategii Guvernamentale referitoare la stadiul implementării legii liberului acces la informaţii de interes public, pe perioada 2003-2006, relevă faptul că pe perioada 2004-2006, dinamica solicitărilor publice este descrescătoare. Concluziile raportului evidenţiază că: 1) cel mai utilizat mijloc pentru anunţarea informaţiilor de interes public, din oficiu, a fost afişarea la sediul instituţiei şi, din acest motiv, doar cei interesaţi, în mod direct, au putut intra în contact cu aceste informaţii; 2) foarte puţine instituţii utilizează Monitorul Oficial pentru publicarea listei informaţiilor din oficiu; aproape trei sferturi din administraţia publică locală a publicat informaţiile din oficiu la sediul instituţiei, celelalte mijloace fiind foarte puţin utilizate. Utilizarea minimă a Monitorului Oficial, deşi prevăzută de lege în cazul rapoartelor anuale ale fiecărei instituţii, se datorează faptului că este nepractică şi, în plus, costisitoare; 3) la nivelul administraţiei centrale, pe lângă afişarea la sediu, se utilizează într-o proporţie semnificativă presa şi propria pagină de Internet. Se observă aşadar, prin toate aceste prevederi privind liberul acces la informaţiile de interes public, o preocupare constantă cu privire la ameliorarea relaţiilor dintre administraţie şi public. Dacă procedura, garantă a libertăţilor, este adesea prea lentă în cazul reţinerii de a furniza informaţii de către un serviciu public, jurisprudenţa tinde să modifice astfel de comportamente ale administraţiei. Dacă administraţiile centrale fac eforturi în a-şi motiva actele, colectivităţile locale se pare că sunt departe de a răspunde aşteptărilor legislatorului şi speranţelor pe care cetăţenii şi le pun în descentralizare. Accesibilitatea informaţiei este condiţionată de simplificarea condiţiilor de folosire a datelor. Trebuie considerată o condiţie nefavorabilă slăbirea relativă a siguranţei juridice, din care articolul 2 al Declaraţiei Drepturilor Omului face „un drept natural şi imprescriptibil”, căruia îi aduce atingere şi proliferarea, uneori contradictorie a normelor publice; abundenţa textelor duce la entropia comunicării publice. În schimb, clarificarea datelor care ar rezulta, în mod esenţial, din simplificarea procedurilor, ar fi o condiţie favorabilă. În acest sens, s-au succedat, cu mai mult sau mai puţin succes, importante activităţi de normalizare, datorate în special, propunerilor multor comisii interministeriale. Rămâne, de asemenea, în atenţie obiectivul integrării datelor publice, obiectiv pe care îl urmăreşte Comisia de coordonare a documentelor administrative. Ea veghează la ameliorarea docu-mentaţiei instituţiilor publice, pe de o parte controlând publicaţiile administrative şi, pe de altă parte, contribuie la simplificarea accesului utilizatorilor la bazele de date informatizate. Pierre Zémor apreciază că apelul la informatică şi la reţelele informaţionale permite, în principiu regruparea informaţiilor, dar înmulţirea băncilor de date poate provoca efecte neplăcute. 3. Comercializarea datelor publice Obligaţia de a comunica şi de a pune la dispoziţia cetăţeanului şi instituţiilor date adunate şi analizate de către instituţiile publice nu este lipsită de consecinţe economice. Informaţia publică este gratuită (legea 544/2001 privind liberul acces la informaţiile de interes public), adică are costurile de constituire şi distribuire suportate de către finanţele publice, dar ea poate deveni plătibilă atunci când se face apel la un serviciu telefonic, de pildă. Este vorba, desigur, de preţul unui serviciu suplimentar pus la dispoziţie la domiciliu, dacă este cerut. În felul acesta, se deschide problema comercializării datelor publice şi deci inevitabila concurenţă ce rezultă între întreprinderile şi agenţiile de presă, mai ales. Pe de o parte, valorificarea rezervelor publice de informaţii atât de costisitor de constituit, este legitimă. Nici o dispoziţie, lege nu se opune ca instituţiile publice să obţină un venit din comercializarea informaţiilor şi să adune sume pentru a adăuga valoare informaţiei brute prin noi modalităţi de culegere, selecţie, analiză, prin comparaţii şi statistici, prin punerea în formă şi prin diferitele moduri de distribuire sau de consultare. De pildă, Institutul Naţional de Statistică poate factura plusvaloarea adăugată datelor provenite din recensăminte pentru a răspunde cererii particulare a unei întreprinderi care caută un loc în care să se stabilească şi doreşte să afle calificările populaţiei în acea zonă pe care o prospectează. Pe de altă parte, informaţia publică este esenţială tuturor agenţilor economici şi ea poate fi de bază pentru activitatea numeroaselor întreprinderi private. Totuşi se cuvine ca aceste întreprinderi să nu beneficieze pe degeaba de banii publici. Dar, în acelaşi timp, lor trebuie să li se ofere (având în vedere activitatea concurenţială) materia primă informativă pusă pe piaţa publică. Dificultatea constă în fixarea costurilor de cesiune a informaţiei brute sau parţial tratate, cât şi în privinţa punerii lor pe piaţă. Observatorul juridic al tehnologiilor informaţiei, încearcă să răspundă acestor întrebări, ca şi acelora privind comercializarea programelor elaborate de către serviciile publice. Aceste motive, ca şi concurenţa între suporturile publice şi mass-media, fac ca relaţiile între responsabilii funcţiilor de comunicare ale serviciilor publice şi editorii sau ziariştii care au datoria de a informa conform deontologiei profesionale, să fie delicate. II. Relaţia serviciilor publice cu utilizatorii Punerea la dispoziţie a informaţiei sau accesul la informaţie nu sunt remedii suficiente pentru complexitatea textelor şi a procedurilor, nici pentru frecventele situaţii dificile în care se află cetăţenii. Atât dialogul cât şi asistenţa se impun adesea – ele presupun stabilirea unei relaţii între serviciul public şi utilizator. Pierre Zémor pune în evidenţă „paşii” ce trebuie parcurşi în această relaţie dintre puterile publice şi cetăţean, este vorba despre primirea şi orientarea lui, ascultarea, dialogul şi comunicarea relaţiei. 1. Primirea Ca să putem vorbi despre o relaţie între un serviciu public şi un utilizator/cetăţean, trebuie să urmărim mai întâi, primirea şi orientarea cetăţeanului. Funcţia de primire începe cu semnalarea în oraş, cu identificarea mijloacelor (de pildă, cutiile de scrisori galbene) şi a localurilor, ca şi cu răspunsurile telefonice sau în scris. Ideea care persistă cu privire la funcţionarul anonim, retras în spatele ghişeului, ferindu-se să răspundă unor întrebări incomode, îşi pierde caracterul ironic şi actualitatea, pe măsură ce comunicarea publică consacră o mare parte din energie şi din buget pentru a face cât mai accesibil serviciul public şi mai uşoare contactele cu cetăţeanul. Ne referim la faptul că se pot renova şi reamenaja localurile pentru a evita cozile (sau pentru a le face mai suportabile), se caută soluţii care să favorizeze discuţiile conviviale, mai personalizate, se modifică orarele în funcţie de particularităţile locale, se pun la dispoziţie fotocopiatoare în locuri accesibile ca şi distribuitori de timbre, vignete, se deschid birouri permanente sau puncte, centre de primire, care orientează cererile sau le rezolvă imediat (atunci când rezolvarea lor e simplă). Primirea utilizatorilor/cetăţenilor în primării, în comisariate, în centrele de colectare a impozitelor etc. face obiectul unor analize atente vizând până şi mobilierul încăperilor şi vestimentaţia agenţilor, fără a mai vorbi de formarea lor, de punerea la dispoziţie a unor casete video etc. Or, în administraţia publică românească, primirea este legată de „cadrul”, adică de locaţia unde îşi desfăşoară activitatea funcţionarul public, care foarte adesea se ascunde în spatele unui ghişeu, sau birou la care, pentru a ajunge, cetăţeanul trebuie mai întâi să treacă o adevărată „probă” de răbdare: coada. Asta ca să nu mai vorbim de modul cum holurile sau sălile de primire sunt „decorate”, din păcate încă foarte adesea, cu tencuieli căzute, sau aviziere care prezintă o informaţie nefolositoare, adesea redundantă ori redactată într-un limbaj prea specializat, ce îi este inaccesibil cetăţeanului de rând, mai mult, informaţia nu respectă legea pregnanţei perceptive nici la nivelul formei, nici al conţinutului. Proasta iluminare şi absenţa, ori insuficienţa scaunelor, vin să întregească acest prim contact pe care cetăţeanul îl are cu administraţia publică. Aspectele descrise mai sus ne sunt familiare si apreciem că în planul comunicării vizează cu precădere contextul, contactul, mijloacele de comunicare, elemente care, într-un pas secund, resemnifică toate celelalte componente intrinseci comunicării: emiţător, receptor, mesaj, cod, decodare. Ce rezultă dintr-un astfel de tablou? Impresia creată este cu siguranţă una foarte proastă, iar cetăţeanul, chiar înainte de a ajunge la ghişeu, sau de a deschide uşa biroului, porneşte deja cu prejudecata că funcţionarului – cu care urmează să intre în contact – nu-i pasă de el, ba chiar că îl desconsideră şi îl dispreţuieşte, iar această primă impresie este cel mai greu de schimbat într-o relaţie de comunicare. Iar dacă la toate acestea se adaugă o ascultare a cetăţeanului făcută de către „o poamă acră”, care transmite fie prin limbajul verbal, fie prin ton sau limbajul non-verbal (privire, gestică, etc.) dezinteres ori plictiseală, atunci acestuia i se va întări prima impresie, iar eforturile ulterioare de remediere a situaţiei vor fi aproape inutile. Într-o asemenea etapă, eforturile funcţionarului public ar trebui să fie astfel direcţionate încât cetăţeanul să se simtă încurajat să expună problema care îl aduce în faţa ghişeului şi să i se transmită acestuia sentimentul că este luat în seamă şi că va beneficia de toată atenţia şi bunăvoinţa necesare rezolvării cazului respectiv. Uneori, un singur zâmbet ar face minuni în asemenea situaţii. Pentru că, dacă pentru funcţionarul public, chestiunea reprezintă doar o altă cerere, între atâtea altele, care se încadrează la articolul cutare, aliniatul cutare, pentru cetăţean, în schimb, problema pentru a cărei rezolvare cere ajutorul funcţionarului public, este esenţială şi unică. Cum am precizat în primul capitol, la începutul relaţiei – contrar percepţiei noastre cotidiene despre ce înseamnă a comunica (de multe ori se face confuzia între ea şi limbaj, şi se consideră că dacă folosim aceeaşi limbă şi alfabet automat comunicăm, alteori prin comunicare se înţelege doar transmitere de informaţii) – există două „coduri” (cel al emiţătorului şi cel al receptorului), care, ulterior, trebuie să se metamorfozeze într-unul singur, fapt ce face posibilă atât codarea cât şi decodarea (reflectarea în oglindă a codării). Pentru aceasta, funcţionarul public ar trebui să „iasă” din grilele lui perceptive „împietrite”, să încerce să cunoască orizontul perceptiv al receptorului, al cetăţeanului din faţa sa, pentru a construi un „limbaj” comun, adică pentru a comunica. Aşadar primirea utilizatorilor implică un al doilea moment – este vorba despre ascultare. 2. Ascultarea Ascultarea individuală, de către un agent care se identifică (îşi face cunoscut numele şi funcţia precisă), permite particularizarea răspunsului (în situaţia când acesta poate să nu fie stereotip), permite luarea în seamă a petiţiei cetăţeanului, a conţinutului precis al întrebării puse de acesta. Mijloacele de consultare a cetăţenilor şi de studiere a opiniilor lor sunt cunoscute, chiar dacă nu sunt totdeauna respectate. Practica sondajelor s-a răspândit mult, cel mai adesea acestea se fac la scară naţională. De îndată ce trebuie delimitată o zonă geografică, o temă care preocupă, sau o „sub-populaţie”, se impun numeroase precauţii privind nivelul de informare al publicului, actualitatea problemelor puse etc. Aceşti doi parametri, în principal, contribuie la structurarea opiniei în momentul în care vrem să o sesizăm. Dacă o anchetă pune în evidenţă un fenomen sau o ofertă care sunt ignorate de către public şi, simultan, vrea să identifice efectele lor, apare riscul obţinerii unui rezultat tautologic. Anchetele calitative, convorbirile de profunzime sunt adesea mai bine adaptate subtilităţilor lucrului cu publicul. Însă când este vorba despre lucrul cu publicul regăsim în primul rând un demers care se sprijină pe oferta publicului, deci pe pedagogie şi dialog, mai degrabă decât pe identificarea problemelor necunoscute, presupuse a fi determinante. Din asemenea motive comunicarea publică implică importante informaţii prealabile Pierre Zémor remarcă importanţa dialogului – în ansamblul relaţiei cu cetăţeanul. Prin dialog, prin schimb se poate vedea dacă informaţia este bine primită, dacă aria conştiinţei interlocutorului este în relaţie cu cea a locutorului, fără să se producă prea multe pierderi, sau dacă limbajul agentului public-în sensul cel mai larg-intră în rezonanţă cu preocupările, situaţia, cultura, vocabularul interlocutorului (deci dacă sunt întrunite condiţiile pentru ca decodarea să fie o reflectare – în oglindă – a codării). Efortul de a ieşi din cultura şi jargonul administrativ rămâne important, ca şi acela al simplităţii exprimării (niciodată mai mult decât trebuie). În al doilea rând, ascultarea şi dialogul, prin ansamblul retroacţiunilor sau a feedback-ului determină instituţiile publice să înţeleagă că au posibilitatea să-şi formuleze diferit ofertele de servicii. În orice acţiune de modernizare a serviciului public, luarea în seamă a criticilor şi dorinţelor publicului joacă un rol esenţial. Receptarea aşteptărilor publicului poate să ducă la ajustări. 3. Dialogul Dialogul pe care îl instaurează serviciul public dezvăluie mai bine atitudinea sa decât rezultă aceasta din dispoziţiile regulamentare. Dialogul cu beneficiarii/cetăţenii lor este o cale esenţială de evaluare a serviciilor publice. Buna deservire a celor care folosesc serviciul public al unei primării, al unei prefecturi, al unui birou poştal etc. este evaluată permanent, sau cu ocazia „uşilor deschise”, a anchetelor prin chestionare, a examinării „cutiilor de sugestii”. Prezentările de proiecte, înainte şi în timpul anchetei publice, sunt din ce în ce mai mult însoţite de mijloace de informare importante: pliante, broşuri, fotomontaje, machete, filme pe casete video. Serviciile care folosesc astfel de instrumente de comunicare provoacă dialoguri benefice. Aprobările publicului induse de difuzarea datelor sunt mai numeroase decât criticile. Dialogul permite, pe de o parte, coproducerea serviciului personalizat pe care îl aşteaptă cetăţeanul de la un serviciu public: atunci când „cazul său particular” este ascultat, cetăţeanului i se oferă calitatea de „contractant social” cu putere publică (a priori superioară, crede el). Pe de altă parte, dialogul permite punerea în valoare a unui punct de vedere ce poate scăpa preocupărilor prea globale. Dialogul cu publicul poate fi instituţionalizat – se întreabă Pierre Zémor. Autorul lucrării „Comunicarea publică” observă, cu privire la acest subiect, că s-au constituit asociaţii ale beneficiarilor, mai ales pentru domeniile sensibile (impozitele, transportul), dar că proiectele lor au fost adesea de ordin general, iar critica modului de funcţionare a unui serviciu public a condus rapid la cea a naturii politicului, a puterii, la schimbarea legii. Autorul menţionat subliniază că discuţia concretă şi detaliată despre modalităţile de punere în act a serviciilor oferite publicului nu are utilitate decât atunci când se desfăşoară în proximitatea serviciilor publice, pe teme precis conturate, cu cetăţenii înşişi. De asemenea, se nasc discuţii şi din reclamaţiile sau contestaţiile cetăţeanului în contact cu o administraţie care nu-l înţelege, sau care comite greşeli. Pentru a ieşi din acest „dialog al surzilor” a apărut instituţia Avocatul Poporului, care este o autoritate independentă. Ea primeşte „reclamaţiile privind funcţionarea administraţiilor statului în relaţia lor cu administraţii”. Nu în ultimul rând este nevoie de un interlocutor care să fie intermediar unic al cetăţeanului în faţa numeroaselor administraţii. Acestea caută să fie mai aproape de cetăţeni, dar îşi păstrează compartimentările funcţionale, ba chiar îşi sporesc specializările. În acelaşi timp, serviciul public nu poate cere cetăţeanului să-şi decupeze interesul în cereri distincte, din moment ce, pentru el, este global. De aceea, se recomandă ca instituţiile publice să redescopere ce au de comunicat şi cu receptorul „interministerial”. Acesta aşteaptă să i se pună la dispoziţie informaţia şi să fie tratat şi el corespunzător. 4. Comunicarea relaţiei Comunicarea publică face obiectul unui paradox. Toţi cetăţenii au dreptul la informaţie. Aşadar, nu s-ar putea face apel la mijloacele puternice ale publicităţii capabile să formuleze mesaje simple? De multe ori răspunsul este negativ. Egalitatea vizată prin obligaţia de a informa nu este sinonimă cu unicitatea mesajului. Luarea în considerare a situaţiilor celor mai diverse ale receptorilor şi complexitatea mesajelor publice care se adaptează acestei varietăţi separă, în numeroase cazuri, comunicarea publică de interesul de a simplifica, de a reduce, al publicităţii mediatice. De aceea, comunicarea publică se foloseşte din ce în ce mai mult de relaţiile publice – acestea încearcă să se diferenţieze de publicitate dezvoltând contactele permanente în interior şi cu exteriorul. Trierea datelor publice care sunt la un moment dat utile cetăţeanului şi diferenţierea necesară a mesajelor implică, cum am amintit mai sus, schimbul şi relaţia. Atunci când îşi asumă tratarea individualizată a unei informaţii complexe, mass-media nu scapă de iluzia eficacităţii publicitare (efectul de drog propice aservirii – după E. Morin), sau de aceea de a trata cetăţeanul ca pe un telespectator, adică un „cetăţean mediu”, purtător al unor aşteptări omogene. Mass-media poate pe de o parte, să contribuie la difuzarea datelor publice şi, mai ales, să încurajeze interactivitatea prin dialog cu instituţiile publice (deşi foarte rar ele pot să contribuie la analiza directă a problemelor complexe). Pe de altă parte, o parte însemnată a comunicării publice are loc în afara mass-mediei – de exemplu, campaniile de informare destinate unui public larg privind relaţia de comunicare a serviciului public cu cetăţeanul sau cu intermediarii (asistente sociale, educatori etc.). Prin mass-media, impactul mesajului poate fi mai mare. Dacă admitem importanţa comunicaţiilor de masă în transmiterea mesajului (faptul ce ele nu rămân neutre, ci au un rol modelator asupra modului de receptare), este evident că – cu cât este mai aproape de interesul imediat al oamenilor, mai personalizat – cu atât conţinutul său este luat în considerare şi reţinut. Interactivitatea care conţine componente iraţionale şi afective, implică mai mult receptorul. Integrarea informaţiilor şi memorarea lor sunt mai eficiente atunci când receptorul este activ. De altfel, şi comunicarea comercială a produselor concurenţiale presupune „marketingul direct” (personalizarea vânzării, relansarea telefonului la domiciliu sau la locul de muncă, profitarea de recomandările celor apropiaţi etc.). Pierre Zémor consideră că relaţia stă la originea unei forme eficiente de comunicare atunci când serviciul public răspunde la patru exigenţe: * de a informa din datorie, cel mai adesea în absenţa dorinţei sau a motivaţiei de a primi informaţia; * de a asigura pedagogia indispensabilă transmiterii unui mesaj complex; * de a include comunicarea în procesul de identificare şi de precizare a serviciului; * în sfârşit, de a contribui la restituirea sensului vieţii colective. III. Promovarea serviciilor oferite publicului Cele două forme de comunicare publică analizate pană acum (obligaţia de a pune informaţia la dispoziţia cetăţeanului şi relaţia serviciilor publice cu utilizatorii) sunt, în ele înseşi, misiuni. Promovarea serviciilor oferite cetăţenilor, ca şi punerea în valoare a instituţiilor publice, provin din comunicare, sau din „punerea în valoare”. Promovarea este un exerciţiu clasic, bine stăpânit de către profesionişti (în special de către cei care lucrează în publicitate sau în relaţiile publice) – şi care, uneori, sunt tentaţi să îngrădească alte practici ale comunicării. Piaţa potenţială a utilizatorilor interesaţi este foarte largă, ceea ce justifică apelul la tehnicile de informare în masă, despre care s-a spus deja că sunt inadecvate comunicării relaţiei în situaţiile în care utilizatorul/cetăţeanul merge la ghişeele unor servicii publice. 1. Publicitatea serviciilor oferite Pentru a face cunoscută sau folositoare o ofertă publică se pot folosi metode de informare ale publicităţii, cu câteva precauţii, în privinţa limbajului, a exprimării publicitare sau în privinţa suporturilor şi a mijloacelor. Eficacitatea, dar şi bunul simţ cer de fiecare dată să se facă referiri la un obiectiv particular al promovării - potrivit grupului „ţintă” de cetăţeni, bine identificat. Finalitatea cea mai des întâlnită a publicităţii este de a face să se ştie. Astfel, pentru a pune la dispoziţie datele publice, instituţiile trebuie mai întâi să informeze cetăţenii despre existenţa lor. Se difuzează astfel, publicului interesat, cât mai larg posibil, indicaţii privind orele de deschidere a serviciilor de la primărie, privind locul şi data limită de depunere sau de expediere a declaraţiilor de venit, se anunţă crearea unui serviciu de ajutor la domiciliu a persoanelor în vârstă sau data închiderii înscrierilor pe listele electorale. Publicitatea poate da un plus de explicaţii atunci când este cazul, de pildă când se aduce la cunoştinţa publicului modificarea traseelor unor mijloace de transport în comun. Exprimarea publicitară, fără să piardă din calitatea reprezentării şi fără să nege interesul general subiacent, poate răspunde provocării de a promova masiv „produsele” complexe şi subtile unor clienţi implicaţi în fabricarea lor? Pierre Zémor consideră că nici capacitatea de creaţie, care este sufletul imaginaţiei publicitare, nu a dat răspunsuri satisfăcătoare la această întrebare. Prin urmare, comunicatorii publici trebuie să recunoască responsabilitatea lor atunci când fac apel la publicitate, să diferenţieze cu prudenţă diferitele suporturi (vitrină, afiş, presă scrisă, mijloc audiovizual etc.) şi, în general, să facă în aşa fel încât să fie cât mai bine avute în vedere identitatea şi finalităţile serviciului public. 2. Consumator sau cetăţean? Servicii concurenţiale sau serviciu universal? Formulele publicitare pot avea succes în situaţia concurenţei produselor de consum. Dar în situaţia în care publicitatea se adresează cetăţeanului, ea trebuie să îl convingă pe acesta că interesul său personal provine din interesul general sau trebuie să se „şteargă” în faţa acestuia. Şi în cazul campaniilor civice sau celor de interes general problematica trebuie să fie asemănătoare. Dacă în calitate de consumator putem alege între mai multe întreprinderi care se oferă să expedieze corespondenţa cu rapiditate, care oferă facilităţi, servicii de calitate diferită şi la tarife diferite, în calitate de cetăţean trebuie să admitem arbitrajul efectuat pentru a menţine un „serviciu universal” – cum îl numeşte Pierre Zémor. De pildă, Poşta chiar dacă nu e în situaţia de a se bate cu concurenţa, ea trebuie să-şi facă publicitate pentru a-şi evidenţia capacitatea de a îndeplini caietul de sarcini a serviciului universal, şi anume: tratare masivă, termen respectat, maşină mică galbenă ce atinge destinaţiile cele mai dificile, un vârf de munte sau o insulă, la acelaşi tarif etc. Promovarea va consta deci în a convinge, a reaminti, explicita temeiul interesului general, de a arăta că e în folosul fiecăruia să se conformeze. Prin urmare, vom vorbi despre avantajele individuale şi colective ale serviciului naţional, ale ajutorului judiciar, ale prezenţei poliţiştilor, ale plăţii lunare a impozitului pe venit, ale impozitului anual pentru locuinţă, ale formării profesionale, ale devierii unei şosele etc. Cât din această promovare este informare convingătoare sau comunicare capabilă să susţină utilitatea particulară a ofertei publice şi cât este publicitate la modul clasic? Ce loc trebuie să se acorde subiectivităţii în tratarea serviciilor concurenţiale? Câtă modestie trebuie să aibă exclusivitatea legitimă? Instituţia publică emiţătoare trebuie să găsească postura care să-i permită să mizeze pe resorturile convingerii, pe apelul la raţiune al publicităţii autentice (faţă de clientul acţionar), pe apelul la profunzime (relaţia perenă cu cetăţeanul), pe resorturile adeziunii, ale identificării poftelor (ecouri ale dorinţei) consumatorului. Procesul de comunicare cu beneficiarii/cetăţenii se bazează pe transmiterea de informaţii corecte şi exacte în mod regulat. Pentru circulaţia informaţiei putem utiliza: * publicaţia externă a organizaţiei/instituţiei respective; * relaţie eficientă cu presa, prin: - comunicate de presă, - briefinguri; - conferinţe de presă. * prezentări publice; * crearea şi întreţinerea unui site web; * răspunsuri la scrisori şi alte tipuri de corespondenţă; * difuzarea de materiale audio şi video: prezentări, interviuri etc. * organizarea de activităţi în folosul comunităţii: acţiuni de ajutorare a bătrânilor, persoanelor fără adăpost, orfanilor; o atitudine responsabilă în privinţa mediului; * implicarea în acţiuni care vizează serviciul public: campanii de educaţie sanitară, strângeri de fonduri, donaţii, sponsorizării; * instituirea unei forme eficiente de dialog cu publicul/ cetăţenii: linie telefonică gratuită, loc special destinat primirii mesajelor, aviziere, corespondenţă; * asigurarea unui serviciu de relaţii cu publicul rapid şi eficient prin: 1. modul de a răspunde la telefon – oferind toate elementele de identificare necesare; 2. stabilirea, afişarea şi respectarea programului de lucru cu publicul; 3. asigurarea unui ambient confortabil pentru recepţie; 4. asigurarea necesarului de materiale informative referitoare la activitatea organizaţiei; 5. reducerea la maximum a timpilor de aşteptare pentru public. Donatorii, sponsorii şi partenerii sunt o categorie importantă de public deoarece ei pot asigura o parte a resurselor necesare pentru activităţile instituţiei destinate cetăţenilor. De aceea, pentru ei mesajele trebuie să capete un accent persuasiv faţă de mesajele predominant informative destinate celorlalte categorii de public. În comunicarea cu donatorii şi sponsorii putem să folosim: * publicaţiile (periodice, pliante promoţionale, mape de prezentare); * scrisori; * proiectele prin care se identifică noi tipuri de activităţi care ar sluji interesele ambelor părţi; * materiale audio/video de prezentare; * prezentările directe sau cu ocazia unor seminarii, conferinţe, evenimente. Angajaţii unei organizaţii sunt cei de care depinde succesul acesteia, indiferent dacă este vorba de sectorul non-profit sau de piaţă. Comunicarea eficientă cu angajaţii din administraţia publică implică stabilirea unui dialog cu aceştia, fie direct, fie mediat, prin sindicatul lor. Mijloacele de comunicare directă cu aceştia constau în: * editarea unei publicaţii interne periodice care cuprinde informaţii de interes imediat pentru angajaţi, cum ar fi: 1. evenimente interne: angajări, promovări, pensionări, căsătorii etc; 2. evenimente în care este implicată instituţia (inaugurări, proiecte, prezentări speciale etc); 3. date referitoare la situaţia financiară a instituţiei (bilanţ, raport financiar); 4. înscriere pentru diferite competiţii interne, tombole etc. * întâlniri periodice ale membrilor conducerii instituţiei cu angajaţii; este indicat ca aceste întrevederi să fie mai puţin formale şi fără martori; * poştă electronică internă şi Intranet. * acordarea de bonusuri, recompense diverse cu prilejul obţinerii unor rezultate deosebite, sărbătorilor oficiale sau personale, şi se pot adresa fie echipei, fie unui singur angajat. Reuşita construirii unei bune imagini externe rezidă într-o bună imagine internă, corectă, precum şi în delimitarea clară a rolurilor de comunicare. Persoanele/organizaţiile din vecinătatea instituţiei pot acţiona ca agenţi de imagine pentru aceasta, prin difuzarea pe căi informale a mesajelor pe care le primesc din partea ei. În comunicarea cu această categorie de public putem folosi: * organizarea de vizite la locurile de muncă şi la „birouri”, acţiuni de tipul „porţilor deschise” (o zi în care oricine poate veni să vadă cum funcţionează organizaţia în ansamblu sau o parte a ei, poate cere şi primi informaţii despre activităţi, rezultate, angajaţi); * difuzarea publicaţiei externe a organizaţiei; * apelarea la sistemul de voluntariat atunci când activitatea o permite; * adoptarea dialogului şi a consultării cu privire la deciziile care îi afectează direct. IV Campanii de informare de interes general Ansamblul comunicării publice, şi punerea la dispoziţie a datelor publice în particular provin din interesul general. Campaniile ce vehiculează mesajele cu caracter civic sunt purtate în interesul colectivităţii – temeiul lor nu poate fi pus în discuţie fără a susţine că puterile publice au devenit ilegitime îndepărtându-se de funcţia lor de reglare socială pentru a se pune în serviciul intereselor particulare. Cu toate acestea formele de susţinere a „marilor cauze sociale şi umanitare” sunt discutate. Astăzi, mai mult ca altădată, sub efectul democratizării vieţii publice şi al mediatizării, putem să ne amintim de teza lui Protagoras, din dialogul cu acelaşi nume al lui Platon, conform căreia valorile fundamentale rezultă din influenţele complementare. Cu alte cuvinte, comunicarea civică are loc nu numai în cadrul familiei, şcolii, ci şi în relaţiile permanente dintre cetăţeni şi ansamblul instituţiilor publice, aleşii locali, actori sociali marcanţi (cei de la locurile lor de muncă). În pofida acestui lucru se poate constata slabul nivel al culturii civice. „Deficitul” civic este condamnat încriminându-se eforturile insuficiente de comunicare privind temele de interes general şi slaba motivaţie pe care valorile fundamentale o mai suscită cetăţeanului. Informaţia civică vizează, în principal, cunoştinţele de bază necesare funcţionării instituţionale şi politice, de exemplu care sunt mecanismele constituţionale, ale statului, care este rolul Parlamentului, al adunărilor reprezentative etc. Dar reamintirea drepturilor şi datoriilor cetăţeanului se dovedesc neputincioase atunci când se confruntă – dincolo de comunicarea civică - cu reproşurile făcute clasei politice şi responsabililor politici. În primul rând - cum am reliefat în prima parte a cursului - nu există comunicare dacă receptorul nu este activ (trebuie să existe feedback-ul, inversarea rolurilor, iar decodificarea să apară ca „reflectare în oglindă” a codificării). Or, absenţa dezbaterilor, a discuţiilor serioase fac cetăţeanul pasiv faţă de oferta publică. Pe de altă parte, dincolo de preferinţele partizane, implicarea cetăţenilor nu este cu nimic încurajată prin modul de funcţionare al partidelor şi al structurilor politice. În al doilea rând, cum remarcă Pierre Zémor, domeniul public atrage din ce în ce mai puţin dacă devine din ce în ce mai mult o afacere însuşită de către specialiştii unei lumi politico-administrative închisă în ea însăşi prin modul în care face recrutarea, selectarea, cooptarea, cumulul şi prelungirea mandatelor. Antidotul dinspre comunicare pentru a înlătura astfel de efecte presupune: sporirea numărului reportajelor, a acţiunilor de tip „uşi deschise”, îmbunătăţirea ascultării celorlalţi, efortul de a-i coopta la luarea deciziilor etc. Prin aceste activităţi trebuie să se găsească acel tip de comunicare ce favorizează o mai mare transparenţă şi trezeşte interesul imediat al cetăţeanului, făcând mai accesibile instituţiile politice, judiciare administrative. În al treilea rând, dificultăţile comunicării civice ţin de faptul că opinia publică, structurată pe grupuri sociale mai mult sau mai puţin organizate (sindicate, partide, profesii, asociaţii, culte etc.) este atinsă de influenţe efemere sau de curente socio-culturale puternic dispersate. Opinia publică definită ca un fel de ţintă în mişcare exprimă credinţe bazate nu neapărat pe fapte, ci pe percepţiile sau evaluările unor evenimente, persoane, instituţii etc. şi este vizibil instabilă. Fiind fundamentată pe percepţie ea are un caracter capricios, poate fi influenţată uşor, şi e greu de măsurat. Rezultă de aici o complexitate a mesajelor şi o eterogenitate a disponibilităţilor, care presupun reţele de informaţie şi o mediere reală. Or, locul redus pe care mass-media de nivel naţional îl acordă vieţii comunităţilor concrete (primează funcţia comercială, şi nu cea formativă, educativă) face ca acest tip de comunicare să aştepte puţin de la informarea de masă. Campaniile de informare asupra cauzelor sociale – chiar dacă nu au aceleaşi fundamente instituţionale – întâmpină mai puţine dificultăţi din partea opiniei care le receptează, mai ales când sunt primite prin presa scrisă sau prin mijloacele audio-vizuale. Prevenirea Sida, lupta contra toxicomaniei, cancerului, excesului de alcool, tabagismului, denunţarea violenţei conjugale, prevenirea violenţei domestice, siguranţa pe drumurile publice –constituie temele cel mai des întâlnite în campaniile de sensibilizare a opiniei publice în cursul ultimilor ani. Printre temele prioritare ale campaniilor de informare figurează şi cele prin care guvernul înţelege să-şi însoţească politica, de exemplu informaţiile referitoare la locurile de muncă, la protecţie socială, la inserţie socială, la stabilirea cheltuielilor pentru educaţie, sănătate, modernizarea serviciului public, la cele privind participarea la construcţia Europei unite. Este dificil de făcut clar distincţia între, pe de o parte, subiectele care suscită comunicarea guvernamentală (de pildă, măsurile destinate să combată şomajul), iar pe de altă parte, subiectele menite să contribuie la evoluţia comportamentelor cetăţenilor în privinţa respectării drepturilor, securităţii sau sănătăţii proprii. În ansamblu ele sunt recurente, în ciuda schimbărilor de guvern sau de majoritate parlamentară. Importanţa campaniilor desfăşurate şi a bugetelor aferente implică respectarea legitimităţii guvernamentale, iar temele abordate ar trebui să aibă ecou larg în opinia publică. Astfel de apeluri nu pot fi confiscate doar pentru imaginea acţiunilor guvernamentale (cum se întâmplă uneori), mai ales când e vorba de cauze fundamentale, cum este, de exemplu, cea a luptei contra şomajului sau prevenirea abandonului şcolar. Campaniile de informare asupra unor teme importante, precum cele amintite mai sus sunt organizate nu numai de instituţiile guvernamentale, ci şi de alte instituţii. Consens sau dezbatere: educaţie civică sau propagandă? În cartea sa „Comunicarea publică” Pierre Zémor abordează un subiect sensibil al acestui registru de comunicare, şi anume, dacă formularea descentralizată a acestor mari cauze, ca şi informarea civică, nu fac să crească tentaţia personalizării campaniilor, ba chiar a însuşirii lor. În România se poate observa uneori acest lucru. Dacă însuşirea privată a unei cauze cu finalitate publică poate aduce un spor de notorietate, există riscul ca acest spor să fie dobândit cu preţul indiferenţei faţă de adevăr, ba chiar cu cel al sacrificării onestităţii. Deturnarea legitimităţii provocate în acest fel poate aduce o anumită legitimitate, dar cu preţul pătării reputaţiei şi pierderii respectului. Această „incompetenţă de comunicare”, cum o numeşte Pierre Zémor, poate provoca pierderea credibilităţii, pierderea imaginii de calitate a emiţătorului fie el politic, public sau privat (atunci când pentru publicitatea mărcii sale, un fabricant internaţional de îmbrăcăminte se poate folosi de o cauză umanitară la care opinia publică e sensibilă, el poate capta pe moment atenţia, dar ulterior pierde din prestigiu, în sensul de autoritate şi credibilitate). Comunicarea publică include o dimensiune etică bazată pe respectarea, de către fiecare emiţător public, a gradului de consens social înglobat în mesaj. Informaţia civică, bazată pe un contract tacit încheiat cu cetăţeanul, trebuie diferenţiată de comunicarea politică, de publicitate (menită să servească interese concurente, particulare sau partizane), şi în special trebuie diferenţiată de propagandă. Încălcarea acestei etici poate rezulta în situaţiile în care acordul în privinţa interesului general nu este bine stabilit, sau există contradicţii între aprecierile făcute de către fiecare individ; dar mai ales poate să provină din situaţiile în care cauzele sunt apărate în unanimitate, cum ar fi lupta împotriva şomajului, împotriva cancerului, tabagismului, Sida etc. Mai subtil este conflictul interior al unei persoane grijulii nemulţumite din cauza fumului gros (ce dăunează sănătăţii), într-un loc public, dar în acelaşi timp tânjeşte după libertatea de a fuma o ţigară. Interesele profesionale sau de grup ştiu să se sprijine pe această ambivalenţă pentru a face lobby, presiune prin grupurile de influenţă, pentru a deplasa frontiera, avantajând fie producătorii (de tutun, alcool), fie protectorii (medicii, ecologiştii). Conflictul interior are loc între ipostaza de consumator şi cea de cetăţean a aceluiaşi individ. Campania de interes general, care vizează modificarea unui comportament sau contribuţia la instruirea civică, trebuie să se adreseze în acelaşi timp raţiunii şi pasiunii ca să zicem aşa. Cei care fac publicitate, trebuie să caute „concepte” şi mesaje care ţin de interesul colectiv, dar trec prin cel privat. Comunicarea nu poate să nu arbitreze această contradicţie, decât dacă joacă, involuntar, un rol tehnocrat, sau, deliberat, unul propagandistic. Dat fiind importanţa acestui tip de campanie, elaborarea unei strategii de comunicare publică ţine cont de principii tehnice riguroase, dintre care amintim: - în timpul campaniei trebuie să fie abordat un singur subiect (unitatea temei); informaţia trebuie să se desfăşoare pe o perioadă de timp definită ştiinţific, fără întrerupere. Impactul comunicării este cu atât mai puternic, cu cât cel mai mare număr de mijloace este reunit în profitul său; - strategia trebuie să ia în calcul următoarele puncte: alegerea temei campaniei, definirea ţintei urmărite, a concepţiei, a tonului, conţinutului, atracţia şi semnătura mesajului. În funcţie de împrejurări este ales subiectul pentru care comunicarea are cele mai multe şanse de a modifica starea existentă. Concepţia mesajului, element fundamental al comunicării, se supune unor principii ce au în vedere eficienţa. Mesajul poate apela la sentimentul de frică (securitate rutieră), umor sau erotism. El trebuie să fie însoţit de un slogan care să afirme obiectivul campaniei şi să dea tonul acesteia. Subiectele abordate de campania de comunicare publică pot fi repartizate în trei categorii: 1. cele care încearcă să modifice comportamentele: lupta împotriva accidentelor de muncă, a tabagismului, a tratamentelor greşite aplicate copiilor sau femeilor, a incendiilor sau a focurilor din păduri etc; 2. cele care au ca obiect prezentarea noilor elemente de informare privind drepturile şi datoriile cetăţenilor: serviciul naţional, declararea veniturilor, modalităţi de creare de afaceri; 3. cele care intenţionează să promoveze servicii şi organisme publice: muzee, lucru manual, parcuri naţionale regionale, imaginea de ţară. Astfel, campaniile de comunicare publică – ce servesc interesul general - diferă de cele de construire a imaginii, care au ca scop să atragă atenţia publicului asupra unei organizaţii şi a produselor, serviciilor sau activităţii cetăţenilor faţă de o problemă. Evident, campania de comunicare publică reprezintă la rândul său un efort de schimbare (sau de menţinere) a opiniei uneia sau mai multor categorii de public asupra unei probleme, dar cum am explicat până acum specificul acestui tip de campanie este dat de dimensiunea sa etică (consensul social înglobat în mesaj), precum şi de caracterul de legalitate, legitimitate încorporat în ansamblul său. Efortul de schimbare a opiniei cetăţeanului trebuie să fie unul onest, care să respecte deontologia comunicării publice şi să refuze orice tactică de manipulare. Etapele planificării unei campanii de comunicare publică a Mai întâi, trebuie să definiţi obiectivul campaniei: * vă propuneţi să atrageţi atenţia asupra unei probleme? * vă informaţi publicul despre detaliile acesteia? * să educaţi publicul? * să menţineţi atitudini şi comportamente existente? * să schimbaţi comportamente existente? b. Identificaţi foarte clar categoriile de public cărora vă adresaţi înainte de elaborarea mesajului şi de alegerea canalelor de comunicare. Categorii majore de public: * presa naţională, locală şi specializată; * editorialişti, analişti, comentatori de presă, * autorităţi publice centrale şi locale; * consumatori/angajaţi nesindicalizaţi; * cetăţeni; * politicieni; * comisii parlamentare şi parlamentari; * organizaţii neguvernamentale, mai ales organizaţii comunitare; * manageri ai companiilor comerciale; * lideri de opinie. c. Documentaţi-vă cât mai bine asupra subiectului campaniei. Adunaţi cât mai multe din informaţiile disponibile şi organizaţi-le astfel încât să fie accesibile. d. Aflaţi care este poziţia publicului asupra problemei. Este ideal (dacă dispuneţi de bugetul necesar), să contractaţi un studiu sociologic din care să reiasă dacă publicul este conştient de problema care va constitui subiectul campaniei şi care sunt diversele opinii ale diferitelor categorii de public faţă de acestea. e. În elaborarea planului de campanie, propuneţi un calendar cât mai detaliat, însoţit de un buget care să conţină toate resursele necesare. Termenele trebuie să fie realiste, este recomandat să lăsaţi timp de rezervă şi să prevedeţi scenarii alternative. Planul de campanie trebuie să fie suficient de flexibil pentru a permite schimbări pe parcurs. f. Definiţi problema în termeni cât mai simpli. „Traduceţi”, dacă este cazul, limbajul oficial, tehnic sau ştiinţific, pentru ca mesajul să poată fi înţeles de toate categoriile de public. Problema pe care campania o ia în discuţie poate fi foarte complexă, de aceea este indicat să focalizaţi mesajul pe miezul problemei, nu pe aspectele colaterale (atenţia publicului este greu de captat şi foarte uşor de distras). Adoptaţi o poziţie fermă faţă de problema principală şi rămâneţi consecvenţi cu aceasta pe tot parcursul campaniei. g. Organizaţi o echipă de lucru care, pe lângă calităţile profesionale, să creadă în cauza pe care o promovaţi. Este bine ca echipa să fie una restrânsă, pentru a comunica mai uşor şi pentru a scădea şansele de apariţie a mesajelor distorsionate şi contradictorii. De asemenea, un grup mai mic menţine mai uşor coeziunea şi ataşamentul pentru o idee. Implicaţi membrii echipei în alcătuirea planului de campanie, în elaborarea mesajelor şi coordonarea evenimentelor, şi nu îi priviţi doar ca pe simpli transmiţători ai mesajului (a se vedea importanţa codificării şi a emiţătorului argumentată în capitolul 1, subpunctul 2). h. Identificaţi în timpul fazei de planificare, posibilii aliaţi pe care i-aţi putea atrage în campanie, precum şi instituţiile, organizaţiile sau companiile care ar putea porni o contraofensivă. Coaliţiile sunt adesea extrem de importante pentru succesul unei campanii, deoarece au o „voce” mai puternică (le creşte autoritatea), pot mobiliza mai multe resurse şi sunt mai credibile, pentru un număr mare de organizaţii. i. Identificaţi tema principală a mesajului şi creaţi mesaje adaptate fiecărei categorii de public vizate de campanie. Acest lucru se poate face prin brainstorming (a se vedea pag. 197), adică prin adoptarea ideii unei persoane din echipă sau prin adoptarea altor idei care s-au dovedit eficiente în situaţii similare. j. În funcţie de informaţiile pe care le aveţi despre publicul ţintă şi în funcţie de caracteristicile mesajului, selectaţi canalele de comunicare. k. După elaborarea şi discutarea planului de campanie cu membrii echipei, dezvoltaţi o strategie internă pentru a obţine aprobarea conducerii organizaţiei şi a sprijinului acesteia pentru campanie. Evident, această strategie trebuie să fie de acord cu misiunea organizaţiei, ca şi întreaga campanie. Derularea efectivă a campaniei de comunicare publică a. Alegeţi un simbol (care să aibă şi un corespondent grafic – acesta va deveni sigla campaniei) şi un slogan pentru campanie. Simbolul şi sloganul trebuie menţinute până la sfârşitul campaniei şi vor apărea pe toate documentele produse în cadrul campaniei, precum şi pe toate obiectele promoţionale. Sloganul este un text care captează în câteva cuvinte mesajul principal al campaniei. Trebuie să atragă atenţia şi să fie uşor de reţinut. În nici un caz nu trebuie să permită interpretări ambigue. Forma grafică a sloganului, simbolul, reprezintă semnătura scrisă a campaniei respective (reprezentând printr-un desen concis sfatul despre care este vorba, simbolul trebuie să atragă atenţia prin noutate, iar prin forma sa trebuie să se observe de departe; făcut pentru a dura el trebuie reprodus din abundenţă, până ce simpla prezenţă să ne amintească despre ce este vorba). b. Este bine dacă puteţi organiza mesajul în jurul unor teme universale, care interesează pe toată lumea şi care generează o implicare emoţională – apelul la sentimente prin invocarea unor teme universale: familia, copiii, bătrânii, dragostea, compasiunea, sănătatea, animalele, bunăstarea, tradiţia, locurile de muncă, viitorul, dezvoltarea economică, mediul înconjurător, educaţia, sănătatea precum şi valorile perene – libertatea, binele, respectul pe care-l datorăm aproapelui nostru, dreptatea, echitatea, adevărul etc. c. Alegerea canalelor de comunicare depinde de public. Selectarea trebuie să se facă în funcţie de gradul de adecvare al acestora pentru fiecare tip de public. În acest sens, trebuie să aflaţi când, cum şi cât timp membrii categoriei de public vizate acordă atenţie unui anumit tip de canal de comunicare. Canale de comunicare posibile: - mass-media (prin comunicate de presă, conferinţe de presă, briefinguri, interviuri, talk-showuri, anunţuri de utilitate publică, anunţuri/spoturi plătite); - publicaţii: pliante, broşuri, afişe, fluturaşi; - obiecte promoţionale; - bannere; - scrisori; - studii / rapoarte; - fotografii; - casete video şi audio; - discursuri şi prezentări; - telefon; - fax; - cărţi; - prezentări multimedia /CD ROM-uri; - autocolante; - pagina de web şi e-mail; - îmbrăcăminte. d. Înainte de difuzarea efectivă, trebuie să testaţi mesajul pe care l-aţi conceput. Dacă bugetul vă permite, puteţi contracta un institut specializat să se ocupe de acest lucru şi să vă semnaleze care părţi ale mesajului sunt cel mai bine receptate, şi care sunt mai puţin convingătoare. Dacă nu dispuneţi de finanţare suficientă pentru acest lucru, atunci puteţi organiza focus grupuri apelând la resurse proprii. e. Criteriul corect din punctul de vedere al bugetului este eficienţa, nu costul de producţie. Trebuie să vă gândiţi la publicul la care încercaţi să ajungeţi şi să evaluaţi credibilitatea mediilor de comunicare pe care intenţionaţi să le folosiţi în faţa acestui public. De asemenea, luaţi în considerare intervalul de timp util pentru ca informaţia să ajungă la public. f. Organizaţi întâlniri frecvente între membrii echipei şi asiguraţi-vă că informaţia circulă corect. Încercaţi să evitaţi supraîncărcarea echipei şi menţine-ţi proceduri de lucru simple (evitaţi birocraţia). g. Monitorizaţi campania şi realizaţi evaluări intermediare şi o evaluare finală. Evaluările intermediare sunt foarte utile în adaptarea planului iniţial la schimbările de context sau la problemele care ar putea surveni pe parcursul campaniei, iar evaluarea finală va arăta dacă efortul a avut sau nu succes, ce lucruri bune se pot repeta în campanii similare şi ce greşeli trebuie corectate în viitor. Autoarele lucrării Ghid de comunicare publică – Mădălina Gheorghiţă şi Raluca Negulescu ne oferă câteva sfaturi generale legate de campaniile de comunicare publică: - Urmăriţi atât informarea cât şi implicarea publicului; nu bombardaţi publicul cu prea multe informaţii, mai ales dacă sunt foarte tehnice şi menţineţi mesajul concentrat asupra problemei principale; - Activarea suporterilor (publicului fidel) este mai uşoară decât convingerea indiferenţilor, care este mai uşoară decât schimbarea opiniei adversarilor. Decideţi din timp care categorie este cea mai importantă pentru succesul campaniei. - Încercaţi să găsiţi valori/credinţe deja împărtăşite de publicul campaniei, de care să puteţi lega mesajul. Şansele ca acesta să fie acceptat sunt mai mari dacă există o „ancoră” culturală, morală sau emoţională. - Răspundeţi din vreme principalelor contraargumente; - Obţineţi sprijin din partea experţilor, autorităţilor locale şi vedetelor. Solicitaţi-le declaraţii care se pot transforma în citate, apariţii radio/tv, fotografii. - Îndreptaţi efortul de comunicare către cei care contează cu adevărat. Efortul de a convinge segmentele aflate la extremele „plajei de public” nu are randament. - Creaţi coaliţii de organizaţii care au aceeaşi poziţie faţă de problema în discuţie şi facilitaţi comunicarea între ele. Un punct de vedere susţinut de 50 de organizaţii de mediu sau de Protecţia copilului, precum şi acţiunea pe care acestea au capacitatea să o genereze împreună are un alt impact în comparaţie cu o poziţie adoptată de o singură organizaţie. - După începutul campaniei, valorificaţi rezultatele obţinute deja. Arătaţi publicului că acţiunea lor contează, astfel aceştia - la rândul lor, îi vor convinge pe alţii. - Schimbarea de atitudine depinde de proximitatea problemei faţă de public. Încercaţi să arătaţi oamenilor de ce respectiva problemă îi afectează, în ce mod - direct sau indirect. Evenimentele contează mai mult decât cuvintele în schimbarea opiniei publice. - Liderii de opinie joacă un rol important în influenţarea opiniei publice. Ei sunt un public important al oricărei campanii. V. Valorizarea instituţiilor publice sau comunicarea instituţională A cincea formă de comunicare a serviciului public este comunicarea instituţională, respectiv ansamblul registrelor (informării obligatorii, informării civice, relaţiei cu utilizatorii sau promovării serviciilor). Ea are ca obiect „prezentarea organismului”, dă seama de ansamblul activităţilor sale, dar şi afirmarea identităţii şi a imaginii, iar mai general, însoţeşte politica instituţiei. Este vorba de o comunicare globală, ce nu poate fi ţinută în frâu decât dacă îşi asumă adecvat preocupările comunicării cu exteriorul şi pe cele ale comunicării interne, în acelaşi timp. De pildă, comunicarea într-o întreprindere este confruntată cu problemele pe care le pun analizele informaţiilor despre produse, ale comunicării privind marca acestora, privind întreprinderea. Problema este simplă atunci când totul are scop promoţional. Lucrurile se complică însă de îndată ce se adaugă comunicării comerciale, nivelul suplimentar şi distinct al comunicării instituţionale, cu scopul de a scoate în prim plan „misiunea” întreprinderii în societate, funcţiile ei de interes general sau în raport cu cetăţenii clienţi. 1. Comunicarea politicii instituţionale Diversitatea instituţiilor publice şi a relaţiilor stabilite cu cetăţenii face să apară nevoia de identificare. A comunica bine presupune înainte de toate ca emiţătorul să fie lămurit în privinţa sa şi să-şi facă rolul cunoscut. Importanţa comunicării instituţionale constă în faptul că e prealabilă (explicit sau implicit), subiacentă celorlalte tipuri de comunicare analizate anterior. Ea are sarcina de a pune în valoare politica instituţiei care, după cele mai bune şcoli de strategie implică cel puţin trei aspecte. 1.a. Primul este cel al strategiei. Această vocabulă acoperă situaţiile concurenţiale, dar poate foarte bine să se raporteze şi la strategiile relaţionale care, într-un domeniu de activitate sau altul, substituie parametrul valorii unui sector (profit, competitivitate, rata creşterii), cu cel privind siguranţa (exercitarea unei exclusivităţi, dezvoltarea de relaţii privilegiate, integrarea). Instituţiile publice se împacă mai bine cu termenul de misiune (conferită de interesul general) pentru a-şi preciza programele de acţiune şi obiectivele. Astfel, comunicarea contribuie la: * analiza stării domeniului, a mediului; * alocarea resurselor financiare, tehnice şi umane; * repartizarea sarcinilor; planificării; * evaluarea politicii publice urmărite. Ţinând cont de necesitatea transparenţei serviciului public, atât procesele interne de reflectare, cât şi formalizarea acţiunilor reclamă o formulare pentru exterior. Fie că e vorba de definirea sau punerea în evidenţă a planului global de acţiune al unui minister, fie că este vorba de un proiect de serviciu într-o administraţie etc., comunicarea joacă un rol esenţial în receptarea aşteptărilor faţă de ele şi în luarea lor în seamă de către oameni. Prin comunicare se face cunoscut publicului ansamblul serviciilor oferite. Comunicarea instituţională este bună atunci când se preocupă de coerenţa pe ansamblu, când îşi onorează atribuţiile şi conţine tot timpul valori adăugate. De exemplu, comunicarea Consiliului de Stat se preocupă de imaginea globală şi de pedagogia pe care o implică funcţia acestuia, dar trebuie să ţină seama şi de activităţile judecătorului administrativ care interesează „categorii-ţintă” uşor de identificat (particulari, întreprinderi, instituţii, avocaţi, jurişti, universitari, presa, marele public), şi de activităţile de consiliere ale guvernului ale cărui avize presupun relaţii cu miniştrii, cu cabinetele, cu serviciile administraţiilor etc. Pierre Zémor înfăţişează câmpul de intervenţie al comunicării instituţionale prin cercuri concentrice. Instituţia PublicăCâmpul comunicăriiFinalităţi de comunicare Interior (Funcţionarii contractuali) ( stat major ( încadrare ( funcţionali ( departamente şi servicii ( servicii exterioare corelate ( Cabinet, tutelă( Calitatea acţiunii agenţilor şi a condiţiilor de lucru ( Mobilizare internă ( Pregătire pentru comunicarea externă Mediul operaţional (micro-mediul) ( beneficiari individuali ( întreprinderi ( alte instituţii publice (administraţii, aşezăminte publice, colectivităţi teritoriale) ( „Parteneri” ( asociaţii ale personalului ( asociaţii de beneficiari ( colectivităţi teritoriale sau administraţii de Stat ( Presa şi mediile specializate ( Sindicate şi grupuri ( Interlocutorii interministeriali sau intersectoriali şi expertiza juridico-administrativă ( Opinie ( Relaţii europene şi internaţionale ( Obligaţia de a informa ( Eficacitatea şi calitatea operaţiunilor de serviciu (tranzacţii, decizii de gestiune …) ( Notorietatea şi imaginea serviciilor oferite Mediul sectorial (mezo-mediul) ( notorietatea şi imaginea instituţiei (dare de seamă a activităţii, proiecte) ( schimbare instituţională Mediul general (macro-mediul)( schimbare socială şi politică ( modificarea comportamentelor sociale ( difuzarea cunoaşterii „civice” Primul cerc este cel interior, al personalului. Urmează mediul operaţional (micro-mediul) care este în principal cel al comunicării cu utilizatorii – punerea la dispoziţie a datelor publice, comunicarea la „ghişeu”, sau comunicarea privind serviciile oferite. Tot aici se încadrează relaţiile publice adecvate pe care le dezvoltă cu diferitele categorii de parteneri sau de interlocutori (asociaţii locale, grupări categoriale, mass-media). Campaniile sau acţiunile publicitare, evenimenţiale sau mai durabile, vin să întărească comunicarea inerentă relaţiilor operaţionale, sau relaţiilor interne ale instituţiei şi vizează mediul „sectorial” (sau mezo-mediul), relaţiile interminis-teriale, cele strategico-politice, cu reprezentanţii abilitaţi ai actorilor sociali şi cu presa. Este câmpul privilegiat al justificării şi al valorizării instituţionale. Acest cerc e inclus la rândul său în mediul general (macro-mediul) unde comunicarea este fie civică, fie politică, iar finalităţile sunt fie de difuzare a regulilor statului de drept, fie de modificare a comportamentelor sociale, fie de schimbare socială şi politică, relaţiile dintre puterile publice şi cetăţeni făcând obiectul numeroaselor medieri, în principal prin intermediul jurnaliştilor şi al mass-mediei. 1.b Al doilea aspect al politicii instituţiei şi al comunicării instituţionale priveşte structurile, adică organizarea mijloacelor afectate misiunii acesteia. Locul ocupat de comunicare joacă un rol important în alegerea tipului de structură. Instituţia va privilegia serviciile sale funcţionale de fiecare dată când priceperea, expertiza unei ramuri sau alta ale administraţiei se exercită conform aşteptărilor publicului specializat şi avertizat. În schimb, dacă se modifică des expresia cererii de serviciu public, sau dacă serviciul, pentru a se adapta beneficiarului, acordă atenţie importantă relaţiei, sunt de preferat structuri descentralizate (numite „divizionale” în lumea întreprinderii, fiindcă sunt organizate pe baza diviziunii „produs-piaţă”) În sfârşit, caracterul limitat al unora dintre misiuni, în privinţa obiectului şi a timpului, cât şi „caracterul concentrat” al comunicării pot pleda pentru o structură, în întregime sau parţială, pe proiecte, numită uneori organizare de misiune, concept care acoperă în acelaşi timp caracterul ad-hoc al structurii şi intervenţia transversală în organizaţiile ierarhice, frecvente în administraţie. 1.c Al treilea aspect al politicii instituţiei este adesea unul ascuns, dar esenţial, întrucât condiţionează misiunea şi structura: este vorba de cel al identităţii. 2. Identitatea, imaginea şi legitimitatea serviciilor publice În materie de politică instituţională, identitatea este cea care permite unui organism, sau unei părţi din el, să aibă sentimentul că este o entitate specifică şi coerentă, care îşi asumă propria istorie şi locul printre celelalte. Imaginarul organizaţional este fundamentat pe trei imagini (sau proiecţii) interne: * cea a instituţiei pentru cei care lucrează în ea; * cea a calităţilor ideale, etice şi profesionale, pe care le presupun vocaţia şi misiunea sa; * cea a grupurilor influente interne sau externe ale serviciului public respectiv şi anume a acelora care îi pot întruchipa legitimitatea şi îi influenţează devenirea. Identitatea este în centrul comunicării unui emiţător instituţional. În acelaşi timp, ea constituie climatul intern şi marchează orice pas în relaţiile cu exteriorul. Identitatea se manifestă în producţiile simbolice: în stilul discursurilor oficiale, al desfăşurării reuniunilor, în ritmul activităţii respective, în organizarea timpului, în rituri şi obiceiuri, în amenajarea spaţiilor (ce suprafaţă, câte etaje, ce fel de mochetă au birourile etc.), în cele care exprimă puterea (organigrama) şi influenţa (sociograma), în istoria şi miturile sale, în subiectele sale tabu. Există o adevărată cultură instituţională ce se transmite prin recrutarea şi cooptarea corpurilor de funcţionari conform unui profil, unui „tipar” care dă identitate. Chiar dacă încet, identitatea evoluează. Michel Foucault ar spune că identitatea este o traiectorie. De pildă, identitatea unei întreprinderi se focalizează fie pe patron, fie pe organizare şi funcţionare, fie pe produs. Stilul „management”-ului şi imaginea provin fie din individualizare, fie din birocraţia anonimă, fie din consacrarea produsului sau a clientului. Distincţia dintre identitatea unei instituţii de serviciu public şi legitimitatea sa; apropierea dintre ele. Identitatea unei instituţii de serviciu public, întemeiată pe sentimentul apartenenţei personalului, este cu greu disociată de legitimitatea sa. Imaginea pe care agentul public o are despre rolul său este puternic marcată de imaginea pe care cetăţeanul (în calitate de utilizator şi decident) o are despre funcţia publică. Funcţionarul este constrâns de „ideile primite” despre administraţie, şi trăitul instituţional este pe piaţa publică. Legitimitatea (după Max Weber este un referent stabil) poate proveni din sacralitate, din istorie, din respectarea legii, şi a tradiţiei. În primul caz, ea se poate proiecta pe un ales mai mult sau mai puţin charismatic. Dar energia pe care o furnizează unei instituţii publice (minister, primărie) şi mobilizarea identităţii nu sunt orientate de către conducător decât în anumite limite politice: durata, personalizarea, respectiv depolitizarea mandatului de ales sau de şef de instituţie publică numit de către puterea politică. Or, în serviciul public, focalizarea a fost adesea pe funcţionarea instituţională moştenită din trecut, şi mai ales pe raţionalitatea care a luminat procedurile legale. Dacă, în anumite privinţe, se poate vorbi de o criză de legitimitate a serviciului public înseamnă că această raţionalitate-legalitate, reieşită din contractul social, nu este împărtăşită şi de către cetăţean. Dacă dialogul trebuie să însoţească procedura, o mai bună identitate şi imagine a instituţiei publice se pot întemeia pe calitatea serviciului oferit, care poate reînnoi legitimitatea. Din această inevitabilă apropiere între identitate şi legitimitate se nasc constrângerile ce se impun imaginii date serviciului public. Imaginea percepută din exterior nu ar trebui să difere substanţial de imaginea conturată în interiorul instituţiei publice. Respectarea principiului transparenţei condiţionează pe termen lung identitatea şi legitimitatea. Iar funcţionarea internă a serviciului public este cunoscută de către public, dacă avem în vedere că o parte a populaţiei lucrează în funcţii publice. Prin urmare, autenticitatea este o regulă fundamentală a comunicării publice. Această exigenţă este foarte greu de îndeplinit, mai ales în colectivităţile teritoriale unde aleşii sunt tentaţi să-şi depăşească legitimitatea promovând imaginea oraşului sau a regiunii. Ei consideră că respectă identitatea instituţională, dar fac slabe referiri la identitatea trăită de către locuitorii înşişi. Identitatea teritorială, înrădăcinată subtil în istoria aşezării, conturată pe măsura constituirii patrimoniului cultural local, orientată de dezvoltarea economică şi socială, rurală sau urbană, marcată de simboluri înscrise în monumente, vehiculată prin tradiţia orală sau neexprimată, nu poate fi decât în serviciul unei politici de comunicare consensuală. Ea nu poate fi doar în profitul aleşilor unei municipalităţi, unui executiv de judeţ, ori regional. Într-un anumit fel este asemănător cu ceea ce am precizat la campaniile pentru marile cauze sociale şi umanitare: comunicarea instituţională nu poate fi însuşită printr-o semnătură prea personalizată sau prea politizată. În aceeaşi ordine de idei, imaginea sau simbolul grafic care este „logo”-ul unui minister nu pot fi prea mult ataşate unei persoane sau politicii unui minister anume. De asemenea, stabilitatea şi coerenţa imaginii instituţionale sunt ameninţate de câteva pericole datorate diversităţii activităţilor regrupate. Astfel, este greu ca o instituţie publică să-şi asigure o imagine coerentă doar din protecţia copiilor sau a persoanelor în vârstă, din tutela siguranţei sociale, din construcţia sau întreţinerea spitalelor, din reglementări privind medicamentele etc., fără a mai evoca configuraţiile multiple ce pot acoperi „afacerile sociale” pe placul atribuţiilor guvernamentale a unui ministru sau doi, sau pe placul a doi-trei secretari de stat însărcinaţi cu politica oraşului sau cu interesele chiriaşilor. Nu este exclus totuşi să se regăsească identităţi apropiate, legate de preocupările comune, atente la suferinţa celor defavorizaţi. Principiul autenticităţii mai este afectat şi atunci când se exagerează punerea în prim plan a unor „imagini” ale căror efecte sunt cel puţin cacofonice. Dacă ne referim la un teritoriu anume, naţional sau local, constatăm că se înmulţesc imaginile conturate din preocupările pentru aparenţe. Pentru ca instituţiile publice să nu se preocupe doar de imaginea lor, oraşele, comunităţile, serviciile deconcentrate ale statului creează o concurenţă a afişelor, a titlurilor publicaţiilor, a sloganurilor, a logo-urilor etc., iar cetăţeanul nu mai are cum să regăsească cu claritate rolul fiecărui emiţător. Imaginile instituţiilor se amestecă producând confuzie în privinţa repartizării competenţelor, a responsabilităţilor şi a legitimităţii diferitelor instituţii şi factori publici, în loc să realizeze o comunicare centrată pe valoarea adăugată şi conformă cu identitatea lor. 3. Comunicarea internă Pentru realizarea politicii unui serviciu public şi a-i anima structura, pentru a asigura informarea personalului, ascultarea lui şi dialogul intern, pentru a contribui la formarea permanentă – este importantă comunicarea internă, care are ca pivot identitatea. Comunicare internă este mai întâi ascultare. Anchetele făcute printre agenţii de servicii pot lua formele cele mai diversificate: sondaje, studii calitative şi întrevederi, reuniuni, dezbateri însoţite de rapoarte, prezentări de propuneri sau chiar difuzarea de întrevederi filmate cu membri ai personalului. Această tehnică ce poate fi folosită în marile servicii administrative scoate în evidenţă fascinaţia pe care o exercită televiziunea, mai ales când se analizează înregistrările la scurt timp de la filmare şi se difuzează (pentru a se depăşi reţinerile obişnuite ale funcţionarilor atunci când trebuie să-şi exprime părerile despre condiţiile de muncă sau despre sentimentul de apartenenţă la instituţie, mai ales când sunt în prezenţa superiorilor lor). Astfel de experienţe mai îndrăzneţe decât tradiţionalul caiet de sugestii, cutie de sugestii, vin să completeze canalele clasice de comunicare şi de dialog în relaţiile de muncă, sau cu ocazia şedinţelor. Acestea sunt suplimentate cu dispozitivele informatizate (bănci de date, mesagerii) oferite în locuri de schimb informale din instituţii (colţuri cu masă şi scaune pe culoare, în unele locuri chiar restaurante ale personalului etc.). Comunicarea internă se asigură şi pe calea reprezentării personalului şi a organizaţiilor sale sindicale. Exigenţa proximităţii şi a relaţiei cu beneficiarii impune să se dea mai multă libertate agenţilor în contact cu publicul, dacă se doreşte ca ei să nu eludeze întrebările care le sunt puse „la ghişeu”. Comunicarea internă înseamnă posibilitatea de a interveni în proceduri; ea cere participarea la decizii şi împărţirea responsabilităţilor. S-ar satisface astfel şi un obiectiv al comunicării cu exteriorul, ţinând cont de faptul că fiecare agent public are mai mult sau mai puţin rol comunicator. Pe lângă metodele „clasice” evocate, mai pot fi utilizate şi altele: scrisorile de informare difuzate agenţilor la locurile lor de muncă sau însoţind buletinele de salarii, jurnalele interne, dacă e necesar, reviste-magazin pentru ansamblul personalului instituţiei. Şi colectivităţile teritoriale pot ajunge progresiv la publicaţii destinate propriilor agenţi, nu numai pentru locuitorii de acolo. Primirea persoanelor care lucrează în servicii poate fi în atenţia organizaţiei (instituţiei) respective prin: dosare, broşuri, şedinţe de prezentare a serviciilor, texte fundamentale şi fonduri de documentare, uneori sub forma casetelor video, proiectate pe loc sau distribuite direct sau prin telematică. De asemenea, comunicarea internă trebuie să se preocupe în cât mai mare măsură ca membrii instituţiei să fie primii informaţi, să nu afle din exterior de deciziile care îi privesc. Şi în situaţia în care este vorba de cei care iau decizii publice, principiul egalităţii cetăţeanului privind dreptul la informare nu suferă excepţie, mai ales când e vorba despre informaţii privind funcţionarea instituţiei şi pot avea efecte importante asupra activităţii instituţiei (de pildă, cele referitoare la modificarea tarifelor). Pierre Zémor remarcă că unii responsabili ai marilor organisme publice consideră că mijlocul cel mai rapid şi mai economic de a-şi informa personalul propriu este cel prin presă. Oricum, comunicarea în formele descrise – punerea la dispoziţie a informaţiilor, promovarea serviciilor oferite, valorizarea instituţiei – trebuie să-şi asocieze propriul personal, să-i caute complicitatea, înainte de a lansa campanii publicitare. Serviciile publice, în special primăriile, au experienţa neplăcută a efectelor negative ce pot să apară în urma unor acţiuni de comunicare întreprinse fără asocierea personalului. Pe de o parte, ele nu trec testul de autenticitate, pe de altă parte, uită că agenţii publici sunt primele reţele de comunicare publică, fie ca detractori, fie ca prescriptori de opinie. II.4 Comunicarea în administraţia publică sau etica comunicării Preambul Cum remarcă Mihai Dinu în „Comunicarea – repere fundamentale”, nici o altă formă de comunicare interumană nu s-a bucurat de-a lungul timpului, de o atenţie comparabilă cu cea acordată comunicării publice. Disciplină mai mult decât bimilenară, retorica, considerată deopotrivă ştiinţă şi artă, îşi propunea tocmai să stabilească principiile şi regulile comunicării publice eficiente din perspectiva a ceea ce astăzi teoreticienii numesc „teoria ţintei”. Teoria acţională, supranumită şi „a ţintei”, absolutizează rolul emiţătorului, considerând că succesul comunicării depinde exclusiv de abilitatea acestuia, receptorul jucând rolul unui simplu receptacul pasiv. Oratorul este comparat cu un arcaş care (antrenându-şi competenţele comunicaţionale) va lovi drept la ţintă, adică va obţine efectul dorit indiferent de individualitatea destinatarului. Recunoaşterea rolului interlocutorului a dat naştere unei noi concepţii despre comunicare, denumită astăzi teoria interacţională (sau a „pingpong-ului”). Aceasta porneşte de la observaţia că o trăsătură esenţială a comunicării este caracterul ei cooperativ. Alternarea replicilor, ce se prezintă ca succesiuni stimul-răspuns, presupune inversarea continuă a rolurilor de emiţător şi receptor, proces care aminteşte de schimbul de mingi din partidele de tenis de masă, de unde şi denumirea teoriei. Feedback-ul, total ignorat de teoria ţintei, devine astfel unul dintre factorii prin care definim mecanismele comunicării. Dar, aprofundarea în ultimele decenii a cercetărilor cu privire la comunicarea non-verbală a condus la o nouă viziune. O dată cu recunoaşterea valorii comunicative a comportamentului, nu se mai poate vorbi de asumarea alternativă a rolurilor de emiţător şi receptor, ci de două fluxuri informaţionale continue şi simultane, orientate în sensuri contrare (ca în sistemul telegrafic dublex inventat de Th. A, Edison, în 1872). Aşadar nu mai vorbim de acţiuni şi reacţiuni, ci de concomitenţa sistematică a „replicilor”. Prin renunţarea la teoria ping-pong-ului, explicaţia simplă potrivit căreia riposta unuia dintre comunicatori îşi are sursa în replica anterioară a celuilalt îşi pierde din credibilitate. Paloaltiştii au demonstrat (axioma 3) faptul că, în comunicarea interpersonală, o segmentare obiectivă în cauze şi efecte este principial imposibilă. Edificiul comunicării se înalţă continuu, prin contribuţia greu discernabilă a tuturor participanţilor. În aceasta constă esenţa abordării moderne, cunoscute sub numele de teoria tranzacţională sau „a spiralei”. Evoluţia concepţiilor despre comunicarea publică – aşa cum precizează autorul menţionat – a urmat la rândul său traseul schiţat mai sus. În raport cu străvechea retorică (subordonată teoriei ţintei), noile teorii pun un accent deosebit pe rolul interacţiunii, pe contribuţia răspunsului, continuu şi pluriform, al auditoriului la succesul sau eşecul comunicării. În privinţa principiilor retoricii clasice ele nu dispar, ci dimpotrivă capătă o valorizare superioară şi îşi confirmă valabilitatea o dată cu fiecare tentativă de a fi înlocuite. La o analiză mai atentă vom observa prezenţa lor ascunsă sub inovaţiile terminologice, persuasiunea era obiectivul principal pentru creatorii retoricii şi acest obiectiv rămâne viabil în zilele noastre. Cu privire la structurarea discursului, singurele contribuţii notabile ale teoriei moderne a comunicării publice privesc speciile alocuţiunii informative (prelegeri, cursuri, conferinţe, comunicări ştiinţifice, rapoarte, dări de seamă). Multe din problemele pe care le ridică acestea nici nu aveau cum să se pună pentru creatorii retoricii, de pildă, cele legate de modalităţile de îmbinare a comunicării verbale cu recursul la surse audiovizuale (diapozitive, postere, proiecţii etc.). În plus, obiectivul principal al creatorilor retoricii nu era transmiterea cu maximă acurateţe şi obiectivitate a unei informaţii corecte dintr-un domeniu dat, ci persuasiunea, câştigarea publicului pentru o teză (poate nu întotdeauna ireproşabilă sub raportul valorii ei de adevăr). De pildă, unii sofişti (gr. sophistes înseamnă „înţelept” şi este denumirea dată în Grecia antică, în sec. 5 î.e.n. profesorilor care predau, cu plată, cunoştinţe de retorică şi filosofie, de politică, de literatură urmărind pregătirea tineretului pentru participarea la viaţa publică), începând din secolul 4 î.e.n. au devenit simpli retori venali, gata să demonstreze orice, dascăli de arguţii şi de abilităţi verbale. Acest din urmă sens al termenului de sofist a determinat accepţia actuală peiorativă a cuvântului. De aceea, printre scopurile retoricii, care, după Cicero, constau în a dovedi, a încânta şi a emoţiona (ut probet, ut delectet, ut flectat) comunicarea strict informativă nu-şi află locul. Preocupările principale ale lui Aristotel şi ale urmaşilor săi urmăreau atingerea celor trei obiective menţionate, printr-o argumentaţie cât mai solidă, prin seducerea publicului cu ajutorul etalării unor calităţi morale ireproşabile şi prin manipularea sentimentelor auditoriului. Structura ternară a clasicei inventio corespunde întocmai acestei strategii. Cât priveşte organizarea părţilor discursului, aceasta făcea obiectul secţiunii numite dispositio, ale cărei prescripţii nu şi-au pierdut actualitatea. Împărţirea comunicării publice persuasive într-un exordium, destinat stârnirii interesului ascultătorilor pentru tema tratată, o propozitio, care enunţă subiectul pledoariei, o narratio, ce prezintă materialul faptic, o confirmatio, consacrată argumentării punctului de vedere susţinut de vorbitor, o refutatio, menită să preîntâmpine şi să înlăture eventualele obiecţii şi o peroratio, ce recapitulează ideile principale şi desăvârşeşte demersul persuasiv – rămâne neştirbit valabilă. Cum apreciază cu pertinenţă Mihai Dinu revizuirile nu au schimbat fondul ideilor, ci numai formularea lor, pentru a le aduce mai aproape de mentalitatea şi deprinderile de gândire ale omului contemporan. Ofilirea componentei emfatice, tot mai puţin apreciată de receptorul zilelor noastre, a impus o reconsiderare critică a capitolului elocutio – privitor la stilurile comunicării („simplu”, „temperat”, „sublim”) şi la, în parte desuetele, figuri retorice (deşi în discursurile publice de acum încă mai putem observa un număr mare de procedee retorice consacrate, ca antiteza, comparaţia, metafora, hiperbola, personificarea, interogaţia retorică, ce atestă continuitatea cu tradiţia oratoriei clasice). În schimb, de o deosebită atenţie se bucură, la ora actuală, cercetările legate de actio, concept post-aristotelic, referitor la funcţia retorică a gesticulaţiei şi a controlului parametrilor vocali, precum şi la apelul la memorie şi adjuvanţii săi – material ilustrativ, notiţe. Cu privire la temeiul pus pe memorie în alegerea formei de prezentare a comunicării publice, teoreticienii actuali clasifică metodele de expunere tocmai în funcţie de apelul mai amplu sau mai redus la formule dinainte pregătite şi fixate, fie prin memorizare, fie prin notarea pe un suport material. Astfel, ei disting: 1. metoda „manuscrisă”, ce presupune lectura întocmai a unui text redactat în prealabil (ea este recomandată oamenilor politici, în declaraţiile ce privesc probleme delicate, unde orice ambiguitate, scăpare necontrolată pot avea consecinţe grave); 2. metoda „memorării”, asemănătoare cu cea precedentă prin preexistenţa textului, numai că de data aceasta el este învăţat pe de rost şi redat cuvânt cu cuvânt – simulându-se pe cât posibil, spontaneitatea prezentării libere. 3. metoda „impromptu-ului” se situează la polul opus. Impromptu-ul este compoziţia muzicală cu caracter de improvizaţie (în general în formă de lied), prin urmare vorbitorul nu se pregăteşte în nici un fel pentru intervenţia sa. Circumstanţele în care nu putem evita impromptu-ul sunt numeroase – mese rotunde, şedinţe, examene, interviuri etc., dar sunt de asemenea, numeroase modalităţile prin care ne putem îmbunătăţi prestaţia în acest domeniu. 4. metoda „improvizaţiei”; termenul, corespunzând anglo-saxonului extemporaneous method, nu e întru totul fericit, deoarece acest procedeu are doar în parte caracter improvizatoric; el constă în pregătirea temeinică a alocuţiunii şi memorarea atât a ideilor principale cât şi a unor fraze – cheie, în mod special a celor introductive şi finale. Rezultatele obţinute prin aplicarea acestei metode sunt apreciate drept cele mai bune, întrucât se asigură interacţiunea optimă cu auditoriul şi conduita cea mai naturală a emiţătorului. Acesta e liber să-şi aleagă cuvintele în conformitate cu reacţiile sălii. Aerul mai destins, de conversaţie intelectuală, îşi spune cuvântul şi efectul asupra publicului este superior celui obţinut prin aplicarea celorlalte metode. Comunicarea publică sau etica comunicării Am început prin analogia între străvechea retorică şi teoria modernă asupra comunicării publice, pentru a atrage atenţia asupra unui fapt pe care îl considerăm fundamental. Obiectivul principal al retoricii – persuasiunea publicului (cetăţenilor) şi câştigarea lui pentru o anumită teză îl regăsim şi în zilele noastre, dar dacă aceasta se transformă în manipulare, ea nu mai are nimic în comun cu ceea ce considerăm a fi comunicarea publică. Comunicarea publică denumeşte, în primul rând, un deziderat moral în comunicarea instituţională, politică, artistică, publicitară etc. Din această perspectivă, respectivele forme de comunicare în momentul în care îşi pierd doza minimă de moralitate au un caracter evident imoral (în plus, inerent patologic – cum consideră autorii lucrării Teoria comunicării – Tran Vasile, Irina Stănciugelu). Autorităţile publice trebuie ca, prin întreaga lor activitate, să urmărească satisfacerea interesului general al populaţiei, binele public, iar instituţiile administraţiei publice au obligaţia să se apropie de membrii colectivităţilor locale şi să menţină un contact permanent cu aceştia. În acest sens, administraţia publică trebuie să comunice, să fie deschisă dialogului, să respecte şi să ia în considerare cetăţeanul. Aşadar, comunicarea publică reprezintă prin excelenţă forma ce însoţeşte activitatea instituţiilor publice în vederea satisfacerii interesului general, prin urmare conţinutul ei poartă amprenta eticului, binelui Cetăţii. Mesajele transmise cuprind informaţii de utilitate publică. Ea trebuie să facă cunoscute cetăţenilor existenţa organizaţiilor din sectorul public, modul de funcţionare şi atribuţiile acestora, legalitatea şi oportunitatea deciziilor adoptate. În acelaşi timp, prin comunicarea publică se urmăreşte cunoaşterea nevoilor şi dorinţelor populaţiei pentru ca instituţiile publice, prin rolul şi atribuţiile pe care le deţin, să vină în întâmpinarea acestora, realizând astfel ceea ce numim interes general. Obiectivul comunicării publice. Orice societate încearcă să lupte împotriva răului social care o loveşte (accidente, insecuritate, boli, degradarea spaţiului înconjurător etc.) şi să promoveze valorile colective necesare confortului şi propriei sale dezvoltări. Foarte repede reglementările şi controalele se dovedesc incapabile să obţină rezultatele aşteptate. Nu este de ajuns ca o măsură să fie obligatorie pentru a modifica comportamentul individual. De aceea trebuie să se încerce obţinerea adeziunii voluntare a fiecăruia, încercându-se antrenarea oamenilor în această mişcare ce presupune binele fiecăruia, precum şi acela al colectivităţii („fiinţa comună” – statul). Acesta este obiectivul comunicării publice. Parafrazându-l pe Immanuel Kant trebuie să comunicăm în aşa fel încât să tratăm totdeauna umanitatea fie în persoana noastră, fie în persoana altuia numai ca un scop în sine, niciodată ca un simplu mijloc. Totalitatea acţiunilor de comunicare publică trebuie să se orienteze după principiul primatului datoriei sau legii morale, ca lege fundamentală a raţiunii practice, în forma kantiană a ei. În concepţia lui Immanuel Kant, o acţiune morală este doar acea acţiune realizată conform datoriei pure, integrale (ce exclude din sânul ei orice elemente hedoniste, eudemoniste ori utilitariste). Imperativul universal al datoriei poate fi exprimat astfel: „acţionează ca şi când maxima acţiunii tale ar trebui să devină, prin voinţa ta, lege universală a naturii.” Immanuel Kant spune că nu încearcă să respingă judecăţile noastre morale obişnuite sau să propună o nouă morală. În „Critica raţiunii practice” nu este avansat nici un nou principiu, ci doar o nouă formulă. Este vorba de imperativul categoric, cel mai cunoscut în versiunea „acţionează întotdeauna după o maximă care ai vrea în acelaşi timp să devină o lege universală”. Trebuie să vedem în imperativul categoric nu atât o sursă de principii morale, cât mai ales un test pentru acele principii pe care le avem deja. Numind „categoric” imperativul său, Kant îl pune în contrast cu imperativele ipotetice, adică imperativele de care ne putem decide să ţinem seama dacă urmărim un scop particular (de pildă, sfatul predenţial – e bine să te culci devreme – este un astfel de imperativ), însă motivul acţiunii nu e o voliţie particulară. În concepţia filosofului iluminist, o acţiune morală este doar o acţiune potrivit datoriei. Simţămintele şi înclinaţiile nu pot fi motivul unei acţiuni morale, pentru că acestea, oricât de dezirabile şi de admirabile ar putea să pară, nu sunt supuse voinţei. Noi nu ne putem impune să iubim pe cineva, nu putem să ne sporim simpatia pentru cineva după vrere, şi nu poate fi de datoria noastră să facem ceea ce nu suntem în stare – „trebuie” implică pe „pot”. Valoarea morală a acţiunilor nu o putem măsura nici în funcţie de rezultatele sau consecinţele lor, fiindcă acestea s-ar putea să fie mult diferite de anticipările subiectului, din raţiuni ce nu depind de el. Unicul criteriu al moralităţii unei acţiuni este dacă a fost sau nu făcută în conformitate cu datoria şi în vederea acesteia. Aceste principii l-au determinat pe Immanuel Kant să spună că nu e niciodată justificabil să spui o minciună, obligaţia de a rosti adevărul nu poate fi limitată de nici un fel de considerente lăturalnice. În zilele noastre etica comunicării este cea mai importantă ramură a eticii aplicate, ea integrând tot ce înseamnă aspect comunicaţional în cadrul celorlalte etici profesionale (etica jurnalistică, etica afacerilor, etica juridică, etica medicală, etica funcţionarului public etc.) şi având, în plus, şi subiectele ei cu dinamică proprie, cum este cel al comunicării publice. Cercetările de etică aplicată vizează probleme dintre cele mai diverse: de etică medicală (de exemplu: avortul, eutanasia, grija faţă de nou născuţi, îngrijirea fiinţelor umane handicapate, a bătrânilor, problema morţii etc.), de etica mediului (statutul moral al fiinţelor non-umane –animale sau chiar plante), statutul obiectelor din natură, biodiversitatea şi salvarea speciilor sau ecosistemelor ameninţate, de etica afacerilor (a managerului industrial, a bancherului etc.), precum şi probleme din multe alte domenii. În mod necesar pentru etica comunicării – minciuna (cu varianta ei, înşelăciunea) este cel mai important subiect şi ne vom opri la el în cadrul acestui subpunct. Acesta este conceptul ce face diferenţa între moral şi imoral la nivel de conţinut şi mijloace de comunicare, şi în funcţie de care se trasează frontiera dintre bine şi rău la nivel de scopuri. Minciuna, mai precis inexistenţa ei, este un prag minim în materie de morală. Prin urmare, instituţiile administraţiei publice trebuie să recurgă la comunicare în cadrul acţiunilor întreprinse sau al relaţiilor pe care le stabilesc cu cetăţenii. Unul din scopurile fundamentale ale comunicării este acela de a convinge receptorul (receptorii) şi de a-i modifica în acest fel atitudinile, de a-l îndrepta înspre binele public –dar atenţie, comunicarea de tip public trebuie să-i convingă pe aceştia din urmă, şi nu să-i manipuleze. Conform celor afirmate mai sus, în comunicarea publică nu avem voie să minţim. Scopul persuasiunii nu trebuie să fie cel al străvechii oratorii, cel de a încânta şi a emoţiona. Dacă persuasiunea (normală într-un proces de comunicare, din perspectiva definirii acesteia) se realizează în slujba interesului general (şi nu personal) atunci ea are un rol benefic, firesc, în sensul celor spuse mai sus. Însă atunci când o găsim în forme ce maschează de fapt interesul propriu, ea se transformă în manipulare (abuz de putere, corupţie etc.) şi nu mai putem s-o considerăm comunicare publică. Dar să vedem ce este manipularea? Influenţă socială, persuasiune şi manipulare – grade mai mult sau mai puţin imorale în acţiunea de a convinge pe cineva şi de-ai schimba atitudinea Ambele manifestări –persuasiunea şi manipularea- pot fi încadrate în categoria mai largă a influenţei sociale (reprezentând cumva diferite grade de manifestare ale acesteia) prin urmare, vom începe cu caracterizarea ei. 1. Influenţa socială este acea acţiune exercitată de o entitate socială (persoană, grup etc) orientată spre modificarea acţiunilor şi manifestărilor alteia. Ea este asociată cu domeniul relaţiilor de putere şi control social, de care se deosebeşte întrucât nu apelează la constrângere. Se asociază cu procesele de socializare, învăţare socială sau comunicare. În acest sens, R. Boudon şi F. Bourricaud apreciază că influenţa socială poate fi considerată ca o formă specifică a puterii, a cărei resursă principală este persuasiunea. Efectele influenţei sociale sunt profund dependente de context, întrucât aceasta stimulează sau blochează receptivitatea şi creează condiţii de acceptare, întărire şi manifestare a schimburilor eventualelor produse. Pentru ca procesul de influenţare să poată avea loc trebuie îndeplinite două condiţii: * iniţiatorul influenţei deliberate se presupune a deţine un grad acceptabil de competenţă şi informaţie, fiind animat de intenţii care sunt apreciate de către receptor ca bine orientate; * relaţia de influenţare trebuie să se bazeze pe un consens tacit al entităţilor implicate şi asupra valorilor împărtăşite şi al efectelor probabil produse. 2. Persuasiunea este activitate de influenţare a atitudinilor şi comportamentelor unor persoane, în vederea producerii acelor schimbări care sunt concordante cu scopurile sau interesele agentului iniţiator (persoane, grupuri, instituţie sau organizaţie politică, socială, culturală, comercială etc). Persuasiunea se realizează în condiţiile în care se ţine cont de caracteristicile de receptivitate şi reactivitate ale persoanelor influenţate. Prin urmare, teoria acţională supranumită şi „a ţintei” – explicată anterior, în cadrul căreia succesul comunicării depinde doar de abilitatea emiţătorului (comparat cu un arcaş), iar receptorul este doar un receptacol pasiv nu este cadrul explicativ cel mai potrivit pentru ea. Persuasiunea este o activitate de convingere opusă impunerii sau forţării unei opţiuni organizată, astfel încât să ducă la adoptarea personală a schimbării aşteptate. Efectele persuasiunii sunt dependente atât de factorii personali, cât şi de factorii care se referă la modul de organizare al influenţelor. Factorii personali sunt sintetizaţi în ceea ce se numeşte persuabilitate, adică acea tendinţă individuală de a fi receptiv la influenţe şi de a accepta schimbări în atitudini şi comportamente. Factorii cu referire la modul de organizare a influenţelor sunt cel mai adesea centraţi pe procesul de comunicare, respectiv pe acele relaţii dintre sursă, mesaj, canal de transmitere, receptare şi context social care o fac să fie persuasivă. Gustave Le Bon menţiona existenţa a patru factori principali de convingere, pe care îi prezenta ca pe un fel de „gramatică a persuasiunii”, şi anume: prestigiul sursei (sugestionează şi impune respect), afirmaţia fără probe (elimină discuţia, creând totodată impresia documentării erudite a celor care reprezintă sursa de mesaje), repetarea (face să fie acceptată ca fiind certă o afirmaţie compatibilă cu obiectivele sursei) şi influenţarea mentală (care întăreşte convingerile individuale incipiente sau aparţinând indivizilor fără personalitate). 3. Manipularea Spre deosebire de persuasiune, manipularea este acea acţiune de a determina un actor social (persoană, grup, colectivitate) să gândească şi să acţioneze într-un mod compatibil cu interesele iniţiatorului, nu cu interesele sale, prin utilizarea unor tehnici de persuasiune care distorsionează intenţionat adevărul, lăsând însă impresia libertăţii de gândire şi decizie. Spre deosebire de influenţa de tipul convingerii raţionale, prin manipulare nu se urmăreşte înţelegerea mai corectă şi mai profundă a situaţiei (apropierea de adevăr), ci inocularea unei înţelegeri convenabile, recurgându-se atât la inducerea în eroare cu argumente falsificate, cât şi apelul la palierele emoţionale non-raţionale. Intenţiile reale ale celui care transmite mesajul rămân insesizabile primitorului acestuia. Din punct de vedere politic, manipularea reprezintă o formă de impunere a intereselor unei clase, grup, colectivităţi, nu prin mijloacele coerciţiei, puterii, ci prin cele ideologice, prin inducere în eroare. Din acest motiv, recurgerea la manipulare în situaţiile de divergenţă de interese devine tot mai frecventă în societatea actuală, manipularea reprezentând un instrument mai puternic decât utilizarea forţei. Aşadar „teoria ţintei” – cum o numesc teoreticienii comunicării – ce absolutiza rolul emiţătorului, în detrimentul receptorului îşi dovedeşte din plin viabilitatea şi în zilele noastre, mai cu seamă când vorbim despre manipulare. Retorica – disciplina bimilenară, considerată deopotrivă ştiinţă şi artă – îşi propunea la rândul ei să stabilească principiile comunicării publice eficiente (a dovedi, a încânta şi a emoţiona – după Cicero), şi în acest sens seducea publicul prin etalarea unor calităţi morale ireproşabile şi prin manipularea sentimentelor. Acest lucru se întâmplă – după acelaşi tipar (menţionat anterior) şi în zilele noastre. Or, repetăm comunicarea publică trebuie să aibă un conţinut eminamente moral, să servească interesul public, şi nu pe cel personal, de aici şi diferenţa specifică a acestui tip de comunicare. În lucrarea lui Ştefan Buzărnescu Sociologia opiniei publice manipularea este definită ca „acţiune de a determina un actor social (persoană, grup, colectivitate) să gândească şi să acţioneze într-un mod compatibil cu interesele iniţiatorului, iar nu cu interesele sale, prin utilizarea unor tehnici de persuasiune care distorsionează intenţionat adevărul, lăsând însă impresia libertăţii de gândire şi de decizie. Spre deosebire de influenţa de tipul convingerii raţionale, prin manipulare nu se urmăreşte înţelegerea mai corectă şi mai profundă a situaţiei, ci inocularea unei înţelegeri convenabile, recurgându-se atât la inducerea în eroare cu argumente falsificate, cât şi la apelul la palierele non-raţionale. Intenţiile reale ale celui care transmite mesajul rămân insesizabile primitorului acestuia”. Având în vedere conotaţiile etice pe care le considerăm obligatorii pentru comunicarea publică suntem de acord, la rândul nostru, să definim manipularea drept comunicare patologică. Tran Vasile şi Irina Stănciugelu înţeleg prin această comunicare intenţii ascunse şi răuvoitoare, în măsura în care interesele interlocutorului sunt, în cel mai bun caz, ignorate de către manipulator, iar autodeterminarea lui subminată. Patologia invocată în cazul manipulării este, evident, una de ordin moral. Manipulatorul îşi substituie voinţa sa voinţei manipulatului, îi răpeşte acestuia liberul arbitru, fie prin oferirea de fundamente false pentru o decizie aparent liberă, fie prin exploatarea necesităţilor fundamentale (de subzistenţă sau de informare, integrare şi afirmare) şi a reflexelor sociale, fie prin inducerea emoţiilor şi mobilizarea subconştientului individual sau colectiv. Diversificarea permanentă a surselor de concepere şi difuzare de mesaje, a condus la o practică manipulativă care are la bază coduri precise, dar identificabile numai de profesionişti şi total inaccesibile celor neiniţiaţi în acest domeniu. După cum am precizat, unul din scopurile fundamentale ale comunicării este de a convinge receptorul (receptorii) mesajului de o anumită opinie şi de a-i întări sau de a-i modifica în acest fel atitudinile. Mesajul care îşi propune să provoace o schimbare de atitudine la receptor, se numeşte mesaj persuasiv. Zilnic oamenii sunt bombardaţi cu multe mesaje persuasive. Cercetările desfăşurate asupra acestui subiect arată că reacţia la mesaj depinde adesea de caracteristicile persoanei care încearcă să convingă, fără a avea vreo legătură cu valoarea mesajului. În acest sens, există trei caracteristici studiate de psihologi, şi anume: credibilitatea comunicatorului, calităţile fizice şi şarmul comunicatorului; intenţiile observate la el. Prin urmare, concluziile retoricii, vis-a-vis de principiile comunicării publice eficiente – a dovedi, a încânta şi a emoţiona – îşi dovedesc aplicabilitatea în continuare, la omul contemporan. După autorii menţionaţi, există tipuri de comunicare cu caracter exclusiv patologic (manipulări): propaganda, dezinformarea, intoxicarea şi impostura. După cum există şi tipuri de comunicare ce pot fi privite ca având sau care pot căpăta un caracter patologic: minciuna, zvonul, polemica, negocierea şi publicitatea. Charisma definită ca anticameră a manipulării În zilele noastre, nu numai oameni special pregătiţi pentru a guverna acced la posturi publice. Se poate observa că actori (Arnold Schwartzeneger), poeţi, ziarişti etc. au fost aleşi la diferite niveluri administrative. Este posibil ca succesele lor politice, administrative să fie numai rezultatul atracţiei lor personale? Oare verbele consacrate de retorică şi de Cicero (a dovedi, a încânta şi a emoţiona) pot fi considerate, în continuare, un fel de cheie a succesului în ceea ce priveşte puterea de persuasiune a comunicării publice? Înainte de a discuta în cheie morală despre câteva tipuri patologice sau potenţial patologice de comunicare publică (minciuna, zvonul, propaganda, dezinformarea, intoxicarea, impostura) credem că este cazul să examinăm, pe scurt, ceea ce poate fi privit fie ca un factor favorizant al comunicării, fie ca barieră sau bruiaj, ca anticameră a „bolilor” comunicării, dar care, oricum, nu poate fi ignorat, şi anume charisma. Ea ar putea fi definită drept acea trăsătură de personalitate, exprimată cu precădere prin limbajul non-verbal (ţinută, gesturi, privire, timbrul vocii etc.), dar şi prin cel verbal – care induce o stare de receptivitate anormală a interlocutorilor sau a publicului. Este charisma un catalizator al comunicării? Dacă ea ar acţiona biunivoc (cum trebuie să se desfăşoare procesul de comunicare), răspunsul ar fi afirmativ. Or, charisma pare să catalizeze comunicarea într-un singur sens, de la comunicatorul charismatic la (publicul) receptor. Chiar şi aşa, ea ar apărea tot ca un factor favorizant. Însă charisma nu sporeşte limpezimea exprimării şi nu contribuie la decodarea mai eficientă, mai precisă a mesajului, ci doar amplifică efectul lui persuasiv (uneori transformă persuasiunea în manipulare). Procesul de comunicare oricum este minat de faptul că, obiectiv vorbind, codul emiţătorului nu coincide cu cel al receptorului. Prin urmare, înclinăm să o socotim, mai degrabă o barieră în calea unei comunicări sănătoase, o comunicare „patologică”, patologia invocată fiind – repetăm – una de ordin moral. Descompunând charisma în elementele ei cheie: arta de a vorbi în public, de adaptare la orizontul perceptiv, la „codul” auditorului, arta de a asculta şi apoi puterea de persuasiune, arta de a inspira rapid încredere oamenilor, de a beneficia de un fel de dar în contactul cu ceilalţi, de a avea încredere în personalitatea ta puternică, de a penetra secretele inimii, de a seduce prin farmecul tău, de a avea un fel de aură pentru cei ce te înconjoară, de a ştii ce decizii trebuie luate pentru echipa sau grupul respectiv, de a presimţi evenimentele viitoare, – am crede mai degrabă că e important să le învăţăm şi să le punem imediat în practică, să le rafinăm astfel încât să ne asigure succesul. După cum se observă din enumerarea anterioară, charisma este un fel de punct culminant al comunicării, în ambele sale forme: verbală şi non-verbală. Dar oare consecinţele sale sunt numai benefice, cum par la prima vedere? Repetăm, dacă cultivarea ei devine un scop în sine, putem s-o considerăm mai degrabă un obstacol – de ordin moral – în calea unei comunicări eficiente, sănătoase. Mai precis, avem în vedere entropia semantică la care se ajunge oricum în procesul de codare–decodare din cadrul comunicării, entropie ce decurge din faptul că semnificaţia cuvântului este extrinsecă şi nu intrinsecă (a se vedea caracterul arbitrar al semnului lingvistic, subpunctul 1.2), şi depinde în mare măsură de experienţa perceptivă (lingvistică şi nu numai) a fiecăruia dintre noi. Charisma – la rândul ei – face să crească acest grad de entropie, prin urmare, punerea în comun a celor două coduri (emiţător şi receptor), actul comunicaţional ca atare e de două ori mai dificil. Dar, pentru început, să înţelegem ce este charisma. Cuvântul charismă are mai întâi o origine religioasă: este numele dat darurilor spirituale extraordinare. În limba greacă, charisma semnifica „graţie, favoare de origine divină”. Charis era una din cele trei graţii din mitologia greacă şi simboliza atributele divine pe care fiecare le are în el însuşi. De abia mai târziu, cuvântul charismă se va referi la autoritatea unei persoane recunoscute, prestigioase, la influenţa pe care aceasta o exercită asupra altcuiva. Rădăcina „charis”, ce numeşte graţia, semnifică la origini –şi acest lucru este decisiv pentru conotaţia, „culoarea” cuvântului - ceea ce străluceşte, ceea ce bucură, bine dispune (ochiul). Prin urmare, trei semnificaţii clasice ale cuvântului „graţie” merită cu siguranţă atenţia noastră: * farmecul (în franceză cuvântul „charme” are ca primă semnificaţie „vrajă”) frumuseţii, bucuria, plăcerea. * favoarea, bunăvoinţa, gentileţea, mărcile respectului, condescendenţa, dorinţa de a plăcea, („la bonne grace”). * recunoaşterea, recompensa, remuneraţia, salariul, cadourile primite în virtutea simplului fapt că eşti rege, divinitate. Când spunem unei persoane că e dotată cu charismă în general facem aluzie la o calitate particulară, excepţională în relaţia pe care ea o instaurează cu ceilalţi. Această calitate e adesea greu de definit, ca şi cum ar fi vorba de un fel de aură sau magnetism, de ceva nelămurit ce face ca în prezenţa acestei persoane noi să ne simţim mai intimidaţi, subjugaţi, seduşi, prinşi de farmecul pe care îl are asupra noastră. Dar trebuie, de asemenea, ca această calitate să fie recunoscută de un anumit număr de persoane, pentru a putea vorbi de charismă, deci o anumită recunoaştere socială este necesară. Putem să dăm multe exemple de personaje moderne pe care le numim charismatice. Dirijorul Herbert von Karajan posedă o charismă ce farmecă, vrăjeşte muzicienii şi le permite să caute constant împreună cu el perfecţiunea, între ei se creează o complicitate apropiată de osmoză; sau actualul preşedinte al SUA, Barak Obama, ce în timpul campaniei electorale a fost comparat cu actorul Brad Pitt în ceea ce priveşte charisma sa. Nu putem justifica într-o manieră raţională existenţa puterii charismatice. Ea ne-ar întoarce la o epocă foarte veche (Moise şi Romulus sunt exemplele clasice). Dar conceptul de conducere charismatică îşi recapătă autonomia cu Fr. Nietzsche şi teoria supraomului. În epoca contemporană, vorbim de „omul providenţial”, ce apare în mijlocul crizelor şi e capabil să facă faţă pericolelor sau înfrângerilor. El este „de la natură” conducătorul. Aşadar, puterea se întemeiază pe personalitatea conducătorului, în plus pe adeziunea suscitată de această personalitate. La o asemenea adeziune se referă Napoleon atunci când afirmă: „încrederea vine de jos"; este un fenomen de credinţă cu caracter religios, mistic. Conducătorul charismatic nu este în opoziţie cu colectivitatea, nici impus, insuflat de ea, dar nici separat: dimpotrivă, el e considerat că exprimă perfect un moment istoric dat. Toată puterea sa rezidă în această relaţie. Atunci când vorbim de autoritate (morală) asupra celuilalt, de prestigiu, de o puternică personalitate, trebuie să recunoaştem că aceste persoane sunt mai dotate decât altele, fără să putem preciza cu adevărat dacă aceste daruri sunt mai mult înnăscute, sau transmise prin cultură (educaţie). Cel puţin putem considera că orice dar (minte ascuţită, „descuiată”) duce rar la o realizare pozitivă dacă nu e acompaniată de o anumită muncă, dacă nu e cultivată. În acelaşi timp, e sigur că educaţia, modul în care copilul e considerat de persoanele din jurul său, încrederea pe care acesta o capătă în forţele proprii, recunoaşterea valorică a capacităţilor sale – joacă un rol esenţial pentru a putea mai târziu să utilizeze liber darurile pe care le poartă. Dar toate darurile nu antrenează automat charisma, nu implică prin ele însele această calitate a prezenţei asupra celuilalt – ce rămâne foarte dificil de definit. Există desigur tehnici de relaţie ce pot fi învăţate, formate. De exemplu, elocuţiunea poate să se amelioreze, la fel şi ascultarea, gestionarea tăcerii, respectul faţă de vorbirea celuilalt (se ştie că semnificaţia cuvântului este exterioară, nu interioară, prin urmare e necesar să fim precauţi şi foarte atenţi în momentul decodării). Putem reliefa în mod deosebit „imaginile sale de marcă” necesare pentru a seduce, inspira încredere, pentru a creşte influenţa şi greutatea cuvintelor sale. Dar, în toate cazurile este vorba de achiziţii, de noi imagini despre sine. Acestea pot contribui la o îmbunătăţire a calităţii relaţiei, pe care o putem numi charismă – dacă aceste imagini noi ţin de definiţia pură a prestigiului, ascendenţei, autorităţii asupra celorlalţi, dar în acest caz este vorba în mod clar de o calitate dobândită, şi care nu este durabilă (de pildă, un nou director poate să trezească la primele contacte unanimitatea entuziastă, şi apoi să dezamăgească când îl cunoaştem mai bine). În revanşă, vârsta, experienţa, dificultăţile, suferinţele aduc adesea cu ele o concepţie despre viaţă apropiată de dimensiunea sacră – ce constă în relativizarea tuturor imaginilor care nu sunt decât de ordinul a lui avea (toţi cunoaştem distincţia clasică între a fi şi a părea). Aşadar, charisma introduce o dimensiune sacră şi conferă prezenţei persoanei ce e dotată cu ea „o dimensiune a lui a fi” care o depăşeşte (în sensul că nu o posedă) şi care se transmite celor care-l înconjoară. Nu întâmplător, cuvântul charismă are aceeaşi rădăcină etimologică cu cuvântul entuziasm („en-theos”=a-l elibera pe Dumnezeu din noi). În general, charisma este asociată cu puterea. Legătura dintre ele pare să fie de natura unei conexiuni inverse, cu efect sinergic. Există în istorie multe exemple de lideri charismatici, dar cel mai util pentru scopul demersului nostru (demonstrarea efectului lipsit de substanţă etică al charismei) ni se pare exemplul lui Adolf Hitler. Personalitatea puternică a lui Hitler nu trebuie supraestimată ca parte integrantă a puterii lui, dar nici trecută cu vederea. Charisma lui Hitler, care a avut atâta influenţă asupra adepţilor săi apropiaţi şi care a avut sursa în puterea insuflată de ideea lui, mai ales pentru cei deja deschişi crezului său politic, dar şi remarcabila lui capacitate de a influenţa masele, s-a dovedit fertilă în momentul în care s-a implicat activ în politică. Se poate argumenta că la baza puterii sale de convingere şi de manipulare, stăteau ideile lui, care oricât de iraţionale şi respingătoare ar fi fost, el a reuşit să le închege într-o ideologie coerentă şi atrăgătoare pentru publicul său ţintă. Dar aceste idei (fixe), care nu s-au schimbat în esenţă până la moartea sa, nu pot prin ele însele să explice atracţia exercitată asupra maselor sau ascensiunea Partidului Muncitoresc German Naţional Socialist. Prin urmare, o parte a puterii lui se datora charismei. Primul pas al lui Hitler în politica activă a fost reprezentat de impactul pe care îl avea ca vorbitor asupra maselor; în timpul armatei era identificat drept un orator popular înnăscut, care prin stilul lui fanatic şi populist îşi obliga publicul să-i împărtăşească convingerile. Mai târziu, el şi-a creat o reţea de relaţii (fapt mai puţin cunoscut) în lumea bună a Berlinului frecventând saloanele unor doamne asupra cărora se pare că făcea o impresie deosebită. Declaraţiile liderilor nazişti care formau cercul său intim constituie o altă dovadă cu privire la faptul că o parte a puterii sale o datora charismei (de pildă, Joseph Goebbels – după ce a citit lucrarea lui Hitler „Mein Kampf” – a întrebat: „Cine este acest om? Jumătate plebeu, jumătate Dumnezeu! Un adevărat Christos sau numai un Sfântul Ioan Botezătorul?” L-a socotit un geniu, l-a dorit ca prieten şi a scris în jurnalul său, la 19 aprilie 1926: „Adolf Hitler, te iubesc”). Toţi aceşti lideri nazişti au fost „câinii devotaţi” ai lui Hitler şi nu nişte oportunişti. Conform unor relatări, în ultimele săptămâni ale celui de-al treilea Reich, Hitler a declarat că i-ar fi trebuit douăzeci de ani să producă o elită care să-i fi asimilat idealurile, dar – a adăugat el – problema a fost că „timpul a lucrat întotdeauna contra Germaniei”. Puterea personalităţii lui Hitler, fanatismul, ardenţa profetului autodidact, siguranţa ideologică şi siguranţa de sine, acel ceva greu de definit – charima sa au fost esenţiale pentru manipularea comunităţii din Germania. Însă atracţia pe care o exercită un conducător charismatic asupra maselor are numai o legătură indirectă cu personalitatea reală şi trăsăturile de caracter ale acestuia. Mai precis, impresiile sunt mult mai importante decât realitatea. Să nu uităm că puţini dintre cei 13 milioane de germani care l-au votat pe Hitler în 1932 l-au cunoscut vreodată personal. Imaginea lui creată şi înflorită de propaganda de partid s-a potrivit cu ceea ce lumea auzea despre el, citea în presă, vedeau la mitingurile electorale. Comercializarea imaginii sale a fost vitală. La fel de importantă a fost predispoziţia iniţială a lor de a accepta o asemenea imagine (charisma). Cei mai mulţi aderenţi ai naziştilor au fost pe jumătate convertiţi înainte de a-l întâlni pe Hitler în persoană. Dictatorul german a inspirat milioane de oameni atraşi de el datorită convingerii lor că numai el, sprijinit de partidul său, ar putea pune capăt mizeriei cotidiene, crizei economice prin care trecea ţara lor, ar putea conduce Germania spre o nouă grandoare. Imaginea pe care propaganda nazistă a configurat-o fără încetare a fost aceea de putere, forţă, dinamism şi tinereţe, marş inexorabil spre triumf, viitor care avea să fie dobândit prin credinţa în Fuhrer. Filmul „Triumful voinţei” (realizat în scop de propagandă) conţine imagini reale, şocante, ce dezvăluie unele dintre metodele folosite pentru manipularea pe scară largă a colectivităţii umane, precum şi rezultatele cutremurătoare ale ei, ale comunicării de tip patologic (profund imoral) la care predispune charisma. Circa un milion şi jumătate de cetăţeni s-au adunat la Nürnberg, în septembrie 1934, şi nu au fost aduşi cu forţa. Forme ale manipulării Am precizat faptul că, unele tipuri de manipulări - propaganda, dezinformarea, intoxicarea şi impostura – sunt exclusiv patologice (imorale), în timp ce alte forme, şi anume, minciuna, zvonul, polemica, negocierea, publicitatea pot căpăta, în anumite condiţii, acest caracter imoral. Dintre acestea, ne vom opri în cele ce urmează la caracterizarea succintă a minciunii, care, în sens larg, înseamnă manipulare, indiferent de forma în care o întâlnim. Ea e folosită de noi toţi, în viaţa de zi cu zi – dar atenţionăm că nu trebuie să apară în comunicarea publică (cum uneori se întâmplă). a. Minciuna Minciuna este definită (în Dicţionarul explicativ) drept „denaturare intenţionată a adevărului având de obicei ca scop înşelarea cuiva”. În limba română, sinonime cu minciuna sunt înşelăciunea, vicleşugul, dar şi ficţiunea, născocirea. Printre sinonimele adjectivului mincinos sunt enumerate şi fals, neadevărat, neîntemeiat. În sensul demersului nostru, minciuna ca tip patologic de comunicare publică nu se referă la ficţiune, căreia nu îi este fundamental caracteristic scopul imoral, şi nici la eroare, unde lipseşte intenţia de a denatura adevărul. Pornind de la modelul realitate–reprezentare–discurs (presupus în actul comunicării), observăm că minciuna se deosebeşte fundamental de eroare, prin faptul că, în timp ce eroarea operează strict la nivelul reprezentării, minciuna funcţionează la nivelul discursului, cu scopul de a schimba reprezentarea şi în ultimă instanţă, realitatea. De aceea, prin minciună se poate înţelege manipulare, în sens larg, în oricare din formele ei, fie că este vorba de dezinformare, de propagandă, de intoxicare sau impostură. Mai apăsat spus, comportamentul etic – fie că este vorba de comunicare (publică), de relaţii publice sau de altă activitate – exclude cu desăvârşire minciuna. În această privinţă, împărtăşim ideea lui Immanuel Kant (amintită deja) ce spunea că nu e niciodată justificabil să spui o minciună, obligaţia de a rosti adevărul nu poate fi limitată de nici un fel de considerente lăturalnice. Dacă abordăm minciuna din perspectiva religiilor şi culturilor majore ale omenirii, distingem două mari fluxuri ideatice (atât în domeniul laic cât şi în cel religios), care au fost structurate de gânditori contemporani în două modele de teorie etică: modelul deontologic şi modelul teleologic. Modelul deontologic (numit şi legalist sau juridic) înţelege etica ca pe o teorie a datoriei. Din punctul de vedere al sursei legilor morale acest model are mai multe variante: * teoria poruncii divine, în care autoritatea legislaţiei morale este raţiunea lui Dumnezeu. Fundamentul acestei teorii îl constituie preceptele biblice puse în operă de către creştinismul occidental; * teoria etică a lui Immanuel Kant conform căreia autoritatea legislaţiei morale este raţiunea umană însăşi, la temelia ei aflându-se „voinţa bună”; * teoria contractualistă, în care autoritatea legislaţiei morale rezidă în voinţa politică consensuală a oamenilor de a organiza o societate care să se îndepărteze de „starea lor naturală” neevoluată. Această teorie aparţinând lui J. J. Rousseau a fost împărtăşită şi de alţi raţionalişti ai vremii. Minciuna este privită negativ atât în Psalmi: „Fereşte-ţi limba de rău şi buzele de a spune înşelăciuni!” (Psalm 34:13), în Proverbe: „Buzele mincinoase sunt urâte Domnului” (Proverbe 19 -22), ca de altfel în tot cuprinsul Vechiului Testament. Conform Cuvântului Scripturii, originea minciunii, tatăl ei, este însuşi diavolul, ea neavând de a face sub nici o formă cu Dumnezeu. După cum transpare din întreaga Sfântă Scriptură, Dumnezeu este foarte sever în problema minciunii, a comportamentului etic. Noul Testament întăreşte porunca lui Dumnezeu împotriva minciunii: „Dar acum lăsaţi-vă de toate acestea: de manie, de vrăjmăşie, de răutate, de clevetire, de vorbe ruşinoase care v-ar putea ieşi din gură. Nu vă minţiţi unii pe alţii, întrucât v-aţi dezbrăcat de omul cel vechi, cu faptele lui” (Coloseni 3: 8-9). Minciuna îi distruge în primul rând pe cei care o practică, ea fiind pentru caracter ceea ce este rugina pentru fier şi mana pentru viţa de vie. Este, în acelaşi timp, datorită faptului că Dumnezeu le-a dat oamenilor liberul arbitru, atât o alegere cât şi un viciu. Şi ca orice viciu se dezvoltă zi după zi. Cu minciuna nu trebuie glumit – nu trebuie încercate nici măcar exagerările, minciunile de convenienţă, aşa zisele minciuni albe, după cum nu este bine să glumim cu focul sau cu otrava. Mai mult, creştinii nu trebuie să se jure că spun adevărul: „felul nostru de vorbire să fie Da, da: Nu, nu. Ce trece peste aceste cuvinte, vine de la cel rău”. (Matei 5:37), (Iacov 5:12). Imperativul nealterării adevărului este un metaconcept comun tuturor religiilor mai vechi sau mai noi, indiferent de aria geografică de manifestare. Religiile tuturor culturilor afirmă că a spune adevărul este absolut bine şi că minciuna este absolut greşită şi deci condamnabilă. Astfel, textele hinduse blamau capacitatea minciunii de a oculta realitatea: „Un sacrificiu este ascuns de o minciună”. Budhismul echivala comunicarea falsului cu ascunderea faptei reprobabile, indicând şi traseul sumbru al mincinosului: „Un vorbitor de lucruri false va ajunge în purgatoriu, iar unul care făcând o greşeală spune „Eu nu am făcut-o!” amândoi oameni cu fapte josnice, vor deveni egali în lumea cealaltă” (Dhammapada). Brahmanismul extrapola viciul minciunii ca liant al tuturor celorlalte nelegiuiri: „toate lucrurile sunt determinate de cuvânt; cuvântul este rădăcina lor şi de la cuvânt decurg ele. De aceea, acela care este necinstit în vorbire e necinstit în toate” (Legile lui Manu). Iar hinduismul afirmă cu limpezimea cristalului: „Nu există virtute mai presus de adevăr, nici păcat mai mare ca minciuna” (Mahabharata). Minciuna este pusă de către jainişti pe seama impulsurilor sufleteşti patologice: „Falsitatea implică facerea unui jurământ fals de către cineva care este distrus de pasiuni intense” (Upasakadasanga Sutra), iar sikhismul sublinia efectul de bumerang al minciunii asupra emiţătorului ei: „înşelăciunea în comerţ sau folosirea minciunii duce la păreri de rău”. Cele două mari religii chineze, taoismul şi confucianismul s-au pronunţat şi ele răspicat împotriva minciunii, taoismul, imperativ: „Nu spune cu gura ce inima ta neagă!”, iar confucianismul cu ton de avertisment, un îndemn la rezistenţă în faţa manipulării: „Nu pot să văd ce poate face un om ale cărui cuvinte nu pot fi crezute. Cum poate fi făcut un car să meargă dacă nu are jug, sau o trăsură dacă nu are hăţuri?” Dacă în majoritatea marilor religii ale lumii minciuna este considerată un păcat capital, care nu-şi găseşte justificarea sub nici un chip conform prescripţiilor legilor divine (decât poate, arareori, avându-şi ca ţel preîntâmpinarea unui păcat mai mare), în credinţa islamică lucrurile par a sta diferit. Moralitatea minciunii se prezintă ca una dintre cele mai confuze aspecte ale mahomedanismului, creând impresia că o persoană poate fi caracterizată ca sinceră sau mincinoasă în funcţie de etica situaţională, de conjunctura în care aceasta se găseşte. Categoric, islamul nu tolerează două categorii de minciuni: minciunile despre Allah şi minciunile despre Mahomed. Pe de altă parte, este admisă o gamă de minciuni, cum ar fi: minciuna spusă în bătălie pentru a aduce reconcilierea între tabere sau între soţ şi soţie; minciuna spusă pentru a-ţi salva propria viaţă; minciuna rostită pentru a câştiga pacea sau înţelegerea; minciuna pronunţată pentru a influenţa o femeie (şi a face false promisiuni soţiei). Din punct de vedere statistic, ponderea minciunii ca tip de înşelăciune în actul comunicaţional a fost măsurată de Buller şi Burgoon (1994), rezultatele evaluărilor arătând că minciuna ocupă un procent însemnat, după cum urmează: minciuna = 30%, exagerările = 5%, jumătăţile de adevăr = 29%, secretul (în sens de tăinuire) = 3%, diversiunea = 32%. O altă serie de cercetări au arătat că: mai mult de 60% dintre oameni mint în mod regulat, bărbaţii mint de 2-3 ori mai mult decât femeile (D. Perry, 1995), femeile mint mai des pentru a-i proteja pe alţii, pe când bărbaţii pentru a se pune în evidenţă pe ei însuşi (Thierry Pfister, 1999), oamenii ascund adevărul în interacţiunile lor sociale de 1-6 ori/oră, principalele motive pentru apelul la minciună sunt: evitarea neplăcerilor proprii, câştigarea aprecierii celorlalţi şi evitarea neplăcerilor produse altora. Relaţiile publice acţionează în zona comunicării umane mai mult decât oricare altă profesie. Aparţinând acestui mediu ele se află inevitabil permanent în contact cu potenţialitatea transmiterii de informaţii false, iar atunci când aceasta are loc în mod voit, se pătrunde pe teritoriul minciunii. Specialiştii de relaţii publice ai diverselor instituţii, purtători de cuvânt ai personalităţilor marcante din aria politică, economică sau de show bussines, reprezentanţii agenţiilor specializate de relaţii publice sau de comunicare – construiesc şi promovează imaginea publică a angajatorilor sau clienţilor lor, consolidându-le notorietatea şi credibilitatea în faţa partenerilor de afaceri, sau a opiniei publice interne şi internaţionale. În acest sens, există mereu tentaţia de a introduce informaţii care să înfrumuseţeze realitatea, pentru a atinge rapid scopul propus şi a economisi timp şi resurse în atingerea obiectivelor. Până la un anumit punct aceste inadvertenţe rămân benigne, însă, de pildă, dacă se afirmă despre o persoană ce ocupă o funcţie publică ce nu şi-a susţinut bacalaureatul, că are studii universitare, atunci devine malignă, pragul imoralităţii a fost trecut indubitabil. b. Zvonul Zvonul este definit ca o afirmaţie prezentată drept adevărată fără a exista posibilitatea să i se verifice corectitudinea. Pentru Allport şi Postman, primii care au studiat acest fenomen, zvonurile reprezintă „un enunţ legat de evenimentele la zi, destinat a fi crezut, colportat din om în om, de obicei din gură în gură, în lipsa unor date concrete care să ateste exactitatea lui”. T. Shibutani defineşte zvonul ca fiind „produsul importanţei şi ambiguităţii”: dacă importanţa este zero, în nici un caz nu se poate vorbi despre un zvon; la fel despre ambiguitate: declaraţiile oficiale elimină zvonurile, pe când lipsa lor nu face decât să potenţeze apariţia şi circulaţia lor. Zvonurile tind să se ajusteze intereselor individuale, apartenenţei sociale sau rasiale, prejudecăţilor personale ale celui care le transmite. Cercetările lui Allport şi Postman au arătat că indivizii care propagă zvonurile se confruntă cu dificultatea de a sesiza şi reţine în obiectivitatea lor elementele lumii exterioare. Pentru a putea să le utilizeze, ei trebuie să le restructureze şi să le ajusteze modelului lor de înţelegere şi intereselor proprii. Cercetările lui Kapferer au arătat că circulaţia zvonurilor se bazează pe trei condiţii esenţiale: credibilitatea, aparenţa de adevăr şi dezirabilitatea conţinutului informaţiei. Circulaţia lor apare ca un sistem de canalizare a fricii şi incertitudinii în faţa unor situaţii ambigue. De asemenea, circulaţia lor este corelată cu forma, calitatea, credibilitatea informaţiei oficiale sau formale. Cu cât aceasta din urmă este mai săracă, incompletă sau mai puţin credibilă, cu atât se intensifică propagarea zvonurilor (de pildă, în societăţile totalitare care monopolizează informaţia formală, zvonurile au o mare importanţă). Analiştii clasifică zvonurile în trei categorii: * cele care iau dorinţele drept realitate (optimiste); * cele care exprimă o teamă şi o anxietate; * cele care provoacă disensiuni (atacă persoane din cadrul aceluiaşi grup). Lansarea zvonului nu se face la întâmplare, ci ţinând cont de aşteptările grupurilor umane faţă de situaţia problematică pe care o traversează. Plecând de la aceste date ale situaţiei, se lansează un mesaj cât mai apropiat de ceea ce ar dori să afle populaţia la acel moment, indiferent cât de departe de adevăr este conţinutul enunţului respectiv. În acest context posibilitatea de răspândire a zvonului este cea mai mare (în situaţiile de criză el reuşeşte să aibă o întindere foarte mare în spaţiul social). Ca principale tipuri de falsificări sau distorsiuni de mesaje ce stau la baza zvonului amintim: dramatizarea, amplificarea proporţiilor, a semnificaţiilor, a detaliilor, întreţinerea celor transmise, redefinirea prejudecăţilor şi a mentalităţilor proprii segmentelor respective de opinie, pentru a crea un puternic fond emoţional, în scopul ecranării până la dispariţie a spiritului critic. Procesul desfăşurării zvonului ar putea fi sintetizat astfel: începe să circule şi să prolifereze câte o vorbă cine ştie de unde venită. Mişcarea se amplifică, atinge un punct culminant, pentru ca apoi să descrească, să mai pâlpâie o vreme, înainte de a se stinge definitiv. c. Intoxicarea Aceasta este definită (în dicţionarul Grand Robert) mai ales cu sensul de otrăvire, dar ţine şi de domeniul neologismelor: „acţiune insidioasă asupra spiritelor, tinzând să acrediteze anumite opinii, să demoralizeze, să deruteze.” În literatura de specialitate e consacrat faptul că neologismul semantic intoxicare este de origine militară. Andre Brouillard precizează în acest sens (în 1971), că ea vizează adversarul şi constă în a-i furniza informaţii eronate, care îl vor face să ia decizii dezavantajoase pentru el şi favorabile pentru noi. Autorul amintit prezintă multe exemple despre acest procedeu necinstit, dar eficient. În actul patru din Cyrano de Bergerac, în timpul asediului de la Arras, comandantul taberei, Contele de Guiche, îi face semne cu eşarfa unui om ce fuge şi explică: „Fugaru-i spaniol. Un fals spion. Ne-aduce servicii mari. E-un sol prin care orice ştire ce-aş vrea, o pot transmite la inamic. Şi modul acesta îmi permite să intervin în multe decizii ce-aş lua.” Cyrano răspunde indignat: „E-un ticălos!” Dar de Guiche nu se jenează: „E foarte comod”. Nici nu s-ar putea defini mai clar intoxicarea. Diferenţa dintre intoxicare şi dezinformare constă în faptul că prima vizează un stat (major), un grup restrâns de factori de decizie, eventual un comandant suprem, în timp ce dezinformarea se adresează opiniei publice. Aşadar, spre deosebire de dezinformare, scopul intoxicării este acela de a determina să greşească una sau mai multe persoane, şi nu o colectivitate. Evident intoxicarea nu este rezervată numai domeniului militar, ea e valabilă şi pentru un partid politic, o bancă, un fabricant, ce pot profita de pe urma intoxicării concurenţilor. d. Dezinformarea Dezinformarea reprezintă orice intervenţie asupra elementelor de bază ale unui proces comunicaţional care modifică deliberat mesajele vehiculate, cu scopul de a determina la receptori (numiţi ţinte în teoria dezinformării) anumite atitudini, reacţii, acţiuni dorite de un anumit agent social. Acesta din urmă nu trebuie să fie neapărat dezinformatorul, el poate fi o instituţie, o organizaţie etc. Dezinformarea presupune trei elemente: * manipulare a opiniei publice (altfel ar fi intoxicare); * mijloace deturnate (altfel ar fi propagandă); * scopuri politice, interne sau externe (altfel ar fi publicitate). Autorii lucrării „Teoria Comunicării” – Tran Vasile şi Irina Stănciugelu definesc dezinformarea în felul următor: „manipulare a opiniei publice în scopuri politice, folosind informaţii tratate cu mijloace deturnate.” Ca realitate nemijlocită, dezinformarea are două dimensiuni: una neintenţională şi alta intenţională, vizând un anumit segment de opinie. În lucrarea „Sociologia opiniei publice” a lui Ştefan Buzărnescu se precizează faptul că, sub aspect intenţional, dezinformarea poate fi analizată în funcţie de formele simbolice prin care sunt codificate informaţiile din mesaj. După cum am comentat (în primul capitol), codurile pot fi exprimate prin limbajul natural, limbajul non-verbal (gesturi, mimică), simboluri concrete (culori, panouri, lumini) şi simboluri abstracte specifice limbajului artificial (elaborat ştiinţific), precum formule matematice, expresii logice etc. Dacă în comunicarea socială frecvenţa cea mai mare o înregistrează codurile verbale, mixarea acestora cu oricare din celelalte coduri conduce la realizarea unui nivel metacomunicativ, care poate să decontextualizeze mesajul în sensul dorit de sursa de emisie. Altă modalitate intenţională prin care se acţionează în sensul dezinformării o constituie codificarea polisemantică a mesajului. Multitudinea de semnificaţii imanente enunţului, generează o diversitate corespunzătoare de opinii, se răsfrânge într-o diversitate de atitudini care merg de la adeziune totală la refractarism. Acesta este primul pas pentru tensionarea relaţiilor interpersonale. Apoi, menţinerea unei entropii semantice în mesaje garantează entropia organizaţională pe termen scurt şi mediu, iar pe termen lung la prăbuşirea reţelei comunicaţionale, care asigură eficienţa funcţională a structurii organizatorice respective la nivel formal; la nivel informal, se ajunge la dezagregarea mentalului colectiv, care asigură identitate unei comunităţi. Ceea ce deosebeşte dezinformarea de alte tipuri de comunicare este caracterul deliberat al acţiunii şi lansarea în circuitul informaţional a unor informaţii parţial adevărate în conjugarea lor cu afirmaţii false, fără indicarea vreunei surse care ar putea fi verificabilă pentru autenticitatea celor emise. Sub aspect neintenţional, dezinformarea este generată de sursele de mesaje deservite de neprofesionişti. Sporirea gradului de audienţă a mesajului insuficient prelucrat sub raportul pertinenţei, poate conduce la dezinformare. De asemenea, practica mass-media a relevat că o sursă de distorsionare a mesajelor, cu efecte importante asupra calităţii informării şi care poate degenera în dezinformare, o constituie utilizarea unor criterii neadecvate de selectare a informaţiilor. Ne referim la folosirea exclusivă a criteriului economic şi politic în selectarea mesajelor, criterii ce pot avea ca finalitate dezinformarea acelor segmente de public cărora li se adresează. În prezent, cuvântul dezinformare a devenit banal şi face obiectul unor definiţii diverse, dar convergente. Amintim definiţia pe care o dă dicţionarul Grand Robert, ca fiind cea mai potrivită: utilizare a tehnicilor de informare, în special de informare în masă, pentru a induce în eroare, a ascunde sau a travesti faptele. e. Propaganda Comunicarea publică trebuie diferenţiată mai ales de propagandă. Cuvântul propagandă apare pentru prima dată în 1689. Provine din expresia latină congregatio de propaganda fide (congregaţie de propagare a credinţei). Termenul se referă la faptul că transmiterea unei informaţii către public nu trebuie să fie percepută de informator ca mincinoasă, ci ca expresie a singurului adevăr existent. Totuşi, sensul termenului s-a alterat rapid. Începând din 1972 este definit ca „acţiunea exercitată asupra opiniei pentru a o determina să aibă anumite idei politice şi sociale, a dori şi a susţine o politică, un guvern, un reprezentant”. În secolul XX, dicţionarul Grand Robert îi asociază expresii peiorative: spălare de creier, cacealmale, minciuni. Se observă că suntem foarte departe de semnificaţia iniţială a cuvântului. Acest lucru îl datorăm faptului că, între timp, a apărut noţiunea de informaţie răspândită cu intenţia de a manipula opinia publică, ceea ce trezeşte bănuieli în orice minte lucidă. Aceste bănuieli nu sunt întotdeauna justificate. De pildă, un candidat la o funcţie publică care proclamă fără reţinere, de la tribuna sa: „Votaţi-mă pe mine, eu sunt omul care vă trebuie”, nu este neapărat un mincinos; este posibil să fie într-adevăr „omul care ne trebuie”. O doctrină în care credem şi pe care ne străduim s-o propagăm nu e falsă prin definiţie. Altfel spus, faptul că anumite propagande sunt mincinoase nu înseamnă că toate sunt aşa. Chiar şi atunci când minte–ceea ce se întâmplă adesea - principala deosebire între ea şi dezinformare este aceea că propaganda se prezintă cu faţa descoperită. Chiar dacă foloseşte ca mijloace neadevărurile, o face în slujba unui scop asupra căruia nu are nimic de ascuns. O trăsătură de bază a propagandei este aceea că simulează încercarea de a ne convinge inteligenţa, dar în realitate, când îşi atinge eficacitatea maximă, se adresează celor mai iraţionale facultăţi ale noastre. Ea este considerată o activitate sistematică de transmitere, promovare sau răspândire a unor doctrine, teze, sau idei de pe poziţiile unei anumite grupări sociale şi ideologii, în scopul influenţării, schimbării, formării unor concepţii, atitudini, opinii, convingeri sau comportamente. În sensul clasic, se constituie ca un subsistem al sistemului politic al unui partid, al unui grup social sau al unui regim de guvernare; în prezent însă, se dezvoltă numeroase forme de propagandă (economică, tehnică, medicală, sportivă, culturală), diferenţiate după conţinut şi prin raportare la profilul grupului social care o iniţiază, urmărind realizarea unor scopuri persuasive. Ca sistem, propaganda dispune de: - structură instituţională specializată (aparat de conducere ierarhică, centre de organizare, centre de studiu, proiectare şi difuzare de mesaje); - ideologie şi valori aflate în corespondenţă cu interesele şi obiectivele grupării sociale pe care o reprezintă; acestea sunt luate ca referinţă pentru programarea şi realizarea propagandei; - mijloace şi metode de transmitere a mesajului (studiul sociologic evidenţiază mai multe metode: afectivă, a faptelor şi persuasivă). O altă distincţie importantă se face între propaganda tactică (proiectată pe termen scurt pentru obţinerea unor efecte imediate) şi propaganda strategică (pe termen lung) destinată formării sau modificării valorilor, atitudinilor de bază şi concepţiilor proprii indivizilor şi societăţii. Cea mai importantă formă de propagandă a fost considerată până în prezent propaganda politică. Aceasta nu urmăreşte descoperirea unor adevăruri, ci convingerea interlocutorilor reali sau potenţiali (asemănător cu ceea ce făceau sofiştii – în schimbul unei sume mari de bani - în sec. 4 î.e.n, în Grecia antică). Spre deosebire de comunicarea publică, propaganda (ca formă evidentă de manipulare) difuzează credinţa în sensul ei primar, luptă pentru ca opinia publică să accepte anumite opinii politice şi sociale, să sprijine o orientare politică, un guvern, un reprezentant al acestuia. Ea este un ansamblu de mijloace de informare puse în mod deliberat în serviciul unei teorii, unui partid sau a unui om, în vederea strângerii de adeziuni şi a sprijinului cât mai multor persoane. Serveşte orice strategie politică în condiţii de exploatare favorabilă cu tehnici de cucerire a spiritelor elaborate ştiinţific. f. Publicitatea La fel ca propaganda, publicitatea transmite către un public, pe cât de numeros posibil, un mesaj, a cărui realitate sau falsitate nu constituie interesul esenţial şi al cărui scop nu este acela de a informa, ci de a influenţa. Dicţionarul Grand Robert defineşte publicitatea ca: „faptul de a exercita o acţiune psihologică asupra publicului, în scopuri comerciale”. Publicitatea, la fel ca propaganda, se adresează mai mult subconştientului decât conştiinţei. În acest sens, Malaraux afirmă că: „cea mai eficace publicitate este cea americană, care mizează pe reflexele condiţionate”. Accentul pus în mod intenţionat pe iraţional apropie cele două forme de manipulare. Totuşi, spre deosebire de propagandă, publicitatea nu face decât elogiul unui produs, fără să folosească aluzii negative la produsele concurente (scopul ei este vânzarea, şi nu atragerea atenţiei sau ostilităţii rivalilor, ceea ce ar duce la catastrofă comercială). În rest, de câtva timp (şi sub influenţă americană) specializarea comercială a publicităţii tinde să dispară. Autorii lucrării „Teoria Comunicării” – Tran Vasile, Irina Stănciugelu, ne arată cum un candidat la preşedinţia republicii poate fi lansat ca o pastă de dinţi. Se combină dinainte costumele, dicţiunea, gesticulaţia, fără a mai vorbi de afişe şi sloganuri în funcţie de presupusele preferinţe ale publicului. Propaganda simula intenţia de a convinge, publicitatea nu caută decât să seducă. Între timp, oricât de dezinformatoare ar fi atunci când ne face să credem că un anume candidat va fi cel mai bun preşedinte, posibil pentru că poartă cravata pe gustul nostru, ea merge şi drept la ţintă la fel ca propaganda: cumpăraţi X sau Votaţi y, aşa încât cu toate rafinamentele care s-ar dori introduse nu au altă semnificaţie decât: Votaţi y sau Cumpăraţi x. Aşadar, publicitatea, chiar şi atunci când minte, nu este dezinformare. În concluzie, comunicarea publică trebuie să se deosebească net (prin natura şi substanţa ei) de publicitate: în timp ce prima dintre ele trebuie să servească interesul colectiv, publicitatea serveşte interese concurente particulare sau partizane, în timp ce prima preconizează modificări comportamentale în vederea schimbării obiceiurilor, este mai curând anticonsum, se referă la comportamentele ideale ale cetăţenilor cu privire la propria lor persoană şi este finanţată de colectivitate (fonduri venite de la stat sau asociaţii, unde cea mai mare parte a resurselor provine din colecte de la populaţie), publicitatea (ca formă de manipulare) încurajează achiziţionarea unui produs nou, deci favorizează consumul. Pune accentul mai mult pe marcă decât pe produs, vrea mai mult să convingă decât să informeze. Face din consumator un personaj învingător şi este finanţată prin produsele cumpărate de aceştia. Putem să ne întrebăm în virtutea cărei păreri, anumiţi indivizi pot să îşi aroge privilegiul încercării de a modifica în mod legal comportamentele semenilor săi? În virtutea imperativelor etice, a priorităţii interesului general faţă de cel personal. Atunci când comunicarea publică serveşte bunăstării generale, colectivitatea nu are nici o rezervă. De obicei, comunicarea publică are o origine esenţial guvernamentală, iar semnatarul campaniilor nu este neutru în ceea ce priveşte acţiunea angajată şi rezultatele sale (oricare ar fi tema se întâmplă frecvent ca ministrul în cauză să observe impactul comunicării asupra publicului şi să încerce să beneficieze în urma succesului acesteia în privinţa propriei imagini). Cu privire la legitimitatea economică a comunicării publice precizăm faptul că, orice prevenire împotriva pericolelor sociale (boli cardiovasculare, alcoolism, tabagism, toxicomanie etc.), antrenează economii importante în ceea ce priveşte costul îngrijirilor medicale şi sociale atunci când acţiunile desfăşurate se dovedesc eficiente. Apărarea mediului, informarea economică, îmbunătăţirea imaginii de marcă a corpurilor sociale au, desigur, o explicaţie financiară, dau naştere la câştiguri ce contribuie la îmbunătăţirea comunităţii în ansamblu, precum şi a indivizilor care o formează. Comunicarea publică dobândeşte astfel o legitimitate economică apreciabilă în mod concret. Ea denumeşte, de fapt, un deziderat moral în comunicarea politică, instituţională şi publicitară. Din această perspectivă, formele de comunicare descrise anterior (zvon, intoxicare, dezinformare, propagandă, publicitate) au un caracter inerent patologic, adică imoral. * Această scurtă incursiune prin câteva forme ale manipulării: charismă (=anticameră), minciună, zvon, intoxicare, dezinformare, propagandă şi publicitate - am întreprins-o cu scopul de a sublinia următoarea idee: comunicarea publică specifică administraţiei (sau cum mai este ea denumită comunicarea socială) – indiferent de cadrul de manifestare - trebuie să fie prin excelenţă o formă etică de comunicare, prin urmare trebuie să fie „curăţată” de tot ce am enumerat mai sus. Dezideratul moral în cadrul ei este obligatoriu, el este cel care face diferenţa dintre această formă de comunicare şi celelalte forme: politică, publicitară, economică, artistică, etc. Pentru Bernard Miège „Societatea cucerită de comunicare” comunicarea reprezintă recurgerea din ce în ce mai clară şi mai organizată din partea administraţiilor de stat la mijloacele publicitare şi la relaţiile publice. Acest fapt se datorează faptului că, pe de o parte, statul trebuie să facă faţă unor noi responsabilităţi, iar pe de altă parte, recurge la noi procedee de gestionare, inclusiv la procedeele de gestionare a opiniei puse la punct în sfera afacerilor comerciale şi industriale. Dar să nu uităm că sensul prim al sintagmei „relaţii publice” este cel de preocupare pentru binele public, iar etica trebuie să fie o coordonată majoră a substanţei unui proces de relaţii publice (specialiştii din Marea Britanie definesc această activitate ca „reputaţie a managementului”). În ceea ce priveşte publicitatea, în măsura în care rezultatele ei servesc interesul general (şi nu particular), suntem la rândul nostru de acord cu afirmaţia lui Bernard Miège. Comunicare publică versus comunicare politică Comunicarea publică împărtăşeşte cele mai multe trăsături comune cu comunicarea politică, întrucât amândouă trebuie să servească interesul public. Riscul de a le confunda este foarte mare, de aceea considerăm că, pentru o mai bună delimitare a diferenţei lor specifice, mai întâi trebuie să deosebim cele două tipuri de comunicare. În perioade electorale, un guvern sau un ministru este tentat să valorizeze mai curând politica personală şi cea a partidului, decât acţiunile întreprinse de administraţia pe care o conduce. Or, comunicarea publică nu se limitează doar la campaniile ministeriale, iar interesul de a nu o transforma într-un apendice al comunicării politice este din ce în ce mai evident, dată fiind mai ales diversificarea metodelor şi răspândirea acestora la toate eşaloanele administrative. În al doilea rând, comunicarea publică nu trebuie asimilată comunicării instituţionale. Accentul pus pe aspectul instituţional sau organizaţional are ca efect, disimularea caracteristicilor specifice comunicării de întreprindere, pe de o parte, şi comunicării publice pe de altă parte. Aşadar, comunicarea publică vizează în linii generale, patru categorii de fapte: 1. modernizarea funcţionării administraţiilor (cazul dispozi-tivelor de relaţii cu publicul sau al sistemelor de prezentare şi transmitere a informaţiei). Administraţiile trebuie să facă faţă unor cereri din ce în ce mai complexe şi precise; cei administraţi se aşteaptă să obţină informaţii la care socotesc că au dreptul şi nu mai acceptă răspunsuri care se ascund după secretul deciziilor administrative şi dau impresia de arbitrar; adaptarea şi modernizarea administraţiilor depind mult de schimbările comportamentului celor administraţi care se consideră tot mai mult nişte consumatori, chiar nişte clienţi. 2. unele campanii îşi fixează ca obiectiv producerea unor schimbări de comportament; 3. pentru unele administraţii grija principală este să îşi asigure prin comunicare o imagine modernă; 4. căutarea adeziunii cetăţenilor cu privire la o anumită problemă, prin acţiuni de sensibilizare. Trăsătura esenţială a comunicării publice este aceea de a acţiona la nivelul reprezentărilor sociale şi de a permite o rapidă modificare a discursurilor publice. Insistăm asupra faptului că, ea diferă în mod esenţial de alte tipuri de comunicare (amintite anterior) prin finalitatea sa, prin conotaţiile morale deosebite. Astfel, după cum am precizat deja la caracteristicile şi formele sale, comunicarea publică: * vizează în special viaţa personală a cetăţenilor prin mass-media, adresează mesaje într-o manieră specială cetăţenilor ca indivizi particulari (prevenirea maladiilor şi accidentelor etc.). * este centrată pe efectele, pe rezultatele studiate, * dezvoltă raporturi interactive în profitul progresului umanitar. * comunicarea publică îşi propune un obiectiv de valoare individuală, acţiuni de prevenire în favoarea sănătăţii şi securităţii, promovarea resurselor patrimoniale. * este un emiţător neutru, care nu este aservit nici unei entităţi particulare, fie aceasta putere, grup ori persoană. * acţionează în mod independent în raport cu împrejurările politice, până la dispariţia răului avut în vedere. * preconizează modificări comportamentale în vederea schimbării obiceiurilor, este mai curând anticonsum; * se referă la comportamentele „ideale” ale cetăţenilor cu privire la propria lor persoană; * este finanţată de colectivitate: fonduri venite de la stat sau asociaţii unde cea mai mare parte a resurselor provine din colecte de la populaţie. Comunicarea politică Spre deosebire de comunicarea publică cea politică este acea acţiune planificată şi susţinută, menită să asigure climatul de bunăvoinţă şi înţelegere între organizaţie şi public. În cultura politică, meşteşugirea vorbelor este o acţiune de importanţă crucială şi de aceea, cine stăpâneşte această artă, stăpâneşte lumea. Principiile străvechi ale oratoriei, formulate de Cicero (dovedeşte, încântă şi emoţionează) rămân valabile şi în zilele noastre, în spaţiul politic. Comunicarea politică este o interacţiune prin cuvinte, mesaje sau opinii. Un circuit în care sunt implicate diferite coduri care, odată descifrate, asigură înţelegerea dintre administratori şi administraţi, sau mai precis dintre „cei care fac cărţile” şi cei care joacă în terenul social. Într-o societate deschisă, informaţia circulă nestingherită între şcena politică şi populaţie, între emiţător şi receptor, astfel că cetăţeanul este liber să discearnă între ce este bun pentru sine şi ce este bun pentru o elită, oligarhie, dacă vreţi, sau pentru comunitate. O comunicare politică eficientă este acţiunea de valorizare a avantajelor pe care le deţinem sau de negativizare a adversarilor. Procesul de comunicare politică eficientă, pe care orice candidat trebuie să-l urmeze presupune cinci etape, şi anume: 1. cunoaşterea oricăror date despre audienţă; 2. prezentarea candidatului într-o lumină favorabilă; 3. crearea unui climat de familiaritate cu candidatul şi cu programul său politic; 4. crearea unor evenimente care să ridice cota candidatului în sondajele de opinie; 5. pregătirea unor momente emoţionale pentru alegători. Comunicarea politică are rolul de a stârni interesul cetăţeanului pentru un program sau un candidat, evidenţiind foloasele pe care le aduce alegerea făcută sau, mai simplu, reaminteşte un proiect de succes desfăşurat anterior. De asemenea, ea nu urmăreşte doar transmiterea seacă a informaţiilor, ci construirea unei căi originale, interesante şi persuasive pentru a determina alegătorul să acţioneze în sensul dorit: acordarea votului. O regulă de aur este să ştii să te conformezi cerinţelor curente ale populaţiei (să cunoşti şi să respecţi codul celui cu care intri în dialog), să foloseşti acele mijloace de comunicare pe care oamenii de rând le înţeleg şi să te adaptezi universului comun de valori al comunităţii. Comunicarea politică este un câmp în care se intersectează diverse modalităţi de persuadare a electoratului. Încercând să distingă specificul comunicării politice, D. Wolton ne oferă o definiţie restrictivă a acestui fenomen, separându-l de spaţiul public, marketingul politic sau mediatizarea politicii. Pentru autoare, comunicarea politică este spaţiul în care se schimbă discursurile contradictorii a trei actori care au legitimitatea de a se exprima public asupra politicii şi care sunt: * oameni politici; * ziariştii (mass-media); * opinia publică prin intermediul sondajelor de opinie. Fiecare dintre aceşti actori dispune de un mod specific de legitimare în spaţiul public: legitimarea reprezentativă – pentru partide şi oameni politici; legitimarea ştiinţifică pentru sondaje şi opinia publică; legitimarea deţinerii şi utilizării informaţiei – pentru media şi profesioniştii acestora, ziariştii. Belanger asimilează comunicarea politică relaţiilor sociale tipice pentru procesul de influenţare, „o influenţare în primul rând voită, apoi transformată în acţiune sau dimpotrivă, în acţiune omisă. Întotdeauna este vorba de o intervenţie intenţională referitoare la un eventual comportament al receptorului”. Negrine (The Communication of Politics) abordează comunicarea politică din perspectiva unui sistem complex de comunicare a informaţiei politice centrat pe practici jurnalistice, pe o anumită socializare politică a societăţii şi pe democratizarea instituţiilor statului. Actorii comunicării politice constituie genuri instituţionale cu resurse, proiecte, motivaţii şi mize diferite. Ei interacţionează utilizând o serie de coduri şi ritualuri menite să producă vizibilitatea domeniului politic, un domeniu destinat prin convenţie publicităţii. Din această cauză, nu de puţine ori comunicarea politică trece drept apanajul unei alte instituţii, cea a producătorului de imagine publică. Pe de altă parte, comunicarea politică este asimilată tot mai mult unei acţiuni dramaturgice şi se uită faptul că avem de-a face şi cu o practică socială care trebuie să servească democraţia, interesul public. În relaţia dintre actorul social, spaţiul democraţiei şi spaţiul public mediatic vom constata că fiecare contribuie la producerea celuilalt. Spaţiul public mediază între acţiunea politică şi normele democraţiei. Comunicarea politică este un produs al spaţiului public în măsura în care mediatizarea a devenit un proces constitutiv tuturor practicilor publice, inclusiv politicului. În prezent, comunicarea politică este din ce în ce mai standardizată la nivelul formelor, regulilor şi strategiilor, precum şi din punctul de vedere al situaţiilor de interacţiune politică. Se reproşează adesea strategiilor folosite aici că dezvoltă comercializarea politicului, că, pe baza unui sistem de seducţie sofisticat, publicul este îndoctrinat nu cu ideologii, ci cu imagini şi pseudorealităţi. Cu alte cuvinte, prea multă comunicare elaborată şcenic, dramaturgic şi prea puţină substanţă politică. Important însă în acest context, susţine Camelia Beciu, este potenţialul democratic a ceea ce specialiştii numesc comunicarea politică americanizată. În primul rând, modelul nu înlocuieşte, ci atenuează efectele modelului vertical de comunicare politică, dintre aparatul politic centralizat spre subiecţii politicului. În tiparele actuale, comunicarea politică se poate manifesta ca un schimb discursiv între politician, mass-media şi electorat. Strategiile de comunicare politică relativ standartizate îi obligă pe politicieni să asimileze logica de acţiune a mass-media şi a electoratului. Acest model de comunicare politică creează astfel un spaţiu de interacţiune între cei trei actori sociali. Apare posibilitatea ca „monologul” politicianului să fie imediat evaluat de către jurnalişti şi sondajele de opinie; totodată, politicianul riscă, în regim de mediatizare, ca acţiunea sa proiectată atât de laborios să nu aibă efectele scontate. În al doilea rând, politicienii şi instituţiile politice se află în situaţia de a-şi adapta acţiunea politică în funcţie de intervenţia mass-media şi a sondajelor de opinie. În spaţiul public se instituie astfel practica declanşării comunicării politice. În al treilea rând, acţiunea politică devine accesibilă. Strategiile de comunicare socializează acţiunea politică. De aceea, s-ar putea ca ele să constituie preţul plătit pentru dezvoltarea unei mentalităţi democratice, pentru ca vizibilitatea politicului să nu rămână doar o normă a democraţiei, ci să devină practică socială. Potrivit modelului actual de comunicare politică, acţiunea politică se întemeiază pe evaluarea efectuată de către mass-media şi electorat. Fiecare dintre cei trei actori sociali iniţiază comunicarea politicului în funcţie de acţiunea celorlalţi doi. Actorii politici, mass-media, publicul şi electoratul trebuie să răspundă unii altora. În felul acesta, comunicarea politică se instituie ca o practică publică, şi nu ca o practică subordonată spaţiului public. * * * În concluzie, numim comunicare publică orice formă de comunicare cu conotaţii morale profunde, adică orice proces ce însoţeşte activitatea instituţiilor publice în vederea satisfacerii interesului general („fiinţei comune” – Immanuel Kant). Ea îndeplineşte rolul de reglare socială, şi în acest sens, include atât o dimensiune etică bazată pe respectarea, de către fiecare emiţător public, a gradului de consens social înglobat în mesaj, cât şi o dimensiune juridică (caracterul de legalitate, legitimitate încorporat în ansamblul său). Mesajele transmise trebuie să cuprindă informaţii de utilitate publică, cum ar fi cunoaşterea de către cetăţeni a organizaţiilor din sectorul public, a modului de funcţionare şi atribuţiilor acestora. Totodată, prin comunicarea publică se urmăreşte cunoaşterea nevoilor şi dorinţelor populaţiei pentru ca instituţiile publice, prin rolul şi atribuţiile pe care le deţin, să vină în întâmpinarea acestora, realizând astfel interesul general. Campaniile de comunicare publică au menirea de-a contribui, la rândul lor, la educaţia civică (în acest sens, la modificarea unui comportament şi a stării existente), de a prezenta cât mai bine informaţiile cu privire la drepturile şi datoriile cetăţenilor, de a promova anumite servicii şi organisme publice utile lui (şcoli, biblioteci, muzee, parcuri etc.). Acţiunile de comunicare publică trebuie să se diferenţieze de cele de construire de imagine, iar efortul de schimbare a opiniei, mentalităţii cetăţenilor trebuie să fie unul onest, care să respecte principiile etice, şi să refuze orice tactică de manipulare amintită anterior. Persuasiunea (câştigarea publicului pentru o teză) este unul din scopurile ei, dar cu condiţia transmiterii cu acurateţe şi obiectivitate a unei informaţii corecte (legale). Să nu uităm că nu este niciodată justificabil să spui o minciună, aceasta este pragul minim în materie de morală, conceptul ce face diferenţa între moral şi imoral la nivel de conţinut şi mijloace de comunicare. Informaţia civică – bazată pe un contract tacit încheiat cu cetăţeanul – trebuie diferenţiată de comunicarea politică, de publicitate (menită să servească interese concurente, particulare sau partizane), şi mai ales, de propagandă. Comunicarea din administraţia publică trebuie să fie consensuală, şi nu doar în profitul aleşilor unei comunităţi. Capitolul III Motto: „Manners make mane” Protocolul – instrument de comunicare III.1. Fundamentarea noţiunilor de bază; elemente de vocabular şi gramatică proprii protocolului A. Noţiunile învecinate protocolului B. Diferenţa specifică a protocolului III.2. Calitatea de funcţionar public; reguli de civilitate III.3. Protocolul în cadrul întâlnirilor de afaceri III.4. Activităţi specifice protocolului; caracterizare generală 3.1. Fundamentarea noţiunilor de bază; elemente de vocabular şi gramatică proprii protocolului Importanţa protocolului şi a noţiunilor învecinate lui Unii consideră că protocolul, eticheta sau chiar politeţea pot fi ignorate, întrucât ele sunt norme perimate, şi le trezim la viaţă în mod artificial, ca pe nişte piese de muzeu. Nimic mai fals. Am arătat în capitolul prim al cursului importanţa cunoaşterii codului celui cu care intrăm în dialog, şi în acest sens cunoaşterea regulilor de protocol, etichetă, bună-cuviinţă, bune maniere etc constituie adevărate „chei” ale succesului, instrumente de comunicare ale activităţii respective. Stabilirea unui contact, menţinerea sau întreruperea lui ţin de capacitatea de a înţelege semnele, de a le decoda corect şi de a le respecta. Toate acestea conduc la o calitate mai bună a relaţiilor cu persoanele în cauză, şi la creşterea eficienţei acelei activităţi. Să ne gândim doar la ce se întâmplă în domeniul economic, comercial. Niciodată un cumpărător nu e solicitat doar de o singură persoană, ci şi de alţi furnizori de bunuri şi servicii. Pentru fiecare industriaş care încearcă să convingă, există cel puţin doi concurenţi care oferă aceleaşi lucruri la un preţ comparabil. În acest caz determinantă va fi calitatea relaţiei existente. În plus, limbajul protocolului şi al etichetei evoluează, nu avem motive să le considerăm prăfuite, ci mai degrabă indispensabile convieţuirii civilizate dintre oameni. Să urmăm exemplul iezuiţilor, care au plecat ca şi alte comunităţi religioase în secolul XVI să convertească China şi au fost singurii care nu au fost izgoniţi. Ei s-au informat cu multă grijă asupra obiceiurilor Imperiului de Mijloc înainte de a se stabili acolo, iar pe parcursul şederii lor au fost foarte atenţi să nu-şi nemulţumească niciodată gazdele prin lipsa de respect faţă de normele locale. Iezuiţii au ţinut cont de o „lege” a comunicării, leitmotiv al cursului nostru, şi anume – necesitatea cunoaşterii în profunzime a „codului” celui cu care intri în contact. Reflectând importanţa respectării normelor morale, legale, de politeţe, bună-cuviinţă şi protocol, pe frontispiciul clădirii de la New College din Oxford se află scris „Manners make mane” respectiv comportamentul îl face pe om. Evoluţia istorică a demonstrat că regulile de politeţe şi de protocol sunt influenţate de mai mulţi factori: 1. de forma de guvernământ, respectiv republicană sau monarhică; 2. de concepţiile filosofice, juridice şi politice ale vremii; 3. de gradul de dezvoltare al societăţii, în ansamblul său. Se poate observa că, uzanţele practicate în societate şi în lume sunt în continuă evoluţie, că ele reflectă de fapt, caracterul naţional şi starea moravurilor. Regulile de protocol şi politeţe sunt impregnate nu doar de trecerea timpului, de evoluţia generaţiilor, de influenţa mass-mediei, de dezvoltarea ştiinţei şi tehnologiei, ci şi de concepţiile politice şi juridice specifice fiecărui stadiu de dezvoltare al societăţii. Fenomenul de „primenire” a generaţiilor atrage după sine şi „primenirea” regulilor de comportament, pot să apară reguli noi care să le înlocuiască pe cele vechi. Pentru secolul al XVIII-lea, cel mai edificator exemplu îl reprezintă Comuna din Paris, care a produs mutaţii fundamentale – şi în ceea ce priveşte formele de protocol. Astfel, apelativul „dumneavoastră” este înlocuit cu „tu”, oamenii se transformă, din punct de vedere al calificării şi chiar al apelării lor în „cetăţeni”, titlurile regale şi nobiliare sunt abolite, toate acestea pentru a sluji principiul egalităţii, sacru pentru revoluţia franceză. Abolirea privilegiilor nobiliare a avut ca fundament servirea principiului egalităţii între oameni. Mai mult chiar, se simte nevoia până şi a adoptării unei cronologii diferite, care să întărească faptul că s-a răsturnat un sistem de valori care a fost înlocuit cu altul. Inclusiv perioadele de trecere de la un sistem la altul, de la un regim politic la altul, de la o etapă de evoluţie a societăţii la alta (ceea ce numim tranziţie), se resimt în planul normelor de comportament de această stare de căutări, de aşezare a concepţiilor, care uneori duce la compromis (şi în cazuri limită la proliferarea Kisch-ului). Cel mai grăitor moment istoric de acest gen l-a reprezentat sfârşitul secolului al XVIII-lea rămas în istorie sub pecetea lui Napoleon. Întreaga perioadă napoleoniană reprezintă o perioadă de „tranziţie haotică”, de compromis în sensul de încercare de a împăca două epoci istorice, una apusă doar pe jumătate, alta în curs de a se naşte. Astfel, Napoleon este ales prin plebiscit, însă la fel ca un Bourbon este miruit cu uleiul sfânt cuvenit regilor. Mai mult chiar, el este încoronat de papă, la fel cum se întâmplase şi cu Carol cel Mare, deşi devine Împărat prin Constituţia Republicii. Edificator este şi modul în care se prezentau documentele oficiale ale administraţiei napoleoniene, pe care se menţiona, ca stat, Republica Franceză, iar drept conducător al statului, Napoleon Împărat. Fenomenul de respingere a trecutului se manifestă, în egală măsură, în planul ideatic, al concepţiilor, al mentalităţilor, cât şi în cel al formalismului protocolar. Istoria a demonstrat că şi în ceea ce priveşte normele de comportament, ca şi în celelalte domenii, regăsim fenomenul modei. Pe de altă parte, un cuvânt greu de spus în normele de comportare îl are tradiţia. Confucius (551–479) observa – cu multă înţelepciune – faptul că virtutea nu este nimic dacă nu se naşte din curtoazie adevărată. Regulile de curtoazie occidentală sunt urmate în ţările în care civilizaţia este de origine europeană. Ele sunt, în acelaşi timp, adoptate şi de protocolul diplomatic. Există anumite trăsături care particularizează curtoazia occidentală faţă de cea practicată pe alte continente, şi anume: 1. este mediteraneană, pentru că modul de a fi concepută, supleţea formelor de manifestare şi ritmul proporţiilor vin de la civilizaţia greacă; 2. este romană prin cadrul juridic, prin originea acestuia şi formele de ordonare; 3. este creştină, ceea ce dă un ton particular spiritului său de libertate, egalitate, fraternitate; 4. este europeană şi atlantică în acelaşi timp, datorită îmbinării dintre Europa occidentală şi Statele Unite ale Americii, generată în special de deplasările de o parte şi de alta a celor înstăriţi; 5. se resimte influenţa succesivă a Evului Mediu şi a Renaşterii, care au plasat femeia în centrul vieţii mondene, acordându-i un statut deosebit, care nu se regăseşte în alt tip de civilizaţie; 6. este puternic îmbibată de spiritul francez, deoarece curtoazia occidentală a căpătat contururi precise, apropiate formei actuale, la curtea regilor franci, în secolele XVII-XVIII, care au servit ca model întregii Europe (curtoazia europeană s-a format în saloanele franceze, în secolele al XVII-lea şi al XVIII-lea fiind celebre următoarele saloane: în 1726 doamna de Tercin, apoi în secolul al XVIII-lea salonul doamnei de Deffaud, al doamnei de Geoffrin, al domnişoarei de Lespinase etc.). Este recunoscut faptul că după întunecatul Ev mediu şi chiar după perioada renascentistă, monopolul în ceea ce priveşte regulile de educaţie şi de comportament a fost deţinut de curtea Regelui Soare, Versailles-ul însemnând: „un moment de înflorire a eleganţei şi distincţiei, dar şi al unei distincţii gratuite, goale, false, deci după „corsetul” formelor fără acoperire, politeţea a tins să devină o comportare naturală, „utilitară”, etică şi estetică” . Multe din noţiunile învecinate protocolului (politeţe, etichetă, bune maniere, bună-cuviinţă) sunt obiect de studiu al eticii – „filosofie asupra moralei şi/sau binelui sau datoriei”. Vasile Morar recunoaşte eticii trei momente, şi anume: – normativ, care este primul din punct de vedere al reprezentării cantitative; – descriptiv; – explicativ. De-a lungul evoluţiei gândirii etice universale, în antichitate regăsim o etică a binelui şi a virtuţii (vezi „Etica nicomahică” a lui Aristotel), iar în perioada modernă o etică a datoriei (a se vedea lucrările lui Immanuel Kant: „Metafizica moravurilor” şi „Critica raţiunii practice”). În acest capitol, vă prezentăm câteva elemente de vocabular şi gramatică specifice protocolului, noţiuni învecinate lui, dar care în acelaşi timp fac parte din substanţa acestuia (este vorba despre politeţe, etichetă, bună-cuviinţă şi bune maniere), reguli şi activităţi de protocol – toate având ca principală funcţie aceea de liant între oameni, de îmbunătăţire a calităţii comunicării dintre ei. Dorim să explicăm obiceiurile protocolare cele mai răspândite şi câteva din regulile de etichetă care le însoţesc, pentru a le putea înţelege mai bine şi a şti să le utilizaţi nestingheriţi. Firul conducător este cel al comunicării. Mai întâi, pentru că aşa stau lucrurile în secolul nostru, în care comunicarea între naţiuni, popoare şi indivizi este în egală măsură o dorinţă şi o necesitate universală. După aceea, datorită veridicităţii formulei (discutate în primul capitol al cursului nostru) lui Marshall McLuhan „The medium is the message”, care se aplică foarte bine protocolului ca mediu purtător de mesaje. Fiind un limbaj simbolic, în speţă un limbaj non-verbal, lectorul este invitat să cunoască principalele elemente de vocabular şi gramatică, pentru a înţelege mai bine – în ultimă instanţă –comunicarea, al cărei subiect este fie ca actor, fie, alteori, ca spectator. A. Noţiunile învecinate protocolului Pentru început, ne vom opri pe rând, la fiecare dintre noţiunile învecinate protocolului şi vom încerca să le definim, astfel încât, la sfârşit, să putem delimita mai bine (diferenţe şi asemănări) genul proxim şi diferenţa specifică proprii protocolului. a. Politeţea (etimologic, cuvântul „politeţe” a fost preluat din limba franceză „politesse”, care la rândul ei l-a împrumutat din limba italiană „politezza”, unde evocă ideea de curăţenie, în sensul de „curăţenie” morală, de puritate a trăirilor şi a comportamentului uman) reprezintă un ansamblu de norme de comportament bazate pe amabilitate, bună-cuviinţă, respect reciproc şi toleranţă. Ea personifică trăsătura comportamentală a celui care respectă întocmai rigorile tradiţionale ce sunt impuse de colectivitate. Politeţea a fost definită ca „permanenta atenţie acordată celor din jur”, „arta de a fi plăcut celor din jur” sau „respectarea demnităţii tuturor, începând şi terminând cu a ta însuţi”. Diferenţa între protocol şi etichetă, pe de o parte, şi politeţe, pe de altă parte, constă în faptul că „(...) în timp ce protocolul şi eticheta sunt normative, politeţea se referă la atenţiile, atitudinile sau gesturile care tind să arate respectul faţă de celălalt, fiind, în acelaşi timp, şi mijloace care garantează o luare de contact favorabilă”. Ca şi protocolul, şi politeţea are o determinare istorică, iar conduita umană asupra căreia acţionează este influenţată de transformările continue care au loc în societate, ca şi de condiţiile concrete de existenţă, care atrag noi practici, precum şi de mediul urban sau rural în care trăieşte individul. Ajungerea unui individ la stadiul de „politicos”, presupune exerciţiu îndelungat, şlefuire a propriului comportament, fapt la care trimite însăşi etimologia cuvântului – adjectivul „poli” în limba franceză are ca sens de bază şlefuit, lustruit, din care au derivat sensurile de „politicos” şi „rafinat”. Din punct de vedere cronologic, politeţea precede moralei, care, în prima fază, nu este decât politeţe. Din această perspectivă, ea ne apare ca strict necesară şi, am putea spune, ne apare ca suficientă la copil, însă adultul are nevoie de mai mult decât să fie politicos. Adultului nu-i este suficient să fie politicos, dar lipsa politeţei duce la infatuare. Politeţea desăvârşită naşte semne de întrebare, aduce nelinişti. Oamenii încep să se întrebe despre politicosul perfect dacă este, într-adevăr, cinstit, deoarece „(...) onestitatea presupune adesea asumarea riscului de a displace, de a-i şoca sau răni pe ceilalţi”. Politeţea reprezintă, după filosoful Bacon, veşmântul spiritului, care trebuie să servească drept haină de toate zilele. Goethe considera că nu există nici un semn exterior al politeţii care să nu cuprindă o profundă idee morală, iar Pascal afirma că politeţea adevărată este altruistă, că plăcerea oamenilor mari este să facă pe alţii fericiţi. Prin urmare, omul adevărat şi politicos îl implică pe cel uman. Nu putem fi profund politicoşi, de vreme ce suntem indiferenţi la suferinţele semenilor noştri, nepăsători faţă de victoriile sau înfrângerile lor. Ca toate celelalte norme de conduită, politeţea a evoluat odată cu dezvoltarea societăţii, şi a reflectat conţinutul relaţiilor sociale, modificându-şi formele de manifestare, funcţiile şi aria de influenţă. În literatura de specialitate, sunt subliniate următoarele trăsături fundamentale ale sale: 1. cine nu este destul de politicos nu este destul de uman. Politeţea se confundă cu omenia; 2. politeţea nu este un lux, ci un imperativ al societăţii moderne, o victorie împotriva instinctelor, un îndemn pentru respectarea regulilor de convieţuire socială; 3. adevărata politeţe ne apare ca o dimensiune a personalităţii umane, integrată acesteia. Ca şi cultura, politeţea autentică este cea care rămâne după ce au fost uitate regulile învăţate. Ceea ce este impus devine ulterior firesc, o a doua natură a omului; 4. politeţea este omniprezentă, în orice moment al existenţei omului şi faţă de oricare fiinţe cu care ne întâlnim. b. Eticheta reprezintă adeseori „un simplu ceremonial exterior, care poate da luciu dar nu şi strălucire”, deoarece adevărată strălucire a fiinţei umane nu vine din exteriorul ei ci dinlăuntrul ei.” Aspectul exterior al exprimării fiinţei noastre nu poate suplini goliciunea şi pustiul din interiorul acesteia. Mai mult chiar, uneori o etichetă exagerată, se poate transforma în contrariul ei, ea poate sfida orice măsură şi de aici, bunul simţ şi bunul gust. Este posibil ca o persoană să respecte normele de protocol dar să le încalce pe cele de politeţe. De pildă, la o masă, o persoană cedează locul din dreapta gazdei, pe care îl ocupase până atunci, unui nou musafir care are cel mai important statut, însă peste câteva momente, ea începe să gesticuleze cu furculiţa pe deasupra mesei, sau să ia cu tacâmurile personale dintr-un platou comun, ceea ce înseamnă că se comportă nepoliticos. Între politeţe, pe de o parte, şi etichetă şi bună-cuviinţă, pe de altă parte, poate fi stabilită următoarea relaţie de determinare a unui anumit tip de om: buna-cuviinţă şi eticheta sunt atribute ale omului adevărat, iar politeţea este a celui civilizat. Eticheta este una din noţiunile învecinate protocolului, motiv pentru care acesta din urmă se confundă uşor cu ea. Această noţiune se referă la formalismul relaţiilor dintre persoane particulare, adică al relaţiilor individuale, indiferent dacă acest raport este ierarhic sau nu. Louis Dussault în lucrarea amintită arată că: „(...) este o regulă de protocol ca şeful statului să prezideze o masă la care participă, dar a nu-l întrerupe în timp ce vorbeşte, după cum, atunci când este vorba de un monarh, a aştepta să ţi se adreseze pentru a-i vorbi este o chestiune de etichetă. Primul exemplu se referă la exercitarea puterii, celelalte două ţin de regulile de comportament care trebuie respectate faţă de un personaj subiect al unui tratament protocolar”. Cum spuneam, cele două concepte se confundă. Diferenţa dintre ele ar consta în faptul că protocolul se aplică relaţiilor interinstituţionale, iar eticheta raporturilor individuale. Ceea ce este comun celor doi termeni, este faptul că în ambele cazuri este vorba despre raporturi întreţinute în contextul vieţii publice. Unul din motivele care determină confuzia celor doi termeni, îl reprezintă originea etichetei. Sorgintea acesteia este plasată în secolul al XV-lea, când evoca activităţile desfăşurate la curtea unui suveran, activităţi ce se redactau sub formă de listă pe o foaie, denumită „etichetă” (cuvânt care îşi poate găsi în prezent corespondentul în „agendă”). În istorie, a rămas celebră – pentru rigiditatea şi multitudinea regulilor – eticheta practicată la curtea lui Carol Quintul. Etimologia cuvântului etichetă – care exprimă ceea ce se cuvine – a avut la bază o interdicţie instituită în parcul de la Versailles, de grădinarul şef al lui Ludovic al XIV-lea, prin afişarea unor inscripţii care cereau să nu-i fie călcate în picioare peluzele proaspăt însămânţate. Cum nobilimea ignora aceste inscripţii grădinarul a obţinut din partea regelui un decret prin care se dispunea respectarea obligatorie a acestor „etichete”, şi de atunci cuvântul a intrat în limbajul curent cu sensul de a desemna o comportare conformă unor norme. Eticheta comportării în societate presupune respectarea unor norme care vizează ţinuta fizică, salutul, prezentările, conversaţia, conversaţia telefonică, servirea mesei. Ţinuta fizică face parte din patrimoniul fiecărei persoane, motiv pentru care nu este uşor a fi modificată. În cazul unor defecte fizice minore, dar mai ales a unor deprinderi necorespunzătoare, este necesar să se depună eforturi susţinute prin exerciţii repetate pentru a se ajunge la o ţinută fizică corectă. Prin urmare, ţinuta recomandată în timpul mersului este: 1. poziţia dreaptă a corpului – degajată, neforţată, o balansare armonioasă a braţelor în limitele fixate de jocul normal al mâinilor; 2. paşi potriviţi; 3. o poziţie naturală a umerilor, nici aduşi în faţă, dar nici traşi înapoi ostentativ; În societate este greşită: 1. poziţia sprijinită de spătarul unui scaun sau de un perete; 2. poziţia cu mâinile în buzunare este, de asemenea, nepotrivită; 3. gesturile nervoase făcute cu diverse obiecte personale: chei, brichetă, batistă, ochelari, stilou etc. 4. aşezarea pe scaun, fotoliu sau canapea – care pot să denote plictiseala ori satisfacţia de a fi obţinut un loc care nu va fi cedat cu uşurinţă. Asemenea gesturi trebuie evitate în societate. În ţinuta fizică, expresia feţei, mimica şi gesturile – toate trebuie controlate cu atenţie. De pildă, folosirea mâinilor în timpul unei conversaţii este uneori utilă, dar nu trebuie să ajungă la gesturi excesive. Greşeli evidente sunt: 5. indicarea cu mâna a unui obiect şi mai ales a unei persoane; 6. trosnitul degetelor; 7. introducerea degetelor în nas; 8. încrucişarea mâinilor pe piept; 9. punerea mâinilor în şolduri; 10. tuşitul, căscatul şi strănutul fără a pune mâna în dreptul gurii; 11. râsul prea zgomotos. c. Buna-cuviinţă evocă tipul comportamental al celui care reacţionează din convingere, este pătruns de respectul pe care-l datorează celorlalţi, care a devenit parte din sine, prin şlefuirea îndelungată, din interior şi exterior, a propriei personalităţi. Ea se confundă adeseori cu eticheta, presupune să dai fiecăruia ce merită, să respecţi valorile morale şi materiale ale celorlalţi. Buna-cuviinţă înseamnă a intui ce ţi se cuvine ţie şi ce se cuvine altora şi a te comporta în consecinţă. Psihologul Paul Popescu-Neveanu considera că ea nu poate avea nimic comun cu manierele artificiale, este mai degrabă un reflex al fondului moral-uman care recomandă să te porţi cu alţii astfel încât să nu-i jigneşti sau stinghereşti. Buna-cuviinţă poate fi definită drept o ştiinţă a purtării, denumire care se regăseşte la vechii indieni. Ca şi politeţea, buna-cuviinţă trebuie să izvorască din interiorul individului, nu din exteriorul său, din înmagazinarea unui ansamblu de reguli căruia să te supui orbeşte, fără discernământ şi credinţă. Unii autori nu pun semnul egalităţii între buna-cuviinţă şi bunele maniere, întrucât, „buna-cuviinţă exprimă conformitatea faţă de normele considerate a fi corespunzătoare” în timp ce bunele maniere sunt „numai acelea care sunt considerate corecte, adică susceptibile să determine rezultatul aşteptat, spre deosebire de cele care nu ar putea să facă acest lucru.” Cicero, considera ca fiind o conduită frumoasă aceea care corespunde demnităţii omului în ceea ce natura lui diferă de a celorlalte vieţuitoare: „(...) este acea potrivire cu natura în care moderaţia şi cumpătarea apar într-o înfăţişare de distincţie şi eleganţă”. Necuviinţa este reversul bunei-cuviinţe, atitudinea prin care individul se exprimă într-un mod lipsit de respect, indecent, mergând până la grosolănie, faţă de semenii săi, deşi îşi conştientizează comportamentul şi situaţia pe care o creează acest comportament. Insolenţa reprezintă apogeul necuviinţei. Este lipsa absolută a respectului faţă de ceilalţi, duritatea ofensatoare a individului care nu respectă pe nimeni şi nimic. O asemenea atitudine se dezvăluie prin lipsa oricărei consideraţii faţă de semenul său şi, implicit faţă de sine, care anulează posibilitatea integrării treptate în societate. Snobismul semnifică admiraţia excesivă pe care unele categorii sociale o manifestă faţă de regulile vieţii mondene, însoţită de dispreţul fără menajamente faţă de cel sau cei care nu le practică. d. Bunele maniere evocă: „(...) totalitatea comportamentelor, atitudinilor, regulilor de etichetă şi noţiunilor de protocol care ne permit să facem faţă unei multitudini de situaţii din viaţa particulară şi publică.” Un manual de bune maniere va aborda atât circumstanţele vieţii de familie, ale vieţii de cuplu, relaţiile profesionale din viaţa de toate zilele, cât şi arta conversaţiei sau convorbirile telefonice. Acest concept se află în strânsă legătură cu eticheta şi protocolul, fără a se confunda cu ele. Astfel, a oferi flori drept mulţumire pentru o cină deosebit de reuşită este o regulă a bunelor maniere, dar a da întâietate unei persoane mai în vârstă, una de etichetă. În schimb, ar fi o greşeală de protocol ca un şef de stat să-i scrie unui ministru al unui guvern străin, căci în materie de relaţii internaţionale trebuie să respectăm egalitatea nivelurilor ierarhice. Manierele sunt o oglindă în care fiecare îşi arată faţa. Ele nu au apărut la întâmplare, nu au fost adăugate în mod arbitrar unor structuri sociale. Aurelia Marinescu, subliniază faptul că originea lor constă într-un sentiment uman profund, care tinde spre o armonie între comportare şi etică, între frumuseţea caracterului uman şi moralitatea sa, prin urmare, între etic şi estetic. e. Uzanţele reprezintă elemente de fond, care caracterizează, într-un timp şi loc determinat, practicile urmate în relaţiile umane, ele fiind regulile statornicite în comportamentul social. Salutul constituie o manifestare de consideraţie şi curtoazie faţă de o altă persoană. El constă în mimică, în expresia corporală şi în ţinută, o serie de aspecte ce-i pot complica sau modifica sensul de la o expresie de stimă până la o obligaţie formală. Prezentările implică cunoaşterea anumitor reguli, şi anume: 1. bărbatul este prezentat femeii; a1. cel mai tânăr este prezentat celui mai în vârstă; a2 gradul inferior celui superior. Este incorect de să prezentăm o femeie unui bărbat sau pe directorul X unui tânăr funcţionar, cu unele excepţii. 2. dacă persoana recomandată are mai multe titluri, se pronunţă numai titlul cel mai mare; 3. când se prezintă o pereche, mai întâi se prezintă bărbatul (soţul) şi apoi femeia (soţia); Atunci când una dintre persoane stă pe scaun şi urmează prezentarea, eticheta impune următoarele reguli: 1. bărbatul se ridică întotdeauna când îi este prezentată altă persoană, bărbat sau femeie; 2. femeia rămâne pe scaun, cu excepţia situaţiilor când îi este prezentată o femeie mai în vârstă, un bătrân sau o personalitate marcantă. Conversaţia constituie la rândul ei un element important în societate. Orice reuniune, întâlnire de afaceri, oricât de minuţios ar fi pregătită, riscă să devină plictisitoare în lipsa unei conversaţii interesante. Pentru obţinerea unei atmosfere corespunzătoare gazda sau cel care a făcut invitaţia la o întâlnire de afaceri trebuie să se gândească din timp la organizarea acesteia astfel încât între participanţi să existe anumite puncte comune susţinute de interese sau preocupări din acelaşi domeniu sau din domenii conexe. Arta conversaţiei nu poate fi însuşită după anumite formule. Pentru purtarea unei conversaţii plăcute şi eficiente se cer: o bună pregătire profesională şi politică, cultură generală, tactică, atenţie, politeţe etc. În timpul unei conversaţii, un om politicos nu va ţine în gură creionul, ţigara şi mai ales scobitoarea. Dacă se fumează în timpul unei discuţii, ţigara se scoate din gură când doreşti să iei cuvântul. Este nepoliticos să-l apuci de rever pe interlocutor pentru a-i combate părerea sau să-l aprobi bătându-l pe umăr. Participarea la diverse acţiuni ce presupun servirea meselor într-un cadru larg sau restrâns impune un anumit comportament care trebuie să fie adecvat fiecărei situaţii. Nu sunt puţine cazurile în care reuşita încheierii unei afaceri sau angajarea cât şi promovarea în cariera profesională, presupun depăşirea cu succes a unui test (realizat fără ştirea celui testat), de comportarea în timpul servirii mesei într-un cadru oficial. B. Diferenţa specifică a protocolului În sfârşit, protocolul – obiectul de studiu al capitolului de faţă – într-o accepţie foarte largă, poate fi definit ca totalitatea regulilor de conduită ce trebuie respectate în societate. Cuvântul „protocol” provine din limba greacă, fiind format din două cuvinte, „protos” care înseamnă primul şi „kollao” care înseamnă a lipi (ceea ce este lipit mai întâi). Semnificaţia iniţială a termenului avea în vedere prima foaie lipită pe un sul de papirus, pe care se aflau înscrise datele asupra originii sale. Termenul a devenit ulterior, în succesiune: - textul original al unui înscris notarial; – registrul în care erau înscrise actele notariale; – repertoarul modelelor folosite în redactarea textelor administrative. Mai târziu, în secolul al XVII-lea, termenul este folosit pentru a desemna o culegere de formulare utilizate pentru a stabili corespondenţa între persoane, în funcţie de rangul acestora. Această evoluţie este de natură să legitimeze folosirea actuală a termenului prin referire la ceremoniile şi relaţiile stabilite cu rigurozitate între personalităţile publice, ordinea protocolară, folosirea simbolurilor ţărilor şi naţiunilor. În lucrarea lui Louis Dussault –„Protocolul, instrument al comunicării”, se apreciază că domeniul protocolului este următorul: 1. relaţiile dintre puteri suverane, organizate statal, indiferent dacă suveranitatea este atât externă cât şi internă, numai internă sau limitată doar la nişte scopuri urmărite de statul respectiv; 2. normele la care se apelează în relaţiile cu aceste puteri şi, în general, în sfera afacerilor externe; 3. raporturile ierarhice stabilite între instituţii şi, în cadrul instituţiilor, raporturile dintre cei care deţin puterea şi relaţiile pe care subordonaţii le întreţin cu aceştia. Alţi autori restrâng semnificaţia protocolului la „prescripţiile imperative care determină locul cuvenit personajelor oficiale şi maniera de comportare faţă de acestea”. Cuvântul protocol are mai multe accepţiuni, din care relevăm: 1. ansamblu de reguli şi practici de ceremonial care se aplică la festivităţi oficiale în relaţiile diplomatice; 2. compartiment dintr-o instituţie care are ca sarcină organizarea oficială a activităţii de protocol, de ceremonial, a celebrărilor şi a altor acţiuni de acest tip (de pildă, serviciul de protocol din Ministerul Afacerilor Externe). Un asemenea compartiment „are ca funcţie ordonarea lucrurilor, stabilirea luărilor de cuvânt, a locurilor şi a precăderii participanţilor” şi el trebuie să cunoască toate elementele necesare organizării în bune condiţii a unor activităţi specifice. 3. document diplomatic care cuprinde acordurile, înţelegerile şi hotărârile la care s-a ajuns în cadrul unei reuniuni internaţionale; 4. în lumea afacerilor, prin acest concept se desemnează o convenţie, o înţelegere la care ajung, în urma negocierii, partenerii de afaceri. În literatura de specialitate, noţiunea de protocol este înţeleasă ca fiind sinonimă celei de document, acest sens putând fi extrapolat la tratat, convenţie, proces verbal al unei conferinţe. Aceasta este semnificaţia de bază a termenului, iar acesteia i se adaugă o semnificaţie derivată, şi anume: desemnarea unor formulare utilizate pentru redactarea unor acte publice (imprimate tipizate care urmează să fie completate de anumiţi destinatari). Cele două semnificaţii vizează cuvântul „protocol” folosit ca substantiv. Ca adjectiv (=protocolar), el se aplică la tot ceea ce se referă la obiceiurile formale, aşa cum sunt recomandate ele de protocol. Vom spune astfel: o vizită protocolară. În egală măsură, despre o persoană care ţine la formalismul relaţiilor sociale vom spune că este „protocolară”; sensul este în acest caz oarecum peiorativ. Acest cuvânt, este aplicat de asemenea, organizării, serviciului sau biroului însărcinat cu problemele referitoare la pregătirea şi desfăşurarea activităţilor oficiale: „serviciul de Protocol al Ministerului Afacerilor Externe”. În medicină, protocol se referă la descrierea etapelor care trebuie urmate pentru efectuarea unei intervenţii chirurgicale. În informatică, el se aplică mijloacelor de interconexiune a sistemelor. În psihologie, desemnează administrarea unui test, interpretarea sa ori elementele unei intervenţii terapeutice. Este adevărat că obiceiurile specifice protocolului şi etichetei au fost create în favoarea sistemelor puternic ierarhizate şi că autoritatea, oricare ar fi ea, recurge în practică la un aparat exterior destinat să impresioneze imaginaţia. Însă, o dată cu trecerea timpului, a trebuit să acceptăm că orice organizare socială, indiferent de regimul politic, face apel la instituţii care au nevoie, pentru a-şi îndeplini rolul, să recurgă la un formalism capabil să evoce funcţia pe care o au şi să-i faciliteze exercitarea. Datorită responsabilităţilor ce îi revin în materie de pace sau război, justiţie şi poliţie, educaţie, cultură sau în relaţiile cu străinătatea, statul dispune de instrumente prestigioase: aparat militar, simboluri naţionale, aparat guvernamental, clădiri oficiale etc. Nu există însă nici o organizaţie, oricât de modestă, oficială sau nu, legală sau ilegală –care să nu genereze propriile sale instituţii: de la mica trupă de ghizi, de la banda cea mai neînsemnată până la complexa organizaţie Cosa Nostra (dacă ar fi să exemplificăm cu organizaţiile ilegale). Organizarea ce le caracterizează va fi când evidentă, când mai puţin vizibilă, conform ritmului muncii de zi cu zi. Prin urmare, dorim să reliefăm că, sub mai multe aspecte, viaţa în societate are o latură teatrală, care aminteşte de spectacol: ţinute vestimentare, atitudini corporale, gesturi, conversaţii şi moduri de a vorbi, organizarea unei primiri, a unei mese, sărbători sau ceremonii în care respectarea unor ritualuri vechi sau noi creează tot atâtea legături între viaţa reală şi reprezentarea ei figurativă. Fiind vorba de reprezentare (=iluzie), manipularea se va face şi ea simţită în mod obligatoriu – fie că vrem sau nu. Mijloacele puse în funcţiune pentru a plăcea nu sunt oare aceleaşi cu cele folosite pentru a ni se da dreptate, pentru a obţine asentimentul sau sprijinul cuiva când este vorba de un proiect pe care dorim să-l promovăm? În acest fel înţelegem mai bine ce a fost înlăturat din protocol şi etichetă: acele elemente ale limbajului, devenite inutile pentru că erau neadaptate noilor condiţii de viaţă. Întrucât ele nu mai reuşeau să reflecte realitatea, utilizarea lor, devenită o convenţie lipsită de sens, nu putea să exprime decât ceva fals. Fiecare generaţie încearcă acest sentiment de inutilitate integrală sau parţială a formalismului relaţiilor instituţionale şi sociale. Politeţea va fi asociată cu viclenia, iar acest lucru va fi considerat un motiv destul de întemeiat pentru a respinge „bunele maniere”. Scopul pentru care noţiunile de protocol, etichetă, politeţe şi bune maniere au fost utilizate în trecut, apariţia noilor condiţii de viaţă, democraţia proprie Occidentului, totul ne poate face să credem că este vorba despre valori specifice unui sistem depăşit, deşi acestea sunt inerente vieţii în societate, fac parte din complexitatea realităţii. În concluzie, formalismul respectului acordat instituţiilor, cel pe care fiinţele umane îl manifestă unele faţă de altele, reflectă eforturile repetate din generaţie în generaţie pentru ca oamenii să beneficieze de o civilizaţie înfloritoare. În acest sens, ne vom îndrepta atenţia, în paginile ce urmează, asupra unor coordonate minime (perene) ale comportamentului profesional, asupra protocolului în cadrul întâlnirilor de afaceri, iar în finalul capitolului asupra câtorva activităţi din multitudinea celor specifice protocolului. III. 2. Calitatea de funcţionar public; reguli de civilitate Calitatea de funcţionar public este una a comportamentului elevat şi elegant, diplomat şi inspirat, consecvent şi ponderat. Aceasta nu se poate realiza fără cunoaştere şi îndemânare, spirit practic şi autocontrol, dragoste de oameni, cultură, artă. Referindu-se la un minim de prescripţii de politeţe care trebuie respectate, J. Serres se opreşte la următoarele reguli de civilitate: 1. în oraş funcţionarul este primul care îşi salută superiorul, care are obligaţia să-i întoarcă salutul; 2. la serviciu, pe culoare sau în încăperi, funcţionarii fac loc pentru a trece superiorii; 3. atunci când un funcţionar superior intră în biroul unuia dintre subordonaţii săi, acesta trebuie să se ridice în picioare; 4. în birourile unde lucrează mai mulţi funcţionari, se ridică numai acela căruia i se adresează superiorul său; 5. atunci când un funcţionar este chemat în biroul superiorului său, acesta din urmă nu are obligaţia nici să se ridice pentru a-l întâmpina, nici să-l conducă la plecare; 6. atunci când persoana chemată este o femeie de grad mijlociu sau superior, acesta (funcţionarul superior) are obligaţia să se ridice şi să o conducă. Funcţionarului „de carieră”, i se cere un comportament uman şi profesional deosebit. Cuvântul „carieră”, desemnează profesia (ocupaţia, îndeletnicirea) pe care o exercită cineva pe baza unei pregătiri corespunzătoare. În „Dicţionarul limbii române contemporane” cuvântul „profesie” desemnează „pregătirea teoretică şi practică pentru exercitarea unei anumite îndeletniciri”, respectiv „o ocupaţie cu caracter permanent exercitată de cineva”. Comportamentul se înglobează în competenţă, ca o dimensiune a acesteia, iar îndemnul kantian – imperativul categoric – „poartă-te în aşa fel încât oricare din faptele tale să poată deveni o regulă universală de conduită”, este un îndemn spre perfecţiune ce face să strălucească, dă valoare unui bun profesionist. În concluzie, în toate profesiile este nevoie, pe lângă competenţă, de un comportament elegant şi ordonat (de multe ori îl numim civilizat), dar, în unele dintre ele, acest lucru dobândeşte valenţe deosebite. Specificul unora dintre profesii, printre care şi cea de funcţionar care lucrează în mod direct cu publicul, constă în următorul aspect: dacă în unele activităţi profesionale poţi să te detaşezi, prin rezervă, de ceilalţi şi să-ţi concentrezi întreaga forţă pe aspectele strict tehnic profesionale, în altele (în cadrul cărora relaţia emiţător-receptor este fundamentală) competenţa profesională trebuie îmbinată în mod armonios cu posibilitatea de a comunica, cu o comportare manierată şi elevată, în acelaşi timp, capabilă să creeze acele punţi de legătură între oameni. Nu pot fi formulate reţete de urmat, ci cel mult exprimate idei care să releve idealul, şi mai puţin calea de urmat. De pildă, în lucrarea „Uzanţe diplomatice şi protocol” sunt enunţate următoarele cerinţe ale comportamentului profesional: 1. Inteligenţa, cu care te naşti şi pe care o desăvârşeşti, prin educaţie şi instrucţie, este o coordonată esenţială a vieţii. Cugetul îl înalţă pe om, face măreţia lui. 2. Există un farmec de a fi, de a te purta, de a apărea în public. El nu derivă din respectarea cu sfinţenie a unui cod de reguli, care imprimă artificialitate, ci mai degrabă derivă din delicateţe sufletească, din respect pentru existenţa celorlalţi, din generozitate, sensibilitate, altruism. 3. Omul trebuie să aspire către ideal, către perfecţiune. Timpul şi viaţa permit progresul de la aproape bine la bine – idealul există şi este periculos pentru om să abandoneze căutarea lui. Renunţarea este primul pas către compromis şi degradare. 4. Comportamentul uman trebuie să fie echilibrat. Extremele sunt nefireşti şi dăunătoare; echilibrul interior, armonizat cu un comportament echilibrat dau sens şi culoare personalităţii individului. Unii au vrut să renunţe la pasiuni şi să devină zei; alţii au vrut să renunţe la raţiune şi să devină animale – spunea Des Barreaux. Şi unii şi alţii au eşuat. Omul trebuie să rămână complet, cu pasiunile şi raţiunea sa, capabil să se bucure de plăcerile vieţii dar să-i guste şi păcatele. Trebuie să existe o măsură în toate. Cum ne arată filosofii, natura umană este duală (divină şi animalică în acelaşi timp), secretul fericirii fiecăruia dintre noi, constând într-o cunoaştere cât mai adâncă şi obiectivă a propriei persoane, apoi în armonizarea, găsirea virtuţii – cum o numeau anticii, a mediei raţionale (a se vedea conceptul de mesotes de la Aristotel) între „prea mult” şi „prea puţin”. 5. Cultura este o coordonată fundamentală a personalităţii umane. Ea este – cum se ştie – ceea ce rămâne după ce ai uitat tot ce ai învăţat. Cunoştinţele şi gusturile trebuie cultivate, îmbogăţite continuu. De aici, importanţa unei lecturi diverse, care ajută individul să fie în concordanţă cu nivelul şi spiritul generaţiei sale. 6. A te îndoi de orice nu înseamnă a nega totul. Dimpotrivă, punând sub semnul îndoielii cunoştinţele noastre ni le putem verifica şi corecta. Acesta este sensul celebrei afirmaţii a lui Socrate: „(....) ştiu că nu ştiu nimic”. De asemenea, „dubito ergo cogito, cogito ergo sum” reprezintă esenţa filosofiei lui Rene Descartes. Astăzi, cogito-ul cartezian s-ar metamorfoza în „vigo ergo cogito”, adică „trăiesc pentru că gândesc”, care este mai realist. 7. Omul modern trebuie să placă. Este elegant să fii zâmbitor, optimist, puternic, săritor, atent cu ceilalţi. Politeţea adevărată este senină, luminoasă, dătătoare de mulţumiri, de bucurii, este binefăcătoare. În plus, biologii au demonstrat faptul că pentru a zâmbi sunt antrenaţi numai treisprezece muşchi, în timp ce, pentru a încreţi fruntea şi ridica sprâncenele sunt puşi în mişcare cincizeci de muşchi. Fereşte-te de omul care nu râde niciodată – spune o înţeleaptă zicătoare populară. Zâmbetul este semnul unui gust ales şi al unei rafinate spiritualităţi, pentru că sălăşluieşte în suflete mari. Peste tot în lume, în cea a bussiness-ului ca şi a artei, în societate, se pune mare accent pe capacitatea de a împărtăşi, prin zâmbet, veselia şi optimismul cu care se înving dificultăţile vieţii. Optimist este acela care vede floarea trandafirului, nu spinii lui. 8. Cunoaşterea este o altă armă cu care învingem şi ne împlinim ca oameni şi profesionişti. În acest sens, a şti înseamnă a putea. Ca şi cultura, ştiinţa nu se apreciază după numărul de cărţi citite sau după zilele petrecute la bibliotecă, ci după modul în care aceste cărţi au şlefuit personalitatea omului. Naturii îi trebuie sute de ani, uneori chiar mii, până când dă un produs al său, o formă care ne impresionează prin arta şi desăvârşirea ei. Omul are nevoie de puţin, dar trebuie să fie răbdător cu sine însuşi şi cu ceilalţi şi, mai ales, să tindă spre desăvârşire (ceea ce presupune căutare, luptă, o veşnică dorinţă de autoperfecţionare, de evoluţie). 9. Omul nu trebuie să se compare cu un individ inferior sieşi. Este regretabil dacă, pentru a ne justifica lipsurile, insuccesele, existenţa neîmplinită etc. ne comparăm cu cei mai slabi şi mai răi decât noi. Numai comparaţia cu idealul este justificată. Oamenii mari sunt modeşti pentru că ei nu se compară cu ceilalţi, ci cu modelul de om ideal pe care îl au în spiritul lor. 10. Un reper existenţial extrem de important este modul în care ne alegem prietenii. Prietenii ne definesc şi ne reprezintă într-o mare măsură. Nu poţi avea prieteni nepoliticoşi, grosolani, de vreme ce aceste aspecte îţi repugnă. Prietenia presupune cu necesitate respect. Cicero afirma în acest sens: „Scoateţi respectul din prietenie şi-i veţi lua cea mai frumoasă podoabă”. 11. Bunătatea din noi, pentru noi dar mai ales pentru alţii, este un reper existenţial fundamental. Omul trăieşte pentru el, dar, mai ales, pentru ceilalţi. „Ce ocupaţie fericită este aceea care îi dă unui om în orice clipă prilejul să facă bine atâtor mii de oameni” – aprecia La Bruyere. 12. Relaţiile dintre oameni trebuie să fie guvernate de principiul respectului. „Principiul respectului, ca principiu al dreptăţii, cere mai mult decât să nu vătămăm pe cineva atunci când vrem să obţinem consecinţe optime pentru toţi cei afectaţi de rezultat; el impune şi datoria primă de a-i ajuta pe cei care sunt victimele nedreptăţilor comise de alţii. Autorii lucrării „Uzanţe diplomatice şi protocol” se opresc la acele aspecte pe care le consideră esenţiale, fără a avea pretenţia epuizării dimensiunilor comportamentului profesional sau privat al unui individ. III. 3. Protocolul în cadrul întâlnirilor de afaceri a. Reguli de bază Atunci când fiecare dintre membrii conducerii administrative a unei companii sunt familiarizaţi cu regulile de protocol şi le aplică în mod firesc ei reprezintă instituţia lor într-un mod strălucit. Pentru a se împlini acest fapt, oricine trebuie să ştie ce înseamnă un bun protocol, înainte de a fi pus în situaţia să-l practice. În prezent, protocolul a devenit un element fundamental în desfăşurarea afacerilor. El delimitează ceea ce este adecvat de ceea ce este nepotrivit în cele mai diverse situaţii care apar în activitatea companiei. Protocolul se bazează pe concepţia că, în reuşita afacerilor este foarte important modul în care personalul ştie să întreţină cea mai potrivită atmosferă în relaţiile cu partenerii. Prin urmare, protocolul instituţiei are în vedere comportamentul individual al persoanelor din conducerea administrativă considerat ca un aspect care oglindeşte compania. În relaţiile de afaceri sunt frecvente situaţiile în care întâlnirile dintre parteneri devin hotărâtoare pentru rezultatul acţiunilor întreprinse. Bunele maniere sunt întotdeauna cele care stau la baza realizării unei întâlniri productive, plăcute şi care se finalizează cu încheierea afacerii în termenii cei mai favorabili pentru ambele părţi. Comportamentul într-o întâlnire de afaceri de mai mică importanţă nu trebuie să difere în mod evident de cel adecvat pentru marile întâlniri dintre parteneri. În această categorie sunt incluse întâlnirile pentru perfecţionarea condiţiilor preliminare ale unei afaceri, întâlnirile pentru vânzări de produse fabricate de companie, conferinţe pe probleme comune activităţii mai multor firme, simpozioane etc. În toate aceste situaţii fiecare dintre participanţi reprezintă compania în întregul ei în faţa partenerilor sau eventualilor colaboratori ai instituţiei. Manierele şi respectarea unor anumite norme de protocol sunt la fel de importante atât pentru invitaţi cât şi pentru organizatori. Întreaga ambianţă a unei întâlniri la care participă mulţi oameni depinde cu adevărat de profesionalismul, eficienţa, inventivitatea şi atitudinea atentă a acelora care răspund de organizarea lor. Normele de protocol valabile pentru organizatorul unei întâlniri de afaceri sunt la fel de importante şi pentru invitaţii la întâlnire deoarece în cursul acesteia sunt multe situaţii în care un participant poate da dovadă de bune maniere în mod eficient. În cele ce urmează ne vom opri la câteva din aspectele ce ţin de protocolul unei întâlniri, aspecte care trebuie să fie respectate în primul rând de organizatori: 1. Organizatorul trebuie să ajungă la timp dacă nu chiar cu câteva zeci de minute înainte de ora la care a fost programată începerea discuţiilor. 2. Dacă participă pentru prima dată din partea companiei proprii la o astfel de întâlnire, sau dacă reprezintă pe cineva din companie, se comportă în mod prietenos şi firesc faţă de ceilalţi participanţi. Dacă a venit la întâlnire în alte condiţii decât cele uzuale, trebuie să le explice participanţilor cine este şi de ce se află acolo. Acesta este şi un prilej pentru el de a-şi oferi cartea de vizită de afaceri, dacă participanţii la discuţii îi pun întrebări despre el şi compania sa. 3. Este recomandabil – pentru cel care este nou venit – să aştepte invitaţia de a lua loc – adresată de unul din participanţi care cunoaşte motivul prezenţei sale la întâlnire. Este total nepotrivit să ia loc din proprie iniţiativă – mai ales când există riscul de a se aşeza lângă organizatorul întâlnirii. Scaunele din dreapta şi din stânga organizatorului sunt pentru colegii acestuia sau pentru invitaţii de onoare. 4. Atunci când întârzie să înceapă, orice participant poate să se lanseze într-o conversaţie cu cel aflat în stânga sau în dreapta sa (dacă persoana nu studiază cumva un material). Subiectul conversaţiei poate fi legat de evenimentele de actualitate sau chiar de motivul întâlnirii. 5. Fiecare participant trebuie să fie pregătit pentru întâlnire cu tot materialul informativ necesar, care a fost studiat şi parcurs în amănunt. Aceasta este şi o garanţie că intervenţiile sale în discuţii vor fi oportune şi eficiente pentru derularea afacerii. Pe parcursul intervenţiilor din partea celorlalţi participanţi, eventualele observaţii trebuie notate. 6. Este nepotrivit ca participantul să aibă o anumită poziţie în scaun care ar putea lăsa de înţeles plictiseala care este tocmai opusul atitudinii pe care trebuie să o afişeze. De asemenea, nu sunt recomandate: rularea unor bucăţele de hârtie în formă de cocoloaşe minuscule, plasarea agrafelor de birou în diferite combinaţii, precum şi alte activităţi similare. 7. Se recomandă stăpânirea tentaţiei de a monopoliza discuţia, prin orice mijloace. 8. Pentru a clarifica anumite informaţii este bine să existe curajul de a solicita lămuririle necesare. Pentru a asigura finalitatea dorită a întâlnirii este mai bine să se clarifice lucrurile neînţelese decât să se lase impresia că sunt clare. 9. Manifestarea emoţiilor este bine să fie cât mai firească, dar trebuie controlată atunci când este cazul de a fi exprimat dezacordul evident faţă de stadiul problemelor discutate. 10. Folosirea pronumelui de politeţe „noi” în loc de „eu” atunci când este vorba de un grup, se recomandă pentru a înlătura accentul categoric al lui „eu”, care implică o lipsă de consideraţie faţă de colegi. 11. Orice participant la discuţii trebuie să se gândească bine înainte de a vorbi pentru a nu-şi prezenta ideile într-o manieră neîngrijită, dezorganizată. Este bine să se vorbească la subiect pentru a nu abuza de timpul celor prezenţi. 12. Chiar dacă fumatul este permis în încăpere, se recomandă să se ceară permisiunea unanimă. Dacă se primeşte această permisiune, este de dorit ca fumatul să se facă în dreptul unei ferestre deschise pentru ca fumul să poată ieşi afară. 13. Constituie o impoliteţe băutul dintr-o cutie de bere, sifon etc. în timpul întâlnirii de afaceri; conţinutul băuturii va fi turnat în pahar pentru a fi consumat. 14. Organizatorul întâlnirii va mulţumi totdeauna partici-panţilor la încheierea discuţiilor. La o întâlnire de afaceri nu trebuie să se solicite folosirea telefonului decât în situaţiile speciale impuse de natura discuţiilor purtate. Fiecare participant trebuie să vină bine pregătit pentru întâlnire, astfel încât să evite blocarea discuţiilor din lipsă de informaţii. Se recomandă ca la încheierea discuţiilor fiecare participant să mulţumească personal organizatorului întâlnirii pentru ospitalitate. b. Întâlnirile organizate în afara companiei Ele sunt mai complicate din punct de vedere organizatoric întrucât au ca invitaţi un număr mare de oameni de la companii care au sediul în alte oraşe. Cu acest prilej apar cheltuieli care pot sau nu să se dovedească eficiente; se poate întâmpla ca o organizare cu adevărat ieftină să se dovedească a fi o pierdere în loc să fie o economie. O întâlnire în afara oraşului merită o anumită cheltuială planificată pentru că schimbarea ambianţei în care se va desfăşura poate crea condiţiile de finalizare rapidă şi mult mai eficientă a afacerilor propuse. Alegerea locului unde se va desfăşura întâlnirea se va face în funcţie de obiectivele acesteia: uneori este potrivită o staţiune, astfel încât afacerile să poată fi combinate cu sport şi destindere; alteori, când este o întâlnire de lucru, este mai potrivit un hotel confortabil dintr-un oraş care dispune de facilităţi complexe – condiţii de agrement, importanţă istorică sau culturală, aşezare pitorească etc. Dacă organizatorul se bazează pe relaţii deja stabilite în acest scop, definitivarea condiţiilor de desfăşurare se va petrece în cel mai facil mod. Când se recurge la rezervarea spaţiului necesar întâlnirii într-un loc nou, neobişnuit, organizatorul se poate informa de la persoane care s-au ocupat recent de o acţiune asemănătoare. Când trebuie să se facă rezervări la unul din hotelurile mai vechi este necesară actualizarea informaţiilor despre serviciile oferite de hotelul respectiv, pentru că ele se pot schimba destul de mult de la un an la altul. Un bun organizator, specialist în arta negocierilor, poate să economisească sume importante pentru compania sa. El are nevoie de experienţă în meserie şi să fie permanent informat prin reţele de care dispune în stabilirea legăturilor cu companiile implicate. Înainte de a se da orice confirmare scrisă privind rezervarea locului pentru întâlnire sau a încheierii unui contract privitor la sumele ce vor trebui plătite pentru serviciile solicitate, organizatorul trebuie să treacă printr-o fază de negocieri. Un bun organizator nu se opreşte la primul preţ văzut pe listă sau oferit de cineva; el va încerca să obţină scăderea preţului sau servicii suplimentare incluse în preţul cerut. Este bine să se negocieze asupra următoarelor aspecte: a. preţul camerelor (să se obţină preţurile mai scăzute pentru camerele mai mici, sau lipsite de perspectivă, ori amplasate într-o zonă mai zgomotoasă); b. ofertele de divertisment; c. posibilităţile de agrement şi recreare curente ale hotelului sau locului în care se desfăşoară întâlnirea; 4. costul mesei, băuturilor, produselor de cofetărie etc. Atât organizatorii cât şi participanţii la o întâlnire de afaceri de acest gen îşi vor arăta bunele maniere prin felul cum vor putea să se adapteze la condiţiile de protocol impuse. Comportamentul lor, modul în care acţionează pe durata întâlnirii şi felul în care urmează regulile protocolului negocierilor vor influenţa în mod evident finalitatea acestora. Compania se preocupă de bunele maniere, angajând un personal meticulos în organizarea şi realizarea întâlnirii de afaceri; participanţii îşi manifestă manierele prin comportarea lor din timpul întâlnirii, iar un alt factor care influenţează decisiv succesul întâlnirii constă în atitudinea şi performanţele organizatorilor. Dacă toţi aceşti factori funcţionează, întâlnirea va avea succesul asigurat. III.4. Activităţi specifice protocolului; caracterizare generală A redacta o invitaţie? A alcătui o listă de invitaţii? A primi două sute de persoane? A te ocupa de invitaţii de onoare? A face prezentările? A te prezenta pe tine însuţi? A plasa invitaţii la o masă, la o conferinţă, pe o estradă? A primi străini? A redacta o scrisoare importantă? A stăpânii vocabularul mediului diplomatic? A organiza o masă pentru zece persoane... sau două sute? Pe cine serveşti mai întâi? Ce meniu oferim? A lua cuvântul în public? A ţine un toast? Sunteţi maestru de ceremonii: pe cine salutaţi primul? Cine vorbeşte ultimul? Ce ţinută vestimentară purtăm? A aşeza drapelele? A face cadouri şi amintiri: ce să oferim? Toate răspunsurile la aceste întrebări şi la multe altele asemănătoare constituie obiectul, definesc diferenţa specifică a protocolului. Din multitudinea activităţilor enumerate, în economia cursului de faţă vom prezenta, pe scurt, câteva dintre ele – considerate a fi deosebit de importante. De asemenea, protocolul este determinat de limite bine stabilite, de elementele proprii de reglementare, cum ar fi uzanţele, normele sau elementele de natură legală (nivelul de reprezentare sau baza materială, plafoanele admise de cheltuieli). Protocol ceremonios; protocol cordial; protocol şi precădere Dincolo de elementele proprii de reglementare, în aplicarea practică a protocolului se definesc curentele – ce ţin de considerente pur subiective (opţiunea conducătorului autorităţii statale sau administrative). Astfel, putem vorbi despre protocol ceremonios şi protocol cordial, precum şi de protocol şi precădere. Distincţia protocol ceremonios – protocol cordial Protocolul ceremonios prezintă o mai mare pondere a festivismului şi este destinat ceremoniilor publice, fiind spectaculos şi impozant. El se caracterizează prin faptul că este o convenţie rigidă, prin fast, menit să impresioneze şi să dea măreţie participanţilor (în relaţiile internaţionale este considerat o formă de respect şi de politeţe), prin consum mare de resurse –resursele umane sunt numeroase logistic, participând la organizare mai multe instituţii. Protocolul ceremonios este prestabilit în detaliu, nimic nu poate fi aleatoriu şi nu sunt admise derogări de la standard sau acţiuni personale. Caracterul public este trăsătura cea mai importantă, acţiunile care sunt organizate ceremonios nu-şi ating scopul decât prin festivismul public în care organizatorul dovedeşte realizarea excepţională a caracteristicilor anterioare împletite cu măiestrie. Protocolul ceremonios este preferat de: funcţionarii cu demnităţi înalte, reprezentanţii unor state mici, dictatori, ministere – este mai des întâlnit la Ministerul Afacerilor Externe şi la cel al Apărării. Protocolul cordial (numit şi nonformal datorită caracterului său mai puţin festivist), are o pondere mai mare în cadrul protocolului, el fiind la dispoziţia mai multor autorităţi ale administraţiei publice decât cel ceremonios. Acest lucru se datorează, în principal, scăderii nivelului de reprezentare şi accesibilităţii sale, precum şi faptului că unele instituţii nu au dreptul sau mijloacele de a organiza un protocol de tip ceremonios. Protocolul cordial se caracterizează printr-o rigiditate mai mică a convenţiilor (permite o mai mare spontaneitate a participanţilor), prin atitudine destinsă (prin urmare, o afirmare mai mare a abilităţilor de comunicare personale ale participanţilor), prin consum de resurse mai mic, prin discreţie – are o mai mare pondere interpersonală, momentul public fiind prezent, dar redus. El este doar stabilit pe etape, detaliile decurgând de la sine în mod firesc. Protocolul cordial este preferat de: reprezentanţii unor state mari când primesc reprezentanţi ai unor state mai mici, ţările gazdă ale unor negocieri internaţionale, reprezentanţii unor autorităţi publice de mai mică importanţă, reprezentanţii administraţiei publice locale, funcţionarii care stăpânesc mai puţin uzanţele de protocol. Aceste curente în aplicarea practică a protocolului sunt afectate şi de natura evenimentului. De exemplu, în cazul acordării de distincţii se aplică numai protocolul ceremonios, indiferent de nivelul de reprezentare, opţiunea conducătorului, resursele existente etc. Precăderea (ordinea protocolară) Precăderea se referă la ordinea protocolară în raport cu rangul şi funcţia fiecărei persoane participante la un protocol. Ordinea protocolară este una din cele mai delicate probleme cu care se confruntă organizatorii evenimentelor protocolare. Cine va sta la masa de onoare şi pe ce loc? Cum vor fi distribuiţi invitaţii în sală? Cine va lua cuvântul primul sau cum se va încheia seria discursurilor? Acestea şi altele sunt întrebări la care precăderea dă rigoarea necesară evitării gafelor sau nemulţumirilor. Precum în cazul tuturor uzanţelor, există reguli general valabile (de pildă, gazda ia prima cuvântul) şi reguli ale casei (ceremonialurile militare de la stat la stat). Precăderea şi repartizarea locurilor în funcţie de aceasta, pe lângă faptul că asigură desfăşurarea în bună ordine a ceremoniilor, reflectă totodată motivaţiile şi obiectivele acesteia. În acest sens, ele reprezintă un mesaj în slujba intenţiei urmărite. Instrumentele folosite pentru a stabili precăderea şi rangul provin din diferite surse: listele de ordine protocolară oficiale stabilite de state şi de marile instituţii, regulile diplomatice, semnele de deferenţă practicate într-o societate faţă de diferiţi membrii ai săi, sau curtoazia reciproc manifestată între două părţi de-a lungul timpului. Bineînţeles, trebuie să se ţină cont de cerinţele specifice fiecărei situaţii, de motivele şi circumstanţele activităţii respective. Oricare ar fi regimul politic (de la autocraţie la democraţie), oricare ar fi mediul, de la cel mai elementar până la cel mai complex, oficial sau nu, instituţionalizat sau contestatar, public sau particular, persoana considerată a fi cea mai importantă va ocupa întotdeauna locul cel mai bun. Ordinele oficiale referitoare la precădere Cea mai înaltă autoritate a unui stat este cea care decide ordinea protocolară a persoanelor care, conform naturii funcţiei lor şi rolului ce îl au în organizarea acelei societăţi, deţin un rang oficial recunoscut în structura instituţională a unei ţări. Prin urmare, cea mai înaltă funcţie într-un stat stabileşte precăderea prin act cu caracter intern, dar care este respectat de către toate instituţiile din subordine. Astfel, pentru un stat se stabileşte ordinea de precădere pentru funcţiile politice sau de autoritate, pentru reprezentanţele diplomatice, pentru organizaţiile neguvernamentale. Toate aceste reglementări de precădere se adoptă la nivelul fiecărei instituţii, ţinându-se seama de ordinea protocolară adoptată de autorităţile superioare sau de specialitate. Odată stabilită lista de precădere, ea devine obligatorie. Menţionăm că ordinea de precădere stabilită prin acest tip de reglementări este raportată la funcţii şi demnităţi, nu la persoane. Astfel, la preluarea funcţiei de demnitate publică, fie prin depunerea jurământului, prezentarea scrisorii de acreditare, prin investire sau numire, titularul îşi preia o dată cu atribuţiile de reprezentare şi dreptul poziţiei în ordinea protocolară. Ordinea între persoane de rang egal se stabileşte în mod particular în funcţie de elementele de precădere, şi anume: persoana cea mai importantă, principiul ierarhiei, tradiţia, simetria, stabilitatea, întâietatea, raza teritorială, natura evenimentului, egalitatea statelor, ordinea alfabetică, cedarea locului, vârsta şi vechimea, galanteria, cuplurile, personalităţile religioase, titularii de distincţii de merit. În continuare ne vom opri succint la câteva dintre ele. Egalitatea statelor Statele suverane sunt egale între ele. Acest principiu de egalitate implică precizarea unor criterii obiective pentru a stabili rangul şefilor de stat şi cel al delegaţiilor naţionale. De exemplu, când la un dineu sau la o ceremonie participă mai mulţi şefi de stat, criteriul de stabilire a rangului (exceptând-o bineînţeles pe gazdă), va fi acela al datei la care ei şi-au preluare prerogativele funcţiei. Sau la o conferinţă internaţională, delegaţiile vor lua loc pe baza unui criteriu neutru. Ordinea alfabetică a numelui ţărilor reprezentate este modalitatea la care se recurge tot mai des; pe locul doi stă tragerea la sorţi. De fiecare dată este important să fie stabilit un criteriu indiscutabil, care să fie respectat pe întreaga durată a desfăşurării evenimentului respectiv. Gazda va alege acel criteriu dar astfel încât să nu existe nici o îndoială cu privire la respectarea egalităţii delegaţiilor prezente. Principiul ierarhiei: un superior trece înaintea unui subordonat Nici societăţile conduse pe principii preponderent egalitare nu pot să se sustragă principiului ierarhiei: un superior precedă un subordonat. Egalitatea şanselor şi egalitatea în faţa legii sunt una, egalitatea statutului este cu totul altceva. Puterea nu poate fi împărţită, nu pot exista doi sau trei prim miniştri. Democraţia cere ca toţi să fie egali: un individ înseamnă un vot. Dar sistemul electoral care o susţine are drept obiect încredinţarea unor responsabilităţi pe care unii şi le vor asuma în numele tuturor. Fiecare din componentele societăţii este plasată într-o ordine ierarhică. A ignora acest lucru înseamnă a dispreţui organizaţia respectivă. Precăderea nu se delegă Prin acest principiu se înţelege că o persoană care reprezintă o alta nu se poate aştepta să fie tratată la fel. Pentru ca onorurile să fie aceleaşi, trebuie ca persoana înlocuitoare să fie de acelaşi nivel, de exemplu un ministru care înlocuieşte un coleg ministru (dar în situaţia în care un ministru-adjunct înlocuieşte un ministru acesta nu va fi obligatoriu invitat să ia cuvântul, nici să ia loc pe estradă). Excepţiile se referă la şeful statului: nu există decât unul, de aceea nu poate delega un coleg. Reprezentantul său, întotdeauna de nivel înalt (vice-prim ministru sau ministru) – va primi întotdeauna onoruri asemănătoare. Acest principiu se aplică şi înlocuitorului unui primar, de obicei un coleg din Consiliul municipal. „A ceda locul” Principiul care spune că gazda unei ceremonii sau a unui dineu ocupă locul cel mai important, având în dreapta sau în faţă pe invitatul cu rangul cel mai mare, nu se aplică întotdeauna. Acest obicei este înlocuit de cel care spune că atunci când gazda primeşte o personalitate cu un rang mai mare decât al său, va avea politeţea de a-i ceda locul. Astfel, un primar care ar primi un prim-ministru, ar trebui să stea la dreapta acestuia. Dar dacă primeşte un şef de guvern străin, însoţit de un ministru al guvernului naţional, trebuie să aibă politeţea de a-l plasa pe şeful guvernului la mijloc, la dreapta acestuia va sta ministrul, iar el însuşi la stânga sa. În calitate de gazdă, primarul îl primeşte personal şi ia cuvântul primul. Vârsta şi vechimea Vârsta şi vechimea sunt două calităţi similare care stabilesc o anumită precădere. Prima cere ca oamenii mai în vârstă să îi preceadă pe cei tineri (formă de respect universal acceptată). Cea de-a doua este legată de vechime: între titularii aceleiaşi funcţii are prioritate cel care deţine funcţia de mai mult timp. Dacă se întâmplă ca această durată să fie identică pentru amândoi, cel mai în vârstă va trece primul. Invitaţii din afară Locul între străini provenind din aceeaşi ţară este determinat de autoritatea acestei ţări şi nu de cea a ţării gazde. Dacă rangul protocolar al unei delegaţii nu ne este cunoscut, sau dacă avem îndoieli pe această temă, e mai bine să lăsăm ca delegaţia respectivă să-l desemneze pe primul dintre ei şi să indice rangul fiecăreia. La nevoie, putem să cerem informaţii la ambasada ţării respective sau la consulatul local. Un alt principiu spune că vizitatorii trec înaintea invitaţilor locali sau cel puţin li se atribuie un loc privilegiat în cazul unei ceremonii. Rangurile şi titlurile oficiale sunt elemente distinctive folosite în protocol atât pentru stabilirea precăderii, cât şi pentru a determina importanţa pe care o are o anumită funcţie de demnitate publică. Rangurile oficiale pot fi numerotate în cele mai multe sisteme până la numărul 45, restul participanţilor la ceremoniile oficiale fiind organizaţi după dorinţa gazdelor. În funcţie de rangul persoanei care participă şi care are funcţie de reprezentare, la o ceremonie există protocol de diferite grade: protocol de gradul 0, protocol de gradul 1, protocol de gradul 2 şi protocol de gradul 3. Galanteria Printre convenienţele cele mai curtenitoare, există aceea care cere ca un bărbat să aibă eleganţa de a-şi ceda locul unei femei. Cu toate acestea, în contextul unei activităţi oficiale, titularul unei demnităţi îşi va ocupa locul protocolar, fără ca sexul să aibă importanţă. Totuşi, această formă de politeţe rămâne în vigoare atunci când este vorba de bărbaţi şi femei de rang egal. Oricum, în materie de protocol, deoarece două persoane nu pot ocupa acelaşi rang, se poate considera că femeile beneficiază de precădere datorită precedentului stabilit în favoarea lor şi consacrat de secole. Ordinea alfabetică Ordinea alfabetică reprezintă o metodă utilizată adesea cu succes pentru a stabili cine este plasat înaintea cui. Aceasta nu reprezintă propriu-zis o ordine de precădere, dar se foloseşte atunci când anumite persoane, delegaţii sau drapele trebuie să beneficieze de un tratament strict egal. Pentru a evita ca folosirea ordinii alfabetice să favorizeze sistematic o anumită parte şi astfel să ia naştere arbitrariul pe care încercăm să-l evităm, se va trage la sorţi litera alfabetului care va determina primul loc, celelalte urmând la rând, în loc să procedăm de la a la z (conform rezultatelor obţinute vom începe, de pildă, cu litera h, pentru a termina cu g –aşa se petrec lucrurile la ONU care a adoptat ordinea alfabetică engleză). Ordinea locurilor (plasarea) Pentru clarificarea poziţionării invitaţiilor la o ceremonie există trei reguli principale în acord cu care se aplică precăderea: 1. Dreapta înainte de stânga – presupune că oficialitatea cea mai importantă, când există două, este plasată în partea dreaptă (cum se priveşte la prezidiu de către public). 2. În cazul reprezentării politice interstatale sau al unor componente federative, fiecare personalitate este poziţionată în dreptul drapelului, stemei, sau altor elemente oficiale distinctive. 3. În cazul în care sunt prezente mai multe state reprezentate sau unităţi administrativ-teritoriale, cea mai importantă persoană se va poziţiona în centru, apoi alternativ, după importanţă, la dreapta, apoi la stânga vor fi celelalte oficialităţi (precum în figura de mai jos). Planul de aşezare la masă Forma mesei poate fi dreptunghiulară, ovală, rotundă, pătrată, în T, în pieptene sau potcoavă. Trebuie s-o folosim pe cea comandată de circumstanţe, dar şi pe cea care pune cele mai puţine probleme repartizării locurilor, conform ordinii protocolare între invitaţi. Locul de onoare, în funcţie de care le vom determina pe celelalte, poate fi situat în mai multe părţi ale mesei. A stabili ordinea de precădere ce atribuie un rang fiecăruia este un exerciţiu deosebit de cel de stabilire a planului de aşezare la masă. Există mai multe posibilităţi în funcţie de numărul de persoane, numărul de mese şi forma lor. În continuare, ne vom opri la două dintre ele, mai des întâlnite, cea dreptunghiulară şi cea rotundă. Cei care prezidează o masă dreptunghiulară, cu locurile ocupate pe ambele părţi, se vor aşeza fie la mijloc, fie la extremităţile mesei. În primul caz, spunem că planul aşezării la masă este alcătuit după maniera franceză; în cel de-al doilea după cea engleză. Aceste denumiri sunt simple convenţii şi ţinând seama de situaţie vom recurge la cea mai utilă soluţie. Maniera franceză – în acest model de aşezare la masă, gazda şi invitatul de onoare, ocupă locurile din centru, faţă în faţă. Primul loc este dreapta gazdei, cel de-al doilea dreapta invitatului de onoare, al treilea stânga gazdei, al patrulea stânga invitatului de onoare. Urmând acelaşi principiu, continuăm să-i plasăm pe ceilalţi invitaţi conform rangului care le este atribuit. Planul de aşezare la masă după maniera franceză oferă avantajul de a permite celor două persoane care prezidează masa faţă în faţă să poată sta de vorbă. Invitaţii plasaţi la capetele mesei riscă însă să figureze ca spectatori, cu excepţia cazului în care planul prevede invitaţi aşezaţi la extremităţi, respectând şi aici principiul dreptei gazdei şi a invitatului de onoare. Maniera engleză –în acest caz, cei care prezidează masa stau la cele două capete. Ca şi pentru schema precedentă, invitaţii sunt aşezaţi de o parte şi de alta. Aşezarea oaspeţilor urmează aceeaşi logică ca şi pentru planul de aşezare după maniera franceză. Avantajul planului conceput în manieră engleză constă în faptul că persoanele care altfel ar fi plasate la extremităţi se află la mijlocul mesei, ceea ce evită situaţia neplăcută de a fi „la coada mesei”. El permite totodată dezvoltarea a două centre de conversaţie distincte. sau Fiecare schemă are avantajele şi inconvenientele sale, de aceea este indicat s-o alegem pe cea mai potrivită, în funcţie de eveniment şi de persoanele în cauză. Pentru cei care ştiu să folosească schemele unei mese dreptunghiulare, plasarea invitaţilor la o masă rotundă va părea mult mai simplă. Sunt înlăturate mai multe dificultăţi, şi anume: nu mai există extremităţile mesei, centrele de interes sunt multiple, toată lumea este în apropierea gazdei etc. Chinezii, în rafinamentul lor de patru ori milenar, nu au recurs decât la această formă de masă. Ei nu ezită să folosească mese gigantice, la care pot sta chiar patruzeci de comeseni. În cazul unei mese rotunde sunt posibile patru tipuri de prezidare: a. invitatul de onoare şi gazda sunt aşezaţi alături; acest plan poate fi aplicat atât în cazul unui număr par cât şi în cel al unui număr impar de persoane; b. cei doi sunt aşezaţi faţă în faţă, ceea ce nu e posibil decât pentru un număr par de persoane; c. cele două gazde pot fi aşezate faţă în faţă, invitaţii fiind repartizaţi la dreapta şi la stânga fiecăruia. Numărul de comeseni trebuie să fie par; d. De asemenea, putem plasa cele două gazde în diagonală, invitatul numărul unu fiind aşezat la dreapta uneia dintre gazde, iar invitatul numărul doi la dreapta celeilalte gazde; acest plan este valabil doar pentru un număr par de persoane; Locurile la masa de onoare La o masă cu locurile ocupate pe o singură parte, dacă gazda sau preşedintele de onoare ocupă centrul, cel mai important dintre comeseni este plasat la dreapta sa, iar cel de-al doilea la stânga, alternând apoi locurile de la dreapta la stânga pentru ceilalţi, precum în figura de mai jos. Dacă gazda şi invitatul de onoare de la dreapta sa ocupă împreună centrul mesei, ceilalţi comeseni sunt plasaţi alternativ de la dreapta la stânga conform rangului lor. În primul caz, numărul de persoane trebuie să fie impar, iar în cel de-al doilea, par. Cele mai frecvente tipuri de acţiuni protocolare – din perspectiva organizării ceremonialelor – sunt: conferinţele, acordarea de distincţii, scrisoarea de invitare, primirile oficiale, dineurile şi recepţiile, depunerile de coroane şi ceremoniile militare, semnarea de tratate şi convenţii. Conferinţele sunt un instrument de bază în dezvoltarea relaţiilor internaţionale şi pentru a defini politicile şi strategiile comune multinaţionale, fie că au un caracter regional sau la scară mai largă. În plan intern ele sunt utile atunci când un concept, o politică sau o problematică acută se pune în dezbaterea publică. Ca gen ele se regăsesc atât în planul politic, cât şi în cel ştiinţific sau al societăţii civile. Din punctul de vedere al protocolului, sunt deosebit de importante conferinţele desfăşurate la nivel politic statal în spaţiul naţional şi internaţional. Organizarea protocolului în cadrul conferinţelor comportă mai multe aspecte, şi anume: stabilirea sălii, stabilirea modului de desfă-şurare, stabilirea ordinii de precădere, stabilirea interpretariatului, corespondenţe premergătoare, uzanţe protocolare, elemente privind dotarea pentru expuneri, aparatura necesară pentru discuţii şi condu-cerea dezbaterilor, elemente privind parcarea şi axele de organizare. Amenajarea unei săli de conferinţe va avea o influenţă importantă asupra unei bune desfăşurări a lucrărilor. Sala trebuie să fie suficient de mare pentru ca participanţii să stea la o distanţă confortabilă, pentru a asigura o distribuţie rapidă a mesajelor şi a documentelor etc. Aerisirea şi iluminarea influenţează mult buna dispoziţie a participanţilor. Putem adăuga o decoraţie florală pentru a sublinia caracterul excepţional al conferinţei. Fiecare delegat chemat să participe activ la discuţii îşi va avea numele înscris pe o plăcuţă aşezată pe masă. Apă, sucuri şi pahare vor fi plasate la îndemână. Forma mesei sau a meselor şi aşezarea lor vor fi determinate de numărul de delegaţii, de prezenţa unei persoane care prezidează şedinţa, a unui arbitru, a unei secretare, a unor experţi etc. Acordarea de distincţii – sub aspectul formei – este o activitate strict protocolară. Distincţiile, fie ele medalii, fie decorări cu diferite ordine civile sau militare, sunt un atribut exclusiv al autorităţilor publice elective (alese prin vot direct). Din punct de vedere al alocuţiunilor de protocol, este importantă ceremonia de acordare, care cuprinde următoarele elemente: pregătirea distincţiei, pregătirea ceremoniei, emiterea actului de conferire (decret, lege, hotărâre). Desfăşurarea ceremoniei are reguli protocolare deja cutumiare, şi anume: – intrarea şi aşezarea beneficiarilor – precăderea; Primii care vor intra în sală sunt cei care urmează a primi distincţia. În cazul în care sunt mai mulţi onoraţi, se vor respecta anumite reguli ale conferirii în ordine, după cum urmează: * se va acorda în ordine de la distincţia cu gradul cel mai mare la cea cu gradul cel mai mic; * dacă este vorba de acelaşi grad al distincţiei, vor primi primele persoanele care au rangul cel mai mare; * urmează regulile vârstei, persoanele în etate având prioritate. Actorii principali vor fi poziţionaţi astfel încât să aibă o poziţie privilegiată şi să poată fi văzuţi de toţi participanţii. Una dintre cele mai importante activităţi de protocol este reprezentată de dineuri şi recepţii. Însemnătatea lor constă în caracterul lor de liant al comunicării interpersonale a participanţilor şi un prilej al întâlnirilor informale reciproce, neoficiale. Să inviţi pe cineva la masă este expresia maximă a politeţii, dovada stimei, expresia unor raporturi armonioase şi reciproc utile. Totuşi, aşa cum spune Philippe Bouvard: „Nu există nimic mai contradictoriu decât acest ceremonial al vieţii colective, care îşi propune să asocieze cele mai mari rafinamente sociale şi culturale cu satisfacerea celui mai primar dintre instincte”. Pentru a rezolva această contradicţie, anumite reguli de comportament garantează subordonarea „instinctului primar” scopului urmărit de dineu sau recepţie (facilitarea comunicării între comeseni, definirea lor ca eveniment al vieţii colective). Un dejun, o cină, un banchet, un dineu sau o recepţie au semnificaţii multiple: - stima faţă de gazda a cărei invitaţie o onorează; - interesul faţă de motivele evenimentului respectiv; - expresia şi recunoaşterea prestigiului invitaţiilor (prin faptul de a oferi mâncare şi băutură unui număr mare de persoane); - prilej de petrecere dar şi moment de răgaz; - favorizarea dialogului, stabilirea (sau celebrarea) unor prietenii, găsirea unor soluţii de compromis, - instrument de a diminua tensiunile etc. Lista invitaţilor, decorarea încăperii şi a mesei, meniul, aranjarea mesei, serviciul sunt tot atâtea mijloace care slujesc mesajul ce trebuie transmis. Ele cer o pregătire şi o supraveghere atente. Distincţia dintre dineu şi recepţie Există o delimitare între recepţii şi dineuri, care însă nu este strictă, şi anume: dineurile presupun ca regulă aşezarea la masă, presupun discursuri şi un număr mic de invitaţi, se organizează doar seara, se pot face la gazdă acasă, în timp ce, recepţiile se pot organiza indiferent de oră, au la bază bufetul suedez, nu presupun ordine de precădere şi nici discursuri (deşi nu le exclud), presupun un număr mare de invitaţi, de peste 100. Aceste caracteristici se pot îmbina, motiv pentru care nu putem vorbi de existenţa unor clişee tip în ceea ce le priveşte. Fiind însă vorba de acţiuni de protocol, acestea sunt supuse unor uzanţe generale. Mai precis, cu privire la organizarea acţiunii trebuie stabilit locul de desfăşurare, trebuie întocmit programul şi stabilită lista de invitaţi (după care urmează lansarea invitaţiilor), şi perfectate alte elemente organizatorice: locurile de parcare, poziţionarea personalului de îndrumare, garderoba, locul de primire din partea gazdei etc. Cu privire la meniu, alegerea felurilor de mâncare presupune câteva reguli: * de preferinţă meniul va cuprinde acele preparate a căror pregătire şi păstrare nu vor avea de suferit în urma situaţiilor neprevăzute; * respectarea tradiţiilor culinare prin asigurarea produselor şi a modului de servire clasic în asemenea situaţii; * servirea cafelei în salon pentru a se putea fuma; * respectarea opţiunilor religioase – nu se va servi carne de porc pentru oficialii de religie musulmană sau vită pentru hinduşi etc. * meniul va respecta condiţia socială a invitaţiilor –nu se pot servi la dineuri sau recepţii produse de casă. Acest lucru nu exclude însă bucătăria tradiţională, ce presupune o exprimare mai adecvată. Uzanţele în cadrul dineurilor şi recepţiilor vizează: decorarea mesei (simplă şi eficientă), precăderea servirii, preparatele se mănâncă fiecare în felul său specific (de pildă, icrele nu se pot pune cu lingura în farfurie, ci numai pe tartine), ţinuta la masă cu spatele drept, cu mâinile la nivelul mesei, nu se pot pune coatele pe masă, nu se apleacă asupra farfuriei pentru că dineul presupune conversaţie, iar această poziţie respinge eventuala abordare. Alte uzanţe ţin de bunul simţ în sens propriu: intrarea şi aşezarea publicului, intrarea persoanei oficiale care conferă, citirea actului de conferire, înmânarea diplomei şi a însemnelor, intonarea imnului, ciocnirea cupei de şampanie – este un moment protocolar obligatoriu, dar fără caracter oficial. Arborarea drapelelor este o altă activitate importantă proprie protocolului. Drapelul este simbol al suveranităţii statelor şi se bucură de respect; el nu este numai un obiect de comunicare, ci reprezintă şi un set de semnificaţii şi sentimente comune pentru o anumită comunitate, populaţie. Prin urmare, există un set de reguli privind arborarea drapelelor, care contribuie la transmiterea corectă a informaţiilor despre statutul ţării reprezentate sau situaţia momentului. Mai întâi, trebuie să ştim că este important ca drapelele să fie utilizate cu prudenţă, dacă nu chiar cu zgârcenie: respectul implică o utilizare moderată. Şi în acest domeniu prevalează reguli de plasare şi de ordine de precădere. Protocolul civil diferă de cel militar, care are propriile sale norme. Cu privire la protocolul civil dispunerea drapelelor variază în funcţie de loc, circumstanţe şi de natura drapelelor puse împreună. Prin tradiţie, un drapel este ridicat la începutul zilei şi coborât la căderea nopţii, dar este admis şi să stea ridicat în permanenţă. Pe un teren, în faţa unui edificiu sau pe un acoperiş, un singur drapel se plasează fie în centru, fie în stânga în raport cu cei care îl privesc. Într-un spaţiu închis, drapelul este dispus în locul considerat cel mai important în raport cu uşa principală. Într-un amfiteatru, un cinematograf etc., locul principal este în faţă dar la stânga, pe o tribună. Dacă un orator trebuie să ia cuvântul, drapelul se va afla în dreapta sa, adică în stânga pentru auditoriu. Dacă se arborează mai multe drapele, ele trebuie să fie de aceeaşi dimensiune, nu doar din motive estetice, ci mai ales pentru că naţiunile pe care le reprezintă sunt egale între ele, deci simbolurile lor trebuie să fie egale între ele. Catargele drapelelor vor fi de aceeaşi înălţime şi vor avea în vârf aceeaşi terminaţie. Când sunt arborate două drapele, aşezarea lor se face de la stânga la dreapta observatorului care le priveşte. Când trebuie să arborăm trei drapele, cel mai important va fi aşezat în centru, cel de-al doilea ca importanţă în stânga celui ce priveşte, iar cel de-al treilea în dreapta lor. Iar când avem patru drapele sau mai multe, se aplică două reguli. Prima acordă locul principal în extremitatea stângă, luând ca punct de referinţă un spectator instalat în faţă, iar celelalte drapele urmează în ordine. A doua regulă este cea care se aplică în cazul a trei drapele. Dacă numărul total este impar, locul de onoare va fi la mijloc. Dacă este par, primele două drapele vor fi grupate, cel de-al treilea va fi plasat la dreapta primului, iar celelalte vor fi dispuse alternativ la stânga şi la dreapta. Cu privire la ordinea de precădere, există un prim principiu, universal recunoscut, care spune că, drapelul naţional ocupă primul loc, pe care nu-l cedează în nici o circumstanţă. Un alt drapel, de obicei cel al ţării oaspete, va ocupa atunci locul al doilea. O altă regulă precizează că nu se arborează niciodată drapelul unei ţări străine fără a arbora drapelul naţional. În acest domeniu, excepţiile sunt rezervate exclusiv ambasadelor şi consulatelor, datorită principiului de extrateritorialitate. Dacă o misiune diplomatică sau un post consular primeşte în mod oficial o personalitate a ţării gazdă, sau dacă arborează drapelul acesteia cu o ocazie oarecare, el va fi plasat la locul de onoare, ţinând seama de privilegiul găzduirii permanente de care beneficiază. Dacă există trei drapele sau mai multe, stabilirea rangului protocolar variază. Criteriul este de regulă ordinea alfabetică a numelor oficiale ale fiecărei ţări, în limba ţării gazdă. Există şi alte criterii decât ordinea alfabetică, de pildă, la un eveniment care îi reuneşte pe membrii Corpului diplomatic sau Corpului consular, putem alege drept criteriu rangul protocolar ocupat de titularii misiunilor diplomatice sau posturilor consulare prezenţi la întâlnire. Discursurile Invitaţia şi luările de cuvânt sunt două mijloace în slujba aceleiaşi comunicări. Primul anunţă o activitate, al doilea explicitează mesajul şi îl elaborează. Discursul ocupă un loc important în activităţile oficiale. Dacă motivul activităţii la care sunt invitate anumite persoane, locul şi momentul desfăşurării acesteia, lista invitaţiilor, organizarea şi regia au fost examinate cu grijă, dacă totul a fost gândit şi făcut cu un scop anume, discursul nu poate fi lăsat la voia întâmplării (sub pretextul că nu este decât o formalitate). Alegerea oratorilor, subiectele pe care le vor aborda, ordinea în care vor vorbi, momentul în care se va petrece acest lucru – sunt tot atâtea elemente ce ţin de discurs, ca eveniment integrat în evenimentul principal. Gazda şi grupul ei de organizatori vor programa totul înaintea începerii evenimentului. Se poate chiar să fie nevoie să pregătească unele alocuţiuni ale oratorilor ori pe toate, sau, cel puţin, să facă o coordonare prealabilă a lor – mai ales dacă trebuie să ia cuvântul mai multe persoane - pentru a reduce riscurile unor repetări, sau, mai rău, ale unor contraziceri. Uneori, discursul va fi însoţit de o manifestare simbolică de stimă sau de respect, de implicare în acţiune sau marcând o concluzie fericită –înmânarea unei decoraţii, a unui cadou, punerea pietrei de temelie a unui edificiu, tăierea unei panglici inaugurale etc. Astfel importanţa momentului se va accentua. Care este ordinea protocolară a luărilor de cuvânt? Louis Dussault precizează patru principii de bază, a căror aplicare este variabilă în funcţie de situaţie: - primul principiu, cu valoare generală, spune că personalitatea considerată cea mai puţin importantă din punct de vedere ierarhic va vorbi prima, iar cea mai importantă, ultima; - al doilea principiu spune că prima va vorba gazda, pentru că ea este cea care primeşte. Persoana invitată sau în onoarea căreia are loc evenimentul, va vorbi după ea, pentru a-i răspunde; - al treilea principiu reaminteşte că în numele unei instituţii se exprimă o singură persoană. Cu cât un anumit grup social este mai organizat, cu o ierarhie precisă şi cu responsabilităţi corespun-zătoare, cu atât acest principiu este mai fidel respectat. Doi sau mai mulţi purtători de cuvânt pentru aceeaşi instituţie reprezintă semnul unei puteri difuze. Dacă din motive de ordin intern doi reprezentanţi ai aceleiaşi instituţii trebuie să ia cuvântul, cel mai puţin important va juca rolul de maestru de ceremonii, rol care nu trebuie confundat cu cel de orator. - de asemenea, se consideră drept dialog sau conversaţie, ordinea în care iau cuvântul pe parcursul unui eveniment mai mulţi oratori. Fiecare alocuţiune va face parte dintr-un ansamblu a cărui coerenţă vom încerca să o asigurăm, pentru a susţine mesajul principal. Ordinea de precădere la salutarea personalităţilor prezente urmează ordinea inversă a luărilor de cuvânt. Adică se începe prin a menţiona personalitatea cea mai importantă din punct de vedere ierarhic, continuându-se în ordine descrescătoare. De asemenea, trebuie limitat numărul de oratori şi stabilit timpul afectat fiecăruia. Pentru a păstra proporţia, în cazul unei ceremonii care se desfăşoară în picioare, intervenţiile prezentatorului (maestru de ceremonii) şi alocuţiunile scurte (numite „de circumstanţă”), nu ar trebui să depăşească douăzeci de minute în total. Dincolo de această durată, participanţii nu mai ascultă, sunt distraţi şi predispuşi la critică. Rolul maestrului de ceremonii este, evident, un rol de comunicare: el evocă motivele invitaţiei, anunţă diferitele etape ale activităţii respective şi, prin comportamentul său, dă tonul evenimentului. Tot lui îi revine sarcina de a obţine liniştea, pentru ca oratorii să poată fi auziţi cu uşurinţă. Încheiem această sumară trecere în revistă a câtorva reguli presupuse de discurs cu ceea ce afirma Winston Churchill: „Pentru un discurs de zece minute, două ore de pregătire nu înseamnă prea mult. Dar, dacă îmi veţi cere să vorbesc timp de două ore, mă pot pregăti în zece minute”. Ţinuta vestimentară Care sunt regulile ce trebuie urmate în domeniul vestimentar? Oare sunt obligatorii? Modul de a te îmbrăca este o problemă personală (deci orice recomandare în acest sens poate fi interpretată ca o lezare a libertăţii de exprimare). Dar să nu uităm că hainele sunt totuşi un puternic instrument al comunicării nonverbale şi neglijarea consecinţelor unei ţinute neadecvate ar putea fi în dezavantajul nostru, având în vedere mesajele ai căror purtători suntem şi ţinând seama de circumstanţele în care trebuie să transmitem aceste mesaje. Participarea la evenimente oficiale sau sociale – precum cele de protocol – este motivată nu numai prin nevoia şi plăcerea convivialităţii, ci şi prin urmărirea legitimă a unor interese cărora ar fi supărător să le dăunăm printr-o ţinută deplasată. În materie de vestimentaţie – vis-a-vis de activităţile de protocol amintite mai sus – putem vorbi nu atât de bun gust, cât mai degrabă de discreţie, în sensul de discernământ. Întâi suntem văzuţi, abia după aceea auziţi. Înainte de a deschide gura (dacă vom avea ocazia să o facem), ţinuta noastră dovedeşte modul nostru de gândire. Persoana pe care o întâlnim pentru prima dată, străinul cu care venim accidental în contact îşi face despre noi o opinie bazată pe aparenţă, pentru că nu ne poate cunoaşte altfel. La fel procedăm şi noi. Prima impresie este una durabilă, greu de modificat. În viaţa publică, raporturile sunt de obicei scurte şi distanţate în timp, prin urmare aparenţa contează mult. Între intimi însă, fiecare beneficiază de o relaţie mai bine întemeiată, provenită dintr-o legătură interpersonală susţinută, diversificată. Chiar şi în privinţa celor cu care ne întâlnim mai des – colegi, cunoştinţe etc. ţinuta noastră vestimentară implică un mesaj important. Nu oricine poate susţine public îndrăzneala pe care o are. Am putea considera că avem dreptul să ne abatem de la regulile tradiţionale de vestimentaţie, care după unele păreri sunt de importanţă minoră. În situaţiile ce ţin de viaţa publică, o astfel de atitudine, în cel mai bun caz, va fi luată drept uşurinţă, iar în cel mai rău, drept insolenţă. Şi asta cu toate că am intenţionat să părem serioşi, simţindu-ne însă în largul nostru. Tocmai pentru că veşmintele sunt de ordin formal, este mai bine să nu atragem atenţia asupra lor. Louis Dussault ne recomandă să optăm pentru discreţie şi simplitate, încercând să ne facem remarcaţi pentru ideile noastre. Vestimentaţia trebuie subordonată întregului efort de comunicare; este o chestiune de bun simţ şi, considerată ca atare, trebuie să ia în calcul obiceiurile unui mediu social sau profesional, vârsta şi funcţia fiecăruia, împrejurările. Ignorând regulile vestimentare, riscăm să creăm impresia că am greşit (ceea ce este scuzabil), sau că am fost lipsiţi de discernământ (ceea ce e mai mult sau mai puţin grav), sau că intenţionăm să criticăm stilul interlocutorului nostru, din moment ce ne deosebim de el –ceea ce este mult mai grav. Cadouri şi suveniruri A oferi cadouri nu trebuie să fie doar un gest convenţional acceptat din corectitudine. Dacă o imagine valorează cât o mie de cuvinte, şi un obiect merită un discurs. Cadourile şi suvenirurile sunt adesea ultimul mesaj pe care vizitatorul îl ia cu el, iar în absenţa gazdei, acestea păstrează amintirea respectivei întâlniri. Înmânarea cadourilor face parte din uzanţele tuturor civilizaţiilor. Organizarea unui sejur, a unei ceremonii, a unei recepţii sau a unui dineu în onoarea unei personalităţi cere timp şi efort, pe lângă resurse financiare importante. Persoanele întâlnite, locurile vizitate, felurile de mâncare degustate se uită din păcate uşor. Or, obiectul pe care invitatul nostru îl va lua cu el, dacă este bine ales şi reuşeşte să-i facă plăcere, va contribui la a face diferenţa între amintirea efemeră şi cea propice dezvoltării unei bune relaţii. Diferenţa va consta într-o bună alegere, deoarece un obiect realmente apreciat îşi va găsi locul în universul celui care l-a primit. Cadoul va deveni astfel o pledoarie permanentă în favoarea celui care l-a oferit. Cadourile şi suvenirurile: două lucruri diferite Suvenirul evocă persoana ori instituţia care îl oferă sau evenimentul pe care trebuie să-l reamintească. Adesea el are aspectul unei reclame explicite; obiectele respective sunt produse de serie, de folosinţă curentă şi cu un preţ rezonabil, de exemplu: stilou, servietă, prespapier, o carte despre oraşul sau regiunea respectivă etc. Spre deosebire de acestea, cadoul are un caracter unic. El este destinat unei persoane anume, căreia i se acordă atenţie într-un mod original, cu intenţia de a o impresiona în mod plăcut. Limitate ca număr, cadourile sunt rezervate şefului delegaţiei şi uneori principalilor săi membrii; ele nu sunt obiecte de serie, au o valoare mai mare decât suvenirul şi pot fi produse în mai multe exemplare, de pildă, o carte de artă în tiraj redus. Oferirea unui cadou necesită o motivaţie clară, care să justifice acest mod de evidenţiere a unei persoane care ne vizitează sau care este vizitată: în joc sunt interese precise, statutul destinatarului este deosebit, raţiunea deplasării este excepţională etc. Chiar dacă pentru o instituţie publică, soluţia ideală în privinţa cadoului este în acelaşi timp, evidenţierea specificului local şi satisfacerea unei preferinţe a celui căruia darul îi este destinat, este indicat să abordăm prioritate preferinţei. Prin urmare, este bine să oferim un lucru râvnit, ceva care să i se potrivească persoanei cu care dorim să ne împrietenim. De aceea, pentru a alege cadoul potrivit, este recomandabil să ne interesăm la colaboratorii destinatarului, la şeful său de cabinet, la ministrul adjunct, la secretara sa, să ne facem cunoscută intenţia şi să cerem un sfat. O modalitate ce se practică constă în consultarea unui curriculum vitae al persoanei vizate, de unde se pot afla detalii utile: studiile, ocupaţiile predilecte, gusturile şi preferinţele. Un cadou se adresează unui individ anume, de aceea cu cât îi va reflecta mai fidel personalitatea, cu atât va fi mai impresionat de gestul nostru. Modul cel mai discret de a oferi un cadou este de a-l trimite în semn de bun venit în camera de hotel sau la locul de reşedinţă al vizitatorului înainte de venirea sa. Acesta, o dată ajuns va face acelaşi lucru, trimiţând cadoul destinat gazdei sale. La prima întâlnire îşi vor mulţumi reciproc şi sobru. A oferi cadoul mai degrabă la început decât la sfârşit are avantajul de a oferi credibilitate gestului. În anumite cazuri putem opta pentru înmânarea directă a cadoului, pentru că până şi cel mai modest cadou capătă o valoare inestimabilă atunci când, de pildă este oferit de o personalitate de renume mondial. De asemenea, există cazuri când schimbul de cadouri trebuie să se facă în public, pentru că de fapt acesta este scopul acţiunii: cu ocazia pensionării cuiva, în locul acordării unei decoraţii, drept recunoştinţă pentru serviciile pe care cineva le-a făcut etc. În viaţa particulară, scena despachetării cadoului şi efectul surprizei fac parte integrantă din gestul de a da şi a primi un cadou. Lucrurile diferă în viaţa publică – fiind vorba de un act de comunicare – este mai bine să fie cât se poate de clar definit. De aceea, e preferabil ca obiectul oferit să nu fie împachetat, pentru a evita orice gest neîndemânatic. Iar dacă în pofida recomandării de mai sus, primim totuşi un cadou ambalat, nu facem o greşeală dacă îl deschidem, apoi mulţumim şi adăugăm câteva cuvinte de apreciere. Încheiem această succintă prezentare a câtorva activităţi protocolare, cu precizarea faptului că o acţiune protocolară reuşită este o simbioză. Respectarea regulilor referitoare la modul de tratare a personalităţilor în funcţie de locul lor în ierarhie, de precăderea fiecăreia faţă de celelalte sau de reciprocitatea raporturilor lor foloseşte scopului protocolar, dar nu este destul pentru reuşita unui eveniment oficial. Acestor reguli trebuie să li se adauge îndeplinirea normelor care ţin de etichetă, politeţe şi bune maniere, în general. Deferenţa ca şi respectul nu cuprind doar obligaţii, ci şi atenţii care dezvăluie personalitatea gazdei şi exprimă stima pe care o acordă interlocutorului său. O acţiune protocolară încununată de succes este rezultatul simbiozei acestor elemente, care concură la punerea în evidenţă a sensului pe care trebuie să-l aibă un eveniment al vieţii publice. * * * Unii dintre noi s-ar putea crede autorizaţi să ignore protocolul, eticheta, sau chiar politeţea, argumentând că este vorba de norme perimate, faţă de care nu suntem obligaţi să ne supunem; preocuparea pentru aceste probleme ar echivala cu aceea de a trezi la viaţă în mod artificial, nişte piese de muzeu, cu încercarea de a perpetua un trecut demult apus. Răspunsul pe care îl oferim acestor persoane este că limbajul protocolului evoluează la rândul său, iar pe de altă parte, chiar dacă formele şi mijloacele s-au schimbat, necesităţile au rămas aceleaşi. Cum ne atrage atenţia Louis Dussault în lucrarea amintită deja, este totuşi semnificativ faptul că, în timpul războiului din Golf, şeful operaţiilor militare, generalul Norman Schwarzkopf, a ţinut seama cu multă grijă de delicatele probleme religioase specifice liderilor din acea regiune, mai ales în ceea ce-i privea pe saudiţi, lângă care îşi instalase cartierul general. A acordat, de asemenea, cea mai mare grijă relaţiilor sale cu şefii contingentelor aliate. În fiecare zi trebuia să se asigure că această coaliţie heteroclită de treizeci de ţări nu va exploda pentru că un anume general a fost vexat sau o anume ţară nu a fost consultată. Regresând mult în timp, împăratul Bizanţului punea atelajul său la dispoziţia ambasadorilor ţărilor vecine sau îndepărtate, prietene sau chiar inamice, de îndată ce aceştia ajungeau la porţile cetăţii, pentru a fi conduşi la palatul unde îi aştepta. Nu era doar un gest protocolar, ci şi un mod de a asigura securitatea oaspetelui. Caleaşca, escortată de un detaşament al Jandarmeriei regale, care duce un nou ambasador să-şi prezinte scrisorile de acreditare guvernatorului general din Ottawa sau limuzina guvernamentală care îl aşteaptă la sosirea sa pe aeroportul Sainte-Foy, pentru a face vizitele de curtoazie autorităţilor din Quebec, toate acestea se înscriu în aceeaşi succesiune istorică a consideraţiei acordate unei personalităţi care îşi asumă o responsabilitate a vieţii colective, personificând un simbol. Prin urmare, formele şi mijloacele se pot schimba, necesităţile rămân aceleaşi. Respectul pe care îl demonstrăm prin respectarea normelor de protocol, etichetă reflectă de fapt atitudinea pe care o avem faţă de instituţiile statului şi cei care le slujesc, faţă de statul de drept, din care facem la rândul nostru parte. Câte pieţe n-au rămas oare inabordabile unor oameni de afaceri care n-au ştiut să ţină seama de obiceiurile unuia sau altuia dintre omologii lor străini? E mai mult ca sigur că un cumpărător nu este solicitat numai de o singură persoană, ci şi de alţi furnizori de bunuri şi servicii. Pentru fiecare industriaş care încearcă să convingă, există cel puţin încă doi concurenţi care oferă aceleaşi lucruri la un preţ comparabil. În acest caz, determinantă va fi calitatea relaţiei existente. Cum spuneam la început stabilirea unui contact, menţinerea sau întreruperea lui ţin de capacitatea de a înţelege semnele, de a le decoda şi de a le respecta. Limbajul protocolului şi al etichetei evoluează. Ca în orice comunicare, este indicat să avem grijă să evităm un vocabular depăşit sau să impunem unul nou, al cărui sens, prea personal, ar fi ermetic şi eventual şocant, pentru că ar fi de neînţeles sau, şi mai rău, greşit interpretat. Dacă trebuie să ştim să distingem ce este util şi ce nu, ce este semnificativ şi ce nu, trebuie să ştim şi să propunem formule care să întrunească unanimitatea. Arta de a stăpâni bunele maniere constă în a trăi bine şi a profita în linişte de bucuriile pe care ţi le oferă relaţiile cu ceilalţi, sau, cel puţin, în a beneficia de acestea pe cât se poate. „Protocol, etichetă, politeţe fac parte din preţul care trebuie plătit pentru a menţine armonia între noi şi mediul în care evoluăm. Cu cât sunt mai bine cunoscute şi asimilate, cu atât impietează mai puţin asupra libertăţii noastre. Inerente vieţii în societate, ele însoţesc progresul civilizaţiei.” BIBLIOGRAFIE Alexandru, I, Administraţia publică – teorii, realităţi, perspective, Editura Lumina Lex, Bucureşti, 1999. Andre Compte Sponvile, Mic tratat al marilor virtuţi, Editura Univers, Bucureşti, 1988. Aristotel, Etica nicomahică, Editura Ştiinţifică şi Enciclopedică, Bucureşti, 1988. – Politica, Editura Antet, Bucureşti, 1996. Bachelard, Gaston, Les Reveries du repos, Jose Corti, 1993. Bârliba, Maria Cornelia Paradigmele comunicării, Editura Ştiinţifică şi Enciclopedică Bucureşti, 1987. Beciu, Camelia, Politică discursivă, Editura Polirom, Iaşi, 2000. Bergson, Henri L’évolution créatrice, Paris, Alcan, 1914. Bertrand, C. J, Deontologia mijloacelor de comunicare, Institutul European, Iaşi, 2000. Besnier, J. M. „Pour une communication sans concept”, în Reseaux, 46-47, 1991. Bixler, Susan, Dugan, Lisa Sherrer, Profesioniştii: stil şi eticheta business, Editura Humanitas, Bucureşti, 2003. Borcoman, Raisa, Corespondenţa şi uzanţe de protocol, Departamentul Editorial-Poligrafic al ASEM, Chişinău, 2003. Buzărnescu, Ştefan, Sociologia opiniei publice, Editura de Vest, Timişoara, 2005 Cazeneuve, Jean La societe de l’ ubiquite, Denoel Gonthier, Paris, 1972. Chauchard, P. Le Langage et la Pensee, P.U.F., Paris. Chevallier, J., Danielle, Lochak, La Science Administrative, Presse Universitaires, 1990. Coman,Mihai, Introducere în sistemul mass-media, Editura Polirom, Bucureşti, 2007. Crozier, M., Pour une theorie sociologique de l’action administrative, Seuil, Paris, 1976. De Vito J., Human Communication, The Basic Course, Harper and Row, Inc., New York, 1988. Dinu, Mihai Comunicarea – repere fundamentale, Editura Orizonturi, Bucureşti, 2008. Dinu, Mihai Fundamentele comunicării interpersonale, Editura All, Bucureşti, 2008. Drăgan, Ioan Comunicarea, paradigme şi teorii, Editura RAO, Bucureşti, 2008. Dussault, Louis, Protocolul, instrument de comunicare, Editura Galaxia, Bucureşti, 1996. Eco, Umberto, Tratat de semiotică generală, Editura Ştiinţifică şi Enciclopedică, Bucureşti, 1982 Feltham, R. G., Ghid de diplomaţie, Editura Institutul European, Iaşi, 2005. Fiske, J. Introducere în ştiinţele comunicării, Editura Polirom, Iaşi. 2003. Foucault, Michel, Cuvintele şi lucrurile, Editura Univers, Bucureşti, 1996. Frâncu, Nicolae, Comportarea civilizată în familie şi societate: reguli de protocol, Editura Garamond, Bucureşti, 2002. Frâncu, Nicolae, Dragomir V., Reguli de protocol şi comportare în societate, Editura Ştiinţifică, Bucureşti, 1973. D. Rovenţa-Frumuşani, Analiza discursului. Ipoteze şi ipostaze, Editura Tritonic, Bucureşti, 2004. Gamble, T. K. şi Gamble, M. Communication Works, McGraw-Hill, 1993. Gandouin, Jacques, Guide des bonnes manieres et du protocole en Europe, Paris, Fixot, 1989. Georgesu, Toma, Caraiani, Gheorghe, Uzanţe diplomatice şi protocol în relaţiile internaţionale, Editura Sylvi, Bucureşti, 2002. Gerstle, J., Comunicarea politică, Institutul European, Iaşi, 2002. Gheorghiţă, Mădălina şi Negulescu, Raluca, Ghid de comunicare publică, Editura Humanitas Educaţional, Bucureşti, 2001. Giurgea, Corneliu, Protocolul diplomatic şi funcţiunile sale, Universi-tatea din Bucureşti (Facultatea de Drept), Bucureşti, 1964. Goffmann, E., Viaţa cotidiană ca spectacol, Editura Comunicare.ro, Bucureşti, 2007. Guiraud, Pierre, La mécanique de l’analyse quantitative en linguistique, Etudes de linguistique appliquée, 2, Editura Didier, Paris. Gustave Le Bon, Psihologia mulţimilor, Editura Paideia, Bucureşti, 1997. Habermas, J, Sfera publică şi transformarea ei structurală, Editura Comunicare.ro, Bucureşti, 2005. Haineş, Ion Introducere în teoria comunicării, Editura Fundaţiei „România de Mâine”, Bucureşti, 1998. Hall E. T., The Hidden Dimension, Doubleday& Co, New York, 1966. Iliescu, Adrian-Paul, Filosofia limbajului, Editura Ştiinţifică, Bucureşti. Ionescu-Ruxăndoiu, Liliana şi Chiţoran, Dumitru, Sociolingvistică – orientări actuale, Editura Did. şi Ped., 1975. Isdrăilă, Vasile, Buna-cuviinţă şi comportamentul civilizat, Editura Facla, Timişoara, 1988. Jakobson, Roman, Essais de linguistique generale, Editura de Minuit, Paris. Jakobson, Roman, Lingvistică şi poetică în Probleme de stilistică, Editura Ştiinţifică, Bucureşti, 1964; Kant, Immanuel, Critica raţiunii practice, Editura IRI, Bucureşti, 1995. Kant, Immanuel, Întemeierea metafizică a moravurilor, Editura IRI, Bucureşti, 1995. Kapferer, Jean-Noel Zvonurile, Editura Humanitas, Bucureşti, 1993. Knapp, Mark Nonverbal Communication, în Human Interaction, New York, 1978. Legea nr. 215/2001 privind descentralizarea administraţiei centrale. Legea nr. 52/2003 privind transparenţa decizională în administraţia publică, publicată în Monitorul Oficial – 70/3 februarie 2003. Legea nr. 544/2001 privind liberul acces la informaţiile de interes public, publicată în Monitorul Oficial – 663/23 octombrie 2001. Leroi-Gourhan, Andre Gestul şi cuvântul, Editura Meridiane, Bucureşti, 1973. Levinson, P. Marshall McLuhan în era digitală, Editura Antet, Bucureşti, 2001. Manciur, Emilian, Protocol instituţional, Editura Comunicare.ro, Bucureşti, 2002. Marinescu, Aurelia Codul bunelor maniere astăzi, Editura Humanitas, Bucureşti, 1995. Martinet, Andre, Elemente de lingvistică generală, Editura Ştiinţifică, Bucureşti, 1970. McLuhan, Marshall, Texte esenţiale, Editura Nemira, Bucureşti, 2008. McLuhan, Marshall, Galaxia Gutenberg, Editura Politică, Bucureşti, 1975. McLuhan, Marshall, Pour comprendre les medias, Editura Seuil, Paris, 1968. McQuail, Denis, Comunicarea, Editura Institutul European, Iaşi, 2006. Miege, Bernard, Societatea cucerită de comunicare, Editura Polirom, Iaşi, 2000. Miroiu, Adrian, Etică aplicată, Editura Alternative, Bucureşti, 1995. Morar, Vasile, Etic şi estetic, Bucureşti, 1981; Morar, Vasile, Etica şi mutaţiile valorice, Editura Ştiinţifică şi Enciclopedică, Bucureşti, 1985. Morar, Vasile, Etica. Filosofia binelui şi ştiinţa dreptăţii, Univ. Creştină Dimitrie Cantemir, Bucureşti, 1994. Mounin, George, Ferdinand de Saussure, Editura Seghers, 1998. Mucchielli, Alex, Comunicarea în instituţii şi organizaţii, Polirom, Iaşi, 2008. Mucchielli, Alex, Les sciences de l’ information et de la communication, Editura Hachette, Paris, 2001. Myers, D. G., Social psyhology, McGraw-Hill Publishing Company, New York, 1990. Noica, Constantin, Cuvânt împreună despre rostirea românească, Editura Ştiinţifică, Bucureşti. Olaru, Silvia, Soare Cătălina Robertina, Managementul relaţiilor cu publicul şi maniere în management, Editura Lumina Lex, Bucureşti, 2001. Ombredane, L’Aphasie et l’elaboration de la pensee explicite, PUF, p. 282. Pânişoară, Ion-Ovidiu Comunicarea eficientă, Polirom, Iaşi, 2008. Pease, Allan, Limbajul trupului, Editura Polimark, Bucureşti, 1995. Pistol, Gheorghe M., Negocieri şi uzanţe de protocol, Editura Fundaţiei România de Mâine, Bucureşti, 2002. Platon – dialogul Cratylos, în Opere vol III, Editura Ştiinţifică şi Enciclopedică, Bucureşti, 1986. – dialogul Republica, în Opere vol V, Editura Ştiinţifică şi Enciclopedică, Bucureşti, 1986. Popescu, Luminiţa Gabriela, Comunicarea în administraţia publică, Editura Economică, Bucureşti, 2007. Radu, Cezar, Curs de semiotică generală, curs susţinut la Facultatea de Filozofie, Universitatea din Bucureşti, 1989. Rădulescu, Corina, Comunicare şi relaţii publice, Editura Universităţii din Bucureşti, 2005. Real, Michael, Mass-Mediated Culture, Prentice-Hall, Londra. Sabath, Ann Marie, Codul bunelor maniere în afaceri: avantajul competitiv al profesionistului de azi, Editura Vremea, Bucureşti, 2000. Saussure, Ferdinand de, Curs de lingvistică generală, Editura Polirom, Iaşi, 1998. Schramm, Wilbur, Procesul comunicării, Editura Eminescu, Bucureşti, 1987. Serres, J., Le protocole et les usages, Presses Universitaires de France, Paris, 1963 Serres, Jean-Charles, Manuel pratique de protocole, Editura de la Bievre, 1982. Stanton, Nicki, Comunicarea, Editura Ştiinţă şi Tehnică, Bucureşti, 1995. Steers, Introduction to Organizational Behavior, Scott, Foresman Publishing House, 1988. Stoiciu, Andrei, Comunicarea politică, Editura Humanitas, Bucureşti, 2000. Stoiciu, Gina, Orientări operaţionale în cercetarea comunicării de masă, Editura Ştiinţifică şi Enciclopedică, Bucureşti, 1981. Tipisca, Mariana, Protocol şi comportament profesional în administraţia publică, Editura Fundaţia România de Mâine, Bucureşti, 2002. Töffler, Alvin, Powershift / Puterea în mişcare, Editura Antet, 1995. Tran, V. şi Stănciugelu, Irina, Teoria Comunicării, Editura Comunicare.ro, Bucureşti, 2003. Vlăsceanu, Mihaela, Organizaţii şi comportament organizaţional, Editura Polirom, Iaşi, 2003. Voyenne, Bernard, „La presse dans la societe contemporaine”, în Collection U., Librairie Armand Colin, Paris, 1962; Wald, Henri Ideea vine vorbind, Editura Cartea Românească, Bucureşti, 1983. Wald, Lucia, Sisteme de comunicare umană, Editura Ştiinţifică, Bucureşti, 1973. Watson, James, Hill Anne, A Dictionary of Communication and Media Studies, Edward Arnold, Londra. Watzlawick, P. La réalité de la réalité. Confusion, désinformation, communication, Editura Seuil, Paris, 1978. Wright, Charles R. „Functional Analysis and Mass Communication”, în Lewis Anthony Dexter, David M. White, People, Society and Mass Communication, Macmillan, New York, 1964, p. 94. Zamfir, Cătălin; Vlăsceanu, Lazăr, Dicţionar de sociologie, Editura Babel, Bucureşti, 1998. Zémor, Pierre, Comunicarea publică, Editura Institutul European, Iaşi, 2003. Zlate, Mielu, Leadership şi management, Editura Polirom, Iaşi, 2004. Tiparul s-a executat sub cda 2335/2009 la Tipografia Editurii Universităţii din Bucureşti 